
ENKANTADOS, ARBA UŽBURTOSIOS SALOS 


Ž 


Pirmasis pasakojimas 


SALOS KLAJŪNĖS 


— Negali būti, — vairininkas tarė — 
Nejaugi čia lemtis mums ruošia žūtį? 
Juk salos tos, boluojančios virš marių. — 
Ne žemė, kur galėsim saugūs būti, 
O žemės lopiniai, kuriuos dangina 
Platybėj savo jūros vandenai. 

Salom klajūnėm tūlas jas vadina. 
Vilioja jos keliautojus dažnai 

Į neviltį ir mirtiną pavojų. 

Kas tik mėgino ten įkelti koją, 
Tikėdamas rast prieglobstį nelaimėj, 
Paliko klaidžiot nežinioj ir baimėj. 


Gūdi vieta! Ji tarsi kapas laukia, 

Kada paglemš kaip maitą naują auką. 
Aukštam gūbry baisi pelėda laikos 

Ir klykauja ten savo giesmę kraupią. 
Linksmesnis paukštis ją aplenkti taikos, 
Atliepia raudomis tik šmėklos klaikios. ! 


Paimkite dvidešimt penkias krūvas šlako, netvarkingai su- 
piltas dykvietėj už miesto, vaizduotėje paverskite jas didumo 
sulig kalnais, o dykvietę — sulig jūra,— maždaug taip atrodo 
Enkantados, arba Užburtosios salos. Tai veikiau ne salos, o viI- 
tinė užgesusių ugnikalnių. Taip turėtų atrodyti mūsų pasaulis 
po paskutinio gaisro. 

Kažin, ar yra kur nors žemėje kita vieta, savo nykumu pri- 
lygstanti toms saloms. Regint apleistas senas kapines ar pa- 
mažu griūvančius senovės miestus, apninka melancholija. Bet 
jiems, kaip ir viskam kitam, kas kažkada siejosi su žmogumi, 


! Čia ir toliau eiles vertė Lionginas Pažūsis. 


mes jaučiame simpatiją, nors ir atmieštą liūdesiu. Net Negyvo- 
ji jūra, kad ir kokias niūrias mintis ji kartais sukeltų, keliau- 
ninko sieloj vis vien įžiebs ir šviesesnę kibirkštėlę. 

O dabar apie nuošalybę. Didžiuliai šiaurės miškai, dar neat- 
rastų jūrų platybės ar Grenlandijos ledynai — štai kas žmogui 
atrodo tikroji nuošalybė. Tačiau įstabi potvynių seka jūroje ir 
metų laikų kaita girioje sušvelnina tą nuošalybės įspūdį. Nors 
tų girių nelanko žmogus, jas kasmet aplanko gegužė. Net ir 
tolimiausiose jūrose atsispindi mums pažįstamos žvaigždės, ly- 
giai kaip jos atsispindi Erio ežere. O giedrą poliarinę dieną 
vaiskiame ore žaižaruojantis melsvas ledas atrodo gražus kaip 
malachitas. 

Tačiau Enkantadas likimas prakeikė: nykumu jos pranoksta 
Idumėją ' ir ašigalį. Jos pasmerktos niekad nesikeisti: neišjudins 
jų nei metų laikai, nei skausmas. Kertamos pusiaujo, jos nepa- 
žįsta nei rudens, nei pavasario. Jos ir taip vienos plėnys, tad 
kažin ar galima daugiau sudūlėti? Dykumas atgaivina liūtys, 
tačiau šiose salose niekada nelyja. Kaip džiūstantys saulėje su- 
eižėję siriški moliūgai, jos supleišėjo nuo amžinos sausros po 
karščiu alsuojančiu dangumi. „Pasigailėk manęs,— tarsi vaitoja 
Enkantadų dvasia —ir atsiųsk Lozorių. Tegu jis suvilgo pirštą 
vandenyje ir atvėsina mano liežuvį, nes aš kenčiu baisias kan- 
čias šitoje liepsnoje.“ 

Be to, šitos salos visai menkai gyvenamos. Pasakodami apie 
kokį nors visų atstumtą atsiskyrėlį, vaizduojamės jį kaip ša- 
kalą, tūnantį apleistojo Babilono tyruose. Tačiau Enkantadose 
nenori įsikurti net atstumtieji gyvūnai. Salų vengia ir žmonės, 
ir žvėrys. Vieninteliai čionykščiai padarai yra šliužai — vėž- 
liai, driežai, milžiniški vorai, gyvatės ir iguanos — tie visų keis- 
čiausi laukinės gamtos padarai. Čia niekas neriaumoja, nestau- 
gia, nemykia; aplinkui girdėti vien šnypštimas. 

Tose salyno vietose, kur yra šiek tiek augmenijos, ji skur- 
desnė nei Arakamos dykumoje. Susiraizgę bevardžiai krūmai 
neveda jokių vaisių; po jų brūzgynais klastingai slepiasi gilūs 
bazalto uolų tarpekliai. Vietomis stirkso išsiklaipiusių kaktusų 
giraitės. 

Pakrantė sėte nusėta uolų, arba, tiksliau tariant, sustingu- 
sios lavos nuolaužų, Tarp juodų ir žalsvų akmens luitų, pri- 
menančių lydymo krosnies šlaką, žioji plyšiai ir olos, į kurias 
šėlstanti. jūra įnirtingai svaido putas. Virš jų tvyro žalzganas 
miglos debesis, kuriame sklando pulkai ne šios žemės paukš- 


I! Idumėja — senovės kraštas Artimuosiuose Rytuose, į pietryčius 
nuo Palestinos.— Vert. past. 

čių. Nuo jų klyksmo vaiduokliškas triukšmas darosi dar smat- 
kesnis. Kad ir kokia rami būtų jūra, pakrantės bangos ir 
uolos nežino ramybės: jos puola ir jas puola net tada, kai 
vandenynas visai nurimęs. Pavojingose vietose, atokiau nuo 
kranto, tarp baltų putotų sūkurių ir bangų, kyšo uolos it 
juosvo stiklo kalnai. Tvankiomis ir apniukusiomis dienomis, 
kokių dažnai pasitaiko tose arti pusiaujo esančiose jūrų platu- 
mose, šis reginys primena Plutono karalystę. Tik pragare iš- 
vysi tokius vaizdus. 

Ten, kur nematyti ugnikalnių pėdsakų, pakrante driekiasi 
platūs ir lygūs paplūdimiai, sėte nusėti kriauklių kiautais. Tarp 
jų kur ne kur mėtosi likučiai pūvančių cukranendrių, bambu- 
kų ar kokoso riešutų. Į šį niūrų svetimą krantą juos atnešė ban- 
gos iš gražių, palmėmis apaugusių salų vakaruose ir pietuose — 
iš rojaus tiesiai į pragarą. Tarp tų tolimo grožio likučių kar- 
tais pamatysi nuodėgulių arba dūlėjančių sudužusių laivų 
griaučių. Ir tai nieko nuostabaus, nes plačiuose sąsiauriuose 
tarp salų teka priešingų krypčių srovės. Jūros srovėms talkina 
tokios pat įnoringos oro srovės, Niekur kitur, kaip tik Enkan- 
tadose, nepučia toks lengvutis, toks apgaulingas ir nepatikimas 
vėjas, kuris staiga ima ir pavirsta visišku štiliu. Kartą laivas 
plaukė nuo vienos salos iki kitos beveik mėnesį, nors atstumas 
tarp jų vos trisdešimt mylių. Srovė buvo tokia stipri, jog buk- 
syrinės valtys, užuot greičiau variusios laivą pirmyn, pajėgė 
tik apsaugoti, kad jis nesudužtų į pakrantės uolas. Kartais iš 
toli atplaukęs laivas visai negali prisiartinti prie salų, jeigu 
nepradeda dreifuoti kranto link dar gerokai prieš išnyrant 
tolyje salynui. Kitąsyk, žiūrėk, kažkokia paslaptinga srovė trauk- 
te traukia praplaukiantį laivą į krantą, nors jis nė neketina 
ten užsukti. | 

Tiesa, anksčiau, o kartais ir mūsų dienomis, didžiulės ban- 
ginių medžiotojų flotilės, ieškodamos spermaceto, būdavo, už- 
klysta į Užburtuosius vandenis, kaip juos kartais vadina jū- 
rininkai. Tai vandenyno dalis (smulkiau apie ją sužinosite vė- 
liau) prie didžiosios, kraštinės „Albemarlio salos, kuri yra kiek 
atokiau nuo mažųjų salelių labirinto. Ten daug erdvės, taigi 
tai vietai visai netinka ką tik nupasakoti dalykai. Tačiau ir 
čia srovė retkarčiais įsibėgėja visu smarkumu, o paskui taip 
pat netikėtai ima ir apsigręžia. Būna dienų, kai dideliame vande- 
nyno plote aplink visą salyną ima vyrauti visai nežinomos 
srovės. Jos tokios stiprios ir įnoringos, jog sugeba pakeisti 
laivo kursą visai priešinga kryptimi, nors greitis būtų keturios 
ar penkios mylios per valandą. Štai iš kur šturmanų apskai- 
čiavimuose atsirasdavo didelių netikslumų. Dėl tų srovių, taip 

pat dėl lengvų ir nepastovių vėjų imta manyti, kad tose platumose 
yra du skirtingi salynai, nutolę vienas nuo kito per tris šimtus 
mylių. Taip manė patys pirmieji atvykėliai į Enkantadas — pi-- 
ratai. Tas prasimanymas dar atsispindėjo Ramiojo vandenyno 
žemėlapiuose, išleistuose 1750 metais. Būtent dėl tariamo tų 
salų netikrumo ir įnoringumo ispanai ir praminė jas Enkan- 
tadomis, arba Užburtosiomis. 

Nors šių dienų keliautojas ir žino, kad salynas tikrai eg- 
zistuoja, paveiktas salų vaizdo, jis vis vien bus linkęs manyti, 
kad vardą jos gavo dėl vaiduokliško nykumo, kuris yra ryš- 
kiausias jų bruožas. Niekur kitur taip akivaizdžiai nepamatysi, 
kaip kažkada klestėjusi gyvybė dūlėte sudūlėjo. Tos salos pri- 
mena Sodomos obuolius, kurie, nors pažiūrėti gražūs, subyrė- 
davo vos palytėti. Nors dėl srovių atrodo, kad tų salų vieta 
nuolat kinta, tam, kas stovi ant kranto, jos atrodo neišjudina- 
mos, tarsi būtų smeigte įsmeigtos, įsisiurbusios į tą mirties 
glėbyje atsidūrusį kūną. 

Užburtosiomis' jos vadinamos dar ir dėl kitos priežasties. 
Šiuose tyruose gyvena ypatinga roplių rūšis. Kaip tik dėl jų 
ispanai davė saloms antrąjį vardą — Galapagos !. Jau nuo seno 
tarp jūreivių paplitęs ne tiek šiurpus, kiek keistas prietaras 
apie tų salų vėžlius. Visai rimtai tikima, kad po mirties, o 
kartais ir kiek anksčiau sudužusių laivų karininkai, ypač ko- 
modorai ir kapitonai, pavirsta vėžliais, apsigyvena šiame karš- 
čio nualintame krašte tapdami vieninteliais tos išdegintos kara- 
lijos viešpačiais. 

Aišku, kad tokias liūdnas fantazijas įkvėpė niaurus salų 
kraštovaizdis, o ypač patys vėžliai. O ką kalbėti apie grynai 
fizines tų padarų savybes: visa išvaizda jie byloja, tarsi būtų 
amžiams save pasmerkę. Jokiame kitame žemės padare neišvy- 
site tokio begalinio liūdesio, tokios pasmerktųjų nevilties ir 
nusižeminimo. Tą įspūdį dar labiau stiprina įstabus vėžlių il- 
gaamžiškumas. 

Galite mane apkaltinti kvailu tikėjimu burtais, tačiau turiu 
prisipažinti, jog ir dabar, kai liepos ar rugpjūčio mėnesį iš- 
trūkstu iš miesto tirštumos ir leidžiuosi klajoti po Adirondako * 
kalnus, kai atsiduriu toli nuo miesto pagundų ir arti gamtos 
paslaptingų vilionių, kai atsisėdu ant samanų kokiame nors 
ūksmingame slėnyje ir aplink regiu audros išvartytus pušų 
kamienus, — tarsi sapne prisimenu savo keliones į tuos kraštus, 


I Ispaniškai Islas Galdpagos reiškia Vėžlių salos.— Vert. past. 
2 Adirondako kalnai — virtinė kalnų JAV, Niujorko valstijos šiau- 
rės rytuose.— Vert. past. 

į tų užburtų salų išdegintą širdį. Regiu, kaip iš belapių brūz- 
gynų tankmės išnyra tamsūs šarvai, pasirodo ilgi, vangūs kak- 
lai. (Prieš akis vėl iškyla tos it stiklas uolos salos gilumoje, 
nugludintos ir išvagotos gilių rėžių: juos per daugelį amžių 
įspaudė vėžliai, lėtai rėpliojantys susirasti retų vandens ba- 
lokšnių. Tomis akimirkomis man ima rodytis, kad ir aš kažkada 
esu Miegojęs ant to nelemto užburtojo kranto, 

(Gal dėl to, kad tie prisiminimai tokie ryškūs, o gal dėl 
kažkokių vaizduotės kerų kartais imu abejoti, ar tik netapau 
eiline Galapagų apžavų auka. Dažnai linksmų susibūrimų metu, 
o ypač kai puotaujama žvakių šviesoje kokiame nors seno- 
viniame name ir kai erdvaus ketvirtainio kambario tolimesnės 
kertės skendi šešėliuose ir primena slėpiningus neįžengiamų 
girių brūzgynus, draugai atkreipia dėmesį į mano suakmenėju- 
sį žvilgsnį ir netikėtai persimainiusią povyzą. Tomis akimirko- 
mis man rodosi, kad iš tų vaizduotės sukurtų tankumynų lėtai 
išrėplina ir slenka grindimis milžiniško vėžlio šmėkla, o ant jos 
nugaros šviečia degančios raidės „Memento...“ („,„Atmink. ..") 


. 

Antrasis pasakojimas 


DVI VĖŽLIO PUSĖS 


Tokių šlykštynių ir baisių veidų 
Pabūgus būtų net pati Gamta, 
Stebėtųs, kaip tiek padarų bjaurių 
Išsprūdo iš jos rankų įstabių. 
Kokių tik išgamų nebuvo čia! 


Tad ar galėjo nepabūgt žmogus? 
Net baubas, kuriuo gąsdinam vaikus, 
Atrodytų vieni juokai palyginti 
Su tuo, ką Jie šioj saloje išvydo. 


„Nurimkit,— tarė piligrimas senas.— 
Nereikia jų bijot, nes jos netikros: 
Pabaisomis jos mums tiktai vaidenas.“ 


Ir vos tik jis šventa lazda pamojo, 
Baidyklių aibė greitai išbėgiojo 
Prasmegdama gelmėj, kurioj tūnojo. 


Perskaitę, kas anksčiau parašyta, ar patikėtumėt, kad En- 
kantadose galima patirti džiaugsmą? O vis dėlto galima -- rei- 
kia tik tą džiaugsmą rasti. Nors tos salos atrodo liūdesio įsi- 
kūnijimas, ne viskas jose jau taip niūru. Tiesa, jas išvydęs, 
niekas nebandys ginčytis, kad galėtų būti dar kas nors gū- 
desnio ar slėpiningesnio. Nors ir labai stengčiausi, aš irgi nie- 
kaip negaliu atsikratyti to vaiduokliško reginio — iš patamsių 
urvo išropojančio vėžlio. Tačiau net vėžlys, iš nuparos at- 
rodantis toks tamsus ir melancholiškas, turi šviesiąją pusę: 
jo krūtinės šarvai, arba kiautas, kartais būna šviesiai geltono 
ar auksinio atspalvio. Be to, visi žino, kad vėžliai, tiek jūri- 
niai, tiek sausumos, yra taip sukurti, jog, apvertus juos au- 
kštielninkus ir atsukus į viršų šviesiąją pusę, jie jau nebesu- 
geba apsiversti ant pilvo ir vėl atgręžti jums nugaros. Bet 
jeigu jau taip padarėt ir būtent todėl, kad taip padarėt, nesi- 
dievagokit, jog vėžlys nebūna juodas. Gėrėkitės jo šviesiąja 
puse, nuolat laikykit ją atgręžę į viršų, bet būkite teisingas ir 
nesakykite, kad juodojo kiauto visai nėra. O tam, kuris ne- 
sugeba apversti vėžlio aukštielninko, paslėpti jo tamsiąją nu- 
garą ir atgręžti jo šviesųjį kiautą kaip kokį rudeninį moliūgą 
į saulę, nederėtų dievažytis; kad vėžliai būna tik juodi kaip 
smala. Vėžliai tuo pat metu būna ir tamsūs, ir šviesūs. Papa- 
sakosiu apie tai smulkiau. 

Keli mėnesiai prieš man pirmą kartą išlipant į krantą En- 
kantadose, mūsų laivas plaukė pro jas. Vieną popietę atsidū- 
rėme prie pietinio Albemarlio kyšulio, ne per. toliausiai nuo 
kranto. Gal genami paprasčiausios užgaidos, o gal noro pa- 
sižvalgyti po tokį nematytą kraštą, nuleidome valtį su jūrei- 
viais, liepėm jiems viską gerai apžiūrėti ir atgabenti kiek tik 
pakels vėžlių. 

Drąsuoliai grįžo tik saulei nusileidus. Persisvėręs per au- 
kštą laivo bortą, jūroje pamačiau žvilgant - valtį, prikrautą 
kažko labai sunkaus. Nuleidome virves ir netrukus, po ne- 
mažų pastangų, ant denio užtempėm tris prieštvaninius gy- 
vūnus — dramblinius vėžlius. Jie atrodė tarsi ne šios žemės 
padarai. Jau penki mėnesiai, kai mes jūroje. Per tiek laiko mūsų 
įsiaudrinusioje vaizduotėje viskas, kas atgabenta iš žemės, at- 
rodė pasakiška. Jeigu tuo metu į laivą būtų įlipę trys ispanų 
muitininkai, visai galimas daiktas, kad būčiau į juos įsiste- 
beilijęs, palietęs, o paskui būčiau ėmęs glostyti, kaip daro čia- 
buviai, išvydę žmones iš civilizuotų kraštų. Bet vietoj trijų mui- 
tininkų prieš mane buvo trys tikrai nuostabūs vėžliai, ne šiaip 
kokie vėžliapalaikiai, su kuriais terliojasi mokiniai; jie buvo 
juodi kaip gedulo rūbai, sunkūs kaip geležimi kaustytos skry- 

nios. Jų didžiuliai kiautai buvo išlenkti ir iškalinėti tarsi skydai, 
išvarpyti ir suskeldėję tarsi po mūšio, vietomis apžėlę tamsiai 
žaliomis samanomis ir glitūs nuo jūros purslų. Žvelgdamas į 
tas mistiškas būtybes, kurias naktis taip netikėtai perkėlė iš 
begalinės vienatvės kranto į mūsų triukšmingą denį, patyriau 
nenusakomą jausmą. Atrodė, lyg jie būtų atropoję iš po paties 
žemės pamato. Jie tikrai priminė tuos vėžlius, ant kurių, pa- 
sak indų, laikosi mūsų pasaulis. Paėmęs žibintą, ėmiau juos 
apžiūrinėti. Kokie didingi ir garbūs! Minkštutės samanos dengė 
šiurkščius aplamdytų kiautų žvynus ir slėpė įtrūkimus. Prieš 
mane buvo nebe trys vėžliai: jie ėmė augti ir mainytis. Man 
atrodė, kad regiu tris didingai griūvančius Romos Koliziejus. 

„Salų senbuviai,— tariau aš, — meldžiu jus, leiskite ir man 
patirti tą laisvę, kuria mėgaujatės trisienėse savo šarvų tvirto- 
vėse|" 

Žiūrint į šiuos padarus, mane apėmė keistas beribės am- 
žinybės jausmas. Netikiu, kad kur nors yra būtybių, gyvenan- 
čių ilgiau nei Enkantadų vėžliai. Negana to, kad jie veik iš- 
tisus metus gali išbūti be maisto, pažvelkite dar į tą neįveikia- 
mą kiautą, tuos gyvus šarvus. Koks kitas gyvis turi tokią 
citadelę, gebančią atlaikyti laiko smūgius? 

Pasišviesdamas žibintu, nubraukiau nuo jų kiautų samanas 
ir išvydau senas įdrėskimų ringes: tie kerėplos neretai griūda- 
vo nuo stačių salos kalnų. Vieni randai buvo padidėję ar iš- 
burkę, kiti pusiau užsitraukę — tokių išvarpymų kartais gali 
pamatyti labai senų medžių žievėje. Jaučiausi lyg koks paleon- 
tologas, tyrinėjantis paukščių pėdas ant iškastų lentelių — žy- 
mes fantastiškų būtybių, kurių šiandien nė pėdsako neliko. 

Gulėdamas tą naktį savo hamake, girdėjau, kaip viršuj tie 
trys nebuvėliai gremėzdai ropinėja po užgriozdintą denį. Gal 
iš kvailumo, o gal iš užsispyrimo, aptikę kelyje kliūtis, jie 
niekuomet nesukdavo šalin. Vienas nurimo tik apie pusiaunaktį. 
Patekėjus saulei, radau jį įsirėžusį, tarytum kokį taraną, į ne- 
pajudinamą. fokstiebio pagrindą. Jis vis dar baudėsi iš pasku- 
tiniųjų prasiskinti sau neįmanomą kelią. Kad tie vėžliai yra 
kerštingo ir pikto, o gal tiesiog šėtoniškų kėslų burtininko au- 
kos, byloja jų keistas užsispyrimas beprasmiškai plūktis. Esu 
matęs, kaip rėpliodami jie narsiai susiremia su uolomis ir ilgai 
su jomis galynėjasi, įsiręžę dunksena ir baksnoja tikėdamiesi 
nustumti jas nuo tako ir toliau sau vėžlinti nosies tiesumu. 
Tikras prakeiksmas tas jų nenumaldomas noras judėti tik tie- 
siai tokiame netvarkingame pasaulyje. 

Kiti du vėžliai, neradę tokios kliūties kaip jų gentainis, su- 
sirėmė su mažesniais kliuviniais — kibirais, sijomis ir laivavir- 

vių ritimais. Braudamiesi pro juos, jie nuslysdavo ir su kur- 
tinamu trenksmu dribdavo ant denio. Klausydamasis to bilde-- 
sio, aš susimąsčiau apie jų gimtinę — salą, kur Žžioji niaurūs 
tarpekliai ir griovos, giliai įsirėžę į pačią tų suskeldėjusių kal- 
nų širdį, kur daugel mylių driekiasi neįžengiami brūzgynai. Įsi- 
vaizdavau, kaip amžius po amžiaus tie trys tiesiaeigiai, pajuo- 
dę kaip kalviai milžinai šliaužia uolų šešėlyje taip iš lėto ir 
sunkiai, kad po jų kojomis ima veistis rupūžės ir visokie ten 
grybai, o ant kuprų pasirodo tamsios it suodžiai samanos. Min- 
tyse aš dažnai pasiklysdavau drauge su jais lavos labirintuose, 
braudavausi pro bekraštes trūnijančias tankmes. Galop net 
ėmiau vaizduotis, jog sėdžiu sukryžiavęs kojas ant priekinio 
vėžlio, man iš abiejų pusių dar po vėžlį, o ant jų panašia po- 
vyza sėdi bramanai —ta vėžlių trijulė ir laiko parėmusi pa- 
saulio skliautus. 

Štai kokie košmariški reginiai gimė mano vaizduotėj, kai 
aš pirmą sykį išvydau Enkantadų vėžlį. Keistas dalykas, jau 
kitą vakarą kartu su laivo įgulos draugais aš linksmai vaka- 
rieniavau gardžiuodamasis kepta ir troškinta vėžliena. Po va- 
karienės išsitraukiau peilį ir iš didžiulių vėžlių kiautų drauge 
su kitais ėmiau skobti tris dailius dubenis sriubai, o nugludinę 
gelsvus krūtinės kiautus, gavome tris puikius padėklus. 


Trečiasis pasakojimas 


RODONDO UOLA 


Jie ją vadina Prakeiksmų uola. 
Žmogaus ten tyko daug grasių pavojų, 
Joks paukštis nepriklysta niekada, 
Tiktai žuvėdros klykdamos lakioja 

Ir kormoranai povyza plėšria 

Ant skardžio tupi ir akim vedžioja. 


Vien tik didinga ūžaujanti jūra 
Nebuvo savo paukščiams abejinga 


Ir prie uolos, kur šaltos bangos gūra, 
Jiems pritarė sava rauda ritminga. 


Čia valtininkas liepė irt iš lėto, 
Kad tos gaidos jie paklausyt galėtų. 

Staiga ant jų užgriuvo debesis 
Grėsmingų paukščių: visokiais balsais 
Jie klykė, šėlo, skraidė prieš akis 

Ir plakė žmones tamsoje sparnais. 


Atrodė, kad tų paukščių negandingų 
Visa gentis čia būtų susirinkus. 


Smagu įkopti į aukštą akmeninį bokštą: nuo viršaus vienu 
žvilgsniu gali aprėpti visą aplinkui plytintį kraštą. Dar geriau, 
jei tas bokštas stūkso vienui vienas kaip paslaptingasis Niuporto 
bokštas arba kaip vienintelis kokios sugriuvusios pilies kuoras. 


Laimei, Užburtosiose salose yra tokia puiki žvalgos aikšte- 
lė ant nepaprastos uolos. Dėl keistos formos ispanai nuo seno 
ją vadina Rodondo, arba Apvaliąja, uola. Kokių dviejų šimtų 
penkiasdešimties pėdų aukščio, ji kyšo tiesiai iš vandens maž- 
daug už dešimties mylių nuo kranto. Apjuosta kalnuotų salų 
pietuose ir rytuose, ši uola primena garsiąją kampanilę ' Arba 
šv. Morkaus katedros Venecijoje varpinę, kyšančią virš se- 
novinių pastatų tankumyno. Prieš užlipant į šį bokštą jūroje 
ir apžvelgiant Enkantadas, pravartu ir jį patį įdėmiau apžiūrėti. 
Jis matyti už trisdešimties mylių. Apgaulingas, kaip ir visas sa- 
lynas, iš tolo jis atrodo, lyg būtų kokia burė. Giedrą, kiek 
ūkanotą vidurdienį, kai iki bokšto likę vos dvylika mylių, jis 
primena ispanų admirolo laivą su tviskančiomis burėmis. ,„Bu- 
rė, burė, burė! ' — pasigirsta nuo visų trijų stiebų viršaus. Bet 
vos prisiartini, grakščioji fregata akimirksniu pavirsta dantytu 
tvirtovės bokštu. 

Pirmą sykį į tą vietą patekau paryčio prieblandoje. Ke- 
tindami žvejoti, nuleidome tris valtis ir, nusiyrę kokias dvi my- 
lias nuo laivo, atsidūrėme prieš pat išauštant šešėlyje, kurį 
metė jūron mėnulio apšviesta Rodondo uola. Toje keistoje 
paryčio brėkšmoje ji atrodė aukštesnė, tačiau ne tokia atšiau- 
ri. Žemai vakaruose kaip prigesęs švyturys švietė didžiulė mė- 
nulio pilnatis ir metė jūron švelnų virpantį šešėlį, primenantį 
vidurnaktį gęstančios ugnies žarijų atšvaitus. Rytuose dar 
nematoma saulė siuntė savo nedrąsius šauklius pranešti ją ne- 
trukus atvyksiant. Dvelkė lengvas vėjelis, tingiai bangavo jū- 
ra, danguje blausiai mirksėjo žvaigždės. Visa gamta, pailsusi po 
Igos nakties sargybos, sulaikiusi kvapą, nedrąsiai laukė pasi- 
rodant saulės. Kaip tik šią valandą Rodondo uolą gali išvysti 


! Kampanilė — italų varpinė, daugiaaukštis bokštas, pastatytas ats- 
kirai nuo bažnyčios.— Vert. past. 

visoje jos puikybėje. Rytmečio prieblandoje jau buvo gali- 
ma įžvelgti jos ryškesnius bruožus, nenusiaučiant nuo jos duls- 
vos paslaptingumo skraistės. 

Nuo apgriuvusios, laiptų apačią primenančios papėdės, į 
kurią kaip į kokius pakrantėj stovinčių rūmų laiptus plakėsi 
bangos, uola pakopomis kilo aukštyn į smailėjančią viršūnę. 
Tos ištisinės pakopos, sudarančios uolą, ir yra pats raiškiausias 
jos bruožas. Ties jų sandūromis kyšo atbrailos, kurios juosia 
uolą nuo apačios iki viršaus kaip kokios lentynos, pamažu ky- 
lančios viena virš kitos. Kaip senos daržinės ar vienuolyno 
pakraigės, kuriose būna pilna kregždžių, visos uolos atbrailos 
knibždėte knibžda jūros paukščių. Atbraila virš atbrailos, lizdas 
virš lizdo. Tarpais nuo apačios iki viršaus uolą dengia ilgi 
vaiduokliškai baltos spalvos guano rėžiai. Dėl jų iš tolo uola 
panaši į laivo burę. Aplink būtų buvę pasakiškai tylu, jei 
ne tas pragariškas paukščių keliamas triukšmas. Devynios ga- 
lybės paukščių knibždėjo ne tik ant visų uolos atbrailų; aukš- 
tai Ore irgi plasnojo kirbinė, panaši į sparnuotą, banguojantį 
baldakimą. Prie šios uolos sulekia jūros paukščiai iš už kelių 
šimtų mylių aplinkui. Į šiaurę, rytus ir vakarus driekiasi vien 
tik vandenyno platybės, tad plėšrioji fregata, skrendanti nuo 
Šiaurės Amerikos, Polinezijos ar Peru krantų, pirmą kartą ke- 
lyje gauna nutūpti ant Rodondo uolos. Ir nors ši uola — tikrų 
tikriausia sausuma, ant jos nė karto nėra nusileidęs joks sau- 
sumos paukštis. Čia sunku įsivaizduoti raudongurklę ar ka- 
narėlę. Tie vargšeliai giesmininkai, apsupti it skėrių būrio 
stiprių plėšrūnų su ilgais ir aštriais kaip durklas snapais, pa- 
nėšėtų į belaisvius, atsidūrusius filistiečių rankose. 

Niekur kitur taip gerai neištyrinėsi keistų jūros paukščių 
kaip prie Rodondo uolos. Čia tikras vandenyno paukštynas. 
Čia atskrenda paukščiai, kurie niekados nėra tupėję ant stie- 
bo ar medžio, čia gyvena paukščiai atsiskyrėliai, kurie skrai- 
do tik vieni, padebesių paukščiai, kurie pakyla į kitiems nepa- 
siekiamą aukštį. 

Pažvelkime pirmiau žemyn, į apatinę pakopą. Nors pati pla- 
čiausia, ji vos matoma virš potvynių apsemiamos linijos. O čia 
kokie padarai? Tiesūs kaip žmonės, bet ne tokie proporcingi, 
jie stovi aplink uolą tarsi kokios kariatidės, parėmusios aukš- 
tėliau kyšančią pakopą. Jų kūnai kažkokie beformiai, snapai 
trumpi, kojos — vienos pėdos, o viršutinės galūnės —nei tai 
sparnai, nei rankos. Dievaži, pingvino nepavadinsi nei žuvimi, 
nei gyvuliu, nei paukščiu. Nežinia, kada tiktų valgyti jo keps- 
nį — per užgavėnes ar gavėnią. Tai iš tiesų pats keisčiausias 
ir mažiausiai patrauklus iš visų „žmogaus pažįstamų gyvūnų. 

Nors pingvinai gali gyventi visose trijose stichijose ir turi jo- 
se šiokių tokių teisių, niekur nesijaučia kaip namie, Sausumo- 
je jie plumpuoja krypuodami, vandenyje plūduoja, ore lapa- 
tuoja. Tarsi gėdydamasi gamta slepia šitą neišvaizdų padarą. 
tolimiausiuose žemės užkampiuose — prie Magelano sąsiaurio 
ir užmirštos Rodondo uolos. 

Pažvelkite, kokie ten būriai nelaimingųjų išsirikiavę ant 
aukštesniosios pakopos? Kas tai, pilkųjų ordino jūrų vienuo- 
liai? Tai pelikanai. Su savo ilgais snapais ir sunkiomis nukaru- 
siomis pagurklėmis jie atrodo labai jau liūdnai. Valandų valan- 
das jie stovi ištisu būriu susimąstę ir nejudėdami. Jų pilkos, 
dulkių spalvos plunksnos atrodo lyg apibertos pelenais. Tikras 
paukštis atgailautojas, taip derantis prie šių sustingusios la- 
vos krantų, ant kurių būtų galėjęs sėdėti ir iškankintasis Jo- 
bas, šukėmis gremžiantis nuo savęs skaudulius. 

Dar aukščiau pamatysite gonį, arba pilkąjį albatrosą; taip 
jį vadinti nėra jokio pagrindo. Tai neišvaizdus ir visai nepoe- 
tiškas paukštis, nė kiek nepanašus į savo garsųjį giminaitį, tą 
baltą it sniegas šešėlį, nuolat šmėsčiojantį prie Gerosios Vilties 
ar Horno kyšulių. 

Kylant pakopomis aukštyn, Rodondo uolos gyventojų mažė- 
ja: kormoranai, juodieji ir dėmėtieji jūrų krankliai, kėkštai, 
jūrų vištelės, paukščiai kašalotai ir visokiausių rūšių kirai. 
Griežta tvarka išsirikiavę sostai, kunigaikštystės ir karalys- 
tės. O virš jų visų kaip nuolat besikartojantis didžiulio siu- 
vinėto audinio rašto motyvas girdėti nelaimę žadantis audra- 
šauklio, arba, kaip jį vadina, motušės Kerės vištukės, šaižus 
klyksmas. Jeigu šis paslaptingasis vandenyno kolibris būtų 
kiek spalvingesnis, dėl savo nepaprasto vikrumo galėtų būti 
pramintas vandenyno plaštake. Išgirdę audrašauklio klyksmą 
laivugalyje, jūrininkai tai laikydavo blogu ženklu, panašiai kaip 
valstietis, išgirdęs sienoje už krosnies tuksenant kinivarpą, ti- 
kėdavo ją pranašaujant mirtį. Ir kadangi šis paukštis pamėgo 
Enkantadas, jūreiviai dar labiau įtiki salų vaiduokliškų kerų 
galia. 

Prašvitus daugiabalsis klegesys sustiprėja. Kurtinamai kly- 
kaudami, laukiniai sparnuočiai atlaiko rytines pamaldas. Kas 
akimirką nuo uolos pakyla naujas būrys ir prisijungia prie 
viršuje sklandančio choro; jo vietą apačioje užima kiti nar- 
dantys pulkai. Tačiau ir tame kurtinamame krykavime išgirsti 
sidabrinio trimito garsus, besiliejančius nepaliaujamom kaska- 
dom kaip įstrižai kertanti liūtis. Užvertęs galvą, regiu baltut 
baltutėlaitį padarą, panašų į angelą, ilga tarsi ietis uodegos 
plunksna. Tai žavusis vandenyno čiulbuonėlis, gražuolis, kurį 

dėl jo ausį glostančių trelių jūrininkai ne veltui praminė Bocma- 
no draugužiu. | | 

Sparmnuočių armijai, kuri lyg debesis sklandė virš Rodondo 
uolos tą atmintiną rytą, atliepė pelekuotoji armija uolos papė- 
dėje. Čia, po vandeniu, buvo ištisas labirintas slėpiningų urvų, 
kuriuose rasdavo prieglobstį begalė neregėtų žuvų. Visos to- 
kios nematytos, tokios gražios — jos galėtų papuošti pačius 
vertingiausius akvariumus, kuriuose laikomos auksinės žuve- 
lės. Tiesiog stulbino, kiek šitoj apstybėj buvo visai naujų, ne- 
regėtų žuvų. Čia galėjai išvysti spalvų, kokių dar nėra išga- 
vęs joks tapytojas, formų, kokių dar nėra išraižęs joks gra- 
tikas. 

Neįsivaizduojat, kiek daug ten tų žuvų ir kokios jos godžios, 
bebaimės ir jaukios. Kai tos nebaikščios narsuolės retkarčiais 
imdavo nardyti ratais vandens paviršiuje, mūsų žūklautojai 
gelmėje išvysdavo lėtai plaukiojančias didesnes ir gerokai at- 
sargesnes žuvis. Jie bandydavo nuleisti meškeres gilumon. Ta- 
čiau viskas veltui: niekaip nepavykdavo prasiskverbti pro 
viršutinį sluoksnį. Vos tik kabliukas paliesdavo vandens pa- 
viršių, šimtai tų kvaišelių imdavo varžytis dėl garbės užkibti. 
Vargšės Rodondo uolos žuvys! Savo vergišku patiklumu jos 
panašios į tuos, kurie aklai tiki žmogaus prigimtimi, nors vi- 
sai jos nepažįsta. 

Štai beveik ir išaušo. Vienas po kito. būriai jūros paukščių 
palieka uolą ir lekia ieškotis peno vandenyno gelmėse. Uola 
lieka stūksoti viena, tik jos papėdėje savo landose nardo žu- 
vys. Apšviestos auksinių saulės spindulių, paukščių atmatos 
švyti kaip neseniai dažytas aukšto švyturio bokštas arba 
kaip didingos fregatos burės. Nors šią akimirką mes ir žino- 
me, kad tai negyva, apleista uola, kiti keliautojai galbūt dieva- 
gojasi, jog regi gražų, pilną žmonių laivą. 

Bet šen virves ir kylam aukštyn. Neskubėkit, tai ne taip 
jau paprasta. 


Ketvirtasis pasakojimas 
REGINYS NUO UOLOS 
Paskui jis vedė jį ant aukšto kalno, 


Iš kur plačias apylinkes aprodė. 


Jei ketinate užlipti į Rodondo viršūnę, paklausykite pata- 
rimo. Pirmiau parsisamdykite jūrininku stebėtoju į pačią aukš- 

čiausią fregatą ir tris kartus apiplaukite pasaulį, paskui dar 
porą metų pabūkite alpinistų, kopiančių į Tenerifės viršukalnę, 
palydovo mokiniu, keletą metų pasimokykite iš vaikščiotojo 
virve, indų žonglieriaus ir kalnų ožkos. Tik po to keliaukite 
čionai ir galėsite pasigrožėti reginiu nuo mūsų bokšto. Kaip 
ten užsikeberiojom, žinom tik mes vieni. Jei bandytume pa- 
pasakoti kitiems, vargu ar jiems nuo to palengvėtų. Na štai, 
mes jau viršuje. Kažin, ar atsivertų platesnė erdvė Žmogui, 
skrendančiam oro balionu arba žvelgiančiam iš mėnulio? Maž- 
daug taip atrodo pasaulis, stebimas nuo Miltono aprašytų dan- 
giškųjų aukštybių. Tikras bekraštis vandenų apsemtas Kentu- 
kis, Danielis Bunas! čia būtų tikrai mielai įsikūręs. 

Nekreipkite dėmesio į tą išdegintą Užburtųjų salų žemę. 
Žvelkite labiau į šoną, tolyn, pietų kryptimi. Nieko nematot? 
Tada aš jums parodysiu, bent kurioje pusėje yra kai kas įdo- 
maus tose jūros platybėse; palytėjusios šitos uolos papėdę, 
bangos rieda atgalios Pietų ašigalio pusėn. 

Nuo mūsų iki pusiaujo dabar yra dešimt mylių. Ten, ry- 
„tuose, už kokių šešių šimtų mylių, plyti žemynas. Ši uola yra 
vienoje paralelėje su Kitu, Ekvadoro sostine. 

Įsidėmėkite: mes esame viename iš trijų negyvenamų sa- 
lynų, kurie, beveik vienodai nutolę nuo žemyno, išsidėstę gan 
atokiai vienas nuo kito, saugo visą Pietų Amerikos pakrantę. 
Čia ir baigiasi tam žemynui būdingos ypatybės. Nė viename 
iš nesuskaičiuojamų Polinezijos salynų, esančių į vakarus, ne- 
rasime tų savybių, kuriomis pasižymi Enkantados, arba Už- 
burtosios salos, San Felikso ir San Ambrosijaus, Chuano Fer- 
nando ir Mas Afueros salos. Apie Enkantadas nekalbėsime. San 
Felikso ir San Ambrosijaus salos yra truputėlį aukščiau Ožia- 
ragio atogrąžos. Jos didžiulės, nesvetingos, negyvenamos ir kal- 
votos. Viena iš jų, susidedanti iš dviejų apvalių kalvų, kurias 
jungia žemas rifas, visai panaši į didžiulį dvigalvį artilerijos 
sviedinį. Chuano Fernando ir Mas Afueros salos, esančios tris- 
dešimt trijų laipsnių platumoje, yra aukštos, nykios, raižytais 
krantais. Chuano Fernando sala pakankamai gerai pažįstama — 
jos neverta aprašinėti “. Mas Afuera — ispaniškas vardas, reiš- 
kiantis, jog ta sala yra toliau nuo žemyno nei kaimyninė Chua- 
no sala. Už kokių aštuonių dešimties mylių. Mas Afueros sala 
atrodo labai įspūdingai. Apniukusią dieną besiartinant prie jos 
iš vienos pusės, ši aukšta sala su dantytomis keteromis, sta- 


! Danielis Bunas (1735—1820) — amerikiečių pionierius, tyrinėjęs 
Kentukio ir Misurio valstijas.— Vert. past. 

Ž Šioje saloje 1705—1709 metais visai vienas gyveno jūrininkas 
Aleksandras Selkirkas, Robinzono Kruzo prototipas— Vert. past. 

čiais šlaitais ir plokščiomis viršūnėmis panaši į milžinišką plau- 
kiojantį ledkalnį, sustingusį didingoje rimtyje. Jos šlaituose 
žioji tamsūs tarpekliai; ji visa primena senovinę katedrą su 
niūriomis koplyčiomis šonuose. Kai gamtos grožybių ištroškęs 
keliauninkas po ilgos kelionės prisiartina prie vieno iš tų tar- 
peklių ir išvysta kokį bėdžių atsiskyrėlį su lazda rankoje, be- 
sileidžiantį stačiomis uolomis žemyn; jį pagauna labai keistas 
jausmas, 

Plaukiojant jūromis, ypač kai sustodavom pažvejoti, ne kar- 
tą teko lankytis kiekviename iš tų salynų. Kai atvykėlis ar- 
tinasi prie jų valtyje ir atsiduria jų niaurių uolų šešėlyje, jis 
pasijunta tarsi būtų pirmasis jas atradęs: tokia begalinė tyla 
ir vienuma aplinkui. Čia derėtų papasakoti, kaip tas salas at- 
rado europiečiai, nes visai panašiai buvo atrastos ir Enkantados, 

Iki 1563 metų ispanų laivų kelionės iš Peru į Čilę buvo 
kupinos pavojų. Tose pakrantėse vyrauja pietų vėjai. Laivai 
buvo įpratę laikytis arčiau kranto, mat ispanai tikėjo prietaru, 
kad, išleidus iš akių žemę, juos pastvers amžinasis pasatas ir 
nuneš į atvirą jūrą, iš kur nėra kelio atgal. O plaukdami arti 
pakrantės, tarp painių kyšulių ir ragų, seklumų ir rifų, kovoda- 
mMi sų priešiniu nestipriu vėju, kuris sykiais visai nurimdavo 
ištisom dienom ir savaitėm, kelionėse, užtrukdavusiose, mūsų 
akimis, neįtikėtinai ilgai, ispanų laiviūkščiai dažnai patirdavo 
nežmoniškų sunkumų. Kai kuriuose jūrų kelionių aprašymuose 
pasakojama apie vieną tokį laivą. Išvykęs į maždaug dešim- 
ties dienų kelionę, jūroj jis išbuvo keturis mėnesius, bet taip 
niekad ir neparplaukė, nes galop sudužo. Nepatikėsit, bet tas 
laivas, kurio niekad nebuvo užklupusi audra, tapo klastingų 
štilių ir srovių auka, Tris kartus, kai jau buvo visai išsibaigu- 
sios Maisto ir vandens atsargos, jis buvo užsukęs į tarpinį uos- 
tą; iš ten leisdavosi kelionėn, tačiau būdavo priverstas grįžti. 
Laivas vis patekdavo į rūką, ir buvo visai neaišku, kokioj 
vietoj jis yra. Kartą, kai visa įgula jau džiūgavo vildamasi net- 
Iukus pasiekti kelionės tikslą, pakilo rūkas, ir priešais jie išvy- 
do. kalnus, nuo kurių papėdės laivas pradžioje leidosi kelionėn. 
Tvyrant tokiam pat apgaulingam rūkui, laivas galop užplaukė 
ant rifo, po to buvo dar visa virtinė nelaimių, tokių liūdnų, 
kad geriau apie jas nepasakoti. 

Toms klajonėms palei krantą galą padarė garsusis jūreivis 
Chuanas Fernandas, kurio vardas įamžintas saloje, pavadintoje 
jo garbei, Jis ryžosi, kaip prieš tai padarė Vaskas da Gama 
Europoje, gerokai nutolti nuo kranto. Pasirodė, kad plaukian- 
tiems pietų link vėjai palankūs. Jis tol plaukė į vakarus, kol 
ištrūko iš pasatų veikimo zonos, o paskui vėl nesunkiai rado 


16 


pakrantę. Taip jis atrado kelią, kuris, nors buvo gerokai ilges- 
nis, pasirodė esąs greitesnis negu tas tiesusis. Plaukiant tuo 
atrastu keliu, maždaug apie 1670 metus ar kiek vėliau ir buvo 
atrastos Užburtosios salos ir kiti jas supantys salynai. Nesu 
girdėjęs, kad anuo metu salynuose būtų kas gyvenęs; galiu 
drąsiai tvirtinti, jog nuo neatmenamų laikų juose buvo ply- 
na. Bet grįžkime į Rodondą. 

Į pietvakarius, už šimtų mylių, yra Polinezija. Plaukdami 
šita paralele tiesiai į vakarus, nesutiksite jokios žemės, kol pa- 
galiau jūsų laivo kilis įsirems į Kingzmilzo salas, iki kurių — 
vieni juokai — tik kokie penki tūkstančiai mylių. 

Tokiais tolimais orientyrais (Rodondo uolai kitokių ir nesu- 
rasi) apytikriai nusakę savo padėtį, pažvelkime į arčiau esan- 
tį kraštą. Antai niūrios ir suanglėjusios Užburtosios salos. Tas 
artimiausias, panašus į vulkano kratęrį, kyšulys yra Albemar- 
lio dalis. Albemarlis — didžiausia sala, maždaug šešiasdešimties 
ar daugiau mylių ilgio ir penkiolikos mylių pločio. Ar yra jums 
kada nors tekę regėti tikrąjį pusiaują? Ar kada nors jautėt 
po kojomis, pilna to žodžio prasme, tą liniją. Taigi šitą gelto- 
nos lavos salą, primenančią kraterį, pusiaujas kerta visai kaip 
peilis kokį pyragą su moliūgų tyre. Jeigu jūs labai akylas, ana- 
pus to kyšulio, ten, kur plyti gūbriuota žemuma, pamatysit Nar- 
boro salą, pačią aukščiausią visame salyne. Žemės ten nė tru- 
pinėlio — nuo apačios iki viršaus vien tik sueižėjusi lava ir 
gausybė juoduojančių urvų angų. Metalą primenanti salos pak- 
rantė po kojomis aidi lyg geležies lakštai, o jos viduryje dunk- 
santys ugnikalniai panašūs į didžiulius kaminus. 

Narboro ir Albemarlio salos gan įdomiai įsitaisiusios viena 
greta kitos. Ta keista kaimynystė atrodo maždaug šitaip: 

Iškaskite kanalą nuo raidės viršutinės linijos vidurio; tas 
skersinis ir bus Narboro, o visa kita — Albemarlio valdos. Vul- 
kaninė Narboro sala kyšo juoduose Albemarlio nasruose kaip 
koks raudonas vilko liežuvis. 

Jeigu jus domina, kas gyvena Albemarlyje, pateikiame vi- 
sai patikimus as kas statistinius duomenis, kuriuos ten ir 
surinkome: 


žmonių ...-... T k kis De Ia 

SKTUZŪCdŲ: KA kia si „„„nežinoma kiek 
atsiskyrėlių ..... Vidus ės „„.„„.„nežinoma kiek 
CIISZŲ V LS L a i 500 000 

gyvačių ....... ais i s a u „„500 000 

Volio iu S a ns „+++ 10 000 000 

salamandrų .........44444444++. „Nežinoma kiek 

VeMiŲ Ls ss kasai TT „„„„taip pat nežinoma kiek 
iš Viso: 11 000 000 neskaitant be- 


galės velnių, skruzdėdų, at- 
siskyrėlių ir salamandrų. 


Albemarlio nasrai atgręžti į besileidžiančią saulę. Jo pražio- 
ti žandikauliai — lyg didžiulė įlanka, kurią Narboro liežuvis da- 
lija į dvi dalis; viena vadinasi Audrų įlanka, kita — Užuovė- 
jos įlanka. Vulkaniniai kyšuliai Albemarlio pakrantėje vadina- 
si Pietų ragas ir Šiaurės ragas. Pasakoju apie tai todėl, kad 
tos įlankos yra pagarsėjusios banginių medžioklės istorijoje. 
Atėjus metui, čia suplaukia neršti banginiai. Pasakojama, kad 
kai tose vietose ėmė rodytis pirmieji banginių medžiotojų lai- 
vai, jie užtverdavę įėjimą į Užuovėjos įlanką, o paskui siųs- 
„davę velbotus į Audrų įlanką. Tie perplaukdavę Narboro są- 
siaurį ir suvarydavę milžiniškus gyvūnus tarsi į kokį aptvarą. 

Kitą dieną po žūklės Apvaliosios uolos papėdėje papūtė 
palankus vėjas. Aplenkę šiaurinį kyšulį, staiga išvydome išti- 
są flotilę iš trisdešimties laivų, kurie, išsirikiavę viena lini- 
ja, grūmėsi su priešiniu vėju. Reginys buvo nepamirštamas — 
trisdešimt kilių sutartinai veržėsi pirmyn. Paskui — trisdešimt 
kilsonų, kurie gaudė it arfos stygos, jūros paviršiuje driekėsi 
lygiagrečios linijos. Medžiotojų buvo aiškiai daugiau nei gro- 
bio. Pastebėję mus, laivai pasuko kas sau ir netrukus dingo 
iš akių. Liko tik mūsiškis laivas ir dar du tvarkingi laivai iš 
Londono. Bet, kadangi ir jiems nelabai sekėsi, netruko dingti. 
Dabar, kai nebeliko varžovų, Užuovėjos įlanka su visomis sa- 
vo gėrybėmis atiteko mums. 

Šitoje vietoje tenka laviruoti. Stovi prie įėjimo į įlanką, 
čia taikydamasis prasmukti pirmyn, čia traukdamasis atgal. 
Tarpais, anaiptol ne visada,— kaip kad būna kitose salyno vie- 

tose,— skersai įlankos žiočių netikėtai, kaip koks lenktyninis 
žirgas, šauna srovė. Tada, pakėlus visas bures, reikia atsargiai 
pakreipti laivą. Kiek sykių beauštant, kai mūsų laivas lauk- 
davo, nutaikęs pirmagalį į užtakį tarp salų, yra tekę stovėti 
prie priešakinio stiebo ir žvelgti į tą kraštą priešais, kur vietoj 
dirvos vien tik šlakas, o vietoj skaidraus vandens šaltinių — 
vien tik iškamuotos sustingusios lavos srovės. 

Įplaukiant iš atviros jūros, Narboro sala išnyra tamsia dan- 
tyta: siena, kuri kyšo kokius penkis šešis tūkstančius pėdų 
virš vandens. Aukščiau ją dengia debesys; žemiausias jų sluok- 
snis taip ryškiai matyti uolų fone kaip sniego linija Andų vir- 
šūnėse. Tose aukštybėse darosi tikra velniava. Ten siautėja 
ugnies demonai, kurie kartkartėmis nušviečia naktį keista vai- 
duokliška šviesa daug mylių aplinkui, o po to vėl aprimsta. 
Kitąsyk jie primena apie save pragarišku dundesiu, po kurio 
vyksta tikriausia ugnikalnio išsiveržimo drama. Kuo juodesni 
tie debesys dieną, tuo šviesesnė pašvaistė naktį. Banginių me- 
džiotojų laivai dažnai atsidurdavo arti to degančio kalno, švy- 
tinčio lyg kokia pokylių salė. Su tomis lyg kaminai stūksan- 
čiomis viršūnėmis Narboro sala visai panaši į stiklo liejyklą. 

Nuo Rodondo uolos, kur mes dabar stovime, visų salų ne- 
matyti, tačiau galima parodyti, kurioje pusėje jos yra. Štai ten 
toli, šiaurės rytuose, neaiškiai boluoja kalnagūbris. Tai Ebing- 
tono sala, pati šiauriausia iš visų; ji tokia atoki, tuščia ir vie- 
niša, jog primena Noumenzlendo salą, esančią šiaurinėje mano 
gimtinės pakrantėie. Vargu ar ten yra kada vaikščiojusi žmo- 
gaus koja — žvelgdamas į ją, galėtum pamanyti, kad Adomas 
ir milijonai jo palikuonių dar nesukurti. 

Į pietus nuo Ebingtono yra Džeimso sala, tik ją užstoja tas 
aukštas Albemarlio smaigalys. Pirmieji piratai davė salai to 
nelaimingo Jorko hercogo Džeimso Stiuarto ' vardą. Atkreipkite 
dėmesį: išskyrus neseniai atrastas salas, kurios pavadintos dau- 
giausia garsių admirolų vardais, pirmieji Enkantadoms davė var- 
dą ispanai. Tačiau vėliau angliškuose žemėlapiuose ispaniškus 
pavadinimus išstūmė piratų duoti vardai: septynioliktojo am- 
žiaus viduryje piratai pavadino jas įvairių Anglijos didikų ir 
karalių vardais. Apie tuos ištikimuosius plėšikus ir nutikimus, 
dėl kurių jų vardai siejami su Užburtosiomis salomis, netrukus 
išgirsite. Ne, apie vieną iš jų papasakosiu tuoj pat. Tarp Džeim- 
so ir Albemarlio salų yra keista salelė, vadinama Kaulio už- 
burtąja sala. Kadangi visas salynas vadinamas Užburtuoju, 


! Džeimsas Stiuartas — Anglijos karaliaus Jokūbo II sūnus, keletą 
kartų nesėkmingai bandęs užimti sostą.— Vert. past. 

reikia paaiškinti, kodėl toje užburtoje karalystėje yra dar ats- 
kiras užburtas kampelis. Šiuo vardu salą pavadino tas šaunu- 
sis piratas, kuris pirmą, kartą čionai apsilankė. Štai ką jis pa- 
sakoja apie šią vietą savo kelionių knygoje. „„Vaizduotės paa- 
kintas, nusprendžiau pavadinti tą sala Kaulio užburtąja sala: 
kiekvieną sykį ji būdavo matoma vis kitoje vietoje ir kiek- 
vieną sykį būdavo vis kitokia. Kartais ji atrodydavo kaip sug- 
riuvusi tvirtovė, kartais kaip didžiulis miestas ir t. t." Nėra 
ko stebėtis — juk Enkantadose pasitaiko visokių kerų ir mi- 
ražų. 

Tai nuolat besimainančiai išdykėlei salai Kaulis dovanojo 
savo vardą, nes joje tarsi išvydo savo paties atvaizdą. Tačiau 
jeigu jis buvo —o tai visai tikėtina — giminaitis to liūdnai 
susimąsčiusio ir vainojančio save poeto Kaulio, gyvenusio maž- 
daug tuo pat metu, tuštybe jo neapkaltinsi. Laki vaizduotė 
(apie ją liudija salos pavadinimas) yra grynai prigimties daly- 
kas, ir ja apdovanoti tiek piratai, tiek poetai. 

Dar toliau į pietus nuo Džeimso salos yra Džarvio sala, Dun- 
kano sala, Krosmeno sala, Bretlo sala, Vudo sala, Četemo sala 
ir kitos mažesnės salelės, daugiausia dykvietės, be gyvybės, is- 
torijos ir vilties kada nors jų sulaukti. Tačiau netoli yra gan 
žinomos Baringtono, Čarlzo, Norfolko ir Hudo salos. Kituose 
skyriuose sužinosite, kuo jos garsios. 


Penktasis pasakojimas 


FREGATA IR SKRAJUNAS LAIVAS 


Žvalgiaus į jūros tolius aš ne veltui 

Ir veikiai šaunų laivą pastebėjau: 

Su vėliava, virš bramselio iškelta, 
Linksmai jis skriejo bangomis su vėju. 


Prieš palikdami Rodondą, negalime nepaminėti, jog 1813 me- 
tais JAV „Esekso“ fregata, vadovaujama kapitono Deivido Por- 
terio, vos neišbarstė čia savo kaulų. Vieną rytą, esant visiš- 
kam štiliui, kai fregata grūmėsi su stipria srove, varančia ją 
tiesiai uolos link, pasirodė keistas laivas. Kaip dažnai būna 
šiuose užburtuose vandenyse, atrodė, jog laivas vos laikosi 
blaškomas stipraus vėjo. Fregata stovėjo apmirusi, tarsi užke- 
Iėta. Staiga papūtė lengvas vėjelis, fregata pakėlė visas bures ir 

leidosi vytis priešo, mat palaikė jį anglų banginių medžiotojų 
laivu. Tačiau srovė buvo tokia stipri, jog svetimas laivas ne- 
truko dingti iš akiračio. Vidurdieny, nepaisant visų pastangų, 
„Eseksas“ atsidūrė taip arti bangų purslais taškomo Rodondo, jog 
visi manė jau žūsią. Čia į pagalbą atėjo smagus brizas, bet 
ištrūkti iš bėdos pavyko tik per stebuklą. 

Išvengusi pražūties, fregata ryžosi, jeigu tik pavyks, pra- 
žudyti aną laivą ir leidosi jo kryptimi, kol pagaliau kitą rytą. 
vėl jį išvydo. Pasirodžius fregatai, nepažįstamasis iškėlė Ameri- 
kos vėliavą ir sustojo gerokai nuo „Esekso“. Vėjas nurimo. 
Vis dar įsitikinęs, kad svetimas laivas priklauso anglams, Por- 
teris nuleido katerį ketindamas ne atakuoti laivą, bet atkabinti 
jį variusias buksyrines valtis. Kateriui pasisekė. Po to buvo 
nuleisti kiti kateriai, turėję užimti laivą, kuris dabar buvo iš- 
kėlęs ne Amerikos, bet Anglijos vėliavą. Bet, kai fregatos ka- 
teriai buvo jau visai netoli savo tikslo, netikėtai padvelkė 
brizas. Nepažįstamasis, pakėlęs bures, leidosi vakarų kryptimi 
ir iki sutemstant visai dingo tolyje, o „Eseksas“ liko stovėti 
apmirusiomis burėmis. 

Tas keistas laivas, ryte su Amerikos, vakare su Anglijos 
vėliava, vėjo išpūstomis burėmis štilyje, daugiau nepasirodė. 
Ne kas kitas, o užburtas laivas. Taip bent tvirtino jūreiviai. 

„Esekso“ žygis Ramiajame vandenyne 1812 metų kare buvo 
galbūt pats keisčiausias ir įdomiausias Amerikos laivybos isto- 
rijoje. Jis imdavo nelaisvėn toliausiai nuklydusius laivus, aplan- 
kė tolimiausias jūras ir salas, ilgai išbuvo Užburtųjų salų slė- 
pininguose vandenyse, kol pagaliau garbingai gavo galą 
mūšyje su dviem anglų fregatomis Valparaiso uoste. Čia pasako- 
jame apie jį dėl tos pačios priežasties, dėl kurios vėliau kalbė- 
sime apie piratus: kaip ir jie, „Eseksas“ ilgai plaukiojo tarp 
salų, medžiojo jose vėžlius, tyrinėjo jas. Būtent dėl šitų ir 
dar kitų priežasčių „Eseksas“ savaip susietas su Enkantadomis. 

Čia dar derėtų pridurti, jog tėra tik trys patikimi liudininkai, 
kuriais verta remtis kalbant apie Užburtąsias salas — tai pira- 
tas Kaulis (1684), Kolnetas (1798), banginių žūklaviečių žvalgas, 
ir karo laivyno kapitonas Porteris (1813). Kituose šaltiniuose jūs 
rasite tik menkų, mažai patikimų pro šalį plaukusių keliaunin- 
kų ar užrašinėtojų užuominų. | 


Šeštasis pasakojimas 


BARINGTONO SALA IR PIRATAI 


Paniekinkime vergišką klusnumą 

Ir, kaip sūnums plačiosios žemės dera, 
Pasidalykim savo tėvo gerą, 
Varžydamies dorai už savo dalį; 

Juk tokį palikimą retas gali 

Nūnai valdyti vienas paslapčia. 


Mes esame pasaulio šio valdovai, 
Nevaržomi, kur norim, ten klajojam. 


Beveik prieš du šimtus metų Baringtono saloj rasdavo prie- 
globstį Vest Indijos piratai, kurie, išvyti iš Kubos pakrančių, 
perplaukė Derjeno sąsmauką ir siaubė Ispanijos kolonijas pa- 
lei Ramųjį vandenyną. Tiksliai ir reguliariai, kaip paštas mūsų 
laikais, jie tykodavo užpulti karališkojo iždo laivus, keliaujan- 
čius iš Manilos į Akapulką ir atgal. Šioje saloje piratai susi- 
rinkdavo po mūšių pasimelsti ir pasiausti, suskaičiuoti džiū- 
vėsių ir dublonų statinaites, savo ilgais Toledo kardais, atsto- 
davusiais matą, išmatuoti Azijos šilkus. 


Tais laikais nebuvo saugesnio prieglobsčio, nuošalesnės 
slaptavietės už Baringtono salą. Nuo Baringtono, esančio vidury 
ramaus vandenyno, kur mažai. kas užklysdavo, apsupto salų, 
kurių nesvetingumas atbaidydavo atsitiktinius keliauninkus, iki 
turtingųjų kraštų, kuriuos piratai puldinėdavo, buvo vos kelios 
dienos kelio. Niekieno nevaržomi, plėšikai čia rasdavo tą ra- 
'mybę, kurią jie atkakliai drumsdavo kiekviename tų platumų 
civilizuotos šalies uoste. Po audrų ir laikinų nesėkmių, patirtų 
mūšiuose su savo mirtinais priešais arba gelbstint prisiplėštą 
auksą, čionai rinkdavosi tie senieji vilkai ir tūnodavo sau nieko 
nebijodami. Ta sala buvo ne tik saugi užuovėja ir nevaržomo 
gyvenimo priebėga — ji garsėjo ir kitais privalumais. 

Kaip niekur kitur, čia gali paguldyti laivą ant šono, re- 
montuoti jį, papildyti atsargas bei tvarkyti visokius kitus jū- 
reiviškus reikalus. Prie tos salos krantų patogu ne tik išmesti 
inkarą, nes čia tinkamas gylis ir ramūs užutėkiai, kuriuos sau- 
go nuo vėjų aukšti Albemarlio krantai, Baringtono sala ne tokia 
bevaisė, palyginti su kitomis. Čia gausu vėžlių maistui, medžių 
kurui, ilgos žolės čiužiniams; čia yra gražių takelių ir vienas 
kitas reginys akiai paganyti. Ir nors pagal geografinę padėtį 

Baringtonas priklauso Užburtųjų salų grupei, jis toks nepana- 
šus į savo kaimynus, jog galėtum pomREDYL: kad su jais neturi 
nieko bendra. 

„Kartą atsidūriau jos vakarinėje palianišiėss pasakoja vie- 
nas sentimentalus keliautojas, — iš kur matyti juoda Albemarlio 
viršūnė. Vaikštinėjau sau giraičių paunksnėje: nors medžiai ir 
nedideli, ne kokios ten palmės, apelsinai ar persikai, po ilgos 
kelionės jūra tos giraitės atrodė labai gražios, kad ir be jokių 
vaisių. Ir štai ten, ramių proskynų pakraščiuose ir ūksmingose 
skardžių viršūnėse, iš kur atsivėrė raminantys sielą vaizdai, 
ką, jūsų manymu, aš išvydau? Sėdynes, kurios būtų pritiku- 
sios bramanams ar kokiems taikos draugijų prezidentams. Tai 
buvo gražūs, seni ir apgriuvę, kažkada simetriškai įrengti suolai 
iš akmenų ir velėnos; tuos suolus, tokius senus ir aiškiai rankų 
darbo, padirbo ne kas kitas, o piratai. Viena tokia sėdynė pri- 
minė ilgą minkštasuolį su atlošu ir atramomis rankoms; ant 
tokio būtų panorėjęs sėdėti pats poetas Grėjus! su Krebijono ? 
dramų tomeliu rankoje. 

Nors kartais piratai čia užsibūdavo po kelis mėnesius ir 
paversdavo salą atsarginių rangautų, burių ir statinių sandėliu, 
tačiau visai nepanašu, kad kada nors čia būtų statęsi kokius 
nors būstus. Čia jie būdavo tol, kol pakrantėje stovėdavo lai- 
vai, ir miegodavo jie greičiausiai laivuose. Kalbu apie tai, nes 
manęs neapleidžia mintis, jog įrengti tuos romantiškus suolus 
juos paskatino ne kas kitas, kaip tik mėgavimasis ramybe ir 
troškimas pabūti gamtos prieglobstyje. Niekas neužginčys, kad 
piratai buvo baisiausi piktadariai, o kai kurie — tikrų tikriausi 
galvažudžiai. Tačiau retkarčiais tarp jų pasitaikydavo ir tokių 
kaip Dampjė ar Vieiferis, Kaulis ar dar kuris nors, panašus į 
juos, kuriuos galėjai apkaltinti nebent jų beviltiška nesėkme. 
Jie paliko krikščioniškąjį pasaulį, genami persekiotojų ir prie- 
šų, slaptų ir neatkeršytų nuoskaudų, ieškodami melancholiškos 
vienumos ar nuodėmingų jūros nuotykių. Kaip ten bebūtų, 
kol Baringtono saloje tebėra tie apgriuvę suolai, tol tebegy- 
vuoja nepaprasti paminklai, liudijantys, kad ne visi piratai 
buvo beširdės pabaisos. 

Vaikštinėdamas po salą, netrukus radau ir kitokių pėdsa- 
kų, kurie visai pritiko tam sulaukėjusio ir niekieno nevaržomo 
jūrų plėšiko įvaizdžiui, vyravusiam, ir ne be pagrindo, tuo 
metu. Jei būčiau radęs tik senas bures ir statinių lankus, bū- 


1! Tomas Grėjus (1716—1771) — anglų poetas sentimentalistas.— 
Vert. past. 

2 Prosperas Žolio de Krebijonas (1674—1762) — prancūzų drama- 
turgas, klasicizmo dramos atstovas.— Vert. past. 

čiau manęs buvus čia stalių ar kubilių. Bet rasdavau senų su- 
rūdijusių kardų ir durklų, kurie kažkada tikrų tikriausiai buvo 
įsmeigti į kokio ispano šoną. Šie daiktai bylojo apie žmogžu- 
džius ir plėšikus. Būta čia ir lėbautojų. Ant kranto, susimai- 
šiusios su sraigių kiautais, kai kur mėtėsi šukės ąsočių, labai 
panašių į tuos, į kuriuos šiais laikais pilamas vynas ir brendis 
Ispanijos kolonijų pakrantėse. 

Į vieną ranką paėmęs surūdijusio durklo nuolaužą, į kitą — 
vyno ąsočio šukę, aš atsisėdau ant apleisto žalio minkštasuolio ir 
ilgai mąsčiau apie tuos jūrų plėšikus. Ar galėjo būti, kad, vieną 
dieną plėšę ir žudę, antrą lėbavę, trečią jie ilsėtųsi virsdami 
mąsliais filosofais, lyriškais poetais ir baldžiais. O vis dėlto ga- 
lėjo. Juk žmogus toks nenuoseklus. Nors keista, negaliu atsi- 
kratyti ir kitokių, atlaidesnių, minčių: juk tarp tų nuotykių ieš- 
kotojų būta ir kilniaširdžių bei malonių žmonių, sugebančių 
patirti nedrumsčiamos ramybės ir dorybės gėrį.“ 


Septintasis pasakojimas 


ČARLZO SALA IR ŠUNŲ KARALIUS 


„„ „vilkų balsais užkaukę, 
Šimtai plėšikų aplink jį sušoko 
Iš už uolų, kur pasislėpę laukė: 
Menkystos, driskiai, šunkaros visokie, 
Grūmojantys mirtim, keistai ginkluoti. — 
Kas stora kuoka ar ilgiausia ietim, 
Kas su peiliu ar statiniu smaluotu. 


Niekingas mums bet koks užsiėmimas. 
Tegu tarnai, kurių toks pašaukimas, 
Pasauly šiam dėl kąsnio kenčia vargą, 
Jei neišmano, kaip gyvent be darbo. 


Į pietvakarius nuo Baringtono salos yra Čarlzo sala. Su ja 
susijusi viena istorija, kurią man kadaise papasakojo koman- 
dos draugas, daug girdėjęs apie piratų gyvenimą. 

Tai atsitiko sėkmingo Ispanijos kolonijų sukilimo metu. 
Peru sukilėlių pusėje kovėsi vienas kreolas iš Kubos. Narsus 
ir lydimas sėkmės, jis netruko užsitarnauti sukilėlių armijoje 
aukštą laipsnį. Pasibaigus karui Peru, jis, kaip ir kiti narsūs 

kovotojai, gavo laisvę ir nepriklausomybę, bet liko tuščiomis 
kišenėmis. Kitaip tariant, nebuvo iš ko sumokėti armijai. Bet 
kreolas, dabar nebeprisimenu jo vardo, sutiko paimti žemės 
vietoj jam priklausančio atlyginimo: Jam buvo pasiūlyta pa- 
sirinkti kurią nors iš Užburtųjų salų, kurios anais laikais, kaip 
ir dabar, priklausė Peru'. Taigi tas karys nuvyko tenai, apžiū- 
rėjo salyną, grįžo į Kalao ir pasakė sutinkąs imti Čarlzo salą. 
Dovanojimo akte turi būti parašyta, kad nuo šiol Čarlzo sąla ne 
tik visiškai atitenka kreolui, bet kad ji nebepriklauso Peru 
lygiai taip pat, kaip Peru nebepriklauso Ispanijai. Trumpai drū- 
tai, tas nuotykių mėgėjas išsirūpino, kad būtų paskirtas aukš- 
čiausiuoju salos valdovu, lygiu kitiems žemės valdų vieš- 
pačiams Ž. 

Po to jis į visas puses išsiuntinėja laiškus, kviesdamas žmo- 
nes atvykti į jo neapgyventą karalystę. Atsišaukia kokie aštuo- 
niasdešimt vyrų ir moterų. Gavę iš-savo naujojo valdovo visus 
būtiniausius daiktus ir įnagius, pasiėmę keletą galvijų ir ožkų, 
jie sėda į laivą, plaukiantį į pažadėtąją žemę. Prieš pajudant 
paskutinis įlipa kreolas, lydimas, nepatikėsit, būrio dresiruotų 
didžiulių niaurių šunų. Kelionės metu visi pastebi, kad šunes 
neprisileidžia jokio žmogaus ir, susispietę aplink savo šeiminin- 
ką ant juto, niekinamai dėbčioja į tuos žemesnius padarus, vi- 
sai kaip kariai nugalėtojai žvelgia nuo užimtojo miesto sienų 
į nešlovę užsitraukusius gyventojus, kuriuos jiems tenka sau- 
goti. 

Čarlzo sala panaši į Baringtono salą, nes tinkamesnė gyventi 
nei kitos aplinkinės salos. Ji beveik dvigubai didesnė už Barin- 
gtoną: pakrančių ilgis — apie keturiasdešimt penkiasdešimt 
mylių. 

Laimingai pasiekę krantą, atvykėliai, vadovaujami savo pono 
ir viešpaties, imasi tučtuojau statyti sostinę. Jie darbuojasi iš 
peties, renčia šlako sienas, kloja lavos grindis pabarstydami jas 
pelenais vietoj smėlio. Ant kalvų, kur daugiau žolės, jie gano 
gyvulius, o ožkos, nuotykių ieškotojos iš prigimties, braunasi į 
negyvenamą salos gilumą ieškodamos ten bent kiek didesnių 
augalų penui. Gausybė žuvų ir neišsenkanti vėžlių banda ten- 
kina kitus atvykėlių poreikius. 


! Autoriaus klaida. Salos nuo 1832 m. priklauso Ekvadorui— Vert. 


Ž Lotynų Amerikos ispanai nuo seno dovanodavo salas nusipelniu- 
siems žmonėms. Locmanas Chuanas Fernandas pagal dovanojimo aktą 
gavo salą, kuri pavadinta jo vardu. Keletą metų, iki atvykstant Sel- 
kirkui, jis gyveno toje saloje. Jam, matyt, pabodo būti vienam savo 
valdose, nes po kurio laiko grįžo į žemyną, ir žmonės pasakoja, kad 
Limos mieste jis pasidarė labai plepus kirpėjas.— Aut. past. 

Visokių nesklandumų, dažnai pasitaikančių kuriantis naujose 
žemėse, šį kartą kilo dėl to, kad daugelis naujakurių buvo sun- 
kaus būdo. Pagaliau Jo Didenybė buvo priverstas paskelbti ka- 
rinę padėtį. Jis pats pagavo ir nušovė kelis nepaklusnius pa- 
valdinius, kurie, turėdami labai įtartinų kėslų, slapčia įsikūrė 
salos gilumoje, iš ten atslinkdavo nakčia ir basi tykindavo prie 
lavos rūmų. Dar prieš griebdamasis tokių griežtų priemonių, 
salos valdovas atrinko patikimesnius vyrus ir sudarė iš jų bū- 
relį pėstininkų — asmens sargybą, pavaldžią šunų kavalerijai. 
Galite įsivaizduoti, koks buvo tos nelaimingos valstybėlės gy- 
venimas, jeigu visi kiti, kurie nepriklausė sargybai, buvo at- 
kaklūs sąmokslininkai ir užkietėję išdavikai. Galop. mirties 
bausmė patyliukais panaikinama, nes buvo laiku susiprasta, kad, 
jei ir toliau pavaldiniams bus taikomi tokie griežti medžioklės 
įstatymai, Nimrodo karaliui greit visai nebeliks ką medžioti. 
Sargybiniai buvo išvaikyti; jie ėmėsi dirbti žemę ir auginti bul- 
ves. Reguliariąją armiją dabar sudarė vien tik šunys, kurie, 
kaip pasakojama, buvę ypač nuožmūs, tačiau labai išdresiruoti 
ir paklusnūs šeimininkui. Eina, būdavo, kreolas, apsiginklavęs 
iki dantų, visoje savo didybėje, o jį lydi šunys janyčarai, kurių 
siaubą varantis skalijimas toks pat veiksmingas slopinant su- 
kilimą kaip durtuvai. | 

Tačiau valdovui vis nedavė ramybės salos gyventojų skai- 
čius: jis apgailėtinai sumažėjo dėl griežčiausių teisingumo prie- 
monių, o santuokos jo nė kiek nepapildė. Gyventojų skaičių 
būtinai reikėjo padidinti. Kadangi Čarlzo saloje yra šiek tiek 
gėlo vandens ir ši sala gan vaizdinga, joje tarpais apsilanky- 
davo svetimšalių banginių medžiotojų. Jo Didenybė iš atvy- 
kėlių imdavo muitą už stovėjimą uoste, tokiu būdu didindamas 
savo pajamas. O dabar jis sumanė šį tą daugiau. Kartais jis 
gudrumu priviliodavo jūrininkus, ir šie, pabėgę iš laivo, sto- 
davo jam tarnauti. Pasigedę savo jūreivių, laivų kapitonai pra- 
šydavo leisti jiems sugauti pabėgėlius. Jo Šviesybė, prieš tai 
saugiai juos paslėpęs, kaip niekur nieko leidžia jų ieškoti. Ne- 
nuostabu, kad dezertyrų taip ir nesurasdavo, ir laivai išplauk- 
davo be jų. 

Taigi dėl monarcho suktumo kitos valstybės neteko dalies 
savo piliečių, o jo karalystėje gyventojų gerokai padidėjo. Tie 
perbėgėliai naudojosi ypatinga valdovo malone. Deja, kaip greit 
sužlunga garbėtroškų valdovų kėslai, kokia permaininga būna 
jų sėkmė! Kaip tie svetimšaliai senovės Romos armijos samdi- 
niai, kurie buvo neapgalvotai įleisti į šalį ir, dar blogiau, tapo 
imperatorių favoritais, o po to išniekino ir nuvertė sostą, taip 
ir tie nesuvaldomi jūreiviai, susimokę su sargybos likučiais ir 

visais salos gyventojais, sukėlė baisų maištą prieš valdovą. Šis 
pasiuntė mūšin visą savo šunų armiją. Ant“jūros kranto užvirė 
mirtina kova, trukusi tris valandas. Šunes kovėsi tikrai narsiai, 
o jūrininkai, nepaisydami nieko, troško tik pergalės. Mūšio 
lauke padėjo galvas trys vyrai ir trylika šunų, abiejose pusėse 
buvo daug sužeistųjų, o karalius su savo šunų armijos liku- 
čiais buvo priverstas bėgti. Priešininkai vijosi apmėtydami šu- 
nis ir jų valdovą akmenimis, kol tie pagaliau dingo salos gi- 
lumoje. Nugalėtojai grįžo į pakrantės kaimelį, pagrobė romo 
statinaites ir paskelbė respubliką. Kritusius mūšyje vyrus palai- 
dojo kaip didvyrius, o negarbingus šunis sumetė jūron. Po 
kiek laiko, nebeiškentęs, ištremtasis valdovas nusileido nuo kal- 
nų ir pasiūlė taikos derybas. Maištininkai atsisakė priimti bet 
kokias sąlygas, išskyrus vieną — jo ištrėmimą. Tad pirmu pasi- 
taikiusiu laivu buvęs karalius iškeliavo į Peru. 

Ši istorija apie Čarlzo salos karalių dar sykį rodo, kaip 
sunku kolonizuoti negyvenamas salas, ypač kai ten ima kurtis 
tokie bedoriai atvykėliai. 

Dar ilgai nuverstasis bėdžius monarchas liūdnai gyveno kaž- 
kokiame Peru kaime, radęs ten saugų prieglobstį. Jis gaudyda- 
vo kiekvieną parvykėlį iš Enkantadų, vildamasis išgirsti Žinią 
apie respublikos žlugimą, maištininkų atgailą ir kvietimą grįžti 
į sostą. Jo giliu įsitikinimu, toji respublika buvo tik nevykęs 
mėginimas ir turėjo greitai žlugti. Bet kur tau: sukilėliai įkūrė 
demokratinę respubliką, nepanašią nei į senovės graikų ar TO- 
mėnų, nei į Amerikos respublikas. Tiesą sakant, tai buvo vei- 
kiau maištokratija, o ne demokratija, ir didžiavosi ji ne įstaty- 
mais, o savivale. Perbėgėlius viliojo pasakiški pažadai, ir gy- 
ventojų skaičių vis papildydavo visokio plauko valkatos, pabėgę 
iš kiekvieno sustojančio laivo. Čarlzo sala buvo paskelbta visų 
šalių engiamų jūreivių priebėga. Kiekvieną pabėgusį jūreivį čia 
sutikdavo kaip kovos už laisvę kankinį, ir netrukus jis tapdavo 
pilnateisiu piliečiu driskiumi toje bendruomeninėje valstybėje. 
Veltui kapitonai .bandė susigrąžinti pabėgėlius. Naujieji vien- 
taučiai buvo pasiryžę už naujokus kiekvienam suarti snukį. 
Patrankų jie turėjo nedaug, užtat su jų kumščiais nesiskaityti 
negalėjai. Galop nė joks laivas, žinantis, kas tai per kraštas, 
nesiryždavo ten sustoti, kad ir kaip jam būtų reikėję papil- 
dyti atsargas. Čarlzo sala tapo anatema, tikra Alzasija' jū- 
roje, — neįveikiama buveine visokio plauko prasikaltėlių, kurie 
dėl laisvės darė viską, ko širdis geidė. Jų skaičius nuolat 


! Alzasija — seniau Londono rajonas, kuriame glaudėsi skolininkai 
ir nusikaltėliai. — Vert. past. 

svyravo. Jūrininkai, pabėgę iš savo laivų kitose salose arba ne- 
toliese jūroje, traukdavo į Čarlzo salą kaip į kokią užuovėją. 
Tie, kuriems gyvenimas ten įsipykdavo, kartkartėmis pabėgdavo 
į gretimas salas, eidavo pas nepažįstamus kapitonus ir, pasi- 
sakę esą sudužėliai, pakliūdavo į laivus, plaukiančius į ispanų 
kolonijas, o išlaipinti krante, neretai dar būdavo iš gailesčio 
sušelpiami pinigais. 

Vieną šiltą naktį, pirmą kartą lankantis tuose kraštuose, kai 
mūsų laivas plaukė mieguista jūra, pirmagalyje kažkas sušuko: 
„Matau žiburį!“ Mes pamatėm ugnelę kažkokioje pakrantėje, 
truputį įkypai nuo laivo kurso. Trečiasis kapitono padėjėjas 
šitų vietų nepažinojo. Jis paklausė kapitono: 

— Sere, ar nuleisti valtį? Ten tikriausiai žmonės iš sudužu- 
sio laivo? 

Kapitonas niūriai nusijuokė, pagKmojo kumščiu žiburio link 
ir nusikeikęs tarė: 


— Ne, velnio vaikai. Šią naktį jūs neprisiviliosit mano 
valties. Ach, jūs prakeikti valkatos! Neblogai sugalvojot: už- 
degėt žiburį, lyg čia būtų pavojinga sekluma. Bet protingas 
nesusigundys prisiartinti pažiūrėti, kas gi ten nutiko. Kurgi ne, 
Jis atsargiai plauks šalin — juk tai Čarlzo sala. Visu greičiu 
pirmyn, padėjėjau, tegu žiburys pasilieka užpakalyje! 


Aštuntasis pasakojimas 


NORFOLKO SALA IR ČOLŲ NAŠLĖ 


Išvydo jie vienoj saloj galiausiai 
Ant kranto moterį. Kaip jie sumojo, 
Sukniubusi iš sielvarto ir skausmo, 
Ji čia nelaimę baisią apraudojo 

Ir šaukėsi paguodos jų iš tolo: 


Jo akys lyg vidurnakčio tamsa, 
O kaklas baltas baltas tartum sniegas, 
Rausvi jo skruostai degė lyg aušra— 
Dabar jisai sustingęs žemėj miega. 
Manoji meilė 
Amžinu miegu 

„ Užsnūdo po šiuo kaktusu dygiu! 

. Toli į šiaurės rytus nuo Čarlzo salos, atsiskyrusi nuo visų 
kitų, dunkso Norfolko sala. Kitiems galbūt ji nieko neprimena. 
O man ji kelia graudulį dėl tų didelių kančių, kurias čia pa- 
tyrė Žmogus. 

Tada aš pirmą sykį lankiausi Enkantadose. Dvi dienas kran- 
te mes gaudėme vėžlius. Dėl laiko stokos laimikis buvo menkas, 
tad trečios dienos popietę pakėlėm bures. Buvom jau besi- 
ruošią išplaukti, pakeltas inkaras dar sūpavosi bangose, laivas 
pamažu gręžėsi palikdamas už savęs salą. Staiga jūreivis, su 
kuriuo kartu buvom užgulę brašpilio rankeną, stabtelėjo ir pa- 
rodė man kažką judant krante, ne prie vandens, bet tolėliau — 
ten aukštai kažkas plazdeno. 

Turint galvoje, kas tada nutiko, verta papasakoti tą istoriją 
smulkiau ir paaiškinti, kodėl tą mažutį daiktą, kurio niekas 
denyje nepastebėjo, vis dėlto pamatė mano bendras, su kuriuo 
buvom užgulę brašpilį. Visa komanda, taip pat ir aš, stovėjom 
prie brašpilio rankenų. Susijuosęs diržu, mano draugas su 
kiekvienu sunkaus veleno posūkiu vis labiau šėlo; staiga jis 
liuoktelėjo ant brašpilio viršaus ir, iš visų jėgų užgulęs, ėmė 
spausti jį žemyn, o jo valiūkiškai spindinčios akys žvelgė į pą- 
mažu tolstantį krantą. Būdamas aukščiau už kitus, jis pama- 
tė tai, ko jie nematė. Jis kilstelėjo akis, nes pats buvo pakiliai 
nusiteikęs: ką čia slėpsi, iš ryto išmaukė taurelę peruietiško 
brendžio, kuriuo mūsų mulatas stiuardas jam slaptai atsidė- 
kojo už kažkokią paslaugą. Žinoma, brendis pridaro daug 
eibių, tačiau šiuo atveju jis padėjo, nors ir netiesiogiai, nuo 
baisios lemties išgelbėti žmogų. Argi užginčysi, kad kartais 
šis gėrimas padaro gera. 

Pažvelgęs nurodyta kryptimi,-išvydau kažką balta plevė- 
suojant ant uolos, stūksančios salos gilumoje, už kokios pus- 
mylės nuo kranto. 

— Tai paukštis, baltasparnis paukštis. O gal ne?.. Bet juk 
tai skarelė! .. 

— Tikrai skarelė— pritarė draugas ir apie tai garsiai pra- 
nešė kapitonui. 

Greitai, kaip mūšiui parengiama patranka, ant aukštos laiva- 
galio pakylos, pro bezanio įrangą, išlindo didysis kapitono žiū- 
Ironas. Pro jį aiškiai buvo matyti — ant uolos saloje stovėjo 
žmogus ir mojavo mums skepetaite. 

Mūsų kapitonas buvo nuovokus ir geras žmogus. Nuleidęs 
žiūroną, jis nuskubėjo į laivo priekį ir įsakė vėl išmesti inkarą, 
o jūrininkams liepė parengti ir nuleisti valtį. 

Greit, po kokio pusvalandžio, valtis sugrįžo. Dabar vietoj 
šešių joje buvo septyni žmonės; tas septintasis — moteris. 

Nepamanykit, kad tai koks menininko įgeidis, bet aš staiga 
pasigailėjau, kad nemoku piešti pastele: ta moteris mane ne- 
paprastai sujaudino. Pastelė, subtiliai perteikianti melancholiš- 
kus bruožus, būtų labiausiai tikusi nupiešti gedulingą tos juo- 
dai apsitaisiusios, tamsiaveidės čolų našlės paveikslą. 

Netrukus ji papasakojo savo istoriją, ir, nors kalbėjo keis- 
ta savo kalba, mes greitai viską supratome, nes kapitonas, jau 
senokai plaukiojantis Čilės pakrantėmis, gerai mokėjo ispa- 
niškai. Prieš trejetą metų čola (negrynakraujė indėnė) Hunila iš 
Peitos Čilėje drauge su savo jaunu vyru Felipe, grynakraujų 
kastiliečiu, už kurio buvo neseniai ištekėjusi, ir savo vieninteliu 
broliu indėnu Truchilju žemyne sėdo į prancūzų banginių me- 
džiotojų laivą, kurio kapitonas buvo linksmas vyras. Laivas 
ketino plaukti į medžioklės vietą pro Užburtąsias salas. Trys 
mūsų keliauninkai vylėsi parsigabenti vėžlio taukų, kurie dėl 
savo nepaprasto skaidrumo ir gardumo labai vertinami; juos 
žino visoje Ramiojo vandenyno pakrantėje. Nešini skrynia, 
prikrauta rūbų, įrankių, virimo rakandų, primityviu įtaisu tau- 
kams lydyti, keliomis džiūvėsių statinaitėmis ir kitokiais daik- 
tais, vedini dviem numylėtais šunimis (čolos labai myli šiuos 
ištikimus gyvulėlius), Hunila ir jos palydovai buvo laimingai iš- 
laipinti pageidaujamoje vietoje. Prancūzų „laivo kapitonas, kaip 
buvo sutarta dar prieš išplaukiant, pažadėjo paimti juos, kai 
grįš po keturių mėnesių medžioklės vakarinėje vandenyno daly- 
je; trims keliauninkams atrodė, jog jie turės užtektinai laiko at- 
likti ką sumanę. 

Išlipę į krantą, indėnai sumokėjo kapitonui už kelionę si- 
dabru,— tik su tokia sąlyga jis paėmė juos į laivą, — tačiau jis 
buvo pasiryžęs prisiekti visais šventaisiais, jog būtinai ištesės 
savo pažadą ir užsuks grįždamas. Veltui Felipė bandė jį įtikinti, 
jog sumokės laivui vėl atplaukus. Indėnams rodėsi, jog jie turi 
užtektinai garantijų patikėti kapitono pažadu. Mat buvo susi- 
tarta, kad už kelionę atgal jie užsimokės ne sidabru, bet natūra: 
kapitonas gaus šimtą vėžlių. Juos indėnai tikėjosi sugauti 
prieš atplaukiant laivui, po to, kai padarys svarbiausią darbą — 
prilydys taukų. Jie neabejojo, kad tas šimtas vėžlių, kol kas 
dar ropinėjančių kažkur salos gilumoje, yra jų įkaitai. Na, bet 
gana apie tai; laivas sau nuplaukė, o pasilikę ant kranto trys iš- 
kylautojai pritarė linksmai jūreivių dainelei, aidinčiai nuo laivo. 
Nespėjus sutemti, prancūzų laivas išnyko horizonte, vos vos 
buvo matyti tik trys jo stiebai, bet ir tie netrukus dingo Hu- 
nilai iš akių. 

Nepažįstamasis kapitonas mielai pažadėjo sugrįžti ir pažadą 
sutvirtino priesaikomis. Tačiau tiek priesaikos, tiek sutvirtini- 

mai neretai sulaužomi. Šiame kintančiame pasaulyje pastovūs 
tik neištesėti džiaugsmo pažadai. Gal kapitonui sutrukdė ne- 
palankūs vėjai ir klastingi debesys, gal juodos jo mainingo 
proto mintys, o gal laivo katastrofa ir staigi mirtis vandenų 
platybėje. Kas ten žino, kaip buvo, bet daugiau tas linksmuolis 
kapitonas nepasirodė. 

Nors indėnų tykojo baisi nelaimė, jie buvo taip pasinėrę į 
juos čia atviliojusį darbą, jog iki pat galo nieko bloga nenu- 
jautė. Baigiantis septintai savaitei, staigi lemtis, atsėlinusi tarsi 
koks vagis naktį, nusinešė du iš jų, išvaduodama iš visų žemės 
ir jūros. negandų. Jiems daugiau nebereikės nerimastingai ir 
karštligiškai žvalgytis į tolį: jų bežadės sielos iškeliavo į daug 
tolimesnius kraštus. Suplukę triūsė Felipė ir Truchiljas, kepi- 
nami karštos saulės, vilko į savo trobelę vėžlius ir lydė jų tau- 
kus. Džiaugdamiesi sėkme ir norėdami apdovanoti save už tokį 
sunkų darbą, jie paskubomis surentė katamaraną, arba indė- 
niškąjį plaustą (tokius dažnai pamatysite ispanų kolonijose), 
ir linksmi sau leidosi jūron pažvejoti anapus ilgo aštriabriau- 
nio rifo, nusitęsusio išilgai pakrantės maždaug už kokios pus- 
mylės. Gal netikėta banga, gal šiaip nesėkmė, o gal tiesiog ne- 
rūpestingas lengvabūdiškumas (nors vaikinų nebuvo girdėti, 
sprendžiant iš mostų, jie, matyt, dainavo) — neaišku, kas kal- 
tas, bet atviroj jūroj katamaranas trenkėsi į rifą, apvirto ir 
sudužo; abu žvejai, svaidomi didžiulių bangų tarp palaidų rąstų 
"ir aštrių rifo akmenų, žuvo Hunilos akyse. 

Ji matė, kaip jie paskendo. Tą baisią nelaimę ji stebėjo 
kaip kokią scenoje suvaidintą prastą tragediją. Tuo metu ji 
sėdėjo primityvioje pavėsinėje tarp nudžiūvusių brūzgynų ant 
didokos uolos, kiek atokiau nuo kranto. Krūmai buvo taip 
susiraizgę, jog jei norėdavai pamatyti jūrą, reikėdavo persis- 
verti per šakas, lyg per kokias aukšto balkono groteles. Tą dieną 
apie kurią čia pasakojame, norėdama geriau matyti, kaip se- 
ksis tiems dviem taip brangiems jai žmonėms, Hunila laikė 
nustūmusi šakas į vieną pusę. Pasidarė ovaliniai rėmai, ku- 
riuose, kaip kokiame paveiksle, buvo matyti mėlyna banguo- 
janti jūros platybė. Nematomas tapytojas pavaizdavo jai bangų 
mėtomą, suardytą plaustą, tai panyrančius, tai vėl išplaukiančius 
rąstus; kurie kyšojo kaip sulaužyti stiebai, o tarp jų vos vos ga- 
lėjai įžiūrėti keturias besiblaškančias rankas. Po to viskas din- 
go švelniose baltutėse putose, tik vandens paviršiuje plūduria- 
Vo sudužusio plausto nuolaužos. Per visą tą laiką nepasigirdo 
jokio garso. Nebyliame paveiksle regėjai mirtį lyg kokią vi- 
ziją, lyg subolavusį ir vėl išnykusį miražą. 

"Viskas įvyko taip staiga, kaip kokiame sapną primenan- 
čiame paveiksle, buvo taip toli nuo to jos prakeikto bokšto 
ir taip nesuvokiama jai, kad Hunila taip ir liko įbedusi akis, 
nepajudindama nė piršto, neištardama nė garso. Net jei ne- 
būtų sėdėjusi ir sustingusi žiūrėjusi į tą nebylų paveikslą, — ką 
ji būtų galėjus padaryti? Iki jūros buvo pusmylė, tad ar galėjo 
jos dvi stebuklingos rankos padėti toms keturioms. pasmerkto- 
sioms? Atstumas didelis, o laiko tik viena smiltelė. Tik beprotis, 
išvydęs žaibą, gali bandyti suturėti perkūną. Felipės kūną jūra 
išmetė į krantą, o Truchiljas taip niekad ir nebesugrįžo; tik jo 
ryški, panaši į saulėgrąžą, geltona šiaudinė skrybėlė, ta pati, 
kuria jis mojavo išplaukdamas, galantiškai perdavė jai brolio 
atsisveikinimą. Felipės kūnas išplaukė į krantą; tarsi ką ap- 
kabindamas, jis buvo sulenkęs ranką. Kietai mirties užverta 
burna jos mylimas vyras tarsi glaudė prie savęs nuotaką, iš- 
tikimas jai net mirties glėbyje. O dangau|l Jei žmogus sugeba 
likti ištikimas net tokią akimirką, nejaugi tu, sukūręs tą iš- 
tikimąjį, apleisi jį? Tačiau ištikimybės nelaužo tik tie, kurie 
niekad nepasižadėjo jos saugoti. 

Nereikia nė sakyti, kokion begalinėn neviltin puolė vieni- 
šoji našlė. Pasakodama savo istoriją, ji apie tai nutylėjo ir tik 
nupasakojo, kaip viskas atsitiko. Galite kaip išmanot vaizduotis 
jos veido išraišką, tačiau vien iš žodžių nebūtute suvokę, jog 
pagrindinė tos istorijos veikėja buvo pati Hunila. Bet ne tai 
išspaudė mums ašarą. Mūsų širdys plūdo kraujais dėl to, kad 
skausme gali slypėti tiek narsos. 

Ji mums atvėrė tik kertelę savo sielos ir parodė keistus 
ten išraižytus ženklus, visa kita jos drovus išdidumas neleido 
jai rodyti. Išskyrus viena. Ištiesusi savo mažus tamsius delnus 
mūsų kapitonui, ji švelniai ir iš lėto tarė ispaniškai: „Sinjore, 
aš palaidojau jį'. Paskui nutilusi, lyg grumdamasi su besiran- 
gančia gyvate, staiga vėl krūptelėjo, pašoko ir su neapsakomu 
skausmu balse pakartojo: „Aš palaidojau jį, savo gyvenimą, 
savo sielą“. | 

Iš tų instinktyvių, nesąmoningų rankų judesių supratome, 
Jog ta nelaimingoji viena atliko paskutinę priedermę Felipei ir 
vienišo kapo galvūgalyje įsmeigė paprastutį kryžių iš- dviejų 
nudžiūvusių šakų — žalių nebuvo. Čia, šitame ramybės uoste, 
amžiams nurimęs ir viskuo patenkintas ilsėjosi tas, kurį sugrą- 
žino neramioji jūra. 

Jai vis dar nedavė ramybės mintis apie kitą skenduolį, kurį 
irgi reikėtų palaidoti, apie kitą kryžių, kuris paženklintų dar 
vieną, nesupiltą, kapą; prislėgtą Hunilą kamavo nerimas ir siel- 
vartas dėl nerasto brolio. Dar žemėtomis nuo laidojimo ran- 


32 


komis ji lėtai grįžo į pakrantę ir, pati nežinodama ko, klydi- 
nėjo ten, įsmeigusi akis, lyg apkerėta, į neramiąsias bangas. 
Tačiau jos nieko jai neatnešė, išskyrus raudą; paklaikusiai iš 
skausmo, jai buvo sunku įsivaizduoti, jog Žudikai gali gedėti. 
Bėgant laikui, tie niūrūs vaizdiniai vis rečiau ją aplankydavo. 
Tvirtai įdiegtas katalikų tikėjimas, tiek daug reikšmės teikiąs 
palaikų pašventinimui, skatino ją dabar, kai ji atsitokėjo, ieškoti 
to, kurį ji bandė surasti tuomet, kai dar vaikščiojo tarsi sapne. 
Diena po dienos, savaitė po savaitės Hunila žingsniavo pelenais 
nusėta pakrante ir nekantraudama žvelgė į jūrą, dabar dar ir 
dėl kitos priežasties. Su vienodu lūkesčiu ji žvalgėsi mirusiojo ir 
gyvojo, ji laukė ne tik brolio, bet ir kapitono, tačiau abu jie 
buvo dingę amžiams. Taip nusiteikusi Hunila jau nebesuvokė 
laiko, o aplink nebuvo nieko, kas parodytų valandas ar dienas. 
Kaip vargšui Robinzonui Kruzui, kuris irgi buvo atsidūręs tose 
pačiose jūrose, joks šventas varpas neskelbė, kad prabėgo dar 
viena savaitė ar dar vienas mėnuo. Dienos slinko nepastebėtos: 
joks gaidys giedorius nepranešdavo apie auštantį naują alsų ry- 
tą, jokia mykianti banda neskelbė artėjančios baisingos nakties. 
Iš visų įprastinių ir nuolat besikartojančių garsų, kuriuos su- 
kelia žmogus arba kurie byloja apie žmogaus artumą, tik 
vienas trikdė tą karščio pritvinkusią tylą — šunų amsėjimas. 
Daugiau nieko nebuvo girdėti, vien tik įkyriai vienoda bangų 
mūša — našlės labiausiai nepakenčiamas garsas. 

Nenuostabu, kad dabar, kai jos mintys vis dažniau nuklys- 
davo prie to negrįžtančio laivo ir parkeliaudavo tuščiomis at- 
gal, kai jos sieloje beviltiškai grūmėsi lūkestis, ji sakydavo sau 
iš nevilties: „Dar ne laikas, dar ne laikas, tik ta mano kvaila 
širdis nekantrauja“. Ji prisivertė kantriai laukti dar kelias 
savaites. Tik tie, kuriuos .į save. traukia kapas, nepaiso kan- 
trumo ar nekantrumo. . 

Dabar Hunila bandė tiksliai prisiminti net tą valandą, kada 
išplaukė laivas ir kiek tiksliai liko laiko iki jam sugrįžtant. 
Bet tai buvo neįmanoma. Kokia dabar diena ir mėnuo, ji nega- 
lėjo pasakyti. Laikas tapo labirintu, kuriame Hunila visiškai 
pasiklydo, 

Paskui... 

Nors neketinau, esu priverstas čia stabtelėti. Man regis, pati 
gamta įpareigojo tą, kuris žino kito paslaptis, saugoti jas. Ka- 
Žin, ar dera jas skelbti visiems. Jeigu kai kurios knygos laiko- 
mos pavojingomis ir jas draudžiama pardavinėti, kaip tada el- 

Ieikia ne' knygas, o įvykius. Bet žmogus visada sėja su vėju, 

ir vėjas pučia, kur nori. Žmogus nežino, ar gera, ar bloga jis 
neša. Dažnai gera išeina į bloga, o bloga — į gera. 

Kai Hunila... - 

Baisu regėti, kai koks švelniakailis žvėrelis ilgai kamuoja 
auksaspalvį driežiuką, prieš jį prarydamas. Dar baisiau regėti, 
kai plėšrūnas likimas kartais žaidžia su žmogaus siela, kaž- 
kokiu slaptingu būdu priversdamas ją pulti iš nevilties į ne- 
viltį, ir juo toliau, juo beprotiškesnę. Nejučiomis ir aš darausi 
panašus į tą plėšrūną, nes imu žaisti skaitytojo jausmais, ta- 
čiau jeigu jis dar nieko nepajuto, veltui skaito. 

„Laivas atplauks šiandien, dabar,— pagaliau tarė sau Hu- 
nila,— tai leis man kaip nors ištverti, kitaip išprotėsiu. Būda- 
ma miglotoje nežinioje, aš tik vyliausi, o dabar, tvirtai žino- 
dama, aš lauksiu. Dabar aš gyvensiu ir nesiblaškysiu dvejo- 
dama. Panele švenčiausioji, padėk man! Tu atplukdysi laivą. 
Turėjau iškęsti tas prailgusias, lūkesčio kupinas savaites tam, 
kad įgyčiau šiandienos tikrumą. Man visai jūsų negaila. Ati- 
duodu jus,“ 

Kaip jūreiviai, kurie, audros išmesti ant kokio vienišo že- 
mės lopinėlio, pasidaro valtelę iš laivo nuolaužų ir vėl lei- 
džiasi į audringas bangas, taip ir Hunila, ta vieniša, visų ap- 
leista būtybė, išdavystėje ieškojo tikėjimo. Kiek žmoguje yra 
stiprybės! Aš garbinu žmogų, tik ne laurais apvainikuotą 
nugalėtoją, o nugalėtąjį. 

Hunila tikrai atrado ramstį, tikrų tikriausią, ne tą iš biblinės 
legendos. Tai buvo paprasčiausias rytietiškas bambukas. Tą 
tuščiavidurę, atneštą iš kažkokios nežinomos salos lazdą ji ap- 
tiko pakrantėje. Jos aštrūs galai buvo lygutėliai, tarsi nuglu- 
dinti švitriniu popieriumi, Geltona blizganti odelė buvo nusi- 
trynusi. Ilgai išbuvusi vandenyje, nubrūžinta smėlio, dugno ir 
kranto akmenų lazda buvo beveik nuogai nusilupusi; tačiau ji 
blizgėjo, tik dabar tai buvo kitoks blizgesys, skausmo blizge- 
sys. Ant jos buvo matyti apvalūs rantai, sudarantys šešias ne- 
vienodo ilgio padalas. Pirmoje padaloje buvo žymimos dienos, 
kiekviena dešimtoji diena — ilgesniu ir gilesniu įbrėžimu. An- 
troje padaloje buvo žymimas jūros paukščių kiaušinių skaičius: 
juos Hunila rinkdavo maistui uolų lizduose. Trečioje padaloje — 
kiek žuvų sugavo pakrantėje, ketvirtoje — kiek vėžlių rado 
saloje, penktoje — kiek buvo saulėtų dienų, šeštoje — kiek de- 
besuotų. Iš tų dviejų paskutiniųjų daugiau brūkšnelių buvo 
antrojoje. Ilgomis naktimis Hunila skaičiavo ir skaičiavo savo 
vargus vildamasi, kad jos iškamuotą sielą aplankys miegas, 
tačiau šis ją aplenkdavo. 

Padala, kur buvo sužymėtos dienos, visai nusitrynė, ilges- 
nieji, dešimtadienius žymintys brūkšneliai buvo vos matyti, 
kaip kokiam aklųjų aliabete. Belaukdama našlė dešimt tūk- 
stančių kartų vedžiojo pirštais per tą -bambuko lazdą, tą ne- 
bylią fleitą, iš kurios negalėjai išgauti jokio garso: juk skaičiuo- 
damas ore skraidančius paukščius, vargu ar paspartinsi vėžlius, 
šliaužiojančius miške. 

Brūkšneliai baigėsi šimtas aštuoniasdešimtąja diena; pirmasis 
brūkšnelis buvo pats ryškiausias, o paskutinis — pats nežymiau- 
sias. 

— Bet juk dienų buvo daug daugiau, — pasakė mums kapi- 
tonas,— daug daugiau. Kodėl gi tu toliau jų nežymėjai, Hu- 
nila? 

— Neklauskite manęs, sinjore. 

— Ar per tą laiką pro šalį neplaukė joks laivas? 

— Ne, sinjore, tik... 

— Kalbėk, Hunila, kas „tik“? 

— Neklauskite, sinjore. 

-— Juk tolumoje tikriausiai matydavai praplaukiančius lai- 
vus, juk mojavai jiems, bet jie praplaukdavo pro šalį. Ar ne, 
Hunila? | 

— Tebūnie taip, kaip jūs sakote, sinjore. 

Nors nelaimė išmokė Hunilą tvardytis, dėl vienos savo 
silpnybės ji bijojo — kad tik neprasitartų. 

Tada mūsų kapitonas paklausė, ar banginių medžioklės lai- 
vai ne... 

Ne, verčiau aš nepasakosiu smulkiau, o tai pašaipūnai ims 
cituoti ir sakyti, esą tai įrodo jų teisumą. Antrosios istorijos 
dalies aš nebepasakosiu. Tegu tie du žodžiais nenusakomi 
atsitikimai su Hunila saloje lieka žinomi tik jai ir viešpačiui. 
Gyvenime, kaip ir teisme, kai kurios tiesos prilygsta šmeižtui. 

Tačiau kaip atsitiko, kad mūsų laivą, kuris tris dienas čia 
prastovėjo išmetęs inkarą, vienintelė tos salos gyventoja pas- 
tebėjo tik prieš pat mums išplaukiant? Ir kažin, ar dar kada 
būtų tekę aplankyti šią nuošalią ir vienišą vietą. Prieš pasako- 
jant toliau, reikia atsakyti į šį klausimą. 

Prancūzų kapitonas išlaipino tuos tris keleivius visai prie- 
šingoje nuo mūsų salos pusėje. Ten jie ir pasistatė sau tro- 
belę. Likusi viena, našlė nenorėjo palikti tos vietos, kur buvo 
gyventa su brangiais jai žmonėmis, kur jos išrinktasis miegojo 
amžinu miegu ir jokios raudos nebegalėjo prikelti to, už kurį 
nebuvo ištikimesnio vyro pasaulyje. 

Tarp priešingų salos krantų dunkso gūbriuotas aukštikalnis. 
Būdamas viename salos krante, nepamatysi laivo, išmetusio in- 

karą kitame. Sala nėra jau tokia maža: kelias dienas jos brūz- 
gynais, esančiais vienoje pusėje, gali keliauti būrys žmonių, 
tačiau jų nei pamatys, nei išgirs šūkaujant kitoje salos pusėje 
esantis žmogus. Taigi Hunila, kuriai atrodė, kad laivai gali 
atplaukti tik į jos pakrantę, taip ir nebūtų sužinojusi apie mūsų 
laivą, jeigu ne keista nuojauta, kurią — taip nusprendė mūsų 
jūreiviai — galima paaiškinti tos salos kerais. Našlės žodžiai 
patvirtina šį spėjimą. 

— Hunila, kodėl gi šįryt atėjai į priešingą salos pakran- 
tę“ — paklausė mūsų kapitonas. 

: — Sinjore, kažkas supleveno ore ir palietė man skruostą 

ir širdį. 

— Ką tu čia šneki, Hunila? 

— Aš gi sakau, sinjore, kažkas supleveno ore, 


Tai buvo grynas atsitiktinumas. Perėjusi per salą, Hunila 
pakilo į aukštikalnį salos viduryje ir tik tada išvydo mūsų 
stiebus, pamatė keliamas bures ir gal net išgirdo aidint brašpilį 
sukančių jūreivių dainą. Nepažįstamas laivas ruošėsi išplaukti, 
o ji vėl liks čionai. Hunila puolė žemyn, bet papėdės brūzgynai 
užstojo laivą. Ji brovėsi pro nudžiūvusias šakas, kiekviename 
žingsnyje bandžiusias pastoti jai kelią; pagaliau pasiekė vie- 
nišą uolą, stūksančią gan atokiai nuo kranto. Užlipusi ant jos, 
Hunila vėl pažvelgė jūros pusėn. Laivas dar tebematyti. Iš to 
susijaudinimo Hunila vos neapalpo; negalėjo žengti nė žings- 
nio nuo tos svaiginančios aukštybės, ji turbūt taip ir liks čia 
stovėti. Pagaliau, priėjusi iki paskutiniųjų, ji nuplėšė nuo galvos 
skarelę, išskleidė ją ir, iškėlusį virš tų kerokšlių, ėmė mojuoti 
mums.. 

Kol Hunila pasakojo savo nutikimus, jūrininkai nebylūs 
stovėjo susispietę 'aplink ją ir kapitoną. Kai pagaliau vyrams 
buvo liepta sėsti į pačią greičiausią valtį ir plaukti į aną salos 
pusę atgabenti Hunilos skrynią ir vėžlių taukus, būtumėt ma- 
tę, kaip žvitriai, su kokia nuotaika ir tuo pat metu kažkokiu 
liūdesiu jūreiviai pakluso komandai. Viskas vyko be jokio 
šurmulio. Vėl į dugną įsmego inkaras, ir laivas ėmė ramiai 
sūpuotis. 

Hunila panoro plaukti kartu — ji parodysianti kelią į tro- 
belę. Pasistiprinusi visa kuo geriausiu, ką galėjo surasti stiuar- 
das, Hunila leidosi su mumis į krantą. Net paties įžymiausio 
admirolo žmona savo vyro laive nebūtų sulaukusi didesnės pa- 
garbos negu vargšė Hunila mūsų valtyje. 

Aplenkę daugybę aštrių it stiklas uolų kyšulių, už dviejų 
valandų atsidūrėme prie to pražūtingojo rifo; įsukę į slaptą užu-. 

tėkį, pamatėm žalią daugiabriaunę lavos sieną, kylančią aukštyn, 
o jos viršuje — vienišą būstelį. 

Jis kabojo ant grėsmingos uolos, iš, dviejų pusių apsuptas 
susiraizgiusių krūmynų, beveik nematomas iš priekio — jį už- 
stojo uoloje išskobti laiptai, kylantys nuo jūros viršun. Būstas 
buvo iš nendrių, o jo stogas — iš ilgos apipelijusios žolės. Jis 
priminė pjovėjų pamirštą vienišą šieno kaugę. Vienšlaitis sto- 
gas tik per kokias dvi pėdas nesiekė žemės. Po juo buvo įren- 
gtas paprasčiausias įtaisas rinkti rasai arba veikiau dusyk iš- 
valytiems, tyriausiems lietaus lašams, kuriuos ar tai iš gai- 
lesčio, ar gal pasityčiodamas kartais pasiunčia toms užkeiktoms 
saloms nakties dangus. Per visą pastogės ilgį buvo ištiesta dė- 
mėta visai jau- susinešiojusi paklodė; jos kraštai buvo pritvir- 
tinti trumpais, negiliai į smėlį susmaigstytais kuoliukais. Nuo 
mažo akmenuko, pamesto ant vidurio, audeklas buvo įdubęs, 
todėl menkiausias drėgmės lašelis pakliūdavo į ilgamoliūgio 
kiautą, padėtą po apačia. Tas indas čoloms buvo vienintelis ge- 
riamo vandens šaltinis saloje. Hunila pasakė, kad retkarčiais, 
ne per dažniausiai, per naktį moliūgo kiautas prilašėdavo iki 
pusės. Į jį tilpdavo apie šešios kvortos. „Mes pripratę prie troš- 
kulio,— pasakė ji.— Sandi Peitoje, kur aš gyvenu, iš viso neoūna 
lietaus. Vandenį ten gabena mulais iš slėnių žemyno gilumo- 
j e." 

Tankmėje pririšti vaitojo koks dvidešimt vėžlių, vienintelės 
Hunilos maisto atsargos. Aplinkui mėtėsi šimtai tuščių, išrai- 
žytų juodų kiautų, primenančių nugriautus ir sudaužytus pilko 
akmens antkapius. Tai buvo kiautai tų milžiniškų vėžlių, iš 
kurių Felipė ir Truchiljas lydė brangius taukus. Keli dideli 
ilgmoliūgio kiautai ir dvi nemažos statinaitės buvo pilni tau- 
kų. Greta stovinčiame puode buvo matyti sustingusi išgaravu- 
Sių taukų plutelė. „Jie ketino lydyti tuos taukus kitą die- 
ną“,— pasakė Hunila ir nusigręžė. 

Aš pamiršau paminėti vieną labai įdomią sceną, kurią iš- 
Vydome vos tik išlipę į krantą; atmintyje ne viskas išlieka iš 
eilės, 

Vos mums išlipus į krantą, koks dešimt švelniaplaukių, zau- 
Iuotų gražių šunų, pasitaikančių tik Peru, iš džiaugsmo surengė 
Pasveikinimo koncertą, kurį Hunila susijaudinusi išklausė. Kai 
kurie šunys gimė saloje jau po to, kai Hunila tapo našlė — jie 
buvo palikuonys tų dviejų atsivežtų iš Peitos šunų. Kadangi 
Saloje buvo dantytų stačių skardžių ir bedugnių, neįžengiamų 
brūzgynų, griovų ir visokių kitų pavojų, po to, kai neteko vieno 
iš numylėtinių, Hunila niekada neleido tiems švelniems padarė- 
liams sekioti iš paskos, kai ji retkarčiais keberiodavosi į pau- 

kščių lizdus ar keliaudavo kur nors toliau. Ilgainiui šunys įpra- 
to nebesekioti iš paskos, ir tą rytą, kai ji leidosi kiton salos 
pusėn, jie nebėgo paskui. O ir ji pati tąsyk buvo per daug 
kupina kitų jausmų, tad nepastebėjo, kad šunelių nėra. Ta- 
čiau per visą tą laiką ji labai prisirišo prie gyvulėlių; be tų 
kelių vandens lašelių, kuriuos jie išlaižydavo vos praaušus iš 
mažučių, netoliese esančių įdubų uolose, Hunila dalijosi su 
jais rasa, surinkta per naktį — ji nedarė vandens atsargų 
toms ilgoms ir alinančioms sausroms, kartais taip siaubingai 
nukamuojančioms salas. į | 

Hunila mums parodė, ką iš tų negausių savo daiktų norė- 
tų pasiimti į laivą — skrynią, taukus ir tuos kelis gyvus vėž- 
lius, kuriuos atsidėkodama ketino padovanoti mūsų kapitonui. 
Mes kaipmat ėmėmės darbo ir nešėm viską žemyn į valtį tais 
ilgais, nuožulniais laiptais, iškirstais niūrios uolos šone. Kol 
kiti plušėjo, aš dairiausi aplinkui. Staiga Hunila dingo. 

:Vedamas ne vien smalsumo, bet dar kažkokio jausmo, aš 
palikau vėžlius sau ir nutariau dar sykį pasižvalgyti aplinkui. 
Prisiminiau Hunilos vyrą, kuriam ji savo rankomis iškasė ka- 
pą. Siaurutis takelis vedė į brūzgynų tankmę. Leidausi juo ir, 
prasibrovęs pro nesibaigiančią raizgynę, atsidūriau nedidelėje 
apvalioje laukymėje, pasislėpusioje tankmės viduryje. 

Ten išvydau kauburį — paprasčiausią gražaus smėlio krū- 
velę, panašią į tą pliką kūgį, kuris iškyla smėlio laikrodžio 
apačioje. 

Hunila klūpėjo prie kapo, nulenkusi galvą, kurią slėpė ilgi 
palaidi indėniški plaukai; rankose, ištiestose į kryžių, ji laikė ma- 
žutį varinį visai nudilusį kryželį, primenantį senovinį išgraviruo- 
tą durų belstuką, į kurį jau niekas nebeatsiliepia. Manęs ji ne- 
pastebėjo, ir aš tylutėliai nuslinkau šalin, palikęs ją ramybėje. 

Po kurio laiko, kai mes buvom jau beveik pasiruošę keliau- 
ti atgal, pasirodė Hunila. Pažiūrėjau į jos akis, bet ašarų ten 
neišvydau. Jos laikysenoj buvo kažkas didinga, tačiau tai buvo 
nevilties didingumas. Ispanai ir indėnai skausmo visų akivaiz- 
doje nerodo. Tokio išdidumo nepalauš jokie smūgiai; gamtos 
padovanotas išdidumas tramdė gamtos atsiųstą kančią. 

Kaip kokie pažai šuniukai apspito Hunilą, besileidžiančią 
pakrante. Ji pasigavo du, pačius įkyriausius. „Mano Tita!l Ma- 
no Tomotita!“ Glamonėdama šunis, Hunila paklausė, kiek gali 
pasiimti su savimi. 

Vyriausiasis valtyje buvo kapitono padėjėjas. Nors ir ne- 
kietaširdis, jis buvo užgrūdintas gyvenimo ir net smulkmeno- 
se pasikliaudavo patirtimi, 

— Hunila, visų mes nepaimsim, maisto turime nedaug, 
Vėjai nepastovūs, galim ilgai užtrukti, kol priplauksim Tom- 
ezą. Pasiimk štai šituos du, ir pakaks. 

Hunila jau buvo valtyje, visi irklininkai sėdėjo savo vie- 
ose, išskyrus vieną, kuris turėjo nustumti valtį nuo kranto, 

paskui pats įšokti. Tie nuovokūs gyvulėliai suprato, kad 
juos palieka toje apleistoje saloje. Valties bortai buvo aukšti, 
pirmgalis, atgręžtas kranto pusėn, kyšojo aukštai virš vandens. 
sin instinktyviai bijojo vandens ir negalėjo įšokti į mažąjį 
luotą. Jie įnirtingai draskė nagais laivelio pirmgalį, tarsi tai 
būtų užvertos fermerio trobos durys, kai lauke pūga. Išsigan- 
dę jie sielvartingai inkštė; nestaugė, neskalijo, o maldavo. 

— Prie irklų! Pirmyn! — sušuko kapitono padėjėjas. Valtis 
atsispyrė ir krestelėjo. Dar akimirka, ir apsigręžusi ji ėmė tol- 
ti nuo kranto. Šunes staugdami bėgiojo pakrante; tai stabte- 
lėdavo ir žvelgė į tolstančią valtį, tai buvo bepuolą pavymui, 
bet staiga susiturėdavo ir inkšdami vėl leisdavosi pakrante. 
Net jei tai būtų buvę žmonės, kažin, ar mes būtume galėję 
skausmingiau suvokti tą vienišumo jausmą. Tarsi dviejų spar- 
nų plunksnos sutartinai mosavo irklai. Visi tylėjo. Aš pažvel- 
giaų į krantą, paskui į Hunilą, bet jos veidas buvo rūsčiai ne- 
bylus. Šunys, tupintys sterblėje, veltui laižė jos sustingusias 
rankas. Ji nė karto neatsigręžė į krantą, sėdėjo sustingusi, kol 
mes aplenkėme kyšulį, kol viskas dingo ir nutilo. Ji buvo pa- 
naši į būtybę, kuri, patyrusi skaudžiausius likimo smūgius, bu- 
vo pasiryžusi sutraukyti vieną po kito bet kokius menkešnius 
prieraišumo saitus. Skausmas Hunilai atrodė toks neišvengia- 
mas, jog ir kitų skausmą, —ar tai iš meilės, ar iš užuojautos 
tapusį jos skausmu, — ji buvo pasiryžusi ištverti nedejuodama. 
Jautri širdis plieno apvadu. Žemiškų troškimų kupina širdis, 
pakąsta iš dangaus atsiųsto šalčio, 

Tą istoriją netrukus baigsiu. Po ilgos kelionės, kurią lydėjo 
štiliai ir įnoringi vėjai, sustojome mažame Tombezo uoste Pe- 
rų, kur ketinome papildyti maisto atsargas. Nuo ten nebetoli 
ir Peita. Vėžių taukus mūsų kapitonas pardavė pirkliui Tom- 
beze, gautą sidabrą pridėjo prie pinigų, surinktų iš laivo įgu- 
los narių, ir viską atidavė mūsų tyliajai bendrakeleivei, kuri 
taip ir nesužinojo apie jūrininkų dosnumą. Paskutinį sykį vie- 
nišąją Hunilą regėjau keliaujančią į Peitą: ji sėdėjo ant pilko 
asiliuko, o prieš jos akis ritmingaį judėjo kryžius, kuriuo pa- 
ženklintas šis gyvulėlis !. 

! Esą nuo to laiko, kai Kristus ant asiliuko įjojo į Jeruzalę, ant 
to gyvulėlio nugaros regėti kryžius (tamsesnė išilgai nugaros einanti 
Juosta kertasi su skersine juosta).— Vert. past. 

Devintasis pasakojimas 


| 
HUDO SALA IR ATSISKYRĖLIS OBERLUSAS | 


Tam slėnyje gūdžiam jie veikiai rado 
Nelabą žmogų, sėdintį ant smėlio, 
Sunkių minčių prislėgtą, lyg be žado.. 
Plaukai jo buvo taip vešliai sužėlę, 
Kad ant pečių net draikės susivėlę 

Ir dengė veidą. Iš po jų niūriai | 
Spoksojo akys lyg pagautos stabo. 
Giliai įkritę, kaulėti žandai 

Bylojo, kad jis merdėjo iš bado. 
Vargingos drapanos — vieni skutai, 
Sudurstyti šiaip taip dygliais ir nendrėm — 
Jo nuogą kūną pridengė menkai. 


Į pietryčius nuo Krosmeno salos yra Hudo, arba Makeino 
debesuotoji sala; jos pietinėje dalyje pamatysit skaidrų užu- 
tekį su plačiu juodos sustingusios lavos paplūdimiu. Tą vietą 
vadina Juoduoju paplūdimiu, arba Oberluso prieplauka. Vie- 
nodai sėkmingai ją galima būtų vadinti Charono ' prieplauka. 

Taip ji praminta dėl to patrakėlio baltojo, kuris čia išgyvę- 
no daug metų; tik per tą europietį šie kraštai patyrė tokių šė- 
toniškų dalykų, kokių retai pamatysi net tarp kanibalų, gyve- 
nančių kitose to vandenyno salose. 


Prieš penkiasdešimt metų Oberlusas pabėgo iš laivo netoli 
minėtos salos, kuri anuomet, kaip ir dabar, buvo negyvenama. 
Už kokios mylios nuo pakrantės, kuri vėliau buvo pavadinta 
jo vardu, Oberlusas iš lavos ir šlako susirentė būstą: čia, slė- 
nyje, arba veikiau platėjančiame tarpeklyje, tarp uolų, šen bei 
ten matėsi lopinėliai žemės — iš viso kokie du akrai,— kuriuos 
būtų galima šiaip taip įdirbti; tai buvo vienintelė vieta saloje, 
bent kiek tinkama šiam tikslui. Čia jam pavyko išauginti kaž- 
kokią išsigimusią veislę bulvių ir moliūgų, kuriuos jis retkar- 
čiais išmainydavo su pristigusiais maisto banginių medžiotojais 
į romą arba dolerius. 

Savo išvaizda, pasakojo jį matę, Oberlusas panėšėjo į kaž- 
kokios piktos burtininkės auką: galėjai pamanyti, kad jis yra 
Iagavęs nuodingojo Kirkės gėrimo. Jis priminė gyvulį; ant pus- 


! Charonas — senovės graikų mitologijoje valtininkas, eldija kel- 
davęs mirusiuosius į Hado karalystę.— Vert. past. 

nuogio kūno karojo skarmalai, nuo saulės strazdanota oda bu- 
vo pūslėta, nosis priplota, veidas perkreiptas, suguręs ir gru- 
bus, plaukai ir barzda buvo ilgi ir tankūs, ugninio atspalvio. 
Regint jį pirmą sykį, atrodydavo, kad jį, kaip ir pačią salą, 
vienu atsikrenkštimu išspjovė iš savo nasrų ugnikalnis. Kai 
matydavo jį miegant savo vienišame lavos urve tarp kalnų, — 
pasišiaušusį ir susirangiusį,— sakydavo, kad jis primena krū- 
vą sudžiūvusių lapų, kuriuos piktas nakties vėjas nuplėšė nuo 
rudeninių medžių ir, atklydęs į šitą nuošalią skylę, minutėlę 
nuščiuvo, paliko kūpsoti, o po to vėl įsisiautėjęs nuskriejo to- 
lyn krėsti naujų eibių. Kad jūs būtute matę, kaip tvankų ap- 
niukusį rytą; pasislėpęs po savo sena juoda brezentine skry- 
bėle, Oberlusas kaupia bulves tarp lavos kyšulių. Keistesnio. 
reginio neišvysi. Jis buvo toks pagedęs ir suktas, jog rodėsi, 
kad net kauptuko rankena traukiasi ir klaiposi jo delnuose, 
pavirsdama apgailėtinu lazdagaliu, labiau primenančiu laukinio 
strampą, o ne civilizuoto kauptuko kotą. Oberlusas turėjo la- 
bai keistą įprotį. Sutikęs nepažįstamą, atsukdavo jam nugarą, 
galbūt todėl, kad tai buvo jo geresnioji pusė, mažiausiai jį at- 
skleidžianti. Jei tai atsitikdavo jo sode,— nuo jūros atvykėliai 
dažniausiai pasukdavo tiesiai pro tarpeklį, ieškodami to keis- 
tuolio daržininko, kuris, kaip visi pasakojo, čia vertėsi savo 
verslu, — Oberlusas kurį laiką nesiliaudavo kaupęs ir nekreip- 
davo dėmesio į pasveikinimą, nesvarbu, ar tas būdavo linksmas, 
ar mandagus. Kai smalsumo vedamas keliauninkas panūsdavo 
pažvelgti į atsiskyrėlio veidą, šis, vis dar įsitvėręs kauptu- 
ko, susilenkdavo ir nusigręžęs imdavo sukičtis aplink bulvių 
kerą. Tiek apie kaupimą. Kai Oberlusas sodindavo bulves, vi- 
sa jo povyza ir judesiai būdavo tokie piktdžiugiški, kraupūs ir 
paslaptingi, jog galėjai pamanyti, kad ne bulves jis sodina, 
o beria į šulinį nuodus. Viena iš jo menkesnių ir ne tokių pik- 
tų keistenybių buvo įsikalta sau mintis, kad atvykėliai lanky- 
davosi pas jį ne vien tik norėdami bulvių įsigyti ar šiaip 
susitikti kokią gyvą būtybę šioje nykioje saloje, bet taip pat 
trokšdami išvysti tą nepaprastąjį atsiskyrėlį Oberlusą visoje 
jo vienatvės didybėje. Stačiai neįtikėtina, kad toks padaras 
galėtų puoselėti tokią tuščiagarbę viltį. Tiesa, mizantropai pa- 
sižymi pasipūtėliškumu, ir Oberlusas buvo šventai įsitikinęs 
kad yra nepaprastas: dėl to neretai išdarinėdavo kvailystės at- 
vykusių kapitonų akivaizdoje. Kad ir kaip ten būtų, šis bruožas 
visai dera prie keistenybių, būdingų kai kuriems nusikaltė- 
liams,— jie tiesiog didžiuojasi ta visuotine neapykanta, kuri pa- 
dėjo jiems išgarsėti. Arba, žiūrėk, užeina jam kitoks nesupran- 
tamas įnoris: jis ilgai slapstosi nuo atvykėlių už savo lūšnos 

kampų, o kartais, kaip koks vejamas lokys, nugūrindavo per 
išdžiūvusius brūzgynus į kalnus ir visai atsisakydavo susitikti 
su žmogumi. 

Išskyrus labai retai pasirodančius jūreivius, didesnę laiko 
dalį vieninteliai Oberluso draugai buvo rėplūnai vėžliai, At- 
rodė, kad jis susilygino su jais ir nebeturėjo kaip ir jie jokių 
kitokių troškimų, nebent gal tik troško užsimiršimo, kuris jį ap- 
lankydavo tik įsigėrus. Nors ir žemai atrodė puolęs, jame slypėjo 
dar viena blogybė, tik ir laukianti progos iškilti į paviršių. Vie- 
nintelis Oberluso pranašumas prieš vėžlius buvo jo daug dides- 
nis sugebėjimas smukti, o be to, dar ir sąmoningai to siekti. 
Netrukus įsitikinsite, kad savanaudiška užgaida arba tiesiog 
nenoras nusižengti savo taisyklėms yra ne vien kilniaširdžių 
savotiška silpnybė,— ji pasitaiko ir tarp tų, kurie tos širdies 
visai neturi. Nėra savanaudiškesnių ir tironiškesnių padarų 
už galvijus. Jei kada teko stebėti bandą ganykloje, lengvai tuo 
įsitikinsite. | 

„Sala ši — mano; Sikoraksa man paliko ją“ !,— tarė Ober- 
lusas, apžvelgdamas savo nykias valdas. Kažkokiu būdu, gal 
išmainęs, o gal pavogęs, — tuo metu į Oberluso prieplauką dar 
užsukdavo laivų,— jis įsigijo seną muškietą, šiek tiek parako 
ir šovinių. Apsiginklavęs jis panūdo veikti, visai kaip tigras, 
pajutęs, kad jam dygsta nagai. Ilgainiui Oberlusas įprato vie- 
nas viską valdyti, priprato prie vienumos — mat retai kada su- 
sitikdavo kokį žmogų, o ir susitikęs būdavo niūrus ir neprik- 
lausomas arba tiesiog vertelgiškai suktas. Visa tai jam įdiegė 
mintį apie savo išskirtinumą; likusiai žmonijos daliai jis jautė 
tik gyvulišką panieką. 

Anas bėdinas kreolas, taip neilgai karaliavęs Čarlzo salo- 
je, bent turėjo didelių siekių — jų genami nuotykių ieškotojai 
trokšta vadovauti kolonistams, vykstantiems į tolimus kraštus, 
vildamiesi ten įgyti politinę valdžią. Galima jam atleisti tą 
skubotą susidorojimą su savo pavaldiniais peruiečiais, nes juk 
šie buvo tikri padūkėliai. Na, o šunų armijos ataka prieš sukilė- 
lius tokiomis. aplinkybėmis atrodo visai pateisinama. Tačiau 
mūsų karaliui Oberlusui ir tiems nutikimams, apie kuriuos net- 
rūkus išgirsite, nerasime nė menkiausio pateisinimo. Jis mėga- 
vosi tironiškumu ir žiaurumu, — tuos bruožus jis buvo paveldė- 
jęs iš savo motinos Sikoraksos. Apsiginklavęs grėsminga muš- 
kieta ir įsikalęs sau į galvą, kad jis tos nykios salos viešpats, 
Oberlusas trokšte troško parodyti savo galią pirmam sutiktam 
žmogui, jei šis per nelaimę patektų į jo rankas. 

! Eilutės iš Viljamo Šekspyro dramos „Audra“. Sikoraksa — bai- 
dyklės Kanibalo motina.— Vert. past. 

Ilgai laukti nereikėjo. Vieną dieną jis pastebėjo pakrantėje 
valtį, o šalia jos — stovintį negrą. Kiek tolėliau stovėjo laivas. 
Oberlusas išsyk viską suprato: laivas sustojo apsirūpinti kuru, 
valties irklininkai buvo nuėję į tankumyną. Iš patogios vie- 
telės jis stebėjo valtį; pagaliau vienas po kito susirinko visi 
jūrininkai, apsikrovę malkomis. Numetę nešulius pakrantėje, 
jie vėl dingo tankmėje, o negras ėmė krauti malkas į valtį. 

Nieko nelaukęs, Oberlusas puolė prie negro, kuris neapsa- 
komai persigando išvydęs žmogų tokioj negyvenamoj vietoj, 
ir dar tokį baisų. O kai šis su meškino lipšnumu ėmė siūly- 
tis padėti, negras nejuokais sunerimo. Užsikrovęs kelias pliaus- 
kas ant pečių, jis buvo bekeliąs ir kitas. Oberlusas, pasislėpęs 
užantyje trumpą virvagalį, paslaugiai padėjo jam užsikelti mal- 
kas ant pečių. Jis visą laiką stengėsi stovėti užpakalyje. Neg- 
rui, suprantama, kilo įtarimas, todėl jis vis taikėsi atsigręzti į 
Oberlusą, tačiau šis vis išsisukdavo. Pagaliau pavargęs nuo tų 
nenusisekusių gudravimų apgauti negrą, o gal pabūgęs, kad 
"kiti jūrininkai gali netrukus grįžti, Oberlusas nubėgo į netolie- 
se esančius krūmus, pastvėrė muškietą ir, pradėjęs grasinti 
negrui, liepė jam viską mesti ir sekti paskui jį. Iš pradžių tas 
atsisakė. Tada, iškėlęs muškietą, Oberlusas prisitaikė ir šovė. 
Laimei, šautuvas užsikirto. Negras dabar nejuokais išsigando 
ir, antrą kartą palieptas, metė malkas, pakluso ir nusekė pas- 
kui Oberlusą. Siauru, jam gerai pažįstamu takeliu Oberlusas 
nuskubėjo tolyn nuo kranto. 

Lipant į kalną, jis piktdžiugiškai pareiškė negrui, jog šis 
turėsiąs dabar dirbti ir vergauti jam ir kad tolesnis negro li- 
kimas priklausysiąs nuo to, kaip tasai elgsis. Čia Oberlusas, 
patikėjęs, kad juodukas, taip netikėtai užkluptas, tikrai išsi- 
gando, akimirką pamiršo savo budrumą. Einant siauru takučiu, 
pamatęs, kad vedlys nebesisaugo, negras, galingas vyras, stai- 
ga stvėrė Oberlusą, parmetė ant žemės, išplėšė muškietą, surišo 
tam pabaisai rankas su jo paties atsinešta virve, užsivertė jį 
ant pečių ir nuėjo atgal prie valties. Grįžę jūrininkai nugabeno 
Oberlusą į laivą, kuris, pasirodo, priklausė anglų kontrabandinin- 
kams. Šie, žinoma, dideliu gailestingumu rniegarsėja. Žiauriai iš- 
plakę ir surakinę Oberlusą, nugabeno jį atgal į salą — ten jis 
turėjo parodyti savo būstą ir visą turtą. Kontrabandininkai tuč- 
tuojau pasisavino jo bulves, moliūgus ir vėžlius, taip pat krū- 
velę dolerių, sukauptų prekiaujant. Kol kerštingai nusiteikę 
svečiai niokojo jo lūšną ir daržą, Oberlusas paspruko į kalnus 
ir, pasislėpęs neįžengiamam tankumyne, žinomame tik jam vie- 
nam, pratūnojo ten, kol išplaukė laivas. Paskui parslinko atgal, 
susirado seną dildę ir, įbedęs ją į medį, šiaip ne taip išsilaisvino 
iš antrankių. 

Rymodamas tarp savo lūšnos griuvėsių, apsuptas nykių tos 
vienišos salos uolų ir užgesusių ugnikalnių, įžeistasis  mizan- 
tropas sugalvojo, kaip tinkamai atkeršyti žmonėms, bet kol 
kas laikė tai paslaptyje. Laivai vis dar sustodavo jo salos pak- 
rantėje, ir pamažu Oberlusas vėl galėjo juos aprūpinti šiokiom 
tokiom daržovėm. 

Pamokytas nenusisekusio bandymo pagrobti atvykėlius, Ober- 
lusas griebėsi kito būdo. Kai jūrininkai išlipa į krantą, jis susi- 
draugauja su jais, tarsi būtų iš jų kompanijos, pasikviečia į sa- 
vo trobelę ir, rodydamas savo vaišingumą, tas raudonplaukis 
paniurėlis pasiūlo jiems išgerti ir paūžti. Svečiai ilgai nesipra- 
šydina, o kai netrukus praranda nuovoką, Oberlusas suriša 
jiems rankas ir kojas ir paslepia už uolų, laukdamas, kol iš- 
plauks laivas. Pamatę, kad atsidūrė Oberluso valioje, išgąsdinti 
jo pasikeitusio elgesio bei jo griausmingų grasinimų, o labiau- 
siai jo baisingosios muškietos, svečiai gera valia sutinka jam 
tarnauti ir tampa jo nuolankiais vergais, o pats Oberlusas — bai- 
siausiu tironu, ir dar tokiu, kad du ar trys joebelaisviai mirė 
nepakėlę kankinimų. Kitus keturis jis pristatė arti perdžiūvusią 
žemę ir nešioti ant kuprų kalkėto dirvožemio krūvas iš drėgnes- 
nių tarpukalnių. Maitino kiek galint prasčiau, o jei tik kildavo 
koks nepasitenkinimas, tuoj grasindavo savo muškieta; žodžiu, 
pavertė juos šliužais, paprasčiausiomis gyvatėmis, kurios kaip 
kokie plebėjai tarnavo ponui Anakondai. 

Galop Oberlusui pavyko papildyti savo ginklų sandėlį ke- 
turiais surūdijusiais kardais, paraku ir šoviniais muškietai. Jis 
ėmė mažiau spausti savo vergus ir pasirodė esąs neeilinių ga- 
bumų žmogus, tiesiog šėtonas, sugebantis įkalbėti arba priversti 
kitus paklusti jo valiai ir vykdyti jo užmačias, kad ir kokios 
atstumiančios jos rodytųsi iš pradžių. Tiesą sakant, tuos var- 
guolius belaisvius nelaisvei parengė jų ankstesnis, nevaržomas, 
tikrų jūros kaubojų gyvenimas, sunaikinęs juose bet kokį do- 
ros suvokimą, ir dabar jie buvo pasiryžę įgyti pirmą jiems pa- 
siūlytą blogio pavidalą. Taip ir lindėjo jie tame užkampyje vis 
labiau prarasdami žmogaus veidą. Tie nelaimėliai įprato nuo- 
lankiai paklusti pono valiai, nors šis irgi buvo niekingiausias iš 
vergų; galop jie visiškai pagedo jo rankose. Oberlusas žiūrėjo 
į juos kaip į žemesnės. rasės padarus. Pagaliau jis įtaisė jiems 
ginklus ir pavertė galvažudžiais — iš bailių padarė žudikus. 

Bet kokie ginklai: ar tai būtų kardai, ar durklai, ar ietys — 
tėra tik tarsi pridėtiniai nagai, panašūs į tuos netikrus penti- 
nus, kurie pritaisomi besipešančiam gaidžiui. Taigi kartoju: 
salos karalius Oberlusas apginklavo savo keturis pavaldinius. 
Kitaip tariant, vaikydamasis garbės, įdavė jiems į rankas ke- 

turis surūdijusius kardus. Kaip kiekvienas autokratas, dabar jis 
turėjo šaunią armiją. 

Buvo galima laukti, kad kils vergų maištas. Paniekintųjų 
rankose ginklai? Imperatoriai nesielgia taip neapdairiai, Ober- 
lusai. Ne, jie turėjo tik kardus, tikriau sakant, senus, netikusius 
pjautuvus, o jis pats — muškietą! Užsitaisęs ją uolų atlaužomis, 
akmenimis ir visokiom eiženom, jis pyškindavo, kur papuola, 
ir visus keturis sukilėlius būtų patiesęs kaip kokius karvelius. 
Iš pradžių Oberlusas nenakvodavo savo trobelėj. Kiekvieną va- 
karą, gęstant saulėlydžio gaisams, jį galėjai matyti keliaujant 
tarpukalnėmis. Iki aušros jis pratūnodavo kokioje nors siera 
trenkiančioje duobėje, kur jo negalėtų surasti tie banditai. Bet, 
kadangi tokia nakvynė jį vargino, savo vergus jis nutarė nak- 
čiai supančioti: atimdavo iš jų kardus ir, įstūmęs juos į savo 
lūšną, uždarydavo duris, o pats atsiguldavo priešais, palaikėje, 
neseniai sukaltoje stoginėje, kur ir pramiegodavo visą naktį 
neišleisdamas iš rankų muškietos. 

Oberlusui tikriausiai atsibodo kasdien žygiuoti po tą pele- 
nais nužertą negyvenamą salą savo šauniosios armijos prieky- 
je, ir jis sumanė pačią baisiausią savo piktybę: netikėtai užgrob- 
ti kokį nors praplaukiantį laivą, kuris sustos jo valdose, išžu- 
dyti visą komandą o paskui kur nors pabėgti. Kol jo galvoj 
brendo toks planas, net du laivai sustojo pakrantėje, esančioje 
kitoje salos pusėje. Tačiau Oberlusas netikėtai pakeitė savo 
sumanymą. 

Laivams reikėjo daržovių. Oberlusas pažadėjo jų daug, jei- 
gu tik valtys atplauks į jo pusę — tada jūreiviai galės patys 
prisirinkti daržovių. Mat, pasakojo jis abiejų laivų kapitonams, 
paskutiniu metu jo neklaužados vergai ir kareiviai aptingo 
ir pasidarė tokie niekam tikę, jog jis negalįs priversti jų dirbti, 
o griežtesnių priemonių imtis jam sąžinė neleidžianti. 

Taigi kaip buvo sutarta, valtys išplaukė į Oberluso pusę ir 
sustojo jo prieplaukoje. Jūreiviai atėjo į lavos lūšnelę ir la- 
bai nustebo, ten nieko neradę. Kiek palūkėję, jie pagaliau ne- 
teko kantrybės ir sugrįžo į pakrantę. Jie pamatė, kad čia kaž- 
kieno būta, tik jau aiškiai ne gerojo samariečio. Trys valtys 
buvo sudaužytos į šipulius, o ketvirtoji — dingusi. Per didžiau- 
Sią vargą keli jūreiviai prasibrovė pro kalnus ir uolynus ir 
šiaip taip parsirado ton pusėn, kur stovėjo jų.laivai. Buvo pa- 
siųstos naujos valtys gelbėti nelaimingųjų. 

Priblokšti Oberluso klastos, abu kapitonai, bijodami kokių 
naujų ir dar keistesnių piktadarybių ir manydami, kad dėl tų 
visų keistų nutikimų kalti salų kerai, nusprendė, kad geriau- 
sia išeitis bus nešdintis iš čia. Taigi Oberlusui ir jo armijai li- 
ko viena pasigrobta valtis. 

45 


Prieš išplaukdami laivų kapitonai aprašė tą nutikimą laiš- 
ke, įspėdami visus Ramiojo vandenyno keliauninkus, įdėjo 
"laišką į statinaitę ir pririšo ją įlankoje. Po kiek laiko statinai- 
tę atidarė kapitonas, kurio laivas netoliese išmetė inkarą. Ta- 
čiau jis jau buvo spėjęs pasiųsti valtį prie Oberluso krantinės, 
tad ar reikia stebėtis, kad, iki šiai parplaukiant, jis gerokai 
nerimavo. Sugrįžę jūrininkai kapitonui įteikė kitą, Oberluso 
rašytą, laišką. Tą apipelijusį popiergalį jie rado prisegtą prie 
lavos sienos prasmirdusioje ir apleistoje lūšnelėje. Iš laiško 
buvo matyti, kad Oberlusas — ne šiaip koks tamsuolis, o visai 
raštingas žmogus, sugebantis gan patetiškai viską pavaizduoti: 

„Sere, aš pats nelaimingiausias ir visų nuskriaustas žmo- 
gus. Esu patriotas, kurį negailestingas tironas ištrėmė iš tė- 
vynės. 

Visų užmirštas tose Užburtosiose salose, aš vis maldauda- 
vau kapitonų parduoti man valtelę, bet jie nesutikdavo, nors 
siūliau nemažą sumą Meksikos doleriais. Pagaliau pasitaikė 
proga įsigyti valtį, ir aš ja pasinaudojau. 

Daugel metų sunkiai dirbau "ir kenčiau vienatvę, norėda- 
mas sukaupti šiek tiek gero, kad, sulaukęs garbingos, nors 
ir nelaimingos senatvės, galėčiau atsikvėpti. Tačiau mane nuo- 
latos apiplėšdavo ir nuskriausdavo žmonės, kurie sakėsi esą 
krikščionys. 

Šiandien išplaukiu iš Užburtųjų salų gera „Gailestingumo“ 
valtimi į Fidžio salas. 

Našlaitis Oberlusas 


P. S. Už atlaužų krūvos prie krosnies rasite seną perekšlę. 
Negalabykite jos, palaukite. Palikau ją perėti. Jei išsiris viščiu- 
kai, tebūnie jie jūsų, kad ir kas jūs būtumėt. Tik per daug nes- 
kubėkite.“ | 

Ta perekšlė pasirodė besąs nupiepęs gaidys, kuris ten tu- 
pėjo todėl, kad jau nebegalėjo paeiti. 

Oberlusas pranešė, kad išplaukia į Fidžio salas, bet iš tik- 
rųjų jis norėjo tik sumėtyti pėdas. Po ilgoko laiko tarpo jis 
vienas atplaukė valtimi į Gvajakilį. Kadangi jo nutrūktspran- 
džių Hudo saloje daugiau niekas nematė, manoma, kad arba 
jie mirė nuo troškulio pakeliui į Gvajakilį, arba, o tai irgi įti- 
kėtina, Oberlusas išmetė juos už valties borto, pamatęs, jog 
baigiasi vandens atsargos. 

Iš Gvajakilio Oberlusas leidosi į Peitą; ten neapsakomais sa- 
vo apžavais, būdingais kai kuriems šlykščiausiems padarams, 
jis prisimeilino prie vienos tamsiaveidės panaitės ir įkalbėjo 
ją vykti drauge į Enkantadas, kurias tikriausiai pavaizdavo 

kaip gėlių pilną rojų; o ne Kaip pragarą, kur vien akmenys 
ir lava. 

Deja, Hudo saloje taip ir neapsigyveno tos rinktinės 
veislės atžalos. Mat dėl jo keistos išvaizdos, nes buvo labai 
jau panašus į nelabąjį, Peitoje žmonės į Oberlusą ėmė skersuo- 
ti. O kai vieną naktį jį rado pasislėpusį, — ir dar su degtukais 
kišenėje, — nedideliame laive, kuris buvo beišplaukiąs, jį paso- 
dino už grotų. 

Žinoma, kad Pietų Amerikos miestų kalėjimai nepasižymi 
dideliais patogumais. Pastatyti iš milžiniškų saulėj degtų ply- 
tų, jie atrodo baisiai niūriai tiek iš lauko, tiek iš vidaus. Tai 
vienas didžiulis pastatas, be langų, be kiemo, su vienomis du- 
rimis, apkaltomis medinėmis grotomis. Kalėjimas yra visuome- 
ninis pastatas, ir stovi jis matomoje vietoje, saulės kepinamoje 
dulkėtoje miesto aikštėje. Pro kalėjimo grotas matyti viduje 
sėdintys piktadariai ir nelaimingieji, besikamuojantys baisin- 
game purve. Ten ilgai dar galėjai regėti Oberlusą — ryškiau- 
sią tos mišrios galvažudžių gaujos figūrą, būtybę, kurios rei- 
kėtų neapkęsti, nes sakoma, kad tas, kuris nėapkenčia mizan- 
tropo, yra kilniadvasis. 

Pastaba. Linkusieji abejoti, ar iš tikro yra gyvenęs tas 
asmuo, kurį čia pavaizdavome, tegul pasiskaito Porterio kelio- 
nių po Ramųjį vandenyną antrąjį tomą. Ten jis ras daugelį 
frazių, kurias dėl laiko stokos ėmiau ir pasiskolinau savo pa- 
sakojimui. Didžiausias skirtumas tarp šių dviejų pasakojimų, 
neskaitant tų kelių, probėgšmais pasitaikančių samprotavimų, 
yra papildomi faktai, kuriuos šio pasakojimo autorius surinko 
iš patikimų šaltinių savo kelionės po Ramųjį vandenyną metu. 
Ten, kur faktai prieštaraudavo vieni kitiems, autorius verčiau 
remdavosi savo, o ne Porterio stebėjimais. Pavyzdžiui, jis Ži- 
nojo, kad Oberlusas gyveno Hudo saloje, o Porteris teigia, kad 
Čarlzo saloje. Laiškas, rastas atsiskyrėlio trobelėje, irgi patei- 
kiamas skirtingai. Lankydamasis Enkantadose, aš sužinojau, kad 
laiške buvo ne tik pavyzdžių, liudijančių apie nemažą rašiu- 
siojo išprusimą, bet -ir gausybė keisčiausių ironiškų posakių, 
kurie nepakankamai tiksliai perteikti Porterio pasakojime. Todėl 
laišką perdirbau taip, kad jame atsispindėtų, bent bendriau- 
siais bruožais, jo autoriaus charakteris. 


Dešimtasis pasakojimas 


APIE PABĖGĖLIUS, SUDUŽĖLIUS, 
ATSISKYRĖLIUS, KAPUS IR KITOKIUS DALYKUS 


Aplink dunksojo daug senų stuobrių, — 
Tie medžiai, rodės, niekad nežaliavo,— 
Ant jų gruoblėtų styrančių šakų 

Ne vienas vargšas kilpoj galą gavo. 


Oberluso lūšnos pėdsakų dar ir dabar gali pamatyti to la- 
vos atlaužų pilno slėnio gilumoje. Keliaudami po kitas UžŽ- 
burtojo archipelago salas, aptiksite ir kitų atsiskyrėlių būstų, 
kuriuose jau seniai šeimininkauja vėžliai ir driežai. Pasaulyje 
yra nedaug vietų, kur dar ir mūsų laikais prieglobstį randa 
tiek daug atsiskyrėlių. Mat tos salos yra toli jūroje, ir į jas 
užklysta arba banginių medžiotojų laivai, arba laivai, išsiruo- 
šę į ilgas ir varginančias keliones, kurių metu neretai pamirš- 
tamas bet koks atsargumas ir visuomenės įstatymai. Kai kurie 
kapitonai ir jūreiviai būna tokio būdo, jog, patekę į nepalan- 
kias sąlygas, niekaip nesugeba išvengti visokių nemalonumų ir 
piktų tarpusavio susidūrimų. Kuris nors jūreivis, staiga paju- 
tęs baisią neapykantą tironijai laive, mielai ją išmainydavo į 
salas. Nors jas kamuoja amžinas sirokas ir degina brizas, salų 
brūzgynų tankmėje gali rasti saugų prieglobstį. Pabėgti iš lai- 
vo kuriame nors Peru ar Čilės uoste, net pačiame mažiausiame 
ir apleistame, pavojinga: gresia kalėjimas, o ką kalbėti apie 
jaguarus. Penkiasdešimt nutrūktgalvių ispanų, suvilioti pažadė- 
tu atlyginimu — penkiais pesais, leidžiasi į miškus gaudyti bėg- 
lių. Apsiginklavę ilgais peiliais, jie kiauras dienas ir naktis 
naršo po miškus, vildamiesi surasti savo auką. Nė kiek ne leng- 
viau išvengti persekiojimo Polinezijos salose. Tos, kurias jau 
palietė civilizacija, tokios pat pavojingos bėgliams kaip Peru 
uostai. Prakutę čiabuviai tokie pat gobšūs, sugeba taip pat 
mikliai naudotis peiliais ir moka ieškoti kaip ir nušiurę ispa- 
nai. O laukiniai čiabuviai, jeigu iš viso ką nors girdėjo apie 
europiečius, yra apie juos tokios blogos nuomonės, kad pabėg- 
ti iš laivo jų salose, tiesą sakant, neįmanoma. Štai dėl ko Už- 
burtosios salos tapo visokio plauko pabėgėlių prieglobsčiu. De- 
ja, išsivaduoti iš tironijos — dar nereiškia rasti saugią, o juo 
labiau laimingą užuovėją—kai kurie pabėgėliai patyrė tą 
savo kailiu. 

(Būdavo ir taip, kad salose atsiskyrėlių atsirasdavo nety- 
čia, dažniausiai dėl visokių nutikimų gaudant vėžlius. Didžiu- 
moje salų yra tankių ir neįžengiamų brūzgynų. Tvankią ir slo- 
pią dieną žmogų čia ima kamuoti nepakeliamas troškulys, kurio 
nepalengvins joks trykštantis šaltinis. Ir vargas tam nelai- 
mingajam, kuris po keleto valandų klaidžiojimo, kepinamas 
pusiaujo saulės ir visiškai nusikamavęs, išsimuša iš kelio Užbur- 
tosiose salose. Jos tokios didelės, jog ką nors ten surasti ga- 
lima tikėtis tik per kelias savaites. Laivo įgula nekantraudama 
laukia dieną kitą, o paskui, neradusi paklydėlio, palieka pak- 
rantėje kuolu prismeigtą apgailestavimo kupiną laišką, stati- 
naitę džiūvėsių, statinaitę vandens ir išplaukia sau. 

Neretai atsitikdavo, kad koks beširdis kapitonas tokiu bū- 
du atsikeršydavo neklusniems arba įžeidusiems jo savimeilę 
jūrininkams. Išlaipinti į tą karščiu alsuojantį lavos krantą, jū- 
sisekdavo rasti keletą neįkainojamų vandens lašelių, kapsinčių 
nuo uolų ar tvyrančių kokiam nors kalnų duburėlyje. 

Aš gerai pažinojau žmogų, kuris, pasiklydęs Narboro salo- 
je, taip sulaukėjo iš troškulio, jog galop -turėjo nudobti kitą 
padarą, kitaip nebūtų likęs gyvas. Į krantą išropojo didelis jū- 
rų liūtas, žmogus puolė prie jo, perdūrė kaklą ir, užgriuvęs ant 
trūkčiojančio žvėries, ėmė čiulpti iš žaizdos kraują; gaištančio 
gyvūno širdies tvinksniai grąžino mirštančiajam gyvybę. 

Kito jūrininko valtis buvo nublokšta prie salos, kur niekad 
neužsukdavo laivai, — ten nesimatė jokios gyvybės, aplink ply- 
tėjo rifai ir arti nebuvo jokios kitos salos. Supratęs, kad čia 
jo laukia pražūtis, jis nutarė bėgti — blogiau už mirtį nebus. 
Jis nudobė du jūrų liūtus, pripūtė jų nudirtas odas, pasidarė 
plaustą ir, nusigavęs juo iki Čarlzo salos, tapo tenykštės res- 
publikos piliečiu. 

O tie, kuriems pristinga drąsos kovoti su likimu, susiranda 
vietelę, nejaukią ir nykią, kur yra bent kiek gėlo vandens, 
Susirenčia būstą ir gaudo sau vėžlius bei paukščius. Tokie yra 
Pasmerkti atsiskyrėlio daliai, nebent juos išgelbsti koks laimin- 
gas atsitiktinumas ar praplaukiantis laivas: 

Daugelyje salų, stačių skardžių papėdėse, galima pamaty- 
ti akmenyje išskobtas įdubas; pilnos šiukšlių ir supuvusių dar- 
žovių atliekų, jos apaugusios piktžolėmis ir išsaugojusios šiek 
Uuek drėgmės. Atidžiau įsižiūrėję, ten rasite aiškius pėdsakus 
įnagių, kuriais koks nors vargšas atstumtasis ar nelaimingas 
Pabėgėlis išskobė tas duobeles tikėdamasis surinkti rasą, kren- 
tančią į uolų plyšius. 

Dūlėjančios trobelės ir išskobti akmenys yra ne vieninte- 
liai pėdsakai, liudijantys, kad čia būta žmonių. Gali pasirody- 
ti keista, bet ta vieta, kuri žmonių gyvenamuose kraštuose 
yra dažniausiai lankoma, čia, Užburtosiose salose, yra pati ny- 
kiausia. Nepatikėsit, kad kalbama apie šių mažai gyvenamų 
platumų paštą. Retkarčiais čia iš tikrųjų galima jį aptikti. Visa 
jo įranga — kuolas ir butelis. Laiškai: ne tik užklijuoti, bet ir 
užantspauduoti. Juos paprastai palikdavo medžiotojų laivų ka- 
pitonai plaukiantiems pro šalį žvejams, aprašę banginių ar 
vėžlių laimikius. Tačiau dažnai praeidavo mėnesių mėnesiai, 
kartais net ištisi metai, o adresatas taip ir neatsirasdavo. Kuo- 
lai supūdavo ir nuvirsdavo — reginys ne iš linksmųjų. 

O jei dar pridursime, kad salose galima aptikti antkapių, 
arba, tiksliau pasakius, antkapinių lentelių, susidarysite išsamų 
to krašto vaizdą. 

Džeimso salos pakrantėje daugel metų stūksojo palaikis 
kelrodis. Ir jei koks pakeleivis, palaikęs jį-svetingumo ženklu 
toje nuošalioje vietoje, rodančiu kelią pas kokį malonų at- 
siskyrėlį prie jo kuklių vaišių stalo, pasuktų ton pusėn,— jis 
prieitų nuošalią vietele ir rastų ten laukiantį jo numirėlį. Jį 
pasveikintų užrašas ant kapo: „Čia 1813 metais, sulaukęs dvi- 
dešimt vienerių metų, mūšyje krito JAV fregatos „Eseksas“ 
leitenantas; mirtis jį užklupo pilnametį“. Senuosiuose Europos 
vienuolynuose vienuoliai po mirties palaidojami ten pat, vie- 
nuolyno žemėje; Enkantados irgi laidoja savo mirusiuosius 
taip, kaip tas visų didžiausias vienuolynas — žemė. 

Visi žino, kad kapas jūroje yra neišvengiamas jūrininko 
gyvenimo palydovas; jūron tenka laidoti tuomet, kai toli kran- 
tas arba kai jo visai nematyti. Tad praplaukiantiems laivams 
Enkantados — patogi vieta laidoti tuos, kurie negali patekti į 
pašventintą žemę. Užkasus numirėlį, koks nors jautresnės šir- 
dies laivo menininkas ar poetas čiumpa teptuką ir parašo pap- 
rastutę epitafiją. Kai po kiek laiko toje vietoje apsilanko kiti 
jūreiviai, jie paverčia tą kapą stalu ir, susėdę aplink, išgeria 
Do kaušelį už besiilsinčią čia sielą. 

Štai viena tokia epitafija, kurią aptikau niūriame Četemo 
salos tarpeklyje: 


Užklydęs čia, atmink, brolau, 
Kad aš toksai kaip tu buvau — 
Drąsus ir linksmas, daug klajojęs. 
Dabar, deja, ištiesęs kojas, 

Guliu štai užmerktom akim, 
Užklotas žemėm, akmenim. 

KELIONĖS PO EUROPĄ IR LEVANTĄ! 
DIENORAŠTIS 
1856 m. spalio 11 d.— 1857 m: gegužės 6 d. 


1856 metų spalio 11 dieną, šeštadienį, sraigtiniu „Glazgo“ 
garlaiviu išplaukiau iš Niujorko į Glazgą. Po penkiolikos die- 
nų pasiekėme Šiaurės Airiją, Ratlino salą. Praplaukėme Ara- 
no salą ir Eilsos uolą. Rūke dunkso Eilsa. Dešimtą valandą 
vakaro atplaukėme į Grinoką, išmetėme inkarą. Kitą rytą, sek- 
madienį, Klaido upe priplaukėme Glazgą. Visą kelią didžiau- 
sias šurmulys. Upės krantai it buksyrų takas; siauras kanalas; 
milžiniškas garlaivis; žalios kalvos; girdėti šūksniai; lordo 
Blantiro pilis. Kitoje pusėje — molio pirkaitė, piemenys, mote- 
rys, veidai kaip galvijų; garlaivių statyklos. 

Kitą rytą nuėjau į seną katedrą: antkapiai, išblukę ar ko- 
jų nubrūžuoti užrašai, vietomis pro kerpes dar įskaitomos rai- 
dės. Už katedros — kalvos pakriaušė ir upelis. Akropolis. Džo- 
nas Noksas* su šventiko kepuraite rūsčiai žvelgia žemyn į ka- 
tedrą. Apniukę, kaip ir turi būti. Viskas atrodo kaip senųjų 
meistrų drobėse — padūmavę nuo laiko. Aplink kalvą — seni 
pastatai, akmeninės sienos ir šiaudiniai stogai, vieni ilgaamžiai, 
kiti laikini. Baisus skurdas. Primena viduramžius. Į vakarus — 
gražūs, šiuolaikiniai, patogūs namai. Universitetas. Parkas, alė- 
ja pasivaikščiojimui (Seičhilas). Vakare visi vaikšto gatvės vi- 
duriu. Haistritas. 

Kitą rytą išplaukiau garlaiviu Klaido upe į Loch Lomondo 
ežerą. Dalį kelio važiavau traukiniu. Tirštas rūkas, Ben Lo- 
mondo mačiau tik kontūrus — primena Džordžo ežerą. Grįž- 
damas sustojau prie Dumbartono pilies. Vieniša, panaši į Eil- 
są uola; kyšulys Klaido ir Leverno santakoje, apaugęs žole ir 
samanomis, tarp jų žioji griova. Akmeniniai laiptai ir terasos. 
|! Levantas — šalys, esančios rytinėje Viduržemio jūros pakrantė- 
Je.— Vert. past. 


Ž Džonas Noksas (1505—1572) — škotų reformatorius kalvinistas, 
teologas ir istorikas.— Vert. past, 

Platusis V. Volio! kalavijas su milžiniškais ašmenimis. Aplink 
uolą kareiviai raudonais mundurais atrodo kaip kokie flamin- 
gai, Kelios murzinos nuo suodžių avys, grenadieriai, aprūkę 
nuo aukštų Dumbartono kaimo kaminų. 

Tęsinys užrašų knygelėje „Kelionės per sąsiaurį dienoraš- 
tis“. 1856 metų lapkričio 18 dieną iš Liverpulio išplaukiau į 
Konstantinopolį. 


VIEŠNAGĖS LIVERPULYJE ĮSPŪDŽIAI 


Pradėti ir rašyti jūroje, 
todėl vietomis tokie netvarkingi 


Šeštadienis, 1856 m. lapkričio 8 


Pirmą valandą po pietų atvykau iš Jorko pro Lankasterį. 
Važiavau per įdomų fabrikų kraštą. Lietinga diena. Apsisto- 
jau „Baltosios meškos" viešbutyje Deilstrite. Pietavau ten pat 
prie bendro stalo. Prieš sėsdamas, paklausiau bufetininkės, kiek 
kainuos. Keista matyti, kaip ji susigūžė, tarsi įžeista tokio vul- 
garumo toje svetingoje užeigoje. Prie stalo šeimininkas su 
šeimininke. Komiškas įspūdis, lyg čia būtų šeimyniniai pietūs. 
Nė pagalvoti neleidžia apie kokią ten užeigą. Tarsi draugus 
Vaišintų. „Gal dar, elio?“, tačiau viską užrašo į sąskaitą. Nors 
vaizduoja, kad čia koks kalėdinis pokylis, tačiau labai taupo. 
Patogi lova. Po pietų nuėjau į banką. Žvelgiau į Nelsono statu- 
lą, kažkodėl susijaudinau, prisiminęs, kas buvo prieš dvidešimt 
metų. Vakarą praleidau viešbutyje. Lietus. Susipažinau su ma- 
loniu jaunu škotu, kuris pirmadienį „Damasko“ garlaiviu iš- 
vyksta į Rytus. Panoro, kad jį išlydėčiau. Gaila, bet sutrukdė 
reikalai. ž 


Sekmadienis, lapkričio 9 

Lietus. Iki pietų niekur nėjau. Po pietų garlaiviu nuplau- 
kiau į Rokferį, kad surasčiau misterį Hotomą 2 Ten sužino- 
jau, kad jau aštuoniolika mėnesių kaip jis išvykęs ir gyvena 
kažkur užmiestyje. Vakarą praleidau viešbutyje. 


! Viljamas Volis (1270—1305) — škotų nacionalinis didvyris.— Vert. 
pasl. : ; 
Žž Amerikiečių rašytojas Natanielis Hotornas (1804—1864) buvo 
Hermano Melvilio bičiulis.— Vert. past. 

Pirmadienis, lapkričio 10 

Vaikštinėjau tarp dokų apžiūrinėdamas Viduržemio jūros 
laivus. Apėjau naujuosius Haskisono dokus. Konsulate susiti- 
kau su Hotornu.- Pakvietė apsigyventi pas jį, kol būsiu Liver- 
pulyje. Pietavome Andersono restorane. Maloni vieta, ir kai- 
nos pakcnčiamos. 


Antradienis, lapkričio 11 

Ryte klaidžiojau prieplaukoje tarp garlaivių. Po pietų su 
misteriu Hotornu nuvažiavome traukiniu į Sautporto kurortą, 
esantį jūros pakrantėje už kokių dvidešimties mylių. Mūsų jau 
laukė su arbata misis Hotorn ir kiti. 


Trečiadienis, lapkričio 12 

Sautporte. Maloni diena. Ilgai vaikščiojau pajūriu. Smėlis 
ir viksvos. Nyku, aplink nė dvasios. Stiprus vėjas. Maloniai 
pasišnekėjom. Vakare gėrėm porterį, žaidėm „Lapę ir žąsis“. 
Džulijanas išaugo į šaunų vaikiną. Juna — aukštesnė už moti- 
ną. Misis Hotom skundžiasi sveikata. Dėl manęs misteris Ho- 
tornas pasiliko namuose. | 


Ketvirtadienis, lapkričio 13 


Iki pietų — Sautporte. Paskui su misteriu Hotornu sėdome į 
Liverpulio traukinį. Visą kitą laiką praleidau ieškodamas 
garlaivio, rašydamas laiškus ir tvarkydamas dokumentus. 


Penktadienis, lapkričio 14 


Sėdau į omnibusą, važiuojantį Londono keliu. Ouldsvono 
kaimelis. Pravažiavom akmens skaldyklą. Grįždamas užsukau 
pas misterį Hotorną. Sutikau misterį Braitą. Nusivedė į savo 
klubą. Ten papietavome. Paskui apžiūrėjau unitorių bažnyčią, 
viešąją biblioteką ir kapines. 

Šeštadienis, lapkričio 15 

„ Važiavau omnibusu. Išlipau Toksteto parke. Didžiuliai var- 
gonai šv. Jurgio salėje. 

Sekmadienis, lapkričio 16 
; Rytą susikroviau daiktus. Po pietų ir vakare buvau bažny- 
Čioje, 

Pirmadienis, lapkričio 17 | 

Šiandien turėjau išplaukti garlaiviu „Egiptietis“ (kapitonas 
Teitas). Kelionė atidedama rytdienai. Labai apmaudu. Liverpu- 
lis atsibodo. | 

Antradienis, lapkričio 18 
Išvykome apie trečią valandą. Išplaukiant iš uosto — gražus 
reginys. 


KELIONĖ IŠ LIVERPULIO Į KONSTANTINOPOLĮ 


Lapkričio 19 
Airijos pakrantėje mačiau Taskos uolą. 


Lapkričio 20, 21 ir 22 
Palankus vėjas ir geras oras. Praplaukėme Finisterio kyšulį. 


Sekmadienis, lapkričio 23 

Praplaukėme koks trečdalis mylios nuo šv. Vincento kyšu- 
lio. Ant stačios uolos — švyturys ir vienuolynas. Kryžius. Po 
švyturiu — ola. Čia dūžta Atlanto bangos. Graži popietė. Iš čia 
tikriausiai buvo gerai matyti didžiulė vilkstinė laivų, plaukian- 
čių į Krymą !. 

Pirmadienis, lapkričio 24 

Pučia smarkus priešinis vėjas. Mačiau Trafalgaro kyšulį. 
Ketvirtą valandą po pietų įplaukėme į Gibraltaro sąsiaurį. Kal- 
vota, nyki ir barbariška Afrikos pakrantė, Beveik priešais Gib- 
raltarą — Beždžionių kalnas. Heraklio stulpai. Mažas baltas Ta- 
rifos kaimelis. Vieniša uola. Saulėlydis. Ryškiai, apšviesta uo- 
la, visa kita šešėlyje. Tarsi Anglija, užtemdžiusi visą pasaulį. 
Milžiniško aukščio. Rausvas dangus. Saulėlydis sąsiauryje. Vartai 
į Rytus. Daugybė laivų. Uola panaši į Beso arba Eilsos uolas. 
Sąsiauryje ramu. Pagavo didžiulė banga. Viduržemio jūra. 


Antradienis, lapkričio 25 

Gražus rytas. Žydra jūra ir dangus. Šilta kaip gegužėje. 
Matyti Ispanijos krantai. Kalnai su sniego kepurėmis. Kapito- 
nas sako, kad jie visada tokie. Pasirodė vienmarškinis kapi- 
tono padėjėjas su šiaudine skrybėle. Atsisegiojau švarką. Oras 
kaip rojuje. Ramumėlis. O juk lapkritis. Tarsi plauktum ežeru. 

Trečiadienis, lapkričio 26 

Prieš saulėtekį — netoli Afrikos pakrantės. Kalnai, vietomis 
užkloti sniegu. Matyti vargani kaimeliai. Vidurdieny — Alžyro 
pakrantė. Netoliese, tarp kalvų, matyti gražūs namai. Sode 
skendįs baltas namas. Primena „Mauriškąją istoriją“ iš „Don 
Kichoto“, Mačiau molą ir švyturį. Miestas kyla kalvos šlaitu. 


1 Krymo kare tarp Rusijos ir Turkijos (1853—1856) dalyvavo Ang- 
lija; 1854 m. ji pradėjo kariauti Turkijos pusėje.— Vert. past. 

Laiveliai su trikampėmis burėmis. Karšta saulė. Aplink aukšti 
kalnai. Graži įlanka. Viskas primena piratus. Iš toliau miestas 
panašus į uolą nuolaidžiais šlaitais, uždengtą guanu; visi namai 
balti. Po pietų praplaukėm virtinę labai aukštų kalnų, kone iki 
pusės apklotų sniegu. Aukščiu panašūs į Alpes. Tokie nykūs 
įr niūrūs. 

Ketvirtadienis, iapkričio 27 

Toks pat pasakiškas oras. Vakare praplaukėm negyvenamą 
Galitos salą. Naktys giedros, ryškiai spindi žvaigždės. 

- Sumaišyta dienos. 

Penktadienis, lapkričio 29 

Kaip paprastai giedra ir žydrynė. Vidurdieny praplaukėme 
netoli nuo Pantalarijos. Tai sala už kokio šimto penkiasdešim- 
ties mylių nuo Maltos ir už dviejų šimtų mylių nuo Afrikos. 
Dirbami kalnų šlaitai ir žemuma; aplinkui daugybė didžiulių 
uolų. Salos gilumoje — gražus gamtovaizdis. Miestas, išsibarstę 
namai, didžiulė pilis, priklausanti Neapolio kunigaikščiui. Čia 
laikomi kaliniai. Aštuntą nuėjau .miegoti. Pirmą valandą nak- 
ties apsirengiau ir užlipau ant denio. Netrukus įplauksime į 
Maltos uostą. Kai išmetėm inkarą, nuėjau gulti. 

Šeštadienis, lapkričio 29 

Stovime Maltos uoste. Visą dieną praleidau krante. Iš- 
plaukėm šeštą valandą vakaro. Įsėdo du nauji keleįviai — grai- 
kas ir austras, labai mandagūs vyrai. 


Sekmadienis, lapkričio 30 

Jūra pikta, labai supa laivą. Graikas ir austras susirgo jūros 
liga. Gan liūdna diena. Naktį turėjau prisirišti lovoje, kad 
neiškrisčiau. , 

Pirmadienis, gruodžio 1 

Jūra šiek tiek nurimo. Pirmą valandą visai nusigiedrijo. Ar- 
tėjam prie Graikijos krantų. Peloponesas. Praplaukėm sąsiaurį 
ir Matapano kyšulį. 

Antradienis, gruodžio 2 

Išaušus atsidūrėm vidury salyno; aplink — dvylika ar pen- 
kiolika salų. Aštuntą ryto išmetėm inkarą Syroje, didžiausia- 
me salyno uoste. Būgštaujame, kad mums neskirtų vienuolikos 
dienų karantino. Karantino punktas stovi visai atskirai, tarp 
plikų uolų, priešais krantinę. Nešini laivo dokumentais, su ka- 
pitonu nuėjom į muitinę. Pro grotuotą langelį tuos popierius 
iš mūsų paėmė žnyplėmis. Tuo tarpu į laivą nuėjo uosto tar- 
Nautojas patikrinti komandos: jei nors vienas dingo ar mirė, — 
karantinas. Laimei, viskas gerai. Išlipau į krantą. Naujojo ir 

senojo miesto rajonai. Uosto krantinėje labai gyva. Surinkite 
kurį vakarą visus operos artistus iš Londono teatrų ir pristatyki- 
te juos taip kaip stovi, su teatriniais rūbais, dirbti — sverti kro- 
vinius, skaičiuoti žuvis; pasodinkite prie stalelių, tegu sau rū- 
ko, plepa ar vaikštinėja; arba susodinkite į valtis, tegu rūšiuoja 
skudurus, tempia vandens statinaites —ir įsivaizduosite, kaip 
atrodo Graikijos uostas. Viskas baisiai spalvinga. Graiko kel- 
nės — nei kelnės, nei sijonas. Kai kurie dėvi baltus sijonus ir 
išsiuvinėtus švarkelius. Gražaus sudėjimo, kilmingų bruožų, 
su ūsais. Nuėjau į senamiestį, Nuo jūros pusės jis primena 
milžinišką cukraus galvą. Balti namai. Naująjį miestą nuo jo 
skiria tušti sklypai. Užlipau į kalną. Tikra knibždėlynė: akme- 
niniai namukai, veikiau lūšnelės, pastatyti be jokios tvarkos. 
Zigzagais priešais namus, o kartais virš jų — maži, akmenimis 
grįsti kiemukai. Stogai plokšti, apiberti skalda. Vis aukštyn 
ir aukštyn, vienintelis kelrodis — aukštyn. Pagaliau pasiekiau 
viršūnę. Čia, nuo bažnyčios šventoriaus, atsiveria gražus viso 
salyno vaizdas. Atrodo, labai sena vieta; tikriausiai būta tvirto- 
vės. Gyvena čia neturtėliai. Gražu. Kai kurie senukai panašūs į 
statulėlės dydžio Periklį: skurdo ir grožio derinys. Gatvės 
laiptais kyla į senamiestį, lyg būtų nutiestos ožkoms. Jomis 
vaikšto asiliukai. Aplink — plikos, gelsvos uolos, vienur ki- 
tur — akmeninės terasos. Mačiau senuką, ariantį su sena medžio 
šaknies atplaiša. Kai kurie stogai iš vytelių. Labai nešvaru. 
Tikras maro židinys. Matyti salos, balti kaimeliai kalnų šlai- 
tuose. Jūros mėtynė ir balti debesų kailinukai. Graikų vėliava 
(žydros ir baltos juostos) turbūt dėl tos žydros jūros ir baltučių 
debesų. - 


Pusračiu išlenktas uostas, prigludęs uolų amfiteatro papė- 
dėje, Gruodžio Mėnuo, o lauke staleliai ir kėdės, kava ir vandens 
pypkės. Dailidės ir kalviai apsirengę teatriniais kostiumais. Šla- 
vėjas operos artisto apdaru vaikštinėja gatvėmis su šiukšlių 
semtuvu ir šluota, išpila šiukšles į krepšius ant asiliuko nu- 
garos. Nematyti nei arklių, nei vežimų. Gatvės tik pėstiesiems. 
Prieplaukoje minios žmonių, visi raudonomis kepuraitėmis kaip 
kokie flamingai. Ilgi kepuraičių kutai; krovikai su didžiuliais 
menkių nešuliais ant galvų irgi kutuoti. Tik nedaugelis kaž- 
kuo užsiėmę. Niekas neskuba. Virš kepėjo krautuvėlės — grai- 
kiška iškaba. 

Trečiadienis, gruodžio 3 ir ketvirtadienis, gruodžio 4 


Vis dar Syroje. Paskutinę dieną jau nebeinu krantan. At- 
plaukė keli garlaiviai. Loido kompanija grąžino pinigus. Kiti 
du keleiviai išplaukė į Atėnus. 

Penktadienis, gruodžio 5 


Antrą valandą nakties išplaukėm į Salonikus. Plaukėm pro 
kažkokias salas. Pirmą sykį išplaukus iš Londono subjuro oras. 
Lietus ir vėjas. Leidžiantis saulei, labai ankštu sąsiauriu įplau- 
kėm į Salonikų įlanką. Dabar apatiniame denyje mano bendra- 
keleiviai — graikas su žmona; viršutiniame denyje — dar dvy- 
lika ar penkiolika graikų. Naktį plaukėm iš lėto, kad nustatytu 
laiku patektume į uostą. 


Šeštadienis, gruodžio 6 

Vos praaušus pažadino kapitonas ir pakvietė ant denio. Nu- 
ėjau. Pamačiau Olimpo kalną; jo viršūnę dengė sniegas. Au- 
štant kalnas atrodė labai didingai. Į pietus matyti Osa ir Pe- 
lijas. Pasak kapitono žemėlapio, Olimpas — dešimties tūkstančių 
pėdų aukščio, o Osa ir Pelijas — keturių ar penkių tūkstančių 
pėdų. Tesalijos pakrante driekiasi ilgos kalvų virtinės. Kita- 
me krante — kūgio formos Atono kalnas. Apie devintą valandą 
išmetėme inkarą Salonikuose. Kalvos šlaite — siena apjuostas 
miestas. Sieną pastatė genujiečiai. Labiausiai akį traukia mi- 
naretai ir kiparisai. Uoste — Turkijos karo laivai. Tolumoje, 
kitoje įlankos pusėje, aiškiai matyti Olimpo kalnas. Pasiėmę 
dokumentus, su kapitonu nuėjome į karantino punktą. Viskas 
gerai. Paspaudėme vieni kitiems rankas (įprastinė pasisveiki- 
nimo ceremonija). Nuėjau į Eboto laivininkystės agentūrą. 
Maloniai priėmė. Vienas tarnautojas išėjo pasivaikščioti su 
manimi po miestą. Užėjome į mečetę. Rūsyje — senovės graikų 
šventojo kapas. Kai kurios mečetės anksčiau buvo graikų šven- 
tyklos, bet vėliau, po turkų užkariavimo, įgavo dabartinį savo 
pavidalą. Viena apvali mečetė nepaprastai storomis sienomis. 
Lubose mozaika, Stiklas. Gabalėliai nuolat byra žemyn. Kelis pa- 
siėmiau. Kitoje gatvės pusėje matyti romėnų triumfo arkos priu- 
vėsiai. Apačioje — puikūs bareljefai, vaizduojantys batalines scc- 
nas. Matyti romėnų erelis. Aplink arką vargani mediniai trobesiai. 
Prie vienos sienos — turkų kavinė. Taip pat mačiau didingo 
graikiško pastato griuvėsius. Iš trijų jo kolonų padaryti žydų 
namo vartai ir priestato atrama. Nuėjau į turgų. Didelis, bet 
nešvarus. Siauros kaip kaimo keliukai gatvelės. Dvokia lyg 
tvarte. Labai tylu. Moterys apsimuturiavusios veidus. Visos 
senos. Jaunų nematyti. Daug žydų ilgais, kailiu pamuštais ap- 
siaustais. Matyti graikų ir turkų. Gatvės — beveik kaip Penkių 
kampų kvartale!'. Apgriuvę namai. Pūvančio medžio kvapas. 


! Niujorko kvartalas netoli Brodvėjaus. XIX a.— varguomenės ra- 
jonas.— Vert. past. 

Prieš tris mėnesius gaisras nusiaubė kelių akrų didumo kvarta- 
lą. Dar neatstatytas. Graikų prekių sandėlyje sprogo parakas, 
žuvo šešiasdešimt žmonių. Niekas nežinojo, kad ten laikomas 
parakas. 


Sekmadienis, gruodžio 7 


Su kapitonu Teitu ketinome aplankyti protestantų misionie- 
rius, bet sužinojome, kad jie išvykę į Kasandrą. Pasirodė Dak- 
vortas, anglų konsulas. Pasikalbėjome. Pasisakė visą dieną 
medžiojęs Tempės slėnyje!. Viešpatie! Ir ant Olimpo galima 
uogauti! Su kapitonu išlipome į krantą. Nuo Eboto laivininkystės 
kontoros su palydovu ir sargybiniu raiti leidomės link 
Eboto rezidencijos, esančios už trijų mylių salos gilumo- 
je. Išjoję pro vartus, sutikome būrį kupranugarių. Prajojom 
didžiules kapines. Turbano formos antkapiai. Jojame tarp niau- 
rių uolų. Jokios augmenijos. Vienur kitur senas figmedis. Pa- 
vėsinė su fontanu, užrašas iš Korano. Prajojom pro kelis vy- 
nuogynus. Eboto rezidencija aptverta stora aukšta akmenine 
tvora. Pasibeldėm. Ilgokai laukėm, kol vartus atidarė. Neįsileido. 
Perdavėm laišką. Atbėgo sargybiniai su muškietomis. Paga- 
liau gražus mandagus graikas laišką perskaitė ir nusivedė mus 
į vidų. Viskas rytietiško stiliaus, nepaprastai gražu. Oranžeri- 
jos, fontanai, tvorelės ir gausybė pavėsinių. Seni figmedžiai. 
Pavaišino saldumynais, likeriu ir kava. Maudyklės. Storas kupo- 
las su angomis. Šviesu, bet nekaršta. Trečią valandą grįžom 
atgal. Pietavome laive. Ant kalvų mačiau kelias avių bandas ir 
piemenis. Pakeliui daugybė asiliukų. Gabeno tiesiog neįsivaiz- 
duojamai didelius nešulius: ilgiausius rąstus, ryšulius. Scena 
prie vartų. Vakare kapitonas papasakojo atsitikimą, kaip nuo 
amunicijos susidarantis karštis sugadina laivo kompasą. Visą 
dieną puikus oras, ir naktis nuostabiai giedra. . 


Pirmadienis, gruodžio 8 

Kokia graži: diena! Buvau krante, apžiūrėjau tvirtovės sie- 
nas. Sargybinis prie bokšto neėmė pinigų ir neįleido į vidų. 
Perėjau turgų. Prieplaukoje kokią valandą ar dvi stebėjau di- 
džiulę šurmuliuojančią minią. Ką tik atplaukė austrų garlai- 
vis iš Konstantinopolio su daugybe neturtingų keleivių viršuti- 
niame denyje — turkų, graikų, žydų ir kt. Prie kranto atplaukė 
valtimis, prikrautomis visokiausio purvino seno šlamšto; nuo 
jo birte biro maro užkratas. Tarp nešikų baisiausias triukšmas, 
ginčas dėl nešulių. Įsivaizduokite milžinišką krūvą įvairiausių 


1 Slėnis tarp Olimpo ir Osos kalnų; senovėje buvo laikomas šventu 
Apolono slėniu.— Vert. past. 

tautų skarmalų ir didžiulę minią, apsitaisiusią tais skarmalais. 
Nešikai varžosi dėl kuo didesnio ryšulio, mosikuoja kiek įma- 
nydami ir riejasi visokiausiomis kalbomis. Net puola į vandenį 
iš valčių, stovinčių ant kranto. Papietavau laive. Viršutiniame 
denyje — keli keleiviai, vykstantys į Konstantinopolį. Tarp jų — 
kelios turkės. Nuėjo į patį laivo galą ir pasitiesė savo kili- 
mėlius. Viena meldžiasi nulenkusi galvą. Dvi tamsiaodės 
uždengtais veidais — slepia savo grožį. Iš keleivių atėmė šauna- 
muosius ginklus, išėmė šovinius ir viską nunešė žemyn į triu- 
mą. Šaltas ir sniegu apklotas Olimpas iš tolo žvelgia į tą erze- 
lynę prieplaukoje. Keista, kad dievams nerūpi, kas čia dedasi. 
Galėtų bent atjausti. Iš Triesto atėjo gandas, kad nužudytas 
Luji Napoleonas. Pamiršau paminėti šv. Povilo sakyklą meče- 
tės kieme. Graži skulptūra iš vieno akmens luito. Laipteliai. 
Pati didžiausia Salonikų įžymybė. 
Antradienis, gruodžio 9 


Likau laive, denyje stebėjau keleivius, vykstančius į Kons- 
tantinopolį. Daugybė įvairiausių apdarų. Tarp keleivių — du 
turkų didikai ilgais geltonais apsiaustais su kailių apvadais; 
panašūs į katinus. Su savimi vežasi haremus; tie irgi ant de- 
nio. Pusę antros pajudėjom. Graži diena: jūra ramutėlė, laivo 
nė trupučio nesupa. Oras kaip gegužėje. Naktį mėnesiena. 
Praplaukėm Olimpą; viršūnėje tviska ledas. Kai kalnas liko toli 
užpakalyje, jo sniego linija, mėnulio apšviesta, atrodė lyg 
balto debesėlio juosta. Atrodo taip nežemiškai, bet juk jis visai 
čia pat. Praplaukėm Osos ir Pelijo kalnus. Apiplaukėm Atono 
kalną. Abiem haremams ištempė palapines, prie jų pastatė sar- 
gybą. Gražus senyvas turkų didikas, sužeistas mūšyje prie Si- 
nopės. Kai kurios haremo moterys labai gražios. Nešioja aš- 
makus !. Labai tingios. 


Trečiadienis, gruodžio 10 


Anksti atsikėliau. Gražus rytas. Lemno sala Egėjo jūroje, 
Pasukome nuo jos į šiaurę, tarp Lemno ir Imrozo salų. Apie 
vienuoliktą ryto įplaukėme į Helespontą. Nestiprus šiaurės vė- 
jas. Giedra ir gražu. Iš abiejų pusių — naujosios Europos ir 
Azijos pilys. Abu žemynai mažai kuo skiriasi. Azija kiek la- 
biau nusidėvėjusi, senstelėjusi. Gan aukšti krantai. Vyrauja 
sodriai geltona spalva. Sutikom nemaža laivų, kurie, pučiant 
švelniam vėjui, plaukė iškėlę visas bures. Tarp jų — garinė 
turkų fregata. Praplaukėm pro naująsias pilis prie pačių Dar- 


! Ašmakas — baltas muslino vualis, pritvirtinamas pasmakrėje. Juo 
turkės užsidengia visą veidą, išskyrus akis.— Vert. past. 

danelų, po to — Nagaros kyšulį, paskui — Sesto ir Abido ky- 
šulius. Nemažą atstumą teko nuplaukti Leandrui! ir Bairo- 
nui“: Praplaukėm Galipolį, kur per rusų—turkų karą pirmą sy- 
kį išsilaipino prancūzai ir anglai. Įplaukėme į Marmuro jūrą ir 
čia netikėtai patekome į tirštą rūką. Jis greitai išsisklaidė, bet 
netrukus ir vėl rūkas. Oras pasikeitė. Šiaip jau plaukti Heles- 
pontu labai malonu, tačiau per didelio džiaugsmo nejutau. Pra- 
plaukėm Kserkso tilto atramas (tiksliau, tą vietą, kur jos sto- 
vėjo) ir Graniko upės žiotis. O aš vis mąsčiau, kokiu prašmat- 
niu keliu sultonas vyksta į sostinę. Jūros ir ežerų užutėkiai, 
vaizdingų sąsiaurių vingiai. Pusė devynių vakaro. Rytoj rytą 
turiu laiku atsikelti, kad pamatyčiau Konstantinopolio panora- 
mą. Tada paaiškės, kiek čia prabūsiu. Nepamiršti: kapitonas 
T. dar nepasakė, kur išleido pinigus. 


Ketvirtadienis, gruodžio 11 

Naktį — tirštas rūkas. Pirmyn judam labai iš lėto. Nuo- 
lat tilindžiuoja varpas. Prieš auštant nuleidome inkarą Marmuro 
jūroje, kiek galint arčiau Konstantinopolio — kapitono apskaičia- 
vimu, už kokių trijų ar mažiau mylių nuo jo. Rūkas laikėsi visą 
dieną, labai tirštas, drėgnas ir skvarbus. Visai ne kas turkams ir 
jų haremams, ypač po to, kai juos apipylė plaudami denį. Kai 
kurios moterys sunegalavo ir nusileido žemyn pasišildyti prie 
ugnies, nusimetė savo ašmakus. Aplink, išmetę inkarus, sto- 
vi keli garlaiviai, bet jų nematyti. Girdėti tik jų sirenos ir 
varpai. Antrąją naktį girdėjau lojant Konstantinopolio šunis ir 
skambant varpus. Senasis turkas iš Sinopės. Aš tariau jam: 
„Labai negerai“, o jis atsakė: „Tokia viešpaties valia“ ir toliau 
sau rūkė pypkę, su viskuo susitaikęs ir patenkintas. 


Penktadienis, gruodžio 12 

Apie vidurdienį rūkas, genamas lengvo brizo, lėtai išsis- 
klaidė. Kai jis pagaliau visai pakilo, pamatėm, jog esame — 
visai kaip pasakoje — Princo salų viduryje, o aplink — daugybė 
laivų, įstrigusių, kaip ir mes, rūke. Nematomi, kaip užburti. 
Pamiršau paminėti, kad rūke, išgirdę mūsų varpą, buvo pri- 
plaukę keli kajikai. Tos valtelės iš Konstantinopolio pasiklydo 
rūke. Vienos valtelės šeimininkas, berniukas, pririšo savo 


! Leandras — graikų mitologijoje jaunuolis, Hero mylimasis. Jis 
kasnakt perplaukdavęs Helespontą norėdamas susitikti su mylimąja. 
Vieną audringą naktį bokšte užgeso šviesa, visada rodžiusi jam kelią, 
ir jis paskendo. Jo mylimoji Hero iš nevilties puolė į bangas ir nusi- 
skandino. Anglų dramaturgas Kristoferis Marlou parašė poemą „Hero 
ir Leandras".— Vert. past. 

2 1810 m. gegužės 3 d. Baironas, norėdamas parungtyniauti su Mar- 
lou herojumi, perplaukė Helespontą.— Vert. past. 

kajiką prie mūsų laivo ir užmigo sau rūke. Tipiškas rytie- 
tis berniūkštis. Pasitikintis savimi ir malonus. Rašoma, kad 
nėra nieko nuostabesnio kaip Konstantinopolio vaizdas iš jū- 
ros. Paskaitykite „Anastazijų“!. Šį kartą mums nepasisekė. 
Rūkas pakilo tik nuo pakraščių, o kadangi miestas stovi ant 
kyšulio, centras taip ir liko skendėti miglose. Matyti šv. Sofi- 
jos katedros apačia ir sienos, o kupolo, deja, nesimato. Mies- 
tas labai droviai, tarsi koketuodamas, atidengė savo veidą. Jis 
paliko daug erdvės vaizduotei ir tuo dar labiau sustiprino įs- 
pūdį. Taigi Konstantinopolį, kaip ir jo sultonienes, išvydau veidą 
prisidengus; ašmaku. Nepamirštamas reginys, kai rūkas ima 
kilti ir apnuogina Konstantinopolio veidą. Pagaliau praplaukėm 
Seralio kyšulį ir antrą valandą po pietų išmetėme inkarą Au- 
ksiniame Rage. Į Top Kano priemiestį plaukėme kajiku; jis 
panašus į kanoją, tik vienas jo galas aštrus kaip peilio smai- 
galys; jis įdomiai išdrožinėtas lyg senoviniai baldai. Niekas 
neprašė parodyti paso, niekas netikrino bagažo. Gavau paly- 
dovą iki „Gaublio“ viešbučio Peroje. Iki pietų kiek pasivai- 
kščiojau, Pietavau šeštą valandą. Kambarys be kilimo penktame 
aukšte kainuoja dešimt frankų už parą. Visą naktį niekur ne- 
išėjau. Pavojinga vaikščioti dėl vagių ir galvažudžių. Tikras 
šių kraštų prakeikimas. Niekur neišeisi, o jei ir išeitum, nėra 
kur eiti, Ištisi kvartalai sudegę. 
Šeštadienis, gruodžio 13 


Anksti atsikėliau ir išėjau. Mačiau kapines, kur pilamos 
šiukšlės. Prie kapo pjauna medį. Kapinės tikras miškas *. Gatvių 
gatvelių painumas. Į Konstantinopolį išsiruošiau vienas, bet po 
baisiai ilgos kelionės atsidūriau ten, iš kur išėjau. Pasiklydau 
lyg miške. Gatvės nutiestos be jokios tvarkos. Reikia kišeninio 
kompaso. Tikras labirintas. Siauros, susigrūdusios, aklinos. Kad 
taip palypėtum aukštyn, tada visai lengvai susigaudytum. Kad 
galėtum įlipti į medį ir pakilti virš to knibždėlyno. Gatvės, kaip 
ir takeliai tarp medžių, neturi jokio vardo. Jokių numerių. Nie- 
ko. Dešimtą valandą papusryčiavau. Nusisamdžiau gidą (už dolerį 
ir dvidešimt penkis centus dienai) ir leidausi apžiūrinėti miesto. 
Kajiku nuplaukėme į Seralį. Šventa vieta. Didžiulis parkas ir 
sodas, gražūs saracėniški pastatai. Priėjom šv. Sofijos mečetę *. 
Įžengėm vidun. Įžūlūs šventikai reikalauja ,„bakšišo“. Nulupo 


! Tomo Houpo romanas, išleistas 1819 m.— Vert. past. 

Ž Musulmonų kapinėse prie kiekvieno kapo sodinamas kiparisas, 
todėl kapinės panašios į mišką.— Vert. past. 

3 Tuo metu šis žymus Bizantijos architektūros kūrinys buvo pa- 
verstas Mečete,— Vert. past. 

pusę dolerio, sekioja iš paskos, pardavinėja nutrupėjusius mo- 
zaikos gabalėlius. Patekau į įviją, aukštyn vedantį koridorių. 
Atsidūriau galerijoje, kokias penkiasdešimt pėdų iškilusioje 
virš katedros grindų. Nepaprasto grožio interjeras. Brangiau- 
sias marmuras, porfyras, chrizolitas. Milžiniškas pastatas! Di- 
džiulėmis raidėmis išrašyti pranašų vardai. Visuma primena 
katalikų bažnyčią. 

Paskui — į hipodromą !. Greta stovi šešiabokštė sultono Ach- 
meto mečetė. Sniego baltumo minaretai šauna į žydrą dangų kaip 
kokie švyturiai. Kas gali būti gražiau? Hipodrome mačiau obe- 
liską su romėnišku užrašu ant pjedestalo. Taip pat apgriuvusį 
bronzos paminklą, vaizduojantį tris susivijusius Žžalčius, pasis- 
tiebusius ant uodegų. Galvos nudaužtos. Ir dar kvadratinį ta- 
šytų akmenų paminklą. Pasviręs ir aptrupėjęs kaip senas griū- 
vantis kaminas. Graikiškas užrašas byloja, kad paminklas iš- 
likęs iš Teodosijaus laikų. Obelisko postamente — skulptūra, 
vaizduojanti Konstantiną, jo žmoną ir sūnus. Paskui apžiūrėjau 
Apdegusiąją koloną. Juoda, aprūkusi, apkalta geležimi. Kyšo 
sau virš tų senų medinių gūžtų knibždėlyno. Įspūdingesnis 
paminklas gaisrui nei Londone. Paskui nuėjom prie Cisternos 
su tūkstančių ir viena kolona. Matyti apvali kalvelė, apaugusi 
tankia žole. Paskui — kažkoks apgriuvęs tunelis pusrūsyje. Nu- 
sileidę juo žemyn, atsiduriate ant medinės palaikės pakylos, o 
apačioje regite tikrą giraitę marmuro kolonų, pamažu dings- 
tančių tamsoje. Tikri požemio karalijos rūmai. Viena ant ki- 
tos sustatytos dvi eilės kolonų; apatinė beveik užpilta žemėmis. 
Vienur kitur arkų viršutiniai akmenys ištrupėję — ten krinta 
šviesa ir matyti žalumos lopinėliai. Čia kažkada buvo rezer- 
Baisus triukšmas. Šmižinėja aplinkui kaip vijurkai. Zvimbia 
vytuvai. Leidžiantis žemyn (kaip į kokį laivo triumą) ir vai- 
kštant apačioje, visur mėtosi begalė šilkinių gijų. Baisi čia 
vieta: gali apiplėšti ar nužudyti. Kur pažvelgsi,— vien tik ei- 
lės kolonų, išdėstytų kaip medžiai sode. Išėjau iš ten. Iš vir- 
šaus atrodo kaip paprasčiausia pieva ar nutrypta avių gany- 
kla. O dabar —į turgų. Neapsakomas knibždėlynas. Ko tik čia 
nėra — baldų, ginklų, šilkų, saldumynų, batų, balnų. Viršuje — 
akmeninės arkos su šoninėmis angomis. Minių minios. Prekijai 
gruzinai, armėnai, graikai, žydai, turkai. Nuostabūs siuvinėti šil- 
kai, paauksuoti kardai, gūnios arkliams. Pasiklysti, susimaišai, 
apsisuka galva tame labirinte nuo triukšmo ir siaubingos mai- 


! Pastatytas imperatoriaus Konstantino laikais pagal Romos didžiojo 
cirko (Circus Maximus) pavyzdį.— Vert. past. 

šaties. Užėjau į sargybos bokštą savotiškame didžiuliame ar- 
senale. Tas bokštas — nepaprasto storio ir aukščio saracėniško 
stiliaus kolona. Nuo jos viršaus, viešpatie, koks reginys! Su nie- 
kuo nesulyginsi. Marmuro jūra, Bosforas, Auksinis Ragas, mi- 
naretai, kupolai, tiltai, karo laivai, kiparisai. Žodžiais nenusa- 
kysi. Nuėjau į Balandžių mečetę. Kieme pilna balandžių — visai 
kaip Vakaruose. Ore irgi skraido pulkai. Balandžius lesina kaž- 
koks žmogus. Kai kurie sutūpę ant kolonadų viršaus, ant fon- 
tano kiemo viduryje ir ant kiparisų. Nusiaviau ir įžengiau 
vidun. Ten irgi balandžiai — nardo po kupolo skliautu, įlekia 
ir išlekia pro didžiulius langus. Apžiūrėjau sultono Suleimano 
mečetę. Tai trečia pagal dydį ir puošnumą mečetė. Ji panaši į 
marmurinę palapinę, o keturi ar šeši minaretai primena palapinės 
atramas. Teisybę pasakius, būdamas viduje, pagalvojau, kad 
tokio pobūdžio statinių pavyzdys buvo palapinė. Šitoji labiau 
primena pobūvių salę. Nusiaviau ir įėjau į vidų. Toks paprotys 
geresnis nei nusiimti kepurę. Batai purvini, o galvos nebūna 
purvinos. Grindis dengia dembliai, o ant jų gražūs didžiuliai 
kilimai. Kupolo apačioje pro šonines angas sklinda maloni 
šviesa. Kupolas aklinas. Meldžiasi daug turkų: nulenkę gal- 
vas prie žemės, atsigręžę į savotišką altorių. Giedama. Gale- 
rijoje mačiau daugybę lagaminų, skrynių ir maišų — kaip ko- 
kiame bagažo vagone. Juos čia suneša saugoti, kai išvyksta 
svetur arba kai bijosi vagių ar mokesčių rinkėjų. ,Nekraukite 
savo turtų, kur juos graužia kandys ir rūdys.“ Lauke, palei 
mečetės sienas, ištisa eilė fontanų; čia maldininkai, prieš įžen- 
gdami vidun, plaunasi kojas ir rankas. Grynų gryniausias gra- 
nitas. Užuot žengę vidun su kojinėmis (kaip aš), turkai avi 
viršutiniais batais ir nusispiria juos lauke. Palapinės formos me- 
četę suskaido ir paįvairina galybė visokiausių arkų, kontra- 
forsų, kupoliukų, kolonadų ir kupolų. Nusileidau prie Auksinio 
Rago. Perėjau pontoniniu tiltu. Sustojau viduryje. Nė debesėlio. 
Toks žydras ir tyras dangus! Nuostabiai švelnus oras, nors ir 
gruodis. Primena anglišką birželį, šiek tiek vėsesnį ir atmieštą 
amerikietišku spaliu. Vasaros gaivumas ir grožis, tik be jokios 
tvankos. Į viešbutį grįžau per didžiulį Galatos priemiestį. Minios 
įvairiausių tautybių žmonių; pinigų keitėjai; tinka visų kraštų 
pinigai. Užrašai keturiomis ar penkiomis kalbomis (turkiškai, 
prancūziškai, graikiškai, armėniškai). Loterija. Panašiai rekla- 
muojami ir laiveliai. Iš tikrųjų pasijunti pakliuvęs tarp dau- 
gybės įvairiataučių. Ir esi prakeiktas kaip Babelyje: nė su vie- 
Nu negali susišnekėti. Reikia saugoti kišenes. Mano palydovas 
eina susikišęs rankas į kišenes. Gatvėse tvyro kažkokia slogi, 
tragizmo kupina atmosfera. Sutrešę ir kažkokie užkeikti namai 

Atrodo tokie niūrūs ir apskretę, tarsi ant kiekvienos sijos vi- 
duje kabotų savižudys. Jokios atviresnės vietos, jokios aikštės 
ar parko. Tiesiog dūsti, trūksta erdvės. Einate arti vienas kito. 
Turkų kavinės. Kažkada buvo prašmatnios, o dabar apšepusios, 
kandžių suėstos lindynės. Iš abiejų pusių platūs minkštasuoliai; 
ant jų sėdi seni, apkerpėję turkai ir rūko sau tarsi kokie foku- 
sininkai. Kai kuriuose paviljonuose! mačiau mirusių sultonų 
turbanus. Pro paauksuotus pinučius ir daugybę nėriniuotų per- 
tvarų matyti žėrintys brangakmeniai. Netoli sultono Suleima- 
no mečetės mačiau jo šeimos kapus — didumo sulig kaimo ka- 
pinėmis; čia palaidotos visos jo žmonos, vaikai ir tarnai. Vis- 
kas paauksuota ir išraižyta. Moterų antkapiai be galvūgalių 
(moterys neturi sielos). Sultono Suleimano ir trijų jo brolių 
kapai -paviljone. Paauksuoti tarsi židinio atbrailos papuo- 
šimai. 
Sekmadienis, gruodžio 14 


Konstantinopolyje būna trys sekmadieniai per savaitę. Pen- 
ktadienį — turkų, šeštadienį — žydų, sekmadienį — katalikų, 
graikų ir armėnų. Aštuntą ryto Antruoju tiltu perėjau į Stam- 
bulą. Ketinau apžiūrėti miesto sieną. Važiuodamas tarp sienos 
ir Auksinio Rago, patekau į graikų ir žydų kvartalus, paskui 
atsidūriau už pylimo, prie Saldžiųjų vandenų, įsiterpusių į Že- 
myną ir dingstančių tarp gražių.laukymių. Važiavau išilgai sie- 
nų pylimo. Šios sienos regėjo, kaip Konstantinopolį užkariavo 
turkai. Jas gindamas, žuvo paskutinis Konstantinas. Keturias my- 
lias nusidriekia šis milžiniškas statinys; kas šimtas penkiasdešimt 
jardų — didžiuliai ketvirtainiai bokštai, primenantys Londono 
Tauerio bokštus. Daug kas sugriauta per žemės drebėjimus, 
ypač bokštai. Didžiuliai plyšiai ir įskilimai. Viename bokšte švie- 
čia prasivėrę nasrai; atskilusios dalys kūpso tarsi aukštyn 
kojom apvirtusios piramidės. Aplink jas apsiviję amžinai Ža- 
liuojantys vijokliai..Pastatytos keturios lygiagretės sienos — pa- 
pildomi įtvirtinimai. Mūryta taip stipriai, kad per žemės drebė- 
jimą nuskilęs bokštas nesutrupėjo, o tiesiog nuriedėjo žemyn, 
kiek nusibrozdinęs — kaip per kalnų griūtį. Plačiuose grio- 
viuose — dirbama žemė, matyti daržiukų lysvės. Žemė derlinga, 
kalkėta. Čia krito Konstantino kariai. Sėjamas gendantis grū- 
das, keliasi bulvės. Aplink sieną — kapinių miškas. Kiparisai 
suaugę taip tankiai kaip eglės škoto plantacijoje. Labai seni, 
primena priešistorę. Nejauku. Tos sienos atrodo kaip neper- 


I! Čia pasakojama apie sultonų kapus. Tai šešiakampiai balto mar- 
muro statiniai, apjuosti kolonada. Apatinė statinio dalis puošta raiži- 
niais ir kaltu auksu.— Vert. pasi. 

žengiamas barjeras, skiriantis gyvųjų rūmus nuo mirusiųjų 
požemių. Anapus sienos — graikų cerkvė. Jos pavadinimas yra 
kelionės vadove. Labai graži, pastatyta vietoj kažkokio sano- 
vinio statinio. (Stebuklingosios žuvys '.) Papuošta švenčiausiosios 
mergelės vėliavomis. Graži koplytėlė uoloje, trykšta švęsto 
vandens srovelė, Čia ateina "graikai, šlakstosi, degina žvakales. 
Aplink po medžiais sėdi žmonės, rūko vandens pypkes, geria, 
valgo, kiti jodinėja. Linksma minia. Graikų sekmadienis. Nu- 
sigavau iki ten, kur prie Marmuro jūros - baigiasi siena. Išti- 
sas šešias mylias, iki pat Seralio, sienos pamatus skalauja van- 
duo. Buvau Septynių bokštų tvirtovėje. Bokštų aukštis du šimtai 
pėdų. Du nugriauti. Nepaprasto storumo. Ant sienų viršaus že- 
lia velėna. Atrodo, tarsi va:kščiotum terasa. Viršuje — septyn- 
šonis užtvaras. Nuostabus miesto ir jūros vaizdas. Kalėjimas 
požemyje, užrašai ant sienų. Kareiviai. Mečetė. ' 

Neapsakomai ilga kelionė atgal, palei sieną. Tuščios gatvės. 
Važiavau Valenso akveduko arkos apačia. Tose didingose, 
apaugusiose vijokliais ir visko mačiusiose arkose dar gyva 
Romos dvasia, su panieka žvelgianti į apačioje tūnančias šio 
Stambulo rajono landynes. Virš arkų kyšo namai ir medžiai. 
Grįžau į Perą vėl Antruoju tiltu. Jau per vėlu pasižiūrėti šo- 
kančių dervišų. Mačiau jų vienuolyną. Jie man primena 
šeikerius *. Pasukau Peros kapinių link. Vasaros vakarais mėgs- 
tama poilsio vieta. Bosforo krantas primena Bruklino aukštųmas. 
Vienoje vietoje puikus reginys: Marmuro jūra, Princų salos ir 
Skutaris. Gatvėmis vingiuoja armėnų laidotuvių procesija. Ant 
neštuvų — gėlėmis apklotas karstas. Nors dienos metas, iš 
abiejų pusių neša degančias žvakes. Paeiliui gieda berniukai ir 
vyrai. Labai jaudinančiai atrodo ta laidotuvių procesija, vingiuo- 
janti siauromis gatvelėmis. Pamačiau, kaip armėnai laidoja. Kaip 
kokie fokusininkai ar burtininkai, šventikai mosikuoja ir šau- 
kia, rodo visokiausius ženklus. O netoliese pastebėjau moterį 
prie neseniai supilto kapo — ant jo dar žolė nespėjo užželti. 
Paskendusi savo skausme. Padėjusi galvą ant žemės, ji šaukė 
mirusįjį stengdamasi būti kuo arčiau jo, lyg ten būtų koks 
liukas ar rūsys. Maldavo: „Kodėl gi su manimi nekalbi? Vieš- 


! Šalia cerkvės buvęs upeliukas, laikomas šventu. Jame veisėsi 
keisto atspalvio žuvys su tamsiomis dėmėmis. Pasakojama, kad kartą 
netoliese vienuolis kepęs žuvį. Kai jam pranešė, kad turkai užgrobė 
miestą, jis sušukęs: „Patikėsiu tuo, jei žuvys iššoks iš keptuvės". Žu- 
vys taip ir padariusios. Nuo tada jos tokios keistos spalvos fr formos.— 
Vert. past. | 

2 Religinė sekta JAV. Apeigų metu kratosi (angl. shake).— Vert. 
past. 

patie, juk tai aš. Tark nors žodelį“. Tačiau aplink tyla. Tokia 
ir paguoda. Niekaip negaliu pamiršti tos moters ir jos raudos. 

Gatvės vaizdeliai. Kokie gražūs žmonių veidai! Bjaurių mo- 
terų beveik nematyti. Ar ne nuostabu, kad čionykštė rasė tuo 
atžvilgiu pranoksta mūsiškę? Pro kas antrą langą žvelgia vei- 
dai (žydų, graikų, armėnų). Bet kokiame pobūvyje Anglijoje 
ar Amerikoje tokie trauktų į save visų žvilgsnį. Apšiurę na- 
mai, purvinos gatvės. Skurdo žymės, bet skurdžių nematyti. 
Iš senų lūšnų žvelgia žavingos mergaitės — tarsi lelijos ir rožės, 
pasodintos į suskeldėjusius vazonėlius. Atrodo labai drovios ir 
kuklios. Dauguma namų aptverti tvoromis. Apatiniai aukštai be 
langų. Didžiuliai kaip tvirtovių vartai. Byloja apie barbarišku- 
mą. Apie vagis. Turkų namai su mažais grotuotais langeliais. 
Gatvės painios; nė vienos pagrindinės. Jokios nuorodos. Vi- 
siškai susipainiojau. Nešikai, apsikrovę milžiniškais ryšuliais. 
Kupranugariai, asiliukai, mulai, arkliai. Konstantinopolio tiltai 
daug gražesni už Londono tiltus. Skirtumas tarp Londono tiltų 
ir šitų. Pro medinių arkų apačią nardo kajikai. Išsibėgioja į vi- 
sas puses kaip skruzdės pajudinus skruzdėlyną. Abiejose pusė- 
se stovintys turkų laivai, vienodos išvaizdos ir aukščio, atrodo 
kaip pagarbą atiduodanti sargyba. Juodų anglų garlaivių stiebai. 
Ant tilto — berniūkščiai palydovai. Graikai, gražūs pažiūrėti. 
Gyvi, šnekūs. Niekada nepabosta plepėti su jais parimus ant 
turėklų. Žvelgiant nuo tilto, matyti, kad didžiosios mečetės 
buvo išmintingai statomos ant iškiliausių miesto kalvų. Įspūdis 
nepamirštamas. Atrodo, kad tos palapinės dar labiau paplatėja. 


Pirmadienis, gruodžio 15 


Vakar vakare galutinai nusivariau. Šį rytą jaučiuosi lyg 
nuimtas nuo kankinimo rato. Vienuoliktą valandą išėjau pa- 
sivaikščioti be palydovo, Įlipau į Genujietiškąjį bokštą. Nepa- 
prastas statinys. Diametras — šešiasdešimt pėdų, aukštis — du 
šimtai pėdų, sienų storis — dvylika pėdų. Laiptai sienoje, o ne 
bokšto viduje. Įdomi laiptų forma. „Bakšišas“. Viršuje visai 
susiaurėja kaip minaretas. Pačioje palėpėje — balandžių lizdas. 
Nuo išorinės galerijos atsiveria pasakiškas reginys. Trys pui- 
kios Konstantinopolio panoramos. Visos svarbios tam, kas nori 
įsivaizduoti, kur yra Pera. Ilgokai patyrinėjęs, pagaliau pra- 
dėjau susigaudyti, kaip nukakti prie dviejų didžiųjų tiltų. Nu- 
sileidau žemyn ir perėjau per Pirmąjį tiltą. Tada pasisamdžiau 
palydovą į turgų. Visą kelią nuo Genujietiškojo bokšto stačiu 
šlaitu žemyn iki pat tilto nesibaigianti virtinė žmonių. Konstan- 
tinopolio pusėje — minių minios. Užlipau laiptais į didžiulį kie- 
mą prie mečetės. Čia prekiaujama apdarais. Nepaprastai gyva. 

Visame kelyje į turgų — spūstis. Žiūrint iš viršaus į tas feskas !, 
atrodo, kad kelias grįstas glazūruotomis plytelėmis. Turgus — 
nesuskaičiuojama galybė siauručių perėjų po arkomis. Šonuose 
daugybė prekylangių, už jų padavėjai, o priešais — į sofas pana- 
šūs prekystaliai, ant kurių užsirėmusios pirkėjos. Nepamiršta- 
mas persų turgus. Palūkininkai, pinigų keitėjai su keliais sai- 
kais įvairiausių valstybių monetų; grąžą atiduoda kaip kokie 
prekiautojai riešutais. Kilimų pirkliai (Angoros vilna). Už ne- 
didelį kilimėlį prašo dešimt svarų. Kai paleidau palydovą, ko- 
kias dvi tris valandas mane persekiojo prakeiktas graikas ir jo 
bendrai. Tiesiog ant kulnų lipo, kur beeičiau. Negalėjau nei 
jų sudrausti, nei nuo jų pabėgti. Pradėjau nervintis. Prisimi- 
niau Šilerio romaną „Dvasiaregis“; vienas iš baisiausių ir įdo- 
miausių jo epizodų yra apie tai, kaip Venecijoje herojų perse- 
kioja armėnas. Ką galėtų reikšti tas paslaptingas, atkaklus ir 
nebylus sekiojimas. Pagaliau ištrūkau. Nuėjau į Agos Janyča- 
"ro bokštą. Ugniagesio bokštas. Didžiulė saracėniška kolona. 
Milžinai tie saracėnai. Mačiau, kaip mokomi turkų armijos ka- 
reiviai. Pabandyk išmiklinti Tartaro gyventojus. Vėl pažvelgiau 
į; Apdegusiąją koloną. Pjedestalas visai sutrūnijęs. Ji dunkso 
suskeldėjusi, sutrūkinėjusi ir apdaužyta. Dulsvai rausvos spal- 
vos. Kaip kokie iškalinėti žiedai, aplink ją apsivijusios lauro 
šakos. Primena stačiai sustatytus Krotono vandentiekio* vam- 
zdžius. Gatvės vaizdeliai. Paauksuotos Hogarto? laikų karie- 
tos. Damos vaikšto po purvą dailiais geltonais bateliais. Paini 
vieta. Pakrantėje jokio takelio, eiti galima tik gatvelių užka- 
borių labirintais. Turguje prie mečetės — keistos knygos. Per 
pietus susipažinau su anglu. Pakvietė mane plaukti į Bujuk- 
derį — geriau pajusiu šio krašto dvasią. Sako, kad už jokius 
pinigus nakčia nevaikščiotų po Galatą. Kas naktį — žmogžu- 
dystės. Jo namelį Bosforo pakrantėje apiplėšė. 

Antradienis, gruodžio 16 

Pusę devynių ryto sėdau į garlaivį, plaukiantį Bosforu į 
Bujukderį. Pasakiška! Aplinkui meno ir gamtąs grožybių para- 
das. Europa ir Azija rodo, ką turi geriausia. Kaskart vis nauji 
kontrastai, nuolat besimainantys krantai. Grožybės tai nutolsta, 
tai dar. ryškiau suspindi tarsi koketuotų, paskui vėl pradingsta. 
Tačiau nė vienas krantas neketina pasitraukti iš tų grožio var- 


! Galvos apdangalas, nupjauto kūgio formos, paprastai raudonos 
spalvos; buvo paplitęs musulmonų kraštuose.— Vert. past. 
21842 m. iš Krotono ežero buvo nutiestas valecaUEčis į Niu- 
jorką.— Vert. past. 
Viljamas Hogartas (1697—1764) — anglų tapytojas ir grafikas, 
satyrinio, buitinio žanro pradininkas.— Vert. past. 

žybų. Amžinai žaliuojantys medžiai — mirtos, kiparisai, ked- 
rai. Iš Bujukderio matyti Juodoji jūra. 

Vanduo skaidrus kaip Ontario ežere; krantai — natūralios 
prieplaukos. Sluoksniuoti ir nuožulnūs, jie primena kanalo 
krantus. Netoli kranto plaukia didžiuliai laivai. Sultono rūmai, 
malonumų namai, ambasadorių rezidencijos. Balta jūros puta 
ištykšta ant baltų laiptų kaip ant ilgo koralų rifo. Jūra čia 
įsibrauna į salų gilumą. Laivai išmeta inkarą tuose užutėkiuose, 


giliai įsirėžusiuose į žalius sausumos plotelius. Iš aukšto burės * 


panašios į palapines. Ištisa galerija uostų ir užutėkių tarp ky- 
šulių ir įlankėlių. Daugelis vietų primena Hudzono pakrančių 
aukštumas, tik gerokai padidintas. Jūros mėlynėje nardo del- 
finai, aukštybėse įvairiausiom gretom būriuojasi didžiuliai ba- 
landžių armijos pulkai. Saulėje spindi rūmai. Reginys nuo 
Bujukderio aukštumų. Anglų karo laivas „Rojal Albert“. Juo- 
doji jūra kažkuo primena Džordžo ežerą'. Nenuostabu, kad 
carus per amžius viliojo sultonų sostinė. Nenuostabu, kad egly- 
nuose gyvenantis rusas dūsauja, ilgėdamasis šitų mirtų. Aplink 
sostinę auga tik kedrai ir kiparisai. Kiparisas, tas žaliasis mi- 
naretas, dera su akmeniniais minaretais. Minareto šiluetas, ma- 
tyt, kilo nusižiūrėjus į kiparisą. Tamsių medžių ir šviesių bokš- 
tų derinys išreiškia gyvenimo ir mirties vienovę. Bosforas 
atrodo šventiškai. Saulučių galveles rausvai nudažo aušros atš- 
vaitai. Dirva, kurioje jos auga, irgi rausvo atspalvio. Paviljo- 
nai ir fontanai. Keista regėti tokius grakščius ir nesvarius stati; 
nius lauke. Juk stichija jiems nėra per daug gailestinga, ir jie 
turėtų ištirpti kaip saldaininės pilys. Daugybė lipdinių, paauk- 
sinimų ir tapybos. Aplink didžiuliai įlankų amfiteatrai. Grįž- 
damas iš Bosforo, sustojau ant Pirmojo tilto. Keista stovėti tarp 
šitų milijonų žmonių; kai kurie neturi nieko prieš mūsų civili- 
zaciją, tačiau vienu sykiu galėtų atmesti visą mūsų moralę ir 
mūsų tikėjimą. Ant tilto jautiesi kaip dideliame kaukių baliuje. 
(Didžiulis persų kilimas.) Dalyviai — pusantro milijono žmonių. 
Banvaras * šitą Judančią procesiją galėtų pavaizduoti kelių šim- 
tų mylių drobėje“ Įvairiausio plauko pardavėjai ir prekijai. Ant 


galvų nešioja saldumynus. Veda vorelę nusikaltėlių su geleži- 
nėmis grandinėmis ant kaklų. Nešikai, milžiniški ryšuliai ant 
galvų; vietoj raumenų dirba galvos. Kiti neša krovinius ant 
lazdų, uždėję rankas vieni kitiems ant pečių. Karininkai, jiems 


! Trisdešimt trijų mylių ilgio ežeras rytinėje Niujorko valstijos daą- 
lyje.— Vert. past. 

* Džonas Banvaras (1815—1891) — amerikiečių dailininkas, pagar- 
sėjęs savo drobių dydžiu. Tapė milžiniškas panoramas.— Vert. past. 

iš paskos tursena tarnai. Damos geltonomis šlepetėmis.. Arbos !. 
Arkliai tokie pat nuolankūs, švelnūs ir -nepikti kaip ir pėstieji. 
Ant tilto renka mokestį (trys ar keturi vyrai). Apačioje, po ar- 
komis, nardo puošnūs pašų laivukai. Paskui didiką seka raiti 
tarnai. Kariškis šnekasi su savo patikėtiniu. Paskui juodaodį 
eunuchą iškilmingai žingsniuoja baltieji tarnai. -Musulmonas“ 
negras (puošniu apdaru). Tilto kelkraštyje šerbeto pardavėjai. 
Vaikštinėja arabas. O gal gruzinas su aukšta kepure? Kareiviai. 
Avių banda. Priekyje žingsniuoja piemenys, apsitaisę avikai- 
liais. Miltų maišais apkrautų arklių vora. Asiliukų banda. Visi 
juos be perstojo baksnoja. Iš visų pusių skamba Jusufo, Ha- 
sano, Hameto vardai („Tūkstantis ir viena naktis“). Tilto gale — 
mečetė. Jos kieme skutamos galvos. Pro tą kiemą veda kelias į 
turgų. | 

Aplankiau Achmeto mečetę (šešių bokštų). Priekinis kiemas 
tarsi didžiulė oranžerija. Dvidešimt nedidelių kupolų ar bokš- 
telių. Dviguba galerija. Lauke — veranda, viduje — kolonada. 
Viduryje — fontanas. Įvairiausių spalvų marmuro kolonos ir 
mozaika. Elgetos plėšo krūvas senų skudurų ir drabužių. Ry- 
šuliai su užrašais. Rūdija šūsnis senų ratlankių. Krūva senų 
krepšių, diržų, šaukštų ir virdulių. Dvigubos galerijos tarpuo- 
se — langai su grotelėmis. Gražiai atrodo. Lauke, po galerija, 
keletas srovenančių vandens lovelių; po kiekvienu — akmeni- 
nis suolelis kojoms. Maldininkai čia plaunasi kojas. Viduje ke- 
turi didžiuliai pilioriai (baltas marmuras) laiko kupolą. Tobu- 
liausias mečetės pavyzdys. Viduje taisyklinga aikštelė. „„Bokš- 
tuose“ — fontanai. Tarp sietynų tupi paukščiai, nardą aplinkui. 

Tęsinys knygelėje odirtais viršeliais. 

Kvailio laimė. Ginčas, ar žmogus kada nors būna patenkin- 
tas. Radau kvailį. Sako, kad jis viskuo patenkintas.— Nejau- 
gi? — Taip.— Ir niekas jūsų neerzina? — Ne.— Pagalvokite — 
Ne.— Dar sykį pagalvokite— Tiesa, vienas dalykas pykina. 

Konstantinopolyje labai pravertė kišeninis kompasas. Pera — 
pasiuntinių rajonas. Ten pat neįteisinta diplomatija verčiasi 
apgavikai, lošėjai, sukčiai. Niekur pasaulyje nerasi daugiau afe- 
ristų. 

Skirtumas tarp Dardanelų ir Gibraltaro. 


Po Konstantinopolio Salonikai — antras svarbiausias preky- 
bos centras europinėje Turkijos dalyje. 


Į Europą patenki pro užpakalines duris. 


! Arba — aukštas turkiškas vežimas be spyruoklių.— Vert. past. 

Žmogus — kilnus padaras, neprilygstamas epitafijose (užra- 
šas apie svogūnus ant Cheopso piramidės !). 


KONSTANTINOPOLIS 


Antradienis, gruodžio 16 

Pradėta mažajame dienoraštyje. 

Beveik įki sutemstant klajojau netoli hipodromo. Paklydau 
ir galop atsidūriau prie vartų ant Marmuro jūros kranto. Grį- 
žau į Tofaną kajiku. Iš čia įdomiai atrodo gynybinės sienos. 
Kadangi jūros krantai aukšti, iš jūros pusės sutvirtinimai pa- 
našūs į sieną, 0 iš sausumos —į parapetą. Žvelgiant iš jūros, 
namai atrodo didžiuliai, įvairiausių pavidalų. Dantytų sienų 
tarpuose vienur matyti langai, kitur — balkonai. Kai kurie vartai 
ir arkų galerijos užmūryti. Matyti užmūrytos kolonados. Pilias- 
trai. Vienoje vietoje nugriuvusi, tiksliau tariant, nutrupėjusi 
siena atidengė vienišą balto marmuro koloną. Keistai atrodo — 
kaip prisikėlęs numirėlis, kuris buvo užmūrytas kape. Prime- 
na Abotsfordo * sienas, tik čia viskas didingiau. Kai kur kūpso 
nugriuvę didžiuliai mūro luitai, panašūs į netvarkingai suvirtu- 
sias uolas; kalkės tokios pat tvirtos kaip akmenys ir plytos. 
Šiandien per pietus Prancūzijos pasiuntinys paskaičiavo, kad 
Konstantinopolio gyventojų skaičius, įskaitant priemiesčius ir 
Bosforo pakrantę, siekia pusantro milijono. Kai pasižiūri į tą 
skruzdėlyną, dar ne tiek daug. Machmudo II tvirtovė ant Bosfo- 
ro kranto tokios formos, kaip jo vardo arabiškos raidės. Pertei- 
kia jo dvasią. Daug tokių, kurie ant ledo įmantriai išraižo savo 
vardus, bet mažai kas giliai iškala juos ant amžinų uolų. Iš 
jūros ši tvirtovė atrodo nepaprastai įspūdingai. 


Trečiadienis, gruodžio 17 

Vėl visą dieną išbuvau Seralyje. Dėl nepaprastos formos 
šv. Sofijos katedra, žiūrint į ją iš arti, atrodo tarsi būtų pu- 
siau po žeme: matyti tik kažkokios milžiniškos šventyklos vir- 
šutinė dalis, o pačią šventyklą reikia atkasti. Žengdamas vidun, 
susilenki. Kupolas atrodo vietomis įlenktas lyg senos skrybė- 
lės viršus. Kada nors tikrai įgrius. Dėl savo lėkštumo kupo- 
las iš vidaus primena milžinišką rezonatorių. Mūrinis dangaus 


! Štai ką pasakoja Herodotas apie Cheopso piramidės statybą: „Iš 
lauko pusės ant sienos egiptietiškais rašmenimis užrašytos įvairios pi- 
nigų sumos, išleistos pirkti ridikams, svogūnams ir česnakams, kuriuos 
suvalgė statytojai“.— Aut. past. 

2 Abotsfordas — škotų ir anglų rašytojo Valterio Skoto namai ne- 
toli Edinburgo.— Vert. past. 

skliautas. Viduje viskas byloja apie labai išmintingai panaudo- 
tą erdvę. Daug brangaus marmuro. Meldžiasi padėję galvas 
ant žemės. Toje miesto dalyje, kur Senasis Seralis, gatvės ty- 
kios. Keisti namai. Atrodo kaip išrikiuotos įdomios senamadiš- 
kos indaujos, spintos, komodos ar aukšti Niurnbergo laikro- 
džiai. Tokių namų ištisi skersgatviai ir alėjos. Seralis. Daug kur 
negalima įeiti. Tikrasis Seralis, keturkampis pastatas, stovi ant 
uolos. Iš lauko matyti aklinos dantytos sienos, tačiau viduje 
erdvu..Kai kur pro sienų viršų žvalgosi kiparisai. Gražus re- 
ginys nuo Seralio kyšulio — matyti Marmuro jūra, Bosforas, 
Skutaris. Seralio kiemai ir visa teritorija atrodo kažkokie keis- 
ti, lyg užburti. Aplink kaip kokie prerijų vilkai slampinėja šu- 
nys. Be šeimininkų. Nemačiau, kad turkas turėtų šunį. Visi 
laukiniai, benamiai. Religija draudžia juos žudyti. Šunys išvalo 
miesto gatves. Retkarčiais pasigirsta siaubingas amsėjimas. Nak- 
tį šunys pjaunasi. Nejauku susitikti gaują šunų kokiame nuoša- 
liame skersgatvyje. Dažniausiai geltoni, ilgomis, smailiomis 
nosimis. Vieni baisingai randuoti, kiti nususę. Kai guli šiukšly- 
ne, neatskirsi — ta pati spalva. Kad matytumėt, kaip jie atro- 
do prie arklio maitos pajūryje! Klaidžiodamas gatvėmis, užė- 
jau kareivinių karcerį. Gilyn nėjau. Neliečiami haremai ant 
garlaivių denių. Pinučių pertvaros. Moterys pablyškusios; tie- 
sios nosiukės, taisyklingi bruožai, gražios krūtinės. Neišvaizdus 
apdaras primena vienuoles, tačiau iškilios krūtinės byloja ne 
apie tą luomą. Santykiai tarp vyrų ir moterų labai padorūs. Jo- 
kio koketavimo, jokio įžūlumo. Jokių pastangų sužavėti. Jokių 
patvirkėlių. Jokių girtuoklių. Nemačiau nė vieno, nors gėrimai 
pardavinėjami. Išradingi. Koks gražus fontanas prie šv. Sofijos 
katedros! Paauksuotos vynuogės ir lapai. 


Ketvirtadienis, gruodžio 18 : 

Ryte pasisamdžiau kajiką ir persikėliau per Bosforą į Sku- 
tarį. Ištaiginga kelionė. Laivelis išklotas pagalvėm kaip minkš- 
tasuolis. Guli sau ant dugno. Kūnas žemiau vandens lygio. Lo- 
va valtyje. Kajikas panašus į raižytą lentelę duonai pjaustyti 
ar padėklą. Auksinio Rago žiotyse ištisa žvejų flotilė. Jūros ra- 
mumėlis. Mažos bangelės. Saulėje spindi sultono rūmai. Saulė 
teka tiesiai priešais Seralį. Konstantinopolis — gražiausia vie- 
ta pasaulyje įkurti sostinę, Seralis — patirti malonumus. Įspūdin- 
gi Skutario barakai !. Įstabus Konstantinopolio ir Bosforo vaiz- 
das. Kapinės primena Švarcvaldą. Visai kaip Tiuringijoje. Į 
Visas puses veda takeliai. Gražios saulutės. Krantinės. Mečetė 
ant vandens. Kalvos ir paplūdimys. Apmąstymai apie Konstan- 


1 Perstatyti barakai vėliau tapo vasaros rezidencija.— Vert. past. 

tinopolį. Jo purvas — tai tik sudrėkusios gėlės žiedadulkės. Ant 
stalo — Tenedo ' vynas. Negrai musulmonai. Ne tokie, kaip ki- 
tos išblaškytos tautos (žydai, armėnai, čigonai), kurios, norėda- 
mos atsispirti prozelitizmui, išpažįsta patį pirmąjį savo protėvių 
tikėjimą. Negrui visokie išoriniai dalykai. rūpi taip kaip arkliui 
gūnia. Ketvirtą valandą popiet „Arkadijos“ garlaiviu išplaukiau 
pro Smirną į Aleksandriją. Dar neaplenkus Seralio pusiasalio, 
nusileido saulė. Nuostabus vaizdas. Skutaris ir jo kaivos spin- 
dėjo nelyginti safyrai. Nepaprastai vaiskus oras. Kaip kyšulys, 
apaugęs medžiais, terasomis kylančiais iki pat jo viršūnės, 
Konstantinopolis apaugęs namaiš. Siena prie sienos. Įplaukėm į 
Marmuro jūrą. 


Penktadienis, gruodžio 19 

Auštant praplaukėm Dardanelus. Pliaupia lietus. Išsigiedrijo. 
Praplaukėm Trojos lygumą. Už jos — Idos kalnas. Buvo maty- 
ti Achilo pilkapis. Pasukom tarp Tenedo salos ir žemyno. Prap- 
laukėm- Tenedo miestą ir uostą. Viduryje uosto — kyšulys su 
didžiuliai5 fortais; juos statė senovės genujiečiai. Praplaukėm 
Babos kyšulį su fortu, saugančiu miestą ant kalvos. Visą ke- 
lią driekiasi aukšti Azijos krantai, gilumoje dunkso kalnų ke- 
teros. Viskas geltona. Pasukom tarp Mitilėnės salos ir žemyno. 
Graži, didžiulė sala, apaugusi alyvmedžiais. Čia daroma daug 
vyno. Visa sala nuo pat kranto iki kalno viršaus — žalia. 
Sodri, senos bronzos ryškumo žaluma išskiria šią salą iš kitų, 
gelsvų ir išdžiūvusių. Asa savo spalva primena Azijos liūtus 
žvėryne. Ji tokia tingi ir apsnūdusi. Mitilėnės saloje matyti 
daug gražių kaimelių. Salos viduryje yra puikus uždaras uos- 
tas. Prieš saulėlydį Mitilėnės įlankėlėje nuleidome inkarą nak- 
čiai, kad išaušus galėtume įplaukti į Smirnos uostą,— tai ne 
taip paprasta. Nuleidom valtį išmatuoti dugno. Nuo kranto at- 
plaukė valtis — pirkom alyvų ir figų. Dardanelų žiočių ir Tro- 
jos lygumos žemėlapyje, kuris yra pas kapitoną, matyti, kad 
visa ši pakrantė ir kai kurios kitos vietos, einant į žemyno gi- 
lumą, turtingos žilos senovės gziuvėsių. Praplaukėm Besikos 
įlanką, kurią iš dalies užstoja Tenedo sala; čia 1853 m. susi- 
jungė Anglijos ir Prancūzijos laivynai. 

Šeštadienis, gruodžio 20 

Antrą valandą ryto pakėlėm inkarą prie Mitilėnės salos ir 
jau auštant įplaukėm į Smirnos įlanką. Labai erdvi, trisdešim- 


! Tenedas — salelė ties Helesponto žiotimis. Homeras pasakoja, 
kad joje slėpėsi graikai, ruošdamiesi apgauti trojėnus. XIX amžiuje 
sala garsėjo čia gaminamu vynu; jis buvo labai populiarus Konstan- 
tinopolyje.— Vert. past. 

ties mylių ilgio ir septynių aštuonių mnylių pločio; kalvos papė-- 
dėje glaudžiasi kaimai, aplink aukšti kalnai. Pačiam įlankos 
gale, ant nuožulnaus šlaito, stovi miestas; žemi jo namai su 
plokščiais raudonų čerpių stogais primena lauką, nubarstytą 
šukėmis. Už miesto, ant Pago kalno, stovi sena pilis, matoma 
iš jūros. Uoste sutikom garlaivį „„Egiptietis“. Mačiau kapitoną 
Teitą. Garlaivis užplaukė ant seklumos, ir dabar jį tempia ki- 
tas. Išlipęs į krantą, užėjau pas Amerikos konsulą graiką. Visą 
valandą šnekučiavomės su juo ir jo broliu. Gavau palydovą — 
paniurusį, keistoką žmogų, vilkintį fraku; vienoje rankoje jis 
laikė aksominėse makštyse įdėtą špagą su sidabrine rankena, 
kitoje — botagą su sunkiu sidabro kotu. Nuėjom į turgų pasi- 
žiūrėti vergų. Nepavyko. Užlipom į Pago kalną. Padarėm didelį 
lanką. Apačioje pilna akmenų nuolaužų, kaip kokiame plyn- 
laukyje. Gražiai matyti Smirnos įlanka ir miestas. Sena apgriu- 
vusi mečetė. Ant sienos užrašyta vieno bostoniečio pavardė. 
Nusileidom žemyn ir nuėjom ant Karavanų tilto; čia mėgstama 
pasivaikščiojimų vieta šventadieniais ir vartai į kaimą. Pro šalį 
traukia nesibaigiančios vilkstinės kupranugarių, arklių, mulų, 
asiliukų. Kartais kupranugarių vilkstinę veda arklys, kartais 
asiliukas, o kartais ir iš paskos seka asiliukas. Ginkluotį rai- 
teliai. Jautis. Kupranugaris tikrai neišvaizdus padaras. Su tuo 
savo ilgu, išlenktu it gervės kaklu, kurį jis laiko tiesiai kaip 
šventikas, dėvintis kietą apykaklę, apžėlusiom -priekinėmis ko- 
jomis ir ilgom liesom užpakalinėmis jis primena stručio ir 
milžiniško žiogo hibridą. Jo kanopos minkštos, iki pat žemės apau- 
gusios plaukais, ir kai jis žingsniuoja tomis purvinomis gatvę- 
lėmis, atrodo, kad kibilkščiuoja keturiomis gauruotomis gaba- 
nomis. Kapinės labai įdomios; tarp apgriuvusių antkapių — 
apdaužytos kolonos ir kapiteliai iš žilos senovės. Kartais ap- 
trupėjęs antkapis pastatytas iš senos kolonos — dvigubi griu- 
vėsiai.. Aukšti aukšti, lyg pilioriai, kiparisai. 

Sekmadienis, gruodžio 21 

Su kapitonu Teitu aplankėm jo laivininkystės kompanijos 
agentą, gyvenantį gražiame pakrantės name. Vedęs graikę, tu- 
ri mergytę, kuri kalba kol kas tik graikiškai, nors tėvas — 
škotas. Kai užsiminėm apie amerikiečių misionierių centrą, lai- 
vybos agentas pasakė, kad šis nebeveikia — nieko iš to neiš- 
eina; visi, kurie apsikrikštijo, tikri parsidavėliai. Nuėjom į 
Anglijos konsulato koplyčią. Baisiai monotoniška, tačiau ka- 
pelionas — didelis keistuolis. Šiandien keturiese pietavom „Ar- 
kadijos“ laive: kapitonai Orfėjas, Teitas, Eustachijus ir aš. Daug 
kalbėjom apie keliones į Indiją. 

Pirmadienis, gruodžio 22 

Ryte išlipau į krantą susidomėjęs tomis keistomis apkrautų 
kupranugarių vilkstinėmis, traukiančiomis siaurais, užkimštais 
turgaus takais. Daug sužinojau apie Anglijos prekybą su Tur- 
kija. Turkų manufaktūros baigia subankrutuoti. Mančesterio 
pramonininkai tiksliai imituoja kiekvieną audinį pasaulyje. Iš 
Turkijos įveža medvilnę ir šilką, kurie iš Anglijos grįžta tur- 
kiškų gaminių pavidalu; turguose jie pardavinėjami mažmeni- 
nėmis kainomis. Keliautojai iš Anglijos ir Amerikos vežasi 
tuos audinius namo kaip suvenyrus. Turkijoje randama nema- 
ža vario. Daug jo vežama į Angliją, kur perdirbamas į mone- 
tas sultono iždui. Anglų fabrikantai tą varį perlydo, vietoj tau- 
raus metalo grąžina prastą ir dar reikalauja užmokesčio už tai. 
„Egiptietis“ gabeno į Konstantinopolį kelias statinaites neants- 
pauduotų vario monetų. Nors tą rytą, kai atvykome, truputį 
lynojo, tačiau paskui oras visą laiką buvo puikus kaip gra- 
žią pavasario dieną tėvynėje. Šįvakar į keistą istoriją įsipai- 
niojo kapitonas Orfėjas ir jo padėjėjas. Aš netyčia viską gir- 
dėjau. 

Antradienis, gruodžio 23 

Šiandien tikimės išplaukti į Syrą. Turime du naujus kelei- 
vius.. Vienas — graikų karininkas, labai juokingos išvaizdos. 
Trečią valandą po pietų pajudėjom. Smagiai plaukiam įlanka. 
Išplaukus iš jos, užklupo stiprus vėjas, tačiau kitą rytą vėl 
gražu. Pasitaiko, kad čia netikėtai trumpam įsisuka stiprūs vė- 
jai. Mikono sąsiauriu tarp Mikono ir Tino salų artėjame prie 
Syros. Aplink išsibarstę daug kitų salelių. Tarp jų — Delo sa- 
la; atrodo labai nyki, nors legendoje vaizduojama gėlynu '. Liūd- 
na pažiūrėti. Girdėjau, kad joje niekas neauga. Netoliese esan- 
ti Patmo sala irgi apvilia, Tino sala didelė, joje daug mažų 
kaimelių, sako, iš viso šešiasdešimt. Čia nėra medžių, bet au- 
ginamos vynuogės. Kiekviename kaimelyje — po mažą bažny- 
tėlę. Tine gyvena katalikai. Verčiasi tik žemdirbyste. Sakoma, 
kad šiame salyne yra trys šimtai šešiasdešimt penkios salos — 
Po vieną kiekvienai metų dienai. Įplaukiant į Syros uostą, ma- 
ne vėl nustebino miesto vaizdas ant kalvos. Atrodė, kad namai 
gūžiasi prie viršūnės, lyg ieškotų užuovėjos; kaip žmonės prie 
bangų daužomos uolos sudužus laivui. Bendrakeleivis graikas 
Man papasakojo, kad, pabėgę iš Skijo ir Mitilėnės skerdynių, 
1821 metais čia apsigyveno graikai ir įkūrė miestą. Syra — 
Vlėna iš svarbiausių salų tame salyne, o kaip prekybos cen- 
—— 


' Delo sala — Apolono gimtinė, Jam gimus, sala pražydo puikiomis 
aukso gėlėmis.— Very, past. : 

tras, rasi visoje Graikijoje. Vidurdienį nuleidome inkarą. Mums 
paskyrė dvidešimt keturių valandų karantiną, pradedant nuo 
tada, kai išplaukėm iš Smirnos, nors "laive niekas neserga, Ka- 
pitonas niršta, kad sulaikė, 


Trečiadienis, gruodžio 24 
Sujungiau su antradieniu. 


Ketvirtadienis, gruodžio 25 

Kalėdos. Graikams, pasirodo, visai ne šventė. O gal jie 
švenčia pagal senąjį kalendorių; žmonės čia taip užsiėmę, kad 
nesuprasi, pagal kurį kalendorių gyvena. Išlipau į krantą at- 
naujinti įspūdžių, patirtų čia anksčiau. Kad ir kokiam luomui 
priklausytų graikas, jis yra puošeiva iš prigimties. Nors būtų 
darbininkas, rengiasi kaip koks dykaduonis ponaitis. Tas pa- 
laidas ir dailus apdaras, taip išdabintas ir toks netinkamas dar- 
bui, atsirado greičiausiai dar aukso amžiuje. Išlikęs iki mūsų 
dienų, jis akivaizdžiai nedera šitam praktiškam mūsų amžiui. 
Net patys didžiausi nuskurdėliai atrodo taip, kad nors imk ir 
vadink juos spalvingais skarmaliais. Graikai jaučia didelę silp- 
nybę kutams. Tai tarsi jų emblema. Antai krantine vaikštinė- 
ja sau graikas ir visokiausiais įmanomais būdais tabaluoja il- 
gą, dailų kutą, kad visi galėtų juo pasigrožėti. Krantinėje, prie- 
šais muitinę, kūpso ryšuliai tabako, ąsočiai aliejaus ir tai, ką 
galėtum pavadinti virtine negyvų ožkų, tačiau iš tiesų tai ožke- 
nos, pripildytos ne mėsos, bet vynuogių syvų. Kavinėse daug 
žaidžiama kortomis, kartais visą dieną. Syra — viso salyno pre- 
kių stotis. Iš čia išvežama kempinės, razinos, tabakas, vaisiai, 
alyvų aliejus ir kitos prekės. O įvežami metalo dirbiniai ir audi- 
niai, daugiausia iš Anglijos. Yra nemaža laivų statykla. Stovi du 
graikų karo laivai, nedidukai, veikiau karo valtys. Viena, iš 
priežasčių, dėl ko senamiestį pastatė kalvos viršūnėje, buvo 
piratai. Miestas buvo tvirtovė, ginantis nuo piratų ir turkų. Kai 
atėjo geresni laikai, graikai nusileido žemyn ir pakrantėje įkū- 
rė naująjį miestą. Po pietų į laivą įsėdo kelios graikės, keliau- 
jančios į Aleksandriją. Penktą valandą po pietų pakėlėm in- 
karą. Sudie, Syra, sudie, graikai! Pirmyn į Egiptą, pas arabus! 


Penktadienis, gruodžio 26 


Vakar vakare kapitonas kukliai, su šampanu, atšventė ka- 
lėdas. Kuo Graikijos salynai skiriasi nuo Polinezijos? Graikijos 
salos nebetekusios savo pirmoviškumo, o Polinezija vis tokia 
pat neliesta. Graikijos salos — nualintos ir apgailėtinos, kaip 

neauga. Net Delas, kurio gėlės stebuklingai išaugo jūroje !, 
dabar — nykus tyrlaukis. O pažvelgęs į blausiai geltoną Patmą, 
kas galėtų pamanyti čia buvus dievo buveinę. Salyne nėra 
seklumų, pro bet kurią salą galima praplaukti visai arti, todėl 
laivyba čia nesudėtinga. Šį rytą laivo vyriausiasis mechanikas 
pakvietė apžiūrėti jo valdas. Katilinė — baisi vieta. Tikrų tik- 
riausias pragaras laivo dugne. Visą dieną priešinis vėjas ir 
didelės bangos. Keleiviai nelipa iš lovų. Graikų nematyti. Prap- 
laukėm visai arti uolėto ir plyno Skarpančio. Matyti Rodo sa- 
la. 


Šeštadienis, gruodžio 27 | 

Jūra ir vėjas nurimo. Apie pietus išsigiedrijo, oras vais- 
kus, Sirijos saulė smarkiai kepina skruostus. Tikimės rytoj ank- 
sti būti Aleksandrijoje. „Jūreivystės almanache“ perskaičiau 
trumpą Jafos aprašymą. Seniausias jūrų uostas pasaulyje. (Kai 
kas mano, kad čia dar prieš tvaną buvęs uostas.) Olos ir smėlis, 
nyku ir tuščia. į 

Sekmadienis, gruodžio 28 


Anksti rytą "pasirodė Aleksandrijos švyturys, o netrukus 
Pompėjo kolona. Išlipau į krantą dešimtą valandą. Asiliuku 
pujojau į viešbutį. Greta — datulių palmių sodas. Pompėjo ko- 
lona panaši į milžinišką, bet gerokai nučiulptą saldainį. Kleo- 
patros stulpai, vienas iš jų nuverstas ir uždengtas. Muchamedo 
kanalo krantine nujojau į pašos sodą. 


Pirmadienis, gruodžio 29 

Užėjau pas konsulą dėl paso. Anksčiau misteris De Leonas 
buvo politikas ir literatas Vašingtone. Susitikau karininkus iš 
Jungtinių Valstijų laivo ,„Konsteleišn“. Nuėjau į katakombas 
prie jūros. 

Antradienis, gruodžio 30 

Išvažiavau į Kairą. Atsiradau ten ketvirtą valandą po pie- 
tų. Apsistojau Šepardo viešbutyje. Su daktaru Lokvudu pasi- 
vaikščiojome po aikštę. 

Trečiadienis, gruodžio 31 

Prie piramidžių. Per miestą iki citadelės, o sutemus — atgal 
į viešbutį. Niekada neužmiršiu šitos dienos. Apmaudu, kad dėl 
laivo Kaire galiu būti tik vieną dieną. 


" Iki Apolono ir Artemidės gimimo Delo sala plaukiojo jūroje po 
vandenių, Paliepus Posėidonui, ji iškilo į paviršių, kad Letoja galėtų 
pagimdyti dvynius; mat Hera iš pavydo neleido jai niekur prisiglaus- 
ti — Vert. past. i. 

Ketvirtadienis, 1857 sausio 1 | 

Iš Kairo atgal į Aleksandriją. Apsistojau „Viktorijos“ vieš- 
butyje. 

Penktadienis, sausio 2 

Šiandien tikėjausi išplaukti į Jafą, bet nebuvo garlaivio. 
Visą dieną skaičiau knygą apie 2 


Šeštadienis, sausio 3 

Į Jafą garlaivis išplauks tik stS) Mirtinai atsibos tos dvi 
dienos Aleksandrijoje, o būčiau galėjęs jas maloniai praleisti 
Kaire. Bet keliautojas turi būti pasirengęs tokiems netikėtu- 
mams. Dabar be jokios tvarkos užrašysiu savo įspūdžius apie 
Kairą, kol jie dar nespėjo išblėsti. Jis panašus į balaganą ar 
Baltramiejaus mugę — didžiulis mirtingųjų maskaradas. Kai ku- 
rie skersgatviai aukštai dengti senomis lentomis ir dembliais, 
todėl gatvė atrodo lyg uždara veranda. Vienoje vietoje tas 
stogas tęsėsi nuo vienos iki kitos, priešais stovinčios, mečetės. 
Namai atrodo kaip senų orkestro instrumentų, vargonų ir suit- 
lerinių sangrūda arba kaip apdulkėjusių, senų baldų krūva, 
suversta kur nors palėpėje. Išsišovę langai su pinučiais. Juo- 
se — mažos kvadratinės angos galvai. Keistai atrodo besižval- 
gančių pro jas moterų veidai. Dauguma namų pastatyti iš rus- 
vai balto akmens. Kai kurios gatvės, kur stovi tik nuosavi na- 
mai, primena tunelius, nes viršuje išsišovę langai susisiekia. 
Vidurdienį kaip naktį, Vietomis aukštos, tuščios sienos, slėpi- 
kesniuose miesto rajonuose — daugybė negyvenamų namų, ap- 
dulkėjusių, negyvų, šiurpių. Kaip šmėklos jie žadina kraupias 
mintis. Vaiduoklių namai. Kok Leinai!. Sugriuvusios mečetės, 
kupolai įgriuvę vidun kaip sudaužytos valtys. Kitose mečetė- 
se viršus tuščias ir apleistas, sudaužytos sijos, išnarstyti lan- 
gai; apačioje — šiukšlynas, purvinos apeigų atliekos. Gatvės 
primena Londono gatves šeštadienio vakarą. Visi aplinkui lie- 
žuvauja ir prekiauja, gal tik spalvingiau apsitaisę. Gatvės vin- 
giuotos. Daugybė aklųjų; jiems čia — blogiausias miestas pa- 
saulyje. Vidurdienį į akis lenda musės. Gamta minta žmogumi. 
Čia greta dykuma ir žaluma, prabanga ir skurdas, neviltis ir 
linksmybė. Vedžioja daug aklųjų. Vaikai nesveikomis akimis. 
Per daug šviesos, jokios priedangos. Žmonės labai guvūs. Ka- 
rietose važiuoja turkai; vežėjai ir liokajai — irgi Osmanų im- 
perijos atstovai. Sėdi sau išdidžiai atsilošę ir dairosi aplink į 


1 1762 m. Londone sklido gandai apie vaiduoklį viename name Kok 
Leine, pas Parsoną. O iš tikrųjų Parsonas, norėdamas išvengti kredito- 
rių, privertė savo dukterį vaidinti vaiduoklį. — Aut. past. 

visus kaip tikri nugalėtojai. Priešais bėga liokajai iškėlę si- 
dabru puoštas lazdas. Lekia karietos, šūkčioja vežėjai. Kupra- 
nugariai neša odinius maišus su vandeniu, šiaudų ryšulius. Iš- 
tisos virtinės asiliukų, apkrautų nešuliais; tempia žolę, akme- 
nis, molinius puodus, daržoves. Pintinėse — viščiukai, kūdikiai. 
Ant asiliuko sėdi turkas, pasidėjęs priešais save ant balno pyp- 
kę. Orus ir susikaupęs. Egipto senumas ženklus ir žmonėse. 
Moterų išvaizda. Veidų apdangalai. Juodo krepo šydas nuleis- 
tas kaip koks dramblio straublys. Gausybė papuošalų. Ant vei- 
do — variniai papuošalai. Akys išdažytos juodai, nagai — gel- 
tonai. Kai kurios, apsirengusios puikiais šilkais, joja ant asi- 
liukų. 

Reginys iš citadelės. Pastatė Saladinas. Kairas įsispraudęs 
tarp dviejų dykumų — viena driekiasi link Sueco ir Raudonosios 
jūros, kita — Libijos dykuma. Dulkių spalvos miestas. Amžių 
dulkės. Nilas, žaluma, dykuma, piramidės. Minaretai ne tokie 
kaip Konstantinopolyje. Ten jie šviečia tarsi švyturiai, o čia — 
kažkokios pelenų spalvos, bet, žiūrėdamas į juos, persiimi pagar- 
ba. Citadelė stovi ant uolų. Viduje — sugriuvusi gynybinė sie- 
na.. Sustokite priekiniame mečetės kieme pasigrožėti reginiu: 
apačioje, kokie du šimtai pėdų žemiau negu stovite, matyti ne- 
gyvenamų namų stogai, milžiniška aikštė, pilna Žmonių, ir ta 
vieta, kur išsigelbėjo mameliukas, šokdamas su arkliu per tar- 
pą sienoje. Nuostabi naujoji mečetė, kiemas ir kolonada. Vi- 
duje žalsva ir auksinė. Kvadrato formos su keturiais puskupo- 
liais. Nuostabiai gražūs pilioriai. Alebastras. Iš jų galėtum dary- 
ti sages. Žemiau citadelės, aikštėje, Chasano mečetė. Pati 
gražiausia Kaire. 

Piramidės. Raitomis ant asiliukų su laivo karininkais lei- 
džiamės tekini prie piramidžių. Pakeliui plūsta minios, seka pas- 
kui asiliukų vedlius.  Šventiškai ir pakiliai nusiteikę atkelia- 
vom prie piramidžių, kur slypi amžinas liūdesys. Perplaukėm 
laiveliais Nilą. Rodos sala, paviljonai, kioskai, sodai. Perkelia 
asiliukus. Smarki srovė, purvini krantai. Iš toli kaip kalnai švie- 
čia purpurinės piramidės. Atrodo aukštos ir smailios, bet arti- 
nantis darosi plokštesnės ir mažesnės. Žemiau viršūnių plau- 
kioja migla. Aplink skraido ir nardo pesliai; pakimba virš 
smaigalio, ties briaunomis kaip atskilę uolų luitai. Pakibęs 
plokščias akmuo, prilaikomas tik mūro. Lipdamas aukštyn, ap- 
sižvalgiau į visas puses. Piramidės stovi ant aukšto smėlio 
plokštikalnio. Nuo kampo kylate aukštyn smėlio; pelenų, žvirg- 
ždo ir šukių kauburėliais iki kitos atbrailos, o paskui kopiate 
taku. Eiti reikia vingiuotomis perėjomis. Jų tiek daug kaip 
Alpėse: Simplono, Didžiojo San Bernaro ir kitos. Kaip keliau- 

jant mulais per Andų kalnus. Urvai, aikštelės. Pusiaukelėje į 
viršų piramidės atrodo aukštesnės negu žiūrint į jas iš viršaus 
arba iš apačios. Bedugnė ant bedugnės, uola ant uolos. Nėra 
nieko didesnio pasaulyje. Gerai būtų pakilti ten balionu. Ma- 
tyti kopiantys aukštyn žmonės. Arabų vedliai baltais plėvėsuo- 
jančiais apdarais. Kaip angelai, vedantys į dangų. Jie tokie 
malonūs. Poilsis. Diegia krūtinėje. Pailsau. Reikia skubėti. Tik 
flegmatikai eina palengva. Senyvas, bet jaunatviškos dvasios 
žmogus, seniai laukęs šitos progos, pabandė įkopti, bet pu- 
siaukelėje atsisakė, ir jį nunešė žemyn. Pabandė įeiti į vidų — 
apalpo; išnešė į lauką; stovi atsirėmęs į piramidę prie įėjimo, 
išblyškęs kaip lavonas. Graudus reginys. Jis nebepakėlė, prib- 
lokštas piramidžių dydžio ir paslaptingumo. Aš irgi. Apėmė 
pagarbios baimės ir siaubo jausmas. Bijau arabų. Pasiūlė nu- 
vesti mane prie šoninio įėjimo. Dulkės. Ilgas skliautuotas 
koridorius leidžiasi žemyn kaip tunelis anglies kasykloje. Pas- 
kui kaip kasyklose po vandeniu. Susilenki ir susirieti. Pagal- 
vojus apie senovės egiptiečius, nukrato šiurpas. Juk šitose pi- 
ramidėse gimė idėja apie Jehovą. Šiurpus gudrumo ir siaubo 
derinys. Mozė, išstudijavęs visą egiptiečių palikimą. Kai atsidū- 
Iiau viršuje, nebeatrodė taip aukštai. Atsisėdau ant briaunos, 
pažvelgiau žemyn. Pamažu apėmė nervinis virpulys, paskui ap- 
svaigo galva ir pasidarė baisu. Įėjimas į piramidę kaip anga 
malkoms ar anglims. Baisi vieta, jeigu staiga kas užpultų. Tol, 
kol stovės žemė; išliks ir koks nors piramidžių pėdsakas. Nie- 
kas negali jų sunaikinti, gal tik žemės drebėjimas ar geolo- 
ginė evoliucija. Tik žmonės, kurie paliko savo pėdsakus akme- 
nyje ir religijoje (per Mozę). Piramidės tokios pat spalvos 
kaip dykuma. Kai kurie akmenys aptrupėję, tačiau dauguma 
kieti kaip kitados. Mat klimatas palankus. Piramidės paūsta- 
tytos ne vienoje eilėje. Jas skiria tarpai lyg perėja Baltuo- 
siuose kalnuose'. Ant piramidžių nė žymelės samanų. Nė 
truputėlio. Ant kitų griuvėsių auga vijokliai. O jos — sau- 
sos kaip pintys. Nė lopinėlio žalumos. Arabai kopia į jas kaip 
ožiai ar kiti kalnų gyvūnai. Žiūrėk, čia nusileido, čia ir vėl 
kyla aukštyn. Prieš mane vis dar dunkso piramidės — kažkas 
didu, neliesta, nesuprantama ir baisu. Riba, skirianti dykumą 
Nuo oazės, paprastesnė negu ta, kuri skiria gėrį nuo blogio. 
Staigus priešybių susidūrimas. Nuolat pakibusi, laukia milžiniš- 
ka dykumos banga grasindama užgriūti Egipto oazes. Netoli 
piramidžių auga žolė, bet jų nesiekia, tarsi bijodama ar iš pa- 


! Baltieji kalnai — Apalačų kalnagūbris Šiaurės Amerikoje.— Vert. 
past, 

garbos. Dykuma — baisesnė už vandenyną. Teorija apie pi- 
ramidžių statybas. Tvirtovė apsiginti nuo dykumos. Jų ištisa 
linija. Absurdiška. Gal jas sukūrė, kai kūrė pasaulį, Sfinksas, 
atsigręžęs nugara į dykumą, o veidu į žalumą. Gryniausia 
uola. Prie piramidžių jojate keliu tarp palmių. Per pelkę jus 
pergabena arabai. Du juodi šeikai juodais apsiaustais. Jojame 
prie piramidžių. Pakelėje — priemiesčiai ir kaimeliai; aukštos 
tvoros, apačioje — datulių palmės, ant tvorų svyra sunkios vy- 
nuogienojų šakos. Jojame per tiltus, keliauninkų būrys tai tirš- 
tėja, tai vėl iškrinka. Akvedukas. Vartai. Jojame per palmių gi- 
raitę kaip per šventyklą su tūkstančių ir viena kolona. Gražūs 
Kairo priemiesčiai. Ilgos akacijų alėjos. Skėriai, 

Kelias į Šubrą. Minios žmonių. 

Gyvenimas viešbutyje. Didžiulis Šepardo viešbutis, aukštos 
lubos, akmeninės grindys, geležinės lovos; kilimų nėra; ploni 
čiužiniai, jokių antklodžių; žaliuzės, tinklelis nuo moskitų. Vis- 
kas byloja apie tropikus. Apie Rytus liudija šviežios datulės 
desertui, šaltas vanduo akmeniniuose ąsočiuose, patarnaujan- 
tys arabai. Dragomanai. Norėdamas pasikviesti tarną, suploji 
rankomis. Nuostabi scena per vėlyvus pietus. Sunku patikėti, 
kad esate netoli piramidžių. Tačiau šitame skrupulingume jus- 
ti rimtis. | 

Didžiosios aikštės vaizdas. Įžengęs į Kairą, danguje išvy-. 
dau sultono herbą — pusmėnulį ir žvaigždę. Aikštė labai erdvi, 
juosiama kanalo. Ji žemiau už aplink esančius takus. Akaci- 
jų ir kitų medžių alėjos. Krūmai. Lyg būtum kaime. Jokių tvo- 
rų. Būdelės ir kavinės. Akrobatai, gimnastai, žonglieriai, rū- 
kaliai, šokėjai, arkliai, sūpuoklės su varpeliais, šerbetas. La- 
bai malonu vakare. Ryte pro lapiją spindi auksinė saulė. 
Švelnus žaižaruojančio ryto žavesys. Rasota. Tarsi rojus būtų 
ištirpęs ir pasklidęs ore. Švelnus svaigulys. Ar reikia stebėtis, 
kad tie žmonės niekada negeria vyno. Stebėjausi viešbutyje 
gėrusiais vyrais. Pasakojimas apie asiliukus ir jų varovus ber- 
niukus. Ir vieni, ir kiti — reto ištvermingumo. Berniukas bėga 
tarsi elnias. Basas, rankoje lazda, plikos blauzdos; niūksi asi- 
liuką, šnekasi su juo, pabara, pataria. Asiliukas tyli. Visi jį 
stumdo. Geriausias gyvūnėlis pasaulyje. Jį skriaudžia, nes jis 
kantrus ir- sąžiningas. Jis toks reikalingas ir nepakeičiamas, 
kad jį visi niekina, o jis visai nesipriešina. Sąžiningumo įsi- 
kūnijimas, o bliauna grynai egiptietiškai. Šmirinėja aplinkui 
kaip žiurkės. Labai juokingi balnai su apvaliomis gugomis. 
Asiliukai kartais numeta raitelį. Pamilau juos. Tikri kuinai. 
Egipto klimatas — tai amžinas pavasaris: ore justi vasara, 
karštyje — ramybė. 

Kelionė iš Aleksandrijos į Kairą. Delta. Kaip Mohoko slėnis 
Springfilde. Dirva tarsi iškratytas garuojantis mėšlas. Tikras 
diendaržis. Per metus keturi derliai: cukranendrių, kviečių, 
medvilnės. Nedegtų plytų kaimai. Širšių lizdai, purvo krūvos, 
bebrų užtvankos. Balandinės ant stogų, dengtų iženomis ir šiau- 
dais. Eilėmis pririšti galvijai; ir ėda tiesiomis linijomis. Bui- 
volai, kupranugariai, asiliukai. Palmės. Iš tolo kaimai atrodo 
kaip smėlio kūbriai. Artėjam prie Kairo. Pakylėtos ilgos alėjos, 
daugybė žmonių, vaikščiojančių skersai gatvės ir atgal. Karinė 
stovykla. Kareiviai baltomis uniformomis. Ilga Kavaleristų ri- 
kiuotė. Kanalai, laiveliai, trikampės burės skersinis primena šu- 
linio svirtį. Tarp smėlio kalvų teka kanalas. Geležinkelio grio- 
vys irgi paverstas kanalu. Mechanizmas kiloja semtuvus. Trečio- 
sios klasės keleiviai. Ant vagonų viršaus. Triukšmas ir šurmu- 
lys tarp keleivių. Vagonams reikėtų dar vieno stogo. Bagažo 
vagone ant kilimo tupi turkas su savo pypke. Antrosios klasės 
keleivai. Turkai ir egiptiečiai. Kardų žvangėjimas, šilkų mir- 
gėjimas. Rūko. Važiuojam per Nilą. Mechanizmai vandeniui 
pakelti. Būnant pirmosios klasės vagone, atrodo, kad esi An- 
glijoje. O visur kitur — Egiptas. Šitas reginys, prasidedantis 
Pompėjo kolona ir užsibaigiantis Cheopso piramide, toks ne- 
realus. | 

Aleksandrija. Atrodo, lyg ji būtų išgrįsta tūkstančių miestų 
griuvėsiais. Iškasinėtas kiekvienas žemės lopinėlis. Riebi mo- 
linga dirva, ir ta, atrodo, dvelkia istorija. Didžioji aikštė. La- 
bai gyva. Arabai žvalgosi į vitrinas. Svarbiausia čia jūra. Prie 
jos — katakombos. Tiesiai pro jas eina geležinkelio atšaka. Ak- 
rai. Vidurdienį jūra atrodo labai gražiai. Jūra ir dangus liete 
susiliejo. Pompėjo kolona panaši į ilgą, gerokai nučiulptą 1e- 
dinuką. Kleopatros stulpai netoli lūšnų. Viena nugriauta ir 
uždengta. Bangų ošimas. Naktį šūkčioja sargai. Žibintai. Gal- 
važudžiai. Saulės smūgiai. Mėlynais dažais nutapytas pa- 
veikslas. 

Piramidės. Akmenys labiau primena sluoksniais gulinčias 
uolas, o ne sumūrytus luitus. Ilgas šlaitas su aštriabriaunėmis 
uolomis ir atsiveriančiomis prarajomis. Milžiniška plokštuma. 
Nei sienų, nei stogo. Žvelgdama į kitus pastatus, kad ir labai 
didelius, akis pamažu pripranta prie dydžių, pereidama nuo 
vienos dalies prie kitos. O čia nerasi jokio atokvėpio, jokio 
sustojimo. Čia yra viskas arba nieko. Suvoki ne aukštį ir ne 
plotį, ne ilgį ir ne gylį, bet neaprėpiamumą. Po piramidžių bet 
kokia kita architektūra atrodo kaip pyragaitis. Nors turėjau 
labai mažai laiko apžiūrėti piramidę, tačiau kažin ar būčiau 
susidaręs tikslesnį įspūdį, jei būčiau ten praleidęs daugiau lai- 

ko. Piramidės kaip vandenynas; jo neaprėpiamumą per pirmą- 
sias penkias minutes suvoki nė kiek ne blogiau negu per ištisą 
mėnesį. Tas paprastumas pribloškia. Supratęs, kaip beprasmiška 
suvokti jo didumą, žmogus ėmėsi matuoti jo gylį ir tankį. Tas 
pats ir su piramidėmis: ėmėsi matuoti jų pagrindą, bandė aps- 
kaičiuoti akmenų dydį. Piramidės nesileidžia tyrinėjamos ir 
nenori būti suprastos. Jos vis dar dunkso mano vaizduotėje, 
neaiškios ir miglotos. Net suardžius jų išorinį apvalkalą ir iš- 
gabenus tuos akmenis, kurių užtektų pastatyti ištisą miestą, 
apjuostą siena, nė kiek nesumenko jų akivaizdus didumas. Prie- 
šingai, kol piramidės paviršius buvo lygi plokštuma, jai stigo 
to įspūdingumo, kurio stinga vandenynui be bangų. Mirtina 
mūro sienų ramybė. Dabar aštrūs kampai teikia jai didingo 
įvairumo. Norėdami pašlovinti kokius nors nepaprastus žmo- 
gaus darbus, sakome, kad vaizduotę jie veikia visai taip kaip 
gamtos kūriniai. Piramidės kelia visai kitokį įspūdį. Ima ro- 
dytis, kad žmogus dalyvavo jas kuriant taip pat menkai kaip 
įr gamta. Čia prisidėjo antgamtiška būtybė — žynys. Tie Egip- 
to išminčiai tikriausiai buvo baisiai išradingi. Iš netašytų na- 
tūralių gamtos formų, pasitelkę meną, jie sugebėjo sukurti ne- 
pakartojamą piramidės pavidalą, o iš primityvių, neaiškių 
minčių elementų, glūdinčių visuose žmonėse, jie sugebėjo su- 
kurti transcendentinę dievo koncepciją. Tačiau piramidės buvo 
statomos be šventų tikslų. Didesnę dienos dalį jos nemeta še- 
šėlio. Už kokių trisdešimties mylių dykumoje pradeda dirbti 
archeologai. 


1857 metų sausio 4 
Iš Aleksandrijos išplaukiau į Jafą. Keliauju antrojoje kla- 
sėje. Dauguma keleivių denyje — turkai. 


Sausio 5 

Graži, šilta diena. Visą laiką praleidau denyje. 

Sausio 6 

Anksti rytą pasirodė Jafa. Jūra banguota, ir prie pat mies- 
to dūžta bangos. Pagaliau krante; pasiekti jį nebuvo taip leng- 
va. Arabų valtininkai bandė piktnaudžiauti mano išgąsčiu. 
Ach, netikėliai! Nusisamdžiau žydą palydovą į Jeruzalę. Per- 
kirtom Šarono lygumą. Tolyje matyti Efraimo kalnai. Atvykau 
į Ramlą ir apsistojau vadinamajame viešbutyje. Per vakarienę, 
mums bevalgant iš suskilinėjusių lėkščių šaltą mėsą ir besigi- 
nant nuo moskitų bei blusų, palydovas pasakė: „Šitie arabai 
nemoki tvarkyti viešbutis“. Aš pritariau jam. Po siaubingos 
nakties antrą valandą ryto raiti iškeliavom į Jeruzalę. Mėne- 
sienoje per lygumą linguoja trys šešėliai. Mėnulis nusileido, 

visai tamsu. Auštant atsidūrėme kalnų papėdėje. Blyškiai žals- 
vas rytas. Išdžiūvęs ir plynas kraštas. Papusryčiavom prie ap- 
griuvusios mečetės. Urvas. Karšta. . Varginanti kelionė per 
išdžiūvusias kalvas. Jeruzalę pasiekėme apie antrą valandą. Ap- 
sistojome „Viduržemio jūros“ viešbutyje. Viešbučio šeiminin- 
kas Hauzeris — vokietis, perėjęs į žydų tikėjimą. Viešbučio 
langai iš vienos pusės žvelgia į Chizkijos tvenkinį. Netoliese — 
koptų vienuolynas. Viešbutis yra Patriarchų gatvėje, praside- 
dančioje nuo Dovydo gatvės. Nuo mano kambario balkono 
matyti apgriuvęs Viešpaties karsto bažnyčios kupolas ir Alyvų 
kalnas. Priešais viešbutį — dykynė su seno katalikų vienuolyno 
griuvėsiais. Prieš daugelį amžių vienuolyną sugriovė priešai. 
Šeimininkas atkreipė dėmesį į kupolą, sudaužytą karo su Ru- 
sija pradžioje. Taip ir liko sugriautas. Nuėjau į šiaurinę mies- 
to dalį, bet nuo tos ilgos kelionės spiginant saulei per ply- 
nas kalvas įsiskaudėjo akys ir turėjau grįžti į viešbutį. 

Sausio 7 (8) 

Visą dieną su palydovu klajojom po kalvas. 


Sausio 8 (9) 

Tas pats. 

Sausio 9 (10) 

Maniau, kad aš vienintelis svetimšalis Jeruzalėje; šiandien 
Po pietų iš Jafos atvyko kažkoks bostonietis Frederikas Kanin- 
gamas, labai malonus jaunuolis. Jis labai apsidžiaugė sutikęs 
bendrakeleivį ir dar tautietį. 


Sausio 10 (11) NA 
Įvėliau kažkokią klaidą žymėdamas datas, bet dabar jau 
nebegaliu ištaisyti. Visas kitas dienas (iki sausio 18) praleidau 
klajodamas po miestą. Aplankiau Jordaniją ir Negyvąją jūrą. 


Sausio 19 (18) 

Išvykau iš Jeruzalės su misteriu Kaningamu ir jo palydovu 
Abdula (jis — iš drūzų genties '). Ramloje apsistojome sename 
graikų vienuolyne. Visai be miego. Senas vienuolis kaip žiur- 
kė. Gydosi nuo skorbuto. Paduodam graikų patriarcho laišką. 
Ten pat apsistojusi kažkokia grafienė. Prieš įžengdami į vie- 
nuolyną, apžiūrėjom apgriuvusią mečetę ir bokštą Ramioje. 
Keistai atrodo, 

Sausio 20 (19) 

Iš Ramlos iškeliavau į Lidą. Netoli esantį kaimelį apiplėšė 
gauja arabų. Visa apylinkė sunerimųsi. Žmonės keliauja bū- 


! Drūzai — klajoklių gentis, gyvenanti kalnuose netoli Beiruto.— 
Vert. past. 

riais. Mes jojame į Lidą kartu su gubernatoriaus sūnaus paly- 
da. Koks trisdešimt ginkluotų raitelių. Smagiai sau jojam. Sar- 
gyba šaudo iš muškietų. Visokiais būdais šokdina ir sukdina 
arklius, joja aplink karietą. Raiteliai joja iš vienos pusės nie- 
ko nebijodami. Prijoja prie kaktusų gyvatvorių, apžiūri ir 
pyškina į jas iš pistoletų. Įjojant į Lidą, gubernatoriaus sūnus 
iššaudė visą revolverį į balą. Nuėjom apžiūrėti Lidos bažny- 
čios griuvėsių. Tikriausiai išlikusi iš kryžiaus žygių laikų. Ma- 
loni kelionė Šarono lyguma į Jafą. Daugybė raudonų aguonų 
(Šarono rožė?). Jafoje sutikau Petros tyrinėtojų grupę. Po pie- 
tų išsimaudžiau Viduržemio jūroje. Apžiūrėjau senų sienų griu- 
vėsius ant kranto ir vandenyje. 

Sausio 22 (20) 

Misteris Kaningamas ir Petros tyrinėtojai šiandien po pietų 
išplaukė prancūzų garlaiviu į Aleksandriją. Išplaukiant stipriai 
bangavo. Jiems išvykus, grįžau į vadinamąjį viešbutį ir užli- 
pau ant stogo — vienintelė pasivaikščiojimo vieta mieste. Jafa 
stovi ant aukštos uolos, kuri kyla iš jūros ir kitoje pusėje lei- 
džiasi į Šarono lygumą. Miestą juosia siena, saugoma kariuo- 
menės. Seni ir tamsūs akmeniniai namai su arkomis ir skliau- 
tais. Namas, kuriame apsistojau, pastatytas pačioje uolos 
viršūnėje. Tai aukščiausia miesto vieta. Nuo stogo matyti Vidur- 
žemio jūra, lyguma ir Efiraimo kalnai. Gražus kraštovaizdis. Ar- 
timiausias miestas šiaurėje — Beirutas, pietuose — Gaza, tas fi- 
listiečių miestas, kurio vartus buvo pakėlęs Samsonas. Aš vie- 
nintelis Keliauninkas Jafoje. Esu labai vienišas ir jaučiuosi 
tartum Jona. Kyla vėjas, šiaušiasi jūra ir per kelis žingsnius 
nuo molo ant uolų rifo dūžta bangos. Išilgai viso paplūdimio 
iš šiaurės į pietus, kiek užmato akys,— mūša, panaši į mielių 
burbuliukus. 


Sausio 23 (21) 


Praeitą naktį neleido miegoti blusos. Atsikėliau anksti ir 
užlipau ant stogo. Vėjas ir jūra dar vis nenurimo. Tokiam orui 
esant, neplauks joks laivas. Rašiau dienoraštį (Jeruzalė). Po 
pietų aplankiau misterį ir misis Sondersus, amerikiečių misio- 
nierius, gyvenančius anapus miesto sienos. Pasakojimas apie 
nesėkmingas jų pastangas. Greičiau iš plytų iškepsi vestuvi- 
Nį pyragą, negu rytietis taps krikščionimi. Pakrikštyti Rytus — 
prieš dievo valią. Misis Sonders — įdomi, gan graži moteris, 
iš tų, kurios būna arba trokšta būti didvyrės. Ant jos stalo 
guli „Knyga apie moteris herojes“. Aš kantriai klausiausi jos 
svaičiojimų. Ji pasakojo man ištisas dvi valandas, o aš tik 
klausiausi. Įėjo misteris Sondersas. Tas jau ir taip silp- 

nas iš prigimties žmogus, dar ligos hukamuotas. Tačiau atrodo 
kilnus. Septintosios dienos baptistas. Padėk jam, dieve! Vaikš- 
tinėjant po apelsinmedžių giraites, prie mūsų prisidėjo kaž- 
kokia mis Viljams, pagyvenusi anglė, rodos, tikybos moky- 
toja. 

Sausio 24 (22) 

Praeitą naktį visai nemiegojau; beliko pjaustyti tabaką, 
žiūrėti į šešis savo kambario, primenančio švyturį, langus, klau- 
sytis bangų mūšos ir vėjo. Iš tikrųjų. jaučiuosi kaip Jona!, ir 
dar kur — Jafoje*: arba, kaip sakė Baironas,— norint pajusti, 
ką reiškia būti žmogžudžiu, reikia juo tapti. Jafa — tikrai prieš- 
tvaninė vieta; čia dar prieš tvaną buvo uostas. Joje nėra ko- 
kių nors įžymesnių senienų. Ji per daug sena. Tačiau buvau 
ten, kur prie jūros kažkada esą stovėjęs Simono Odininko na- 
mas, apjuostas tvora. Dabar toje vietoje mečetė ir šventykla. 
Jaučiuosi baisiai toje apleistoje, senoje Jafoje, ypač kai Ži- 
nau, kad čia dar ilgai teks tūnoti. Tik griežčiausios savikont- 
rolės ir niūraus užsispyrimo dėka man pavyksta neprarasti 
pusiausvyros ir kantrybės. Pagrindinis skersinis mano kamba- 
rio balkis greičiausiai paimtas iš kokio nors sudužusio laivo 
(apie tai liudija medinių kaiščių skylės). Dešinėje dūrų sąramo- 
je įmūrytas kažkoks indelis su žydų šventraščio ištrauka — 
talismanas. Viešbučio šeimininkas — žydas. Visa tai dar labiau 
sustiprina jausmą, kad esu Jona. 


Penktadienis, sausio 25 (23) 

Ačiū dievui, praeitą naktį galiausiai išsimiegojau. Vėjas 
ir jūra nurimo. Graži diena, tik po kojomis šlapia. Vakar pa- 
vakary tokia liūtis, kaip pas mus būna birželyje. Vaikštinėjau 
ant viešbučio stogo. Skaičiau Diumos „Deimantų vėrinį" *. Ypač 
puikus Kalijostro pasakojimas pirmajame skyriuje. Išėjau pa- 
sivaikščioti ir žiūrėjau į uolas priešais miestą. Po pietų su 
misteriu Sondersu nuėjome pas misterį Diksoną. 

Šeštadienis, sausio 26 (24) 

Valio! Šią akimirką, prieš sėsdamas rašyti, išgirstu, kad 
artėja austrų garlaivis. Nuėjau prie lango ir jį pamačiau. Taigi 


! Jona — senovės hebrajų pranašas. Per audrą išmestas iš laivo 
už nepaklusnumą dievui. Jį prarijo didžiulė žuvis, bet po trijų dienų 
rado gyvą išmestą pakrantėje.— Vert. past. 

2 Senesnis Jafos pavadinimas — Japa. Senovėje tai buvo finikiečių 
miestas. Dabar — Tel Avivo dalis.— Vert. past. 

3 Diumos tėvo romanas iš serijos apie prancūzų revoliuciją. Her- 
manas Melvilis greičiausiai kalba apie epilogą, o ne apie pirmąjį sky- 
rių.— Vert. past. 

baigiasi mano beveik šešios dienos Jafoje. Šiandien labai vais- 
kus rytas, ir, man regis, jog nuo viešbučio stogų matyti Liba- 
nas, gal Hermono kalnas, o įo viršūnę dengia sniegas. Vienuo- 
likta ryto. Ką tik grįžau iš pasivaikščiojimo. Garlaivis artėja. 
Patiko keista mokykla nedideliame aptvare, po tamsiomis aI- 
komis, netoli vartų. Mokytojas — senas turkas; rūko be pers- 
tojo, baisiai rimtas. Sėdau į valtį ir nuplaukiau prie uolų, esan- 
čių jau už uosto ribų. Jos visai nepanašios, kaip tvirtina kai 
„kas, į seno molo ar dar kokio statinio likučius. Tai veikiau 
liekanos uolėto rifo, kurį per tiek amžių puolanti jūra nuglu- 
dino taip, jog dabar jis primena seno molo liekanas. Iš ar- 
čiau uolos primena tik purvo krūvas. Ir spalva visai tokia 
pat. Tačiau iš tikrųjų yra nepaprastai kietos ir tvirtos. Kai ku- 
rios, atrodo, yra vulkaninės kilmės. Pakrantėje, ten, kur uos- 
tas, mačiau žmones, kaip niekur nieko maišus šiukšlių pi- 
lančius į jūrą. Uostas ir be to jau „gražus“. Prajuokino žmo- 
nių, gyvenusių viešbutyje, autografai ir išpažintys: „„(Gyvavau 
šiame viešbutyje“ ir t. t. Iš viso to išeitų kas nors komiška. 
Nors tos išpažintys, vienos kupinos reBginių, kitos atgailos 
ar tiesiog kažkokių nei šiokių nei tokių jausmų, parašytos, no- 
rint paglostyti šeimininko savimeilę, tačiau iš tiesų jos tik iš- 
juokia šitą buveinę. Skaisti saulė ir jūra. Atrodo, tarsi į vis- 
ką žvelgtum pro beorę erdvę. Jūra Mao į didelę mėlynų da- 
žų dėmę. 


Iš JERUZALĖS PRIE NEGYVOSIOS JŪROS 


Per Alyvų kalną prie šv. Stepono vartų į Betaniją. Ant kal- 
vos — varbingas arabų kaimelis. Gražus reginys. Lozoriaus ka- 
pas — paprastas urvas ar celė. Žemyn į slėnį, paskui — vėl į 
kalną. Viskas plyna. Kedrono upė, baisiai gili, juoda ir gedūlin- 
ga. Artinantis prie Negyvosios jūros, Jehosotato slėnis darosi 
vis baisesnis. Jerichono lyguma. Kai kur matyti žalumos plo- 
teliai, sodai, bet auga tik Sodomos obuolių krūmai '. Jericho- 
no lyguma tokia pat, kaip anapus kalnų esanti Šarono lyguma. 
Juodas ir pilkas Gundymo kalnas. Nieko nematyti, tik Negyvo- 
ji jūra ir Kedrono upės žiotys. Labai gundantis vaizdas. Kvai- 
las tas šėtonas, bet juk tai buvo tik regėjimo apgaulė, tai kam 
dar tempti Jėzų į kalno viršūnę? Juk visa tai buvo tik vizi- 
ja. Vieta, kur Kedronas pasuka į Jerichono lygumą, primena 


! Sio krūmo vaisiai auga kekėmis ir panašūs į didelius geltonus 
obuolius. Nuskynus vaisius subyra kaip grybas pumpotaukšlis ir išmeta 
daugybę juodų sėklų, primenančių pelenus.— Vert. past, 


86 


pragaro vartus. Bokšto viršūnėje sėdi šeichai ir rūko. Tvirtovės 
viršuje — trobelės storomis sienomis. Jerichono kaimelis, ant 
kalvos šlaito — griuvėsiai. Palapinė, geri pietūs. Maloniai pail- 
sėjau: sėdėjau prie palapinės durų ir žvelgiau į Moabo kalnus. 
Palapinė — užburtas ratas, saugantis nuo užkeikimų. 

Marsaba. Naktį lijo. Moabo kalnuose griaudžia ir žaibuo- 
ja, staugia šakalai ir vilkai. Baigėm poilsiauti. Lietus, šlapia, 
jojam per apsamanojusią žemumą; čia niekas neauga, išskyrus 
stirksančius ir dygius krūmus; viskas purvina. Priekyje matyti 
kažkokie žmonės. Sargyba sunerimo ir nušuoliavo pirmyn suži- 
noti, kas ten. Sveikinasi. Visi tai supranta: žmogus iš prigimties 
taurus. Jis vertas būti pasveikintas. Kalvose anapus Jordano — 
arabai. Aliarmas. Palyda leidžiasi pirmyn. Po lietaus upė drum- 
sta ir geltona; pakrantėje — augmenija, o toliau — išdžiūvusios 
uolos. Per upę keliasi arabai; žeberklas kaip ietis; panašūs į 
kryžiuočius; pistoletai, grėsmingi šūksmai, tabakas. Plėšikai kas- 
met užpuola Jerichoną. Apkerpėjusia lyguma jojam prie Ne- 
gyvosios jūros. Iš abiejų pusių kalnai. Būtų kaip Komo eže- 
ras, tik trūksta žalumos. Pakrantėje akmenukai ir putų purslai 
kaip pasiutusio šuns seilės. Baisiai kartus vanduo. Visą dieną 
burnoje jaučiau kartumą. Gyvenimo kartumas. Prisiminiau vis- 
ką, kas kartu. Kartu būti neturtingam, plūstamam. Ak, kokie 
kartūs tie negyvi vandenys — pagalvojau. Medžių šakos, iš- 
mestos į krantą; puotos likučiai: neliko nieko, vien tik smala ir 
pelenai, o desertui — Sodomos obuoliai ir gurkšnis Negyvosios 
jūros vandens, Reikia greičiau apsirūpinti atsargomis ir kūnui, 
ir sielai, nes čia nieko nėra. Atsigėriau šaltinio vandens — sū- 
rokas. Vėl pakilom į kalnus — tuščia tuščia. 


JUDĖJOS DYKUMA 


Viskas aplink — vien balsvos kerpės; viskas išbalinta kaip po 
raupsų; kažkoks prakeiksmas; panašu į susenusį sūrį; uolynų 
kaulai, sutraiškyti, apgraužti ir nučiulpti. Čia pasaulio šiukš- 
lės ir atliekos, kaip tos, kur guli už Jafos vartų. Gryni giiau- 
čiai; palyginti su kitais kraštais, ši vieta panaši į skeletą šalia 
gyvo, įraudusio žmogaus. Toks šiukšlynas, kad nerastum nė 
menkiausio niekučio. Jokių samanų kaip kituose griuvėsiuose, 
jokio irimo žavesio, jokių vijoklių — vien tik begalinis plynės 
nuogumas. Balsvi pelenai, krūvos kalkių. Kaip visatos Eskvili- 
nos vartai!. Šv. Saba. Salikomnijos rinkėjai. Baisus vienuolių 


' Eskvilinos vartai buvo pietrytinėje senovės Romos miesto sie- 
noje. Pro juos vedė kelias į vargšų kapines.— Aut. past. 

amatas. Perkirtom plynaukštę, išvagotą sraigių pėdsakais. Ją 
iš visų pusių juosia pelenų spalvos uolos; ganosi suvargusios 
avys ir juodos ožkos. Arabai. Aukštų uolų tarpeklyje — be- 
duinų stovykla, išsidėsčiusi puslankiu kaip dvi eilės katafalkų. 
Dvi Kedrono upės atšakos. Šv. Saba vinguriuoja greta Kedrono. 
Į kapą panašus tarpeklis. Svilina karštis. Matyti urvai ir lan- 
dos. Baisiai gilūs. Vien tik akmenys. Iš kur toks gilumas? Lyja 
tik dvi tris dienas per metus. Ant bedugnės krašto akmens siena. 
Graikų vienuolynas. Rodome laišką. Jį užtraukė pintine prie 
angos. Aukštoje sienoje — sunkios geležinės durelės. Beldžia- 
me, atsiveria, sveikina vienuoliai. Piligrimų užeiga. Minkšta- 
suoliai. Šv. Sabos vynas rakas '. Patogu. Sutemus ilgais akme- 
niniais laiptais, paslaptingais koridoriais, vedančiais uolos 
gilumon, pro skylę sienoje, kopėčiomis, vingiuojančiomis pako- 
pomis nusileidau į Kedrono tarpeklio dugną. Tarpeklio šlai- 
tuose — atsiskyrėlių urvai. Vienuolynas — krūva akmeninių na- 
mukų kalnuose, apjuostų siena. Gera lova, pailsėjau. Nuėjau 
į koplyčią; uoloje iškirstos cėlės; geležinė baliustrada; vienuo- 
liai atsiskyrėliai. Panašūs į strazdus, tik peno semiasi mintimis. 
Daugybė terasų, balkonėlių. Pusiaukelėje, ant bedugnės krašto, 
auga datulių palmė. Sudie. Per aukštas kalvas į Betliejų. Ant 
kalvos sena Elenos koplyčia. Perkopėm per Betliejaus kalvas, 
kur piemenys gano bandas kaip senovėje. Meldžiasi musuimo- 
nas, nugara pasisukęs į Jeruzalę, o veidą atgręžęs į Meką. 
Koplyčioje katalikų vienuolis nuvedė mus į požemį, kur ur- 
vuose palaidoti šventieji. Dega alyvos lempelės. Priėjom Kris- 
taus gimimo vietą. Daugybė lempelių, apšviestos ėdžios. Re- 
ginys nuo koplyčios stogo. Jojam į Jeruzalę, skubam, kad ne- 
užkluptų lietus. Pakeliui į Betliejų mačiau Jeruzalę iš toli; 
jei nebūčiau žinojęs, kad ten ji, būčiau nepažinęs,— vien išde- 
gusios uolos. 


JERUZALĖ 


Raupsuotųjų kaimelis. Namai, aptverti tvora. Siono kalnas. 
Parkas — šiukšlynas. Žmonės sėdi prie vartų, prašo išmaldos, 
dejuoja. Visi suka akis šalin ir baisisi. 

Vaiduokliški vardai: Jehosofatas, Hinomas ir kiti. Apmąsty- 
mai, einant Kančios keliu. Pūškuoja moterys su didžiuliais ne- 
šuliais. Vyrai liūdnais veidais. Vaikštinėju tarp kapų, kol pra- 
dedu jaustis, lyg būčiau apsėstas. 


|! Arakas, arba rakas,— stiprus alkoholinis gėrimas, kurį Sirijoje 
ir Palestinoje daro iš razinų.— Vert. past. 

Įvairiausi kapai, su laipteliais kaip kokioj sakykloj. Hino- 
mo slėnyje minių minios (kaip šventajame rašte) Akmenys 
aplink Absalomo kapą, antkapiai aplink Zacharijaus kapą. 

Viešpaties karsto bažnyčia. Įgriuvęs kupolas, patepimo ak- 
muo, lempelės, viskas apskurę, keistas kvapas, netaisyklingos 
formos urvai, grotai, Kryžiaus suradimo bažnyčia. Maldininkai 
plepa; pavargę ilsisi. 

Didžiulis armėnų vienuolynas. Maldininkai. Matyti Siono 
kalno skardis; akmenys ir žvyras, lyg būtų išbirę iš vežimo. 

Negaliu nuvaryti šalin liūdnų minčių apie gamtos ir žmo- 
gaus abejingumą tam, kuo ši vieta šventa krikščionims. Ant 
Siono kalno auga piktžolės, viena šalia kitos vienodai abe- 
jingai meta šešėlį bažnyčia ir mečetė, o ant Alyvų kalno kas 
Iytą abejingai pateka saulė virš Dangun žengimo koplyčios. 

Pietrytinės sienos kampas. Omaro mečetė. Saliamono šven- 
tykla. Omaro mečetės siena kyla ant Saliamono šventyklos pa- 
matų; triumfuoja nugalėjūsi tą, ant ko ji laikosi, ir simbolizuo- 
ja abiejų tikėjimų tarpusavio santykius. 

Ką reiškia būti apmulkintam Jeruzalėje? 

Pagyvenęs žmogus iš Konektikuto valstijos keliauja po šį 
kraštą platindamas Bibliją; kalbos nemoka; kokia viskas be- 
prasmybė. Vienišas viengungiškas jo būstas. Jis tvirtina, kad 
sušukimas „O, Jeruzale!“ ' įrodąs, jog Jeruzalė — perspėjantis 
pavyzdys. į 

Varderis Krisonas iš Filadelfijos — amerikietis, priėmęs žydų 
tikėjimą; išsiskyrė su pirmąja žmona, vedė žydę. Liūdna. Keistos 
arkos, požeminiai baseinai, kurių pasitaiko Jeruzalėje. Kiekvie- 
ną kartą atrandi vis ką nors nauja. Silomas — baseinas, uola, 
kaimelis. Čia, siaurame tarpeklyje, prasideda Kedrono slėnis. 
Kaimas, kylantis terasomis vis aukštyn; įsikūręs buvusiuose 
laidojimo urvuose, statmename uolos šlaite. Žmogus gyvena 
kapuose, laiko apyvokos daiktus. Viename urve įrengta duon- 
kepė, kitame — svirnas. 

Jehosofato žydų kapinėse netvarkingai išmėtyti antkapiai — 
lyg po kokio sprogimo akmens skaldykloje. Guli taip arti vienas 
kito kaip kokiame garde. Jie tokie seni, kad hebrajiškus užrašus 
Vos gali atskirti nuo laiko įrėžtų pėdsakų. Akmenys beformiai. 
Vienas greta kito Absalomo, Zacharijaus ir šv. Jokūbo kapai. 
Iškalti iš uolos kaip Petroje. Šv. Jokūbo kapas — akmenine pa- 
vėsinė ant prarajos krašto; kolonos. Jehosofato kape matyti gys- 
lelių išvagota uola; laiko nugludinti piliorių kapiteliai. Prie- 


1 Anglų kalboje yra sušukimas „O, Jeruzale!", reiškiantis nustebimą: 
panašus į ,,„O, Jėzau!" — Vert. past. 


89 


šais — didžiulis, akmenų pilnas urvas, prie u1vo — irgi akmenys. 
Pikto  maldininko rankų darbas, viena iš liūdnų  Jeruza- 
lės pramogų. (Reikės pažiūrėti Biblijoje, kieno tai kapas.) Jį 
įamžino apmėtydami akmenimis. Antkapių akmenys atsikišę. 
šlaite — lyg būtų beprisikelią. Iš toli juos sunkiai atskirsi nuo 
tikrų uolų, kurių dosniai pažerta aplink. Alyvų kalnas iki 
pusės nusėtas akmenimis. Priešais — turkų kapinės; prieina prie 
pat miesto sienos, pastodamos kelią aklinoms , Gražiųjų vartų 
arkoms. (Lange matyti Kristaus atvaizdas.) Čia ilsisi žydai ir tur- 
kai, visai kito tikėjimo negu tas, kuris nuo netoliese esančio 
Alyvų kalno buvo paimtas dangun. Miestas apgultas mirusiųjų 
armijos. Aplink vien kapai. 

Gražieji, arba Auksiniai, vartai — dvi arkos su labai puoš- 
niomis ir, matyt, labai senomis skulptūromis dar iš Erodo lai- 
kų. Vartai, pro kuriuos Kristus žengs į Betaniją ir Alyvų kal- 
ną; tie patys, pro kuriuos jis su palmėmis įžengė į miestą. 
Turkai užmūrijo vartus, nes pasakyta, kad pro juos bus paimtas 
miestas. Vienas iš įdomiausių dalykų Jeruzalėje — viskas liu- 
dija apie krikščionybės neišvengiamumą. Tarsi ji būtų pasku- 
tinė religija pasaulyje, po jos jokia kita neįmanoma, 

Siekdamas savo tikslo — kuo labiau pajusti Jeruzalės at- 
mosierą, pasyviai, tačiau neabejingai sėmiau į save jos paslap- 
tingą dvasią. Keldavausi auštant ir eidavau už miesto. Ne aš 
vienas troškau ištrūkti iš ten tvyrančio slogučio. Kasdien mane 
stebindavo būriai miestelėnų, besiilsinčių prie Jafos vartų arkų, 
ten, kur atsiveria vaizdas į Gijono slėnį. Kiti sukiodavosi apie ne- 
toliese esančius fontanus, po slėnius ir kalvas. Jie tikriausiai irgi 
jautė to nedidelio, tarp didingų sienų įsprausto miesto nesveiką 
atmosferą, miesto, kur trūko oro, kur rytas vėluodavosi, o niūri 
prieblanda ateidavo per anksti. Kaip ir mane, juos erzino tas 
dirbtinis varžymas bei visko rikiavimas. Nužingsniuodavau iki 
Siono kalno terasomis nutiestais takeliais ir apžiūrinėdavau ar- 
mėnų, romėnų ir graikų, kariavusių tarpusavyje, bet palaidotų 
drauge, kapus. Žvelgdavau į Gijono kalvos šlaitą, stūksantį 
priešais, didingų miesto bokštų šešėlius, krintančius žemyn, į 
slėpiningą nematomo Gijono slėnio dugną. Kai kildavau au- 
kštyn tamsiais šlaito skardžiais, mano žvilgsnis sustodavo ties 
uolų apsupta dauba, kur augo seni, aplaužyti alyvmedžiai. Čia 
viešpaties angelas sutriuškino Senacheribo armiją. Rytą visi 
buvo negyvi. Regėjau rausvą Akeldamos ' dirvą; ta ryški spal- 
va byloja apie neišperkamą jos kaltę. Ant Piktojo sąmokslo 


! Vieta, kur, pasak Biblijos, Juda nusižudė. Išvertus Akeldama reiš- 
kia „kraujo laukas“.— Vert. past. 

kalvos regėjau vyriausiojo šventiko namų griuvėsius, kur, kaip 
pasakojama, buvo susimokyta nužudyti Kristų, ir tą lauką, kur 
po viskam išdavikas Juda pasikorė. O po pietų aš sto- 
vėdavau prie šv. Stepono vartų, netoli baseino, irgi pavadinto 
jo vardu, toje pačioje vietoje, kur jį apmėtė akmenimis, , ir 
žiūrėdavau, kaip lėtai slenka šešėliai Bezetos ir Siono kalnų 
šlaitais žemyn į Jehosofato slėnį, kaip valandėlę pailsėję daubos 
dugne, jie lėtai ima kopti priešingu Alyvų kalno šlaitu, pakeliui 
aplankydami kiekvieną kapą, kiekvieną urvą. Kalvomis kla- 
joja maldininkai rimtais veidais. 

Viešpaties karsto bažnyčia. Į ją žydai neįleidžiami. Sugriu- 
vęs kupolas; primena netvarkingą griuvėsių krūvą. Apkerpėju- 
sių nišų, kapų, koplyčių labirintai ir terasos. Kvapas kaip ne- 
gyvenamame name, blausi šviesa. Prie įėjimo, savotiškoje nišoje 
minkštasuolis turkų policininkams; jie sėdi sukryžiavę kojas 
ir rūko su panieka žvelgdami į nesibaigiančią virtinę maldi- 
ninkų, kurie įeina ir krinta priešais Kristaus patepimo akmenį, 
išvagotą pilkai rausvomis gyslelėmis; jis kažkuo primena mė- 
sininko trinką. Netoliese. — nuzulinti marmuriniai laiptai, vedan- 
tys į garsiąją Kalvariją, kur tarp daugelio kitų dalykų, blausio- 
je tamsios paauksuotos palūkininko lempos šviesoje matyti ro- 
dyklė į tą vietą, kur buvo įtvirtintas kryžius; o pro siaurą, lyg 
anglių rūsio dangtis, grotelį matyti plyšys uoloje. Tame pačia- 
me lygyje netoliese, priešais bažnyčios duris, yra savotiška 
galerija, apjuosta marmuru; beveik kasdien aš ateidavau čia ir 
žvelgdavau į paniekos kupinus turkus, sėdinčius ant savo min- 
kštasuolio, į niekinamus maldininkus, bučiuojančius patepimo 
akmenį. Bažnyčios durys tarsi kalėjime — su grotuotu langeliu. 
Didesnę bažnyčios dalį gaubia nemažas griūvantis kupolas, kur 
iš po nubyrėjusio tinko kyšo vargani skersinių sijų ir lentjuos- 
čių griaučiai; aplink dažytos ir pelėsiais apaugusios sienos dvel- 
kia kažkokia pasmerkta didybe. Pačiame viduryje stovi vieš- 
paties karstas — bažnyčia bažnyčioje. Tai marmurinė koplyčia, 
vietomis gausiai papuošta skulptūromis; ji dvelkia žila senove. 
Nuo jos portiko sklinda ryški šviesa, apšviečianti besigrūdan- 
čių maldininkų veidus. Jų čia telpa ne daugiau kaip keturi ar 
penki. Pirmiausia patenkate į nediduką prieangį; čia stovi ak- 
muo, ant kurio sėdėjo angelas; paskui įeinate į kapą. Jautiesi, 
tarsi įžengęs į degančio žibinto vidų. Suspaustas ir pusiau apa- 
kintas, akimirką žvelgiate į nieko nesakantį, perdėm išpuoštą 
akmens luitą, o išėjęs laukan, šluostotės kaktą ir džiaugiatės 
ištrūkęs iš tos tvankios ir balaganiškos grūsties. Viskas žiba, 
bet aukso nėra, Jautiesi šlykščiai apgautas. Neturtėlių ir tamsuo- 
lių maldininkų veidai byloja, kad ir jie panašiai nusiteikę. 

Trumpai pabuvę bažnyčioje, paskubomis apibėgę visas kop- 
lytėles ir šventyklėles, jie stovi abejingi ir nusivylę arba sėdi 
būreliais ant nesuskaičiuojamų laiptų ir abejingai aptarinėja 
jiems rūpimas naujienas. Viešpaties karsto bažnyčia — tai šur- 
muliuojantis paskutinių Jeruzalės naujienų centras ir teologinė 
birža; tą įspūdį ypač sustiprina įvairios koplytėlės, specialiai 
skirtos mažesnėms sektoms — koptams, siriečiams ir kitiems. 
Jų čia visur pilna, ir atrodo, lyg regėtum maklerių būdeles. 
Kaip tikroje biržoje, Kryžiaus atradimo koplyčia, vyno rūsys. 
Jei tos bažnyčios link einate purvinu skersgatviu nuo Kančios 
kelio pusės, atsiduriate prie ilgos, aukštos, senos apgriuvusios 
sienos. Kiekviename kamputyje tarp jos didelių kontraforsų ma- 
tyti neseniai supiltos krūvos įvairiausių to barbariško miesto 
šiukšlių. Bet tą akimirką jums į galvą neateina, kad siena, su 
kuria taip nepagarbiai elgiamasi (viliuosi, kad taip daro tik 
turkai), yra pagrindinė siena to pastato, kuriame stovi dievo 
sūnaus karstas. 

Praėję tą sieną, jūs įsmunkate į staigiai besileidžiantį skers- 
gatvį, panašų kaip Edinburge, ir netrukus atsiduriate erdvesnėje 
vietoje, kur kelią pastoja stora siena su mediniais vartais. Žemi 
ir purvini, jie primena kiaulidės vartus. Pro juos iš karto pa- 
tenkate į akmenine tvora apjuostą šventorių. Šitame erdviame, 
garbingo amžiaus, akmenimis grįstame kieme sėdi daugybė pre- 
kijų ir pardavėjų su rožančiais, kryželiais, visokiais niekučiais, 
išdrožinėtais iš alyvmedžio ir Negyvosios jūros akmens, su vi- 
sokiais amuletais ir talismanais. Dėl skubotų perstatinėjimų vė- 
lesniais laikais bažnyčios fasadas labai netaisyklingas, Kairėje 
stovi aukštas senovinis bokštas, panašus į seną pušį; jo apačia 
visa išdraskyta, o viršus baigia sunykti. Daug dailių skulptūrų 
kažkada puošė menkai išlikusį ankstesnį bažnyčios fasadą, bet 
laikas negailestingas, ir dabar jos primena seną, pelių ap- 
graužtą pyragą. 


PAČIOJE JERUZALĖJE 


Kelias veda nuo šv. Stepono vartų į Kalvariją. Tylu ir nyku. 
Arka ir akmuo, ant kurio jis buvo atsirėmęs. Lozoriaus akmuo. 
Miestas primena akmens skaldyklą — vieni akmenys. Skliau- 
tuoti vartai, kontraforsai. Ecce Homo arka. Ant viršaus kažkas 
pasistatė viengungišką būstelį. 

Ką pasakoja gidai. „Štai akmuo, ant kurio rymojo Jėzus, o 
tenai — anglų viešbutis.“ Ten arka, kur Kristus pasirodė žmo- 
nėms, o antai prie to atviro lango parduodama geriausia ka- 
Va Jeruzalėje. Net jeigu Jeruzalė ir nebūtų tokia garsi savo 

istorija, ji vis viena padarytų didelį įspūdį keliautojui savo 
labai savita išore, Kaip Hedon Holas ir jo vaiduokliai įkvėpė 
misis Redklif' parašyti tuos kraują stingdančius romanus, taip 
ir Judėjos gamtovaizdis, primenantis pragarą, įkvėpė žydų pra- 
našus sukurti tą jų kraupią teologiją. 

Vieną popietę, kai pavargęs kopiau Kančios keliu, išgirdau 
muedziną, nuo Omaro mečetės minareto kviečiantį melstis. Tas 
pats girdėti ir nuo Alyvų kalno. 

Savo vingriais išsišakojimais alyvmedis labai panašus į obelį, 
tik dar labiau susiraizgęs, ir jo žaluma ne tokia sodri. Augina- 
mas soduose, todėl jis taip primena obelį. Tas vaiduokliškas 
ir liūdnai atrodantis medis (blaivus ir atgailaujantis) labai pri- 
tinka Jeruzalei ir jos žadinamiems vaizdiniams. Lygumoje, į 
šiaurę nuo miesto sienų, auga daug alyvmedžių. Kaip tik tose 
vietose yra Jeremijos urvas. Po jo niūriais skliautais Jeremija 
sukūrė tas liūdnas savo raudas. Kalvose daug tuščių urvų, apau- 
gusių klaikiais kaktusais, 

Visas miestas pilkas ir žvelgia į jus lyg šalta sustingusio se- 
nio akis. Keistai atrodo blyškiai žalsvoje ryto šviesoje. 

Po dabartine Jeruzale — ankstesnių miestų griuvėsiai. Ke- 
turiasdešimties pėdų gylyje rasta kolonų likučių. 

Judėjos akmenys. Šventajame rašte dažnai minimi akmenys, 
jais nusėti šlaitai. Paminklai ir obeliskai pastatyti iš akmenų; 
akmenimis užmušami žmonės. Biblinė sėkla krinta į akmeningą 
dirvą. Judėja — akmenų sangrūda. Akmenų kalnai ir akmenų 
lygumos; akmenuoti upeliai ir akmenuoti keliai; akmeniniai 
namai ir akmeniniai kapai; akmens akys ir akmens širdys. Ak- 
menys priekyje ir akmenys užpakalyje; akmenys kairėje ir 
akmenys dešinėje. Daugelyje vietų akivaizdžios pastangos iš 
tos žemės išrinkti akmenis; visur matyti akmenų krūvos; su- 
krautos nepaprasto storumo akmenų sienos ne tam, kad už- 
tvertų kelią, o kad būtų daugiau vietos. Tačiau pastangos per 
nieką; nuritinęs vieną akmenį, pamatysi po juo kelis, dar di- 
desnius. Tarsi taisytum seną svirną: kuo daugiau jį ardai, tuo 
jis didėja. Batų galai nusidaužė į akmenis. Tie akmenys retai 
būna apvalūs; dažniausiai jie aštrūs, kieti ir skaudūs. Bet ant 
kelių, pavyzdžiui, ant Jafos kelio, jie nusigludino nuo nesi- 
baigiančio keliauninkų srauto. Daugybė teorijų bandė paaiš- 
kinti tą akmenų gausybę. Aš irgi sukūriau teoriją: senovėje 
koks nors įnoringas tos šalies valdovas įsigeidė išgrįsti visą 
Judėją, pasisamdė rangovą, bet, įpusėjus darbui, šis subankru- 
tavo, o suvežti akmenys taip ir liko gulėti. Kūpso iki šiolei. 


! En Redklif (17644—1823) — anglų romanistė, siaubo romanų au- 
torė.— Vert. pasl. 

Kalvos — įmūryti akmenys. Taisyklingi uolų sluoksniai, uolų 
amfiteatrai kyla suolais ir terasomis. Akmeninės sienos primena 
ne statinius, o natūralias akmenuoto kraštovaizdžio dalis. Kai 
kur laukuose kūpso didžiuliai keisti uolų luitai, skylėti ir ko- 
rėti kaip trūnijantys mastodontų kaulai. Viskas atrodo labai 
sena. Palyginti su šitomis uolomis, Europos ir Amerikos uolynai 
tikri jaunyliai. 

Urvai. Judėja visa išvarpyta urvų, tad nėra ko stebėtis, kad 
tose niūriose skylėse rado sau prieglobstį dešimtys tūkstančių 
niūrių atsiskyrėlių. 

Jeruzalėje visą laiką tvyro deginamų šiukšlių kvapas. 

Vadinamasis Betesdos baseinas pilnas šiukšlių, purvinas ir 
dvokiantis. 

Jeruzalėje trys sekmadieniai per savaitę: žydų, krikščionių 
ir turkų. O dabar, atvykus septintosios dienos baptistų misio- 
nieriams, bus dar ir ketvirtas. Kaip turėtų būti sunku susigau- 
dyti persikrikštijusiesiems. | 

Kelias iš Jafos į Jeruzalę vietomis labai platus, nuo jo ša- 
kojasi daugybė takelių, kuriuos išmynė minios įvairiausių 
tikėjimų maldininkų. 

Arabai palaidais marškiniais aria dirvą. Kai kurie — visai 
senučiukai. Jauti pagarbą senam žmogui, bet tik jau ne pa- 
laidais marškiniais. 

Ta Jeruzalės dalis, kurioje atsiduri, išėjęs pro šiaurinę sie- 
ną, stovi ant akmens skaldyklų. 

Nė vienoje šalyje taip greitai nenusivili romantiškomis iliu- 
zijomis kaip Palestinoje, ypač Jeruzalėje. Kai kurie labai skaus- 
mingai išgyvena tą nusivylimą. Ar tik nebus šitas krašto ny- 
kumas atsiradęs dėl tos nelemtos dievo jam parodytos malo- 
nės? Vargšai tie dangaus išrinktieji. 

Žydai, atsikraustę į tą senovinį miestą, tą nykią ir apmiru- 
sią Jeruzalę, atrodo tarsi musės, įsikūrusios kaukolėje. 

Pranašystėje pasakyta, kad reikia ruošti kelią ateisiantiems 
žydams. Kai į Judėją atvyko Škotijos bažnyčios atstovai, jie 
pasiūlė serui Mozei Montifijorui, kad būtų ne pro šalį panau- 
doti tam reikalui neturtingus žydus: greičiau išsipildytų prana- 
šystė, ir nuo kelio būtų nurinkti visi akmenys. 


KRIKŠČIONIŲ MISIJOS 
PALESTINOJE IR SIRIJOJE 


Anglų misija Jeruzalėje išleido daugybę pinigų. Bažnyčia 
ant Siono kalno kainavo apie septyniasdešimt penkis tūkstan- 

čius dolerių. Puikus statinys. Dabartinis vyskupas šveicaras 
Gobatas labai nuoširdus žmogus, deda daug pastangų. Prieš tai 
jis trejus metus gyveno Abisinijoje. Išleido savo dienoraštį, 
parašytą visai neįmantriu stiliumi, tiesiog kaip apaštalo, glaus- 
tai ir paprastai. Bet darbas, kuriam jis vadovauja čia, Jeruzalėje, 
aiškiai nenusisekė. Vienas jo pavaldinys misionierius prisipaži- 
no misis Sonders, kad iš visų apsikrikštijusių žydų tik vienas, 
jo išmanymu, tikras krikščionis; ir dar visko pripasakojo. Am- 
žini nesutarimai ir pavydas. Tas pats misionierius papasakojo 
misis Sonders daugybę faktų, bylojančių, jog misijoje klesti 
intrigos, kaip per kokius miesto tarybos ar partijų lyderių su- 
sirinkimus. | 

Dažnai tekdavo eiti pro protestantų mokyklą ant Siono 
kalno, bet ten amžinai nieko nebūdavo. Vienintelė įdomi vie- 
ta — tenykštės kapinės. Apsilankiau misionierių susirinkime Je- 
ruzalėje (buvo sumanyta surinkti lėšų misijai kažkokioje kitoje 
vietoje), bet didelio pakilimo ten nebuvo. Per metus jiems 
pavyko surinkti kitoms misijoms apie tris svarus ir dešimt ši- 
lingų. 

Amerikiečių misija Smirnoje buvo uždaryta. Ten man papa- 
sakojo graudžių dalykų. Neatsirado nė vieno apsikrikštijusiojo, 
kuris nebūtų turėjęs kokių nors nuodėmingų ketinimų. 

Jafoje gyvena misteris ir misis Sondersai iš Rod Ailendo. 
Misteris Sondersas — palūžęs ir nusigyvenęs inžinierius, nesėk- 
mingai bandęs laimę Kalifornijos aukso kasyklose. Misis Son- 
ders visais atžvilgiais už jį pranašesnė. Juos atsiuntė steigti 
žemės ūkio mokyklos žydams. Jie bandė, bet nesėkmingai. Žy- 
dai, būdavo, ateina, dedasi esą sujaudinti, gauna apdarą, o pas- 
kui dingsta. Misis S. pasakojo, kad jie baisūs apgavikai. Dabar 
misteris S. nieko nedaro — čionykštis klimatas jį galutinai pri- 
baigė. Misis S. pas šeiką mokosi arabų kalbos ir gydo vaI- 
gšus. Ji sakosi lauksianti viešpaties atėjimo. Tam ji tikrai 
pasirengusi, kantrybės turi iki valiai. Jų dukrelė atrodo lizota 
ir ilgisi namų, bet viešpaties skirtus darbus reikia atlikti. 


Misis Minot iš Filadelfijos čia atvyko prieš kokius trejus 
metus steigti žemės ūkio akademijos žydams. Ji, regis, pirmoji 
taip aktyviai kibo į šį reikalą, be to, plunksna ragino ir kitus 
to imtis. Fanatiškos energijos ir dvasios moteris. Trumpai pa- 
buvusi Jafoje, grįžo į Ameriką rinkti lėšų. Jai pavyko, ir 
į čia atsigabeno įrangos bei pinigų. Maždaug už pusantros 
mylios nuo Jafos ji nusipirko sklypą. Drauge su ja atvažiavo dvi 
jaunos amerikietės. Tačiau joms nesisekė. Nė vienas žydas ne- 
apsikrikštijo ir nesusidomėjo žemdirbyste. Jaunosios pagalbi- 

ninkės sunegalavo ir grįžo namo. Po mėnesio misis Minot 
mirė. Man teko važiuoti pro tą vietą, kur ji gyveno. 

Diakonas Diksonas iš Grotono Masačusetso valstijoje. Tą 
žmogų įkvėpė misis Minot išleisti laiškai. Jis pardavė savo 
fermą ir atvažiavo čia su žmona, sūnumi bei trimis dukterimiš 
maždaug prieš dvejus metus. Čia dera pridurti, kad visi tie ban- 
dymai suderinti Palestinoje ūkininkavimą ir religiją paremti 
įsitikinimu, kad jau ne už kalnų tas išpranašautasis žydų 
sugrįžimas į Judėją. Todėl krikščionys turi juos tam paruošti — 
atversti į tikrąjį tikėjimą, išmokyti ūkininkauti, kitais žodžiais 
tariant, turi parengti dirvą tiesiogine ir perkeltine prasme. Su 
misteriu Sondersu nuėjome pasižiūrėti namo, kur gyvena mis- 
teris Diksonas. Maždaug valanda kelio nuo Jafos miesto vartų. 
Namas ir sklypas tokie pat kaip ir labiau pasiturinčių arabų. 
Koks dvylika akrų dirbamos žemės. Šilkmedžiai, apelsinme- 
džiai, granatai, kviečiai, miežiai, pomidorai. Sklypas yra Šarono 
slėnyje, matyti Efraimo kalnai. Misteris Diksonas — tikras jan- 
kis, kokių šešiasdešimties metų, su ilga rytietiška barzda, apsi- 
vilkęs amerikietišką surdutą ir šeikerišką liemenę. Mus įvėdė 
į nejaukų, daržinę primenantį namą, supažindino su misis D., 
pagyvenusia, rimta moterimi. Susėdome. Po kelių įžanginių 
frazių prasidėjo toks pokalbis: 

H. M. Tai nutarėte čia įsikurti visam laikui, misteri Dik- 
sonai? 

Misteris D. Įsikūrėme Siono žemėje, sere,— atsakė jis, už- 
sispyrėliškai pabrėždamas tuos žodžius. 

Misis D. (lyg būgštaudama, kad vyras nepradėtų savo gies- 
melės, ir dėl to, kad pasijuto nemaloniai). Keliai dar gerokai 
purvini? (kreipdamasi į misterį S.) 

H. M. (misteriui D.) Ar jums padeda dirbti žydai? 

Misteris D. Ne. To sau negaliu leisti. Viską darau pats su 
sūnumi. Be to, žydai tinginiai ir nemėgsta darbo. 

H. M. Ir dėl to sunku išmokyti juos ūkininkauti? 

Misteris D. Žinoma. Todėl krikščionys turėtų labiau stengtis. 
Matote, jau pats metas, ir krikščionys privalo parengti dirvą. 

Misis D. (man) Sere, ar Amerikoje daug kalbama apie mis- 
terio D. veiklą? 

Misteris D. Ar jie tiki žydų atgimimu? 

FH. M. Šito negalėčiau pasakyti. 

S Misis D. Manau, kad dauguma tiki panašiomis pranašystė- 

mis tik perkeltine prasme, 

H. M. Galimas daiktas. 

ma JŲ dukros čia ištekėjo už vokiečių, gyvena netoliese; 
Mta paleisti į pasaulį pulką mišriakraujų bastūnų. Se- 

nasis Diksonas kupinas puritonams taip būdingos energijos, 
persiėmęs ta nelemta žydų krikštijimo manija ir pasiryžęs iki 
galo tęsti savo donkichotišką misiją. Jo žmonai tai ne prie šir- 
dies, bet ji taikstosi. Liūdna ir juokinga kaip ir visi kiti dalykai 
pasaulyje. 

Daktaras Kejokas, Anglijos konsulas. Gimęs jis čia, keletą 
metų praleidęs Anglijoje. Ten jis sugebėjo kitus sudominti 
žydų likimu ir pagaliau atvyko į Jafą misionieriauti, apsirūpinęs 
lėšomis, surinktomis Anglijoje iš dievobaimingųjų. Tačiau jis 
jau seniai atsisakė savo ketinimų, ėmė verstis prekyba. Se- 
kėsi gerai, ir galop jis tapo Anglijos konsulu. Jam labai nepa- 
tinka, kai kas nors ima kalbėti apie misionierius. Sklinda gan- 
dai, esą jis ne itin skrupulingai tvarkė misijos lėšas. 

Seras: Džozefas Montifijorė. Šitas krezas pernai atvyko į Pa- 
lestiną, nusipirko didelį sklypą ant Gijono kalvos, aptvėrė jį 
ir ketino įsteigti ligoninę. 

Tas milžiniško ūgio septyniasdešimt penkerių metų vyras iš 

Jafos į Jeruzalę atkeliavo neštuvuose, įtaisytuose ant mulų. 
Iš jo nuplėšė kaip reikiant, už kiekvieną paslaugą. Seras Dž. iš 
širdies rūpinasi savo tėvynainių reikalais, ir visi šneka, kad 
jis čia įsikurs visam laikui. 
Tuščios pastangos paversti žydus ūkininkais. Pirma, Judėja, 
išskyrus nedidelę jos dalį, yra dykuma. Antra, žydai nekenčia 
ūkininkavimo. Palestinoje žemdirbyste verčiasi tik arabai. Žy- 
dai nesiryžta gyventi už miesto ar kaimuose, nes bijo, kad bus 
žiauriai persekiojami arabų ir turkų. Be to, Palestinoje gyvena 
palyginti nedaug žydų. O kaip atkeldinti tuos, kurie išsibarstę 
kituose kraštuose? Nebent per stebuklą? Misteris Vudas iš Kon- 
kordo Niu Hampšyro valstijoje, Amerikos konsulas Beirute, 
papasakojo vieną paslaptį apie misis Minot. Jis ir L. Napjė 
maną, jog ji buvo pamišėlė. Be to, papasakojo apie kembelitę ! 
mis Viljams. 

Misteris Vudas matė misterį Diksoną, vaikštinėjantį po Je- 
ruzalę su atskleista Biblija ir belaukiantį, kol prasivers Alyvų 
kalnas, ir bus nutiestas kelias žydams. 

Ecce Homo arka. 


Sausio 27 (25) 

Vakar pirmą valandą dienos sėdau į austrų garlaivį „Ak- 
vila imperial“, bet išplaukėme tik vėlai vakare. Visą naktį — 
stiprus vėjas ir didelės bangos. Ryte išvydom krantą. Libano 


1 Kembelitai — Kembelų, Tomo ir Aleksandro, amerikiečių teolo- 
gų, gyvenusių 18 a. pab.— 19 a. pr., šalininkai. Jie įkūrė Kristaus mo- 
kytinių sektą.— Vert. past. | 

kalnai užkloti sniegu. Hermono kalno nematyti, jis žemyno gi- 
lumoje. Antrą valandą po pietų išmetėm inkarą Beirute. Vieš- 
butis „De Belvju“. Vorburtono palydovas. Pučia sirokas. Mies- 
tas stovi ant kyšulio, besitęsiančio nuo Libano kalnų. Apiink 
didingi kalnai. Siena apjuostas miestas. Senų kryžininkų pilių 
griuvėsiai. Miestas tarp dykumos ir jūros, ir abi jį niokoja: 
po smėliu palaidoti medžiai ir namai. Puikūs sodai. Į molą 
dūžta bangos; tarytum vaikščiotum rifu. Viešbutis gražioje vie- 
toje. 


Pirmadienis, sausio 26 

Graži, šilta diena. Išėjau pasivaikščioti. Į uolas vangiai teš- 
kena bangos. Gražus kelias į miestą. Konsulo knygos. Įdomus 
žmogus. Nesėkmingas ginčas per pietus. Jaunas prūsas. 


Sausio 27, 28, 29, 30, 31 

Viešbutyje. Libano kalnas — sniegas, saulė, tropikai, tarsi 
ašigaliai ėmė ir susitiko. Vartai. Atskubėjo gubernatoriaus Tar- 
tero kurjeriai; atnešė žinią apie mūšius. Dienos tykios. Vaikšti- 
nėju jūros krantu. Dūžta bangos. Dėl ko visas tas sąmyšis? 
Rytiečiai nepripažįsta nei židinio, nei lovos. Jie niekada ne- 
rausta. Pokylis pas pašą. Vertėjas — turkas kavaleristas. Sunino 
kalnas. Adonio upė. Rami neviltis. Janyčaro laidotuvės. Rankose 
Koranas. Pokylis pas pašą. Vertėjas kavaleristas. Dvylika tei- 
sėjų. Konsulas misteris Vudas iš Konkordo. 

Sekmadienis, vasario 1 

Puiki diena — nurimo jūra ir vėjas. Pirkau bilietą į Smirną 
(apsuko); plauksiu austrų Loido firmos garlaiviu „Smirna“. Įsė- 
dau trečią valandą. Nespėjau atsisveikinti su misteriu Vudu. 
Išplaukėm leidžiantis saulei. Beirute išbuvau savaitę. Labai lėtai 
plaukiam. Laivas nešvarus, beveik jokių patogumų. Neman- 
dagus kapitonas; scena per pietus. Kapitonas buvęs Ameri- 
koje. 

Pirmadienis, vasario 2 

Dešimtą valandą ryto priekyje, už dešiniojo borto, išvydau 
Kiprą. Artėjant matyti ilga, šviesiai geltona pakrantės juosta, 
o gilumoje — iškilūs kalnai. Šituose vandenyse iš bangų putos 
gimė Venera. Sunku tai įsivaizduoti. Lygiai taip pat sunku, 
stovint ant Alyvų kalno, įsivaizduoti, kad čia prisikėlė Kristus, 
Apie penktą valandą po pietų išmetėme inkarą netoli Kipro 
uosto Larnakos. Nelabai galėjau išlipti į krantą. Pamačiau, kiek 
įmanoma pamatyti nuo denio, o tai nemažai. Aplink miestą 
lygumos. Primena Turkiją. Palmės ir minaretai. Išilgai pakran- 
tės stovi namai. Iš čia eksportuojamas vynas. Netoliese kivir- 

čijasi valtininkai — penkiese varžosi dėl vieno keleivio. Sau- 
lėlydis. 


Antradienis, vasario 3 


Praeitą naktį dvelkė silpnas vėjelis O vienuoliktą ryto 
atsigręžė priešinis vėjas ir užėjo labai smarkus škvalas. Pūtė 
visą dieną, laivą baisiai mėtė ir supo. Bangos griūva iš visų 
pusių. Vargšai maldininkai serga jūros liga. 


Trečiadienis, vasario 4 


Staiga stojo labai gražus oras. Visą laiką matyti Karamani- 
jos! pakrantė. Aukšti kalnai; žemėlapyje pažymėta, jog sep- 
tynių tūkstančių pėdų aukščio. Vakar per škvalą juokingai elgėsi 
vienas graikas, visai kaip Panurgas“*. Jis jau manė, kad išmušė 
jo valanda. Pietūs kajutkompanijoje. Kapitonas ir kiti laivo ka- 
rininkai labai demokratiški. Įėjo vyresnysis mechanikas, prisėdo, 
pakėlė tostą į karalienės sveikatą. Visi tie „Loido“, ,„Mesege- 
rio" ir „Imperialo“ firmų laivai statomi Anglijoje ir duoda di- 
delį pelną. Gražus vakaras, mėnesiena. Priartėjome prie Rodo 
salos, bet nesustojome pakrantėje, nors laive — keli turkai, ke- 
liaujantys į šią salą; kapitonas, pasinaudodamas mėnesiena, no- 
rėjo išplaukti iš tos painios Sporadų salyno atšakos. Rodas — 
didelė ir kalvota sala su keliais aukštais kalnais gilumoje. Ne- 
seniai įvykęs sprogimas parako sandėlyje sugriovė didesnę 
Riterių gatvės dalį. Pasirodo, kad ir pačios žymiausios vietos 
sudarytos iš įprastinių elementų — žemės, oro ir vandens. Vy- 
riausiasis laivo mechanikas (anglas iš Kornvolio) pasikvietė 
mane apžiūrėti mašinų skyrių, o paskui pavakarieniauti jo ka- 
jutėje. Jis buvo kiek įgėręs. Rodydamas į mašinas, pasakė: 
„Argi ne puikūs daikčiukai, sere?“ Tiesiog įsimylėjęs tuos mo- 
torus. Ilgai buvau denyje; mat švietė graži mėnesiena, o be to, 
bijojau gulti. Nuėjau į lovą apie vienuoliktą, bet antrą valandą 
buvau priverstas vėl užlipti ant denio — neleido miegoti bla- 
kės. Neapsakomai dėl jų kamuojuosi. Jau ketvirta naktis, kai 
negaunu išsimiegoti, ir taip tęsis iki Smirnos. Blakių, blusų ir 
moskitų antpuoliai tiesiog nuodija mano kelionę į Rytus. 


Ketvirtadienis, vasario 5 

Visą naktį plaukėme tarp Sporadų salų. Ryškiai švietė mė- 
nulis; ant tiltelio laivo pirmagalyje stovėjo kapitonas su padė- 
jėjais ir šauniai vairavo laivą per sąsiaurių labirintą. Auštant 
mus iš visų pusių supo salos ir salelės. Viena iš didesnių salų — 


1! Pietvakarinė Mažosios Azijos dalis. — Vert. past. 
2 Panurgas — veikėjas iš Fransua Rablė romano „Gargantiua ir 
Pantagriuelis". Persirijęs audros metu jis vos galo negavo.— Vert, past. 

Kora. Pro kelias salas praplaukėme visai arti. Beveik buvo 
galima šokti į krantą. Tik jūra čia gili. Salos taip arti viena 
kitos, kad neaišku, kaip į čia patekti ir kaip išsikapstyti iš 
tos tirštumos. Visos salos uolėtos, plikos, be jokios augmeni- 
jos. Kai kur, tiesa, matyti lopinėliai žalumos. Vienoje saloje 
regėti ugnelė. Tokioje vietoje reikėtų plaukti valtimi, ne laivu. 
Sutikome du ar tris nedidelius, įdomius graikų laivus. Šiaip ke- 
lionė maloni, tik gamtovaizdis kažkoks eskiziškas, nepilnas. 
Tarsi plauktum milžiniškos graviūros kontūrais. Vaizdą pagyvi- 
na šešėliai. Čia pat ryškiai juoduoja sala, už jos — kita, rūkais 
prisidengusi. Ryškiai išsiskiria terasos, tai pilkos, tai purpurinės, 
priklausomai nuo atstumo, Giedras rytas. Šviesiai žydras dan- 
gus. Išplaukę iš labirinto, priekyje išvydom tokias vienišas 
Samo ir Patmo salas. Patmas iš tikrųjų visiškai atsiskyręs; tai 
ypač akivaizdu, kai staiga jį išvysti po tų kitų salų, kurios 
sukibusios lyg obuoliai ant šakų. Šita sala gan aukšta ir 
labai nyki. Visiškai negyvenama. Čia vėl apninka tas šiuolai- 
kinio keliautojo prakeikimas — skepticizmas. Negaliu įsivaiz- 
„duoti, kad čia šv. Joną aplankė regėjimai; lygiai taip, kaip 
plaukdamas pro Chuano Fernando salas, negalėjau patikėti, 
kad ten gyveno Defo aprašytasis Robinzonas Kruzas. Mano 
visos širdies pasiųsčiau Nibūrą ir Štrausą' velniop. Tegu ga- 
las tą jų įžvalgumą ir protą. Jie atėmė iš mūsų iliuziją. Nors 
kai kam jie ir atvėrė akis, padėkos nenusipelno. Gaila, kad tų 
šventų kraštų gamta tokia nepatraukli. Kapitono pasakojimas 
apie graikų maldininkus; jų dėka Loido firma gauna didesniąją 
savo pelno dalį. Laivuose jie sugrūsti kaip gyvuliai aptvare. 
Ištisus metus taupo pinigus kelionei į šventas vietas. Traukia 
kaip musulmonai į Meką. Jeruzalėje dvasininkai pardavinėja 
jiems bilietus į dangų — spausdintus popierėlius, kurių vidury- 
je balandis, o iš šonų — dievo tėvo ir dievo sūnaus atvaizdai. 
Dangus suskirstytas vietomis kaip teatro salė per benefisą. „Ne- 
turiu, šita vieta jau parduota. Ten irgi ne. Jei norite, prašau 
čia, kamputyje. Puiku, mokėkite penkis šimtus piastrų, ir vieta 
jūsų.“ Vyresnysis mechanikas papasakojo, kaip pernai šiame 
laive susipažino su Maiku Volšu. Jis keliavo į Krymą. Triesto 
aludėje anglų laivų mechanikams išdrožė kalbą. Sukėlė įta- 
Iimą austrų šnipui. Kornvolietis laivo mechanikas tiesiog įsi- 
mylėjo tą kilniadvasį narsuolį Maiką. Anas buvo be skatiko 
ir iš visų skolinosi. „Kilniškiausias“ žmogus. 


! Bartoldas Georgas Nibūras (1776—1831) ir Davidas Frydrichas 
Štrausas (1808—1874) — vokiečių istorikai; tyrinėjo biblinius mitus ir 
teigė, kad jie neturi istorinio pagrindo.— Vert. past. 


100 


Penktadienis, vasario 6 

Šalta, lietinga naktis. Nežinojau, ko griebtis — tirtėti ar 
kasytis. Dariau ir tą, ir tą. Siaubinga naktis. Minutėlę užsnūdau 
ant kanapos. Pabudau sustiręs į kaulą. Paskui ko iš proto ne- 
išėjau gindamasis nuo blusų. Besikasančiųjų laivas. Kapitonas 
turi nugaros kasytuvą. Du vyrai, surėmę nugaras, trinasi vienas 
į kitą. Pagrindinis užsiėmimas. Priešaušryje, lietui lyjant, įplau- 
kėme į Smirnos įlanką. Beveik du mėnesiai nuo to laiko, kai 
čia buvau. Apačioje — kalvos žalios, o viršūnes dengia sniegas. 
Išlipau į krantą, į viešbutį pusryčiauti. Sukčius oficiantas. Vai- 
kščiojau po turgų. Iškeičiau čekį. Per pusryčius kamavo baisus 
skausmas viršugalvyje — juk penkias naktis visai be miego. 
Penktą valandą išplaukėme Loido firmos austrų sraigtiniu 
„Italijos“  garlaiviu į Pirėją. Uoste — austrų karo laivas. 
Jaunesnieji karininkai keistose, panašiose į kanojas valtelėse. 
Atsistoja. Vienas užgulęs irklus. Rūko. Šėlioja. Kauštelėje. Lin- 
ksminasi. Vejasi garlaivį. Naktį gerai pailsėjau. Italų pirklys 
iš Ankonos. Subankrutavęs, bet linksmas. Rūkom. „Bažnyčios 
valdos — velnio valdos!“ Jo laivas — Konstantinopolio muitinė- 
je. Venecijietis su žmona ir vaiku. Visur vėjas. Laivas — tikra 
vėjų pagairė. Ant denio jokio jaukesnio kampelio. Albanas 
geria vyną. Graikų šventikas. (Maža dovanėlė.) 

Šeštadienis, vasario 7 | 

Išmetėme inkarą Syroje. Prieš tai po pietų stabtelėjome Ski- 
jo saloje. Visą naktį pūtė smarkus vėjas. 

Jau trečią kartą Syroje. Dabar gerokai šalčiau negu aną 
sykį. 

Auštant leidomės tolyn. Priešinis vėjas, pasišiaušusi jūra, 
šalta, nejauku. Iki keturių pragulėjau. Nors praplaukėme ne- 
mažai salų, jų nemačiau. Leidžiantis saulei, priplaukėme Pirė- 
ją. Nuogi, nykūs krantai ir salos. Septintą valandą išmetėm in- 
karą. Šviesi mėnesiena, dar žymu, kad neseniai buvo audra. 
Išmetęs inkarą, stovi karo laivas. Sėdau į valtį ir nuplaukiau 
į krantą, paskui — į seną brikelį ir leidausi per kaimelį; tokių 
dažnai pamatysi kanalų pakrantėse. Pagaliau pasukome į grįs- 
tą, tiesų kaip strėlė kelią į Atėnus. Sutikome raitų ir pėsčių 
sargybinių. Kavinėse sėdi graikai, rūko. Rytoj ketinu eiti į 
Akropolį. Važiuodamas jį mačiau mėnesienoje. 

Mąstydamas apie šv. Joną, staiga išvydau Sentoną — ara- 
bų šventuolį, stovintį man ant tako. Veik visai nuogas, kaž- 
koks juokingas — visas mano rimtumas prapuolė. Visiškas idio- 
tas, pamišėlis, svaičiotojas, rūko opijų, tačiau į jį žiūrima su 
didžia pagarba ir susižavėjimu, jį visur įleidžia. Nelaimingas 

silpnaprotis, nuogas ir nuskuręs Sentonas. Vargšeli, tu truk- 
dai išsipildyti pranašystėms. Nors tu ir šventasis, tau dar toli 
iki to, kad paveldėtum žemę; tu net paprasčiausių marškinių 
savo nuogumui pridengti negali gauti. 


Sekmadienis, vasario 8 

Po audringos ir šaltos kelionės nuleidome inkarą Pirėjyje 
ir mėnesienoje atkeliavome į Atėnus. Viešbutis ,D' Angleterre“, 
gidas Aleksandras keliavęs su Boidu, kuris parašė Mario ke- 
lionės vadovą. Akropolis: marmuro luitai — kaip ledas iš Ven- 
hemo! tvenkinio arba kaip didžiuliai vaško gabalai. Parteno- 
nas stūkso kaip Konstantino kryžius. Aštrios uolos ir lygūs 
šventyklos akmenys — visiška priešingybė. Stirlingo pilyje prie 
Glazgo gamta ir menas sutaria, Akropolyje —ne. Nežymios 
sandūros suakmenėjo. Trupa kaip sniego pyragas. 

Dzeuso Olimpiečio šventykla. Kaip skynime miško vidury- 
je — kolonų giraitė. Dvi stovi atskirai pačiame gale. Viršuje 
skulptūros fragmentas. Palmė, akantai, nusvirę kaip šakos. Nug- 
riuvusi aptvaro kolona primena antkapį. Kaip monetos, sudėtos 
ritinėliais; masyvios. Pasviręs postamentas, išversta pušis; kri- 
to tiesiai, simetriška net nuvirtusi. Išstovėjo daugiau kaip du 
tūkstančius metų, kol pagaliau nugriuvo; Tą pačią naktį nug- 
riuvo ir Erechtejono kolona ?. 


Pirmadienis, vasario 9 

Su Aleksandru apžiūrėjom griuvėsius; užsukome į jo par- 
duotuvę (Himetos medus, Parnaso nendrės, Maratono kriauklių 
vėriniai, Atėnų vaizdai, rūbai). Viešbutyje sutikau misterį Mar- 
šalą iš Bostono ar Niujorko. Ieškodamas ledo, apkeliavo visas 
Viduržemio jūros šalis. Prisikapojo ledo Juodojoje jūroje. Įsi- 
vaizduoju jo gyvenimo istoriją. Aplankiau daktarą Kingą, kon- 
sulą. Žmona graikė. Pakvietė arbatos. Jo duktė buvusi Ameri- 
koje. Malonus vakaras. Šalta, visą dieną tai sninga, tai šviečia 
saulė, 


Vasario 10 

Tarp griuvėsių. Dar sykį viską apėjau. Gerai išsilaikiusi Te- 
sėjo šventykla. Gelsvos kroko spalvos, lyg apdegusi laiko ug- 
nyje. 

Besparnės pergalės šventykla *. Prisikėlimas. Besirišanti san- 
dalą Nikė, grakšti ir žavinga. Genujos bokštas, jame įmūrytos 


! Tvenkinys netoli Salemo miesto Masačusetso valstijoje.— Vert. 
past. 
Ž Erechtejonas — šventykla Akropolyje, garsus jonėnų architektūros 
pavyzdys.— Vert. pasi. 

3 Nikės šventykla.— Vert. past. 

propilėjų kolonos. Partenono grindys — ketvirtainiai tvirtai su- 
kibę ledo luitai. Jokių mūrijimo pėdsakų. Meistriškai sudėta. 

Vakarą praleidau kalbėdamasis su jaunu anglų karininkų 
iš Kefalinijos. Papasakojo istoriją apie Lindžio Futo sūnų. Re- 
gėjau saulėlydį nuo Likabeto. Gražus kelias į viršūnę. 


Trečiadienis, vasario 11 

Giedra, graži diena. Maloni kelionė ant vežėjo sėdynės į 
Pirėją. Visą kelią matau Akropolį. Tiesus kelias. Ryškiai matyti 
dangaus fone. Tarp Himeto ir -Penteliko — viršūnė, apdengta 
sniegu. Žvelgia į savo kūdikį Partenoną. Partenono griuvė- 
siai — kaip laužantis ledus Hudzonas. Antrą valandą sėdau į 
prancūzų garlaivį „Cydnus“, plaukiantį į Mesiną. Šitas puikus 
laivas pastatytas Prancūzijoje. Laive sutikau du ar tris jaunus 
anglus. Kalbėjausi su jais. Čia yra Miseris '; keliauja į Angli- 
ją. Šnekėjomės. Praplaukėm kalvotą Morėjos pakrantę. Patogi 
lova, gerai išsimiegojau. 


Ketvirtadienis, vasario 12 
Priešinis vėjas, apsiniaukę, bet garlaivis plaukia greitai. 
Nemažai keleivių antrojoje klasėje. Šiandien krantų nematyti. 


Penktadienis, vasario 13 

Auštant priekyje pasirodė Kalabrijos ir Sicilijos krantai. 
Dešimtą valandą buvom netoli jų. Abu krantai aukšti, raižyti, 
vaizdingi. Daug namų. Ant aukščiausių viršūnių — sniegas. Sma- 
giai plaukiam sąsiauriais. Pirmą valandą nuleidom inkarą Mesi- 
noje. Puikus uostas, kaip. įlanka. Lietinga diena. Išlipom poli- 
cijos prieplaukoje. Patikrino dokumentus. Viešbutis prašmat- 
nioje gatvėje. Didžiulė bažnyčia. Atidaviau išvalyti apsiaustą. 

Šeštadienis, vasario 14 

Praeitą vakarą nuėjau į kavinę prie “operos teatro, tikėda- 
masis sutikti daktarą Lokvudą iš amerikiečių fregatos. Nepasi- 
sekė, Malonus rytas. Uoste daug Amerikos laivų, atplaukusių 
paimti vaisių. Dabar pats sezonas. Buvau viename laive. Nuė- 
jau į fregatą. Aplankiau kapitoną Belą. Mačiau daktarą Lok- 
vudą. Drauge su juo asiliukais nujojome ant aukštos kalvos 
už kokių keturių mylių. Telegrafas. Papietavau su Lokvudu ir 
laivo karininkais kajutkompanijoje. Maloniai praleidau laiką. 
Paskui su daktaru vaikštinėjome po miestą, vakare nuėjome į 
operą pasiklausyti Verdžio „Makbeto“. Nuėjau gulti vienuo- 
liktą valandą. 

Mesinos sutvirtinimai žvelgia į miestą; o ne į jūrą. Nema- 
žas miesto plotas nugriautas, kad iš tvirtovės būtų geriau ma- 


! Miseris — garsus gidas.— Vert. past. 
/ 

tyti kiti miesto rajonai. Bažnyčioje — saulės laikrodis. Per mies- 
tą teka kalnų upeliai. 


Sekmadienis, vasario 15 

Į viešbutį užsuko daktaras Lokvudas, pasėdėjo, paskui pa- 
siūlė eiti su juo pasivaikščioti. Vaikštinėjome po priemies- 
čius, nusidriekusius jūros pakrantėje. Matyti Kalabrijos kalnai. 
Primena Salvatorės Rozos paveikslus. Pakeliui matėm karnava- 
linę kaukių eiseną. Nuėjome septynias ar aštuonias mylias, su- 
sėdom ant akmenų pasikalbėti. Puiki diena. Labai ja patenkin- 
tas. Šeštą valandą grįžom pietauti į viešbutį. Vakare gatvėse 
labai gyva. Su daktaru vaikštinėjom iki dešimtos. Nuolatiniai 
kavinių lankytojai. 


Pirmadienis ir antradienis, vasario 16 ir 17 

Pirmą valandą dienos neapolietišku garlaiviu išplaukėme į 
Neapolį. Nusipirkau antrosios klasės bilietą. Paskui teko labai 
gailėtis. Perkirtom sąsiaurį į Redžą (šv. Povilas), kur prasto- 
vėjom iki vidurnakčio. Auštant sustojome kitoje vietoje; aukš- 
tai, ant anos uolos, nušautas Miuratas. Vidurdienį sustojome 
trečioje vietoje — pakrantėje. Puikus oras. Ramuma ir grožis. 
Tankiai gyvenama pakrantė; labai aukšta ir kalnuota. Gražūs 
reginiai. Plaukiam arti kranto. Vėl kamuoja nemiga (iš Redžo 
mačiau Etną). 


Trečiadienis, vasario 18 . 

Prieš auštant praplaukėm sąsiaurį tarp Kaprio salos ir že- 
myno, įplaukėm į Neapolio įlanką. Stovėjau denyje. Netrukus 
pasirodė tamsūs Vezuvijaus kontūrai. Pažinau jį iš paveikslų. 
Netrukus pajutau miesto kvapą. Ryškios šviesos. Dėl policijos 
nepaslankumo laive užtrukom iki devintos ryto. Nuėjau su ki- 
tais į „Ženevos“ viešbutį. Pritrenkė pirmas Neapolio įspūdis. 
Minios žmonių, gražios gatvės, aukšti namai. Per pusryčius 
Rainlenderis ir Fridmanas pasakė, jog važiuoja į Pompėją. Pri- 
sidėjau prie jų. Traukiniai visur vienodi. Važiavome per Porti- 
čį, Reziną, Tore del Greką. Pompėja — kaip ir bet koks kitas 
miestas. Žmogus visais laikais toks pat. Oras toks pat, ar tu 
gyvas, ar miręs. Pompėja — kaip raminantis pamokslas. Pom- 
pėja patinka labiau negu Paryžius. Sargyba. Tyku kaip Negy- 
vojoje jūroje. Jojam prie Vezuvijaus. Papėdėje — vynuogynai. 
Pelenais nužertas kelias. Neatsiliekame nuo gido. Deramės su 
juo. Senasis Pompėjos krateris. Naujasis krateris panašus į seną, 
apleistą akmens skalidyklą; deganti baidyklė. Raudona ir gelto- 
na. Užesys. Gausmas, ugnies atšvaitai. Nusileidau į kraterį. Už- 
šalusi lakrica. Paskubomis nusileidom nuo kalno. Sutemo. Jo- 
jame tamsoje. Nunciatoje gavome palydovą į Neapolį. Šalta. 

Nepasiėmiau švarko. Į viešbutį grįžom vidurnaktį. Už mies- 
to ir gatvėse tylu. Vienas priemiestis. Pavalgiau ir — į lovą. 


Ketvirtadienis, vasario 19 

Ryžausi pasivaikščioti vienas. Strada de Toledo. Graži gat- 
vė. Kaip Brodvėjus. Daug žmonių. Puikus miestas. Rūmai, ka- 
'reiviai, muzika, visame mieste — ginklų žvangesys. Pro arką 
žygiuoja kareiviai. Patranka nukreipta į rūmus. Prie rūmų — 
karališkos karietos, karališki garlaiviai. Pasisamdžiau vežiką 
į Kapo di Montės kalvą. Nuostabūs rūmai, takai, parkas, regi- 
nys. Neturtingųjų šv.. Januarijaus bažnyčia. Katakombos, senu- 
kas su žibintu. Plačiai nusidriekia seni kapai. Nešvaru. Niekaip 
neradau, kur išeiti. Protas aptemo. Vėl apsukau ratą. Nusipir- 
kau gerą apsiaustą už devynis dolerius. Prie krantinių nedaug 
prekybos laivų. Įdomu, kuo jie čia verčiasi. Miestas labai gražus. 
Iš aikštės matyti Vezuvijus. Rūksta. Nuėjau į Villa Real alė- 
ją.Viešbučiai. „Britanikos“ viešbutyje aptikau Taunsendo pavar- 
dę. Ten papietavau. NurimaU gavęs žinutę (nors netiesiogiai) 
iš namų. Dešimtą valandą nuėjau į San Karlo operos teatrą. 
Puikus pastatas. Sutikau anglų bankininką. Scenoje — sargy- 
binis. . 

Penktadienis, vasario 20 

Nuėjau su laiškais į paštą. Po to pasisamdžiau vežėją į ry- 
tinę įlankos pusę. Pozilipas — graži kalva, ant jos — vilos. Va- 
žiuoju pakrante, nauju keliu, pasirodė Pozuolio įlanka. Pro 
Sejano grotą patekau į Virgilijaus mokyklos ir kitų pastatų 
griuvėsius. Apgriuvęs akmeninis balkonas pakibęs virš gilios 
griovos ir uolos. Nisidos sala. Įlankos gale matyti Baja. Nuė- 
jau prie Solfataros ugnikalnio; dūmai, reginys ne toks jau gra- 
žus. Pačioje kelio pabaigoje trenkia siera ir karščiu. Ant Pozi- 
lipo kalvos neradau tos ramybės, kurią žada jos vardas '. Ėjau 
pro Anjano ežerą (ant dugno — druska). Averno ežero nebe- 
apžiūrėjau, tikriausiai toks pat. Aplankiau Šunų grotą“. Senu- 
kas rodo vargšą kantrų šunelį. Atviri vartai. Šunelis susirietė, 
žioptelėjo ir nuvirto kaip negyvas. Ištemptas laukan, atsigavo, 
pagulėjo ant žolės, pasivartė ir nukiūtino sau šalin. Vargšas 
gyvulėlis. Grįžau į Neapolį pro Pozilipo grotą *. Labai aukštas. 
Vaizdas kaip gatvėje. Botagų pliauškėjimas, ožkos, prieblanda. 
Saulei leidžiantis, krinta spinduliai. Villa Real alėja, prašmat- 
nios karietos. Aplankiau Virgilijaus kapą, aukščiau — vieni 

! Pausilypum graikiškai reiškia „rūpesčių pabaiga".— Vert. past. 

Ž Šunų grote buvo rodoma, kaip šuo apsinuodija angliarūgštės ga- 


rais, nuolat kylančiais nuo uolų.— Vert. past. 
Tunelis, iškirstas uoloje.— Vert. past. 

griuvėsiai; gražus vaizdas — įlanka, Neapolis, Vomero kalnas, 
Elmo pilis. Privažiavom Elmo pilį. Ilga gatvė. Nuo balkono 
virš šv. Martyno bažnyčios sodo grožėjausi įlankos ir miesto 
reginiu. Saulėlydis. Vienuoliai baltais rūbais. Nuvažiavau į 
„Europos“ kavinę ir pigiai papietavau. Susibariau su vežėju. 
Po pietų valandą vaikštinėjau Strada de Toledo gatve. Minios 
žmonių. Neatskirtum nuo Brodvėjaus. Pasijutau lyg būčiau ten. 
Kavinėse daugybė žmonių. Gausu loterijos krautuvėlių, viso- 
se — šv. Mergelės ir kūdikio koplytėlės, apšviestos ir neskonin- 
gai išpuoštos. Apniko keistos mintys. Religija padeda žadinti 
blogį. Apie devintą grįžau į viešbutį ir atsiguliau. 

Šeštadienis, vasario 21 

Ryte, išeidamas iš kambario, sutikau vyriškį; rankoje laikė 
kažkokį popierių ir varė greitakalbe. Policijos komisaras. Nuė- 
jau į restoraną. Prie stalo žmonės. „Ar kas nors mokate pran- 
cūziškai?“ Mokėjo misteris Rouzas. Tai dėl paso. Nuėjau į 
Rotšildo banką pasiimti dvidešimt svarų. Niekas netikrino do- 
kumentų kaip kitur. Nuėjau į muziejų. Ištisa kolekcija bron- 
zinių daiktų iš Pompėjos ir Herkulanumo. Šalmas ir kaukolė. 
Dantų gydytojo instrumentai, chirurgo instrumentai, krosnys, 
staleliai ir šaligatvių plytos papuošti mozaika; meškerės kabliu- 
kai, tualetiniai veidrodžiai, spintelės pinigams. Ė 

Terakotos rinkinys; mitologiniai motyvai. 

Bronzinių skulptūrų „salė. Platonas su plaukais ir barzda — 
labai didingas. Niekšiškasis Neronas, sukarikatūrintas Seneka. 
Girtas faunas ant vynmaišio. Augustas, arklys, milžiniška ark- 
lio galva. | 

Paveikslai. Rafaelio „Madona“. Dominičino paveikslas, dvi 
nedidelės Koredžo drobės (nieko nuostabaus jose neįžiūrėjau). 
O Rafaelio madonos veidas — jaudinantis, motiniškas. Į didžiu- 
lę kitų paveikslų kolekciją tik užmečiau akį. 

Freskos iš Diomedo namo; vaisių kompozicijos iš valgo- 
mojo. 

Skulptūros iš marmuro. Didžiulis Farnesės Heraklis — rimto, 
geraširdiško veido. Nuostabi grupė su jaučiu. Antkapiai su 
užrašais tokie kaip ir mūsų laikais. 

Turėjau išeiti iš muziejaus dar nebaigęs apžiūrėti. 

Nuvažiavau į šv. Januarijaus katedrą. Graži. Tada smagiai 
pasivažinėjau po jau ne tokį prašmatnų senamiestį. Ilgos, siau- 
ros gatvelės. Arkos, minios. 

Siauroje gatvelėje — akrobatai. Užtvertas kelias. Balkonuo- 
se — moterys. Ant žemės patiestas audeklas. Jie pasitraukė, sup- 
rantama, nenoriai, kvatojosi. Atsigręžiau ir kaip įmanydamas 

grakščiau nusilenkiau dėkodamas. Nuo balkonų mojavo skepe- 
taitėmis, draugiškai šūkčiojo. Jaučiausi išdidžiai, lyg būčiau 
koks imperatorius. Ne arklys, o sukriošęs kuinas, bet vežėjas —- 
neblogas vyras. Nesuskaičiuojama gausybė parduotuvių. Minios 
žioplių. Įkyrūs pavargėliai. Sustojau prie įdomios koplyčiukės. 
Statula po tinklu. Vežėją paleidau prie viešbučio. Vaikštinėjau 
krantine. Gatvėse daug kareivių. Netoli viešbučio — keisti var- 
pai. Muša kas dešimt minučių. Atkartoja vienas kitą. Kalbasi 
tarpusavyje. Penktą valandą papietavau „Ženevos“ viešbutyje. 
Nežinau, kuo važiuoti į Romą — diližanu ar imti vežiką. Sumo- 
kėjau vieną napoleoną už paso registravimą. 

Sekmadienis, vasario 22 

Anksti papusryčiavęs, devintą valandą sėdau į traukinį, va- 
žiuojantį į Kastleamarą. Sėdėjau kamputyje su misteriu Rouzu 
iš Brunsviko (Niu Džersio valstija) ir jaunu anglu. Palei gele- 
žinkelį — sustingusios lavos plotai. Daugybė vežėjų, derasi gi- 
dai. Kiekvienas turi mažiausiai tris arklius. Į Sorentą sutiko 
nuvežti už dolerį. Puiki kelionė. Kelias, posūkiai, plati panora- 
ma, paskui vėl posūkis, tarpekliai, tiltas, terasa, uolos, šlaitas, 
kalnas, jūra, Sorentas. Taso namas, viešbutis. Nepaprastai gra- 
žioje vietoje — ant' uolos, pakibusios virš jūros. Nusivyliau 
gidu, Nelabai aiškus sandėris. Susiradau žmogų, kalbantį angliš- 
kai, nusipirkau vietą diližano kupė vasario dvidešimt ketvirtai. 
Misteris R. keistai elgėsi per pietus. Labai maloni jo sesuo. 


Pirmadienis, vasario 23 

Po pusryčių nuėjau į muziejų. Uždarytas. Pasisamdžiau ve- 
žėją ir pasukau į Pozilipo kelią. Gražus rytas. Važiavome to- 
mis pačiomis vietomis kaip aną dieną, iki pat kalvos, kur ke- 
lias suka lanku, — iš ten matyti Pozuolio įlanka. Privažiavau to 
paties pavadinimo kaimą. Iš ten pasukome prie Averno eže- 
ro, esančio krateryje. Atrodo nykiai. Prie ežero — klampi pel- 
kė. Niūri sena šventykla. Įdomu, kad čia neva buvęs pragaras. 
Sibilės ola. Vartai. Pragarui per siauri, Degalai. Ilgas grotas, 
kelių šimtų pėdų ilgio; juo reikia greitai eiti. Priėjau labai siau- 
rą taką, staigiai besileidžiantį žemyn; jis veda į pragaro val- 
das, — pasakė gidas. Priėjom balą; mane pernešė ant pečių. 
Sibilės maudynė ir guolis, orakulas. Mane pastatė ant uološ kraš- 
telio. Dešinėje ir kairėje — daugybė kitų urvų. Atrodo praga- 
riškai. Kuriam galui buvo sukurtos tokios vietos, kam jų reikia? 
Žmogus, žinia, keistas padaras. Yra linkęs veržtis į žemės įs- 
čias, užuot kilęs aukštyn į dangų. Aiškiai matyti, kad tamsy- 
bę mėgsta labiau nei šviesą. Neprivažiavus Lukrino ežero 
(netoli jūros kelias jį kerta pusiau, pakrantėje nuo stovinčio van- 

dens blogas kvapas; priešais — viešbutis), matyti Naujasis kal- 
nas.- Keista regėti tą iš bedugnės išnirūsį išsišokėlį lygiuojantis 
su senais kalnais. Tiesa, nėra jau jis toks naujas. Galėčiau pa- 
pasakoti keistų dalykų. Bet tai jau grynai jo paslaptys. 

(Palygink Averną ir Hinomą.) | 

Naujojo kalno šlaitai viršuje dirbami. Matyti namai. Pozuo- 
lis — didžiulė įlanka įlankoje. Važiuoju iki Bajos pakrante. 
Kelias veda tarp senovės romėnų vilų griuvėsių. Įdomus de- 
rinys — meno kūrinių griuvėsiai ir vešinti gamta. Griuvėsiai 
apaugę vijokliais. Griuvėsiai čia lyg uolos. Arkos, pamatai, 
atramos. 

Veneros šventykla. Apvali. Viršūnę apsiviję vijokliai; ne- 
gyvėliai pasidabinę prieš pokylį. Merkurijaus šventykla. Že- 
mas kupolas. Dalis nugriuvusi. Nusvirę vijokliai. Aidas. Kur 
tu, Merkurijau? Kurį? 

Vakarinėje Italijos pakrantėje yra įlanka. Liepsnojantys kal- 
nai primena siaubingo gamtos negailestingumo pavyzdžius, 
karo padarinius, sudegusį miestą. Solfatara. Galima tikėtis, kad 
jei čia būtų pastatytas šiuolaikinis miestas, žmonės blaiviau 
vertintų visus tuos nutikimus. Bet kažin. Linksmiausias mies- 
tas pasaulyje. Niekur taip mitriai nelekia karietos, niekur gra- 
žuolės nėra tokios išdidžios, niekur dabitos nėra tokie pasipuo- 
šę, ir rūmų prašmatnesnių nerasi niekur. Kur kitur akivaiz- 
džiau išvysi tą žmogaus nerūpestingumą, kilniadvasiškai jam 
dovanotą? Jis trukdo pasimokyti iš praeities klaidų. ,„Valgyki- 
me, gerkime ir linksminkimės, nes rytoj mirsime." Tik šito iš- 
mokė neapoliečius juos supanti gamta. To miesto gražumas ir 
ta nuolatinė grėsmė. Čiuožėjai ant ledo. Čia gausu įvairiausių 
senovės tikėjimų paminklų (Sibilės ola), tačiau vyrauja romė- 
niškas prietaringumas. 

Grįžau į viešbutį ketvirtą valandą ir, parašęs šias eilutes, 
pradėjau krautis lagaminą. 

Ryt rytą diližanu išvažiuoju į Romą. 

Nuostabūs senų rūmų griuvėsiai Pozilipe. Rūmai jūroje. 
Kelias, vilos, grotai, vasarvietės, tarpekliai, bokštai. 

Gausybė ir painumas tų grotų, giraičių, tarpeklių, vilų, kal- 
vų. Reikia nemaža laiko ir kantrybės, kol susigaudai tame 
grožio labirinte, Apie kelionę į Pozilipą. Pietūs. Pokalbis. Jau- 
nas paryžietis ir graži, jauna dama, prancūzų teisėjas juoda 
kepuraite. (Pasmerkimo kepuraitė.) 


Antradienis, vasario 24 
Aštuntą ryto diližanas Neapolis—Roma pajudėjo nuo paš- 
to. Kupė važiuojame tik dviese — kažkoks prancūzas ir aš. Lyg 

nuo balkono žiūrėtum į namus. Jauku. Daug geriau nėgu gar- 
laivyje. 

Aplink Neapolį — gražios lygumos. Daug vynuogynų. Guvus 
vežėjas; tik lekiam galopu nuo vienos stotelės iki kitos, tik 
švilpia botagas. Kas aštuonios mylios keičiami arkliai. Per vi- 
są kelionę mažiausiai šimtas arklių traukė diližaną. Prie Fon- 
džio sutikau savo pažįstamą gidą. Protarpiais matyti visokiau- 
sių griuvėsių. Sutemus pasiekėme kalnus. Teracinoje — bokštas 
ir jūra. Naktis. Auštant buyome ant Albano kalno. Dešimtą 
valandą ryto — jau Romoje. Pirmasis laiškas iš namų. 


Trečiadienis, vasario 25 


Apsistojau „Minervos“ viešbutyje. Aikštėje ant dramblio 
stovi obeliskas. Nuėjau į Kapitolijų. Pasigrožėjau reginiu nuo 
bokšto. Ar dėl to, kad atkeliavau iš Rytų, ar dėl bjaurios nuo- 
taikos, ar dar dėl ko nors, bet Roma įspūdžio nepadarė. Vis- 
kas baisingai jau plokščia. Praeitą naktį nemiegojau. Tiberis — 
griovys, geltonos kroko spalvos. Žvelgi į tą peizažą ir niekaip 
negali atsikratyti įvairiausių asociacijų. Nuo Kapitolijaus bokš- 
to šv. Petro. bazilika atrodo mažutė. Nuėjau prie bazilikos. 
Vaizdas iš priekio nuvylė. Bet užtai didingas portikas. Vidus 
pateisina lūkesčius. Kupolas ne toks įstabus kaip šv. Sofijos 
katedros. Trečią valandą jau pasijutau pavargęs. Šeštą papie- 
tavau ir atsiguliau. 


Ketvirtadienis, vasario 26 

Nuėjau į Tortonio banką sužinoti apie S. Šo! ir pažiūrėti 
laiškų. Nieko nepešiau. Į Kapitolijų ir Koliziejų. Koliziejus — 
tarsi kokia didžiulė įduba tarp kalvų. Kaip Greiloko Hoperis *. 
Šlaitais pusračiu kyla apžėlę griuvėsiai, kalvos. Kapitolijaus 
muziejus. Imperatorių menė. „Nejaugi tai Tiberijus?? Ne toks 
jau jis baisus.“ Taip, tai jis. Liguisto, pikto Žmogaus išvaizda: 
intelektas stokoja vyriškumo, o liūdesys — geraširdiškumo. Di- 
dieji protai irgi išsigimsta. Vienatvė. Mirštantis gladiatorius. 
Matyt, ir anų laikų Romos barbarai žinojo, kas yra humaniz- 
mas, lygiai taip kaip žino krikščionys barbarai. Gražuolis Anti- 
nojas'. Nuėjau prie Pinčo kalvos; parkas, statulos, priešais — 
Tautos aikštė. Madingi apdarai ir titulai. Atrodo absurdiškai, 


1 Semuelis Šo — Hermano Melvilio žmonos giminaitis — Vert. pasl. 

2 Greilokas — aukščiausias kalnas Masačusetse, Berkširo kalnyne, 
mėgstama Hermano Melvilio vietovė. Hoperis — įduba vakariniame 
kalno šlaite— Vert. past. 

Š Tiberijus — Romos imperatorius.— Vert. past. 

* Antinojas — vienas iš Panelopės jaunikių, kurį nužudė Odisė- 
jas.— Vert. past, 

kai už kelių žingsnių Antinojas. Kokia menka tiesos galia pa- 
saulyje! Mados visur juokingos, o Romoje ypač. Niekur ki- 
tur, tik Romoje ar Jeruzalėje vienišas žmogus jaučiasi dar 
vienišesnis. Nuo Pinčo kalvos gražiai matyti šv. Petro bazili- 
ka. Vakare nuėjau į „Graikų kavinę“ Kondoti gatvėje. Anglų 
skulptorius nešvariomis rankomis. Smarkiai prirūkyta. Karin- 
gos išvaizdos jaunuoliai. Namo ir į lovą. (Vakare užsukau pas 
prekiautoją paveikslais. Pasiūlė Čenči portretą už keturis do- 
lerius. Nepaprastai pigu.) Buvo smagu pasivaikščioti po Ispa- 
nijos aikštę, kur daug kolekcionierių ir antikvarų krautuvėlių, 
taip pat — Kondoti gatve. 


Penktadienis, vasario 27 


Mėginau surasti Amerikos konsulą, dailininką Peidžą ir 
Džeimsą Džarvį. Nepavyko. Nuėjau į Karakalos termas. Nuosta- 
bu. Įspūdinga. Tūkstančius arkų įjungia iš griuvėsių savaime 
susidarę tiltai. Tarp apaugusių vijokliais griuvėsių — proskynos 
ir tankmės. Prisiminiau Šelį '. Iš tiesų čia jį pagavo įkvėpimas. 
Ši vieta atitinka dramatizmo kupiną jo širdį ir protą. Čia dar 
justi prabanga ir apleista didybė. Po didelių vargų ir kanky- 
nės be jokio gido nusigavau į protestantų kapines, kur sienoje 
yra Cestijaus piramidė. Perskaičiau epitafiją ant Kitso kapo Ž. 
Nuo kitų kapų jį skiria griova. Šelis palaidotas kitoje kapinių 
pusėje, Paprasčiausias akmuo. (Visai natūralu iš Karakalos ter- 
mų patraukti prie Šelio kapo.) Iš čia pasukau į Čenčių rūmus: 
kabančiu tiltu, per salą Tiberyje, pro Marčelio teatrą (po ar- 
komis — kalvių dirbtuvėlės, pajuodusios nuo laiko ir suodžių; 
virš jų — gyvenami būstai), pro Orsinio rūmus ir getą. Gan 
tragiškai atrodanti vieta. Didžiulė nuožulni arka. Viena geto 
pusė gyvenama, kita — tuščia. Iš ten į Farnesių rūmus, išsiski- 
riančius iš kitų nepaprastai gražia architektūra. Čia anksčiau 
stovėjo Farnesės „Heraklis“ ir „Jautis“. Dabar jie — Neapoly- 
je, Burbonų muziejuje. Paskui nuėjau prie šv. Andželo tilto ir 
šv. Petro bazilikos. Papietavau ir į lovą. Atkreipiau dėmesį į 
Tiberio krantus prie tilto: ties atramomis švaručio smėlio są- 
našos — visai kaip nepalytėtas Ohajas viduryje tų senovės pa- 
minklų. 


! Manoma, kad šią vietą labai mėgo anglų poetas romantikas 
Persis Bišas Šelis. Čia jis parašė savo poemą „Išvaduotasis Prometė- 
jas“.— Vert. past. 

* Šitose kapinėse palaidoti -anglų poetai romantikai Persis Bišas 
Selis ir Džonas Kitsas. Epitafiją ant Dž. Kitso kapo sukūrė P. B. Še- 
lis.— Vert, past. 

štadienis, vasario 28 

Slyaišau beieškodamas konsulo. Dvyliktą valandą buvau 
Borgezės viloje. Didžiulis parkas, būdingas itališkų sodų kva- 
pas, ūksmingos giraitės, šalti ir prašmatnūs rūmai. Venera ir 
Kupidonas. Atrodo tikras išdykėlis. Paskui palei sieną — į Al- 
banių rūmus. Antinojas. Galva kaip muskusinė rožė, garbanos 
kaip žiedai. Visa kita labai paprasta: ant peties juostelė, su- 
traukta tunika; rankoje gėlės; žvelgia į jas; profilis. Mažutis 
bronzinis Apolonas; stebiuosi, kaip iš tokio metalo galima iš- 
lieti tokias grakščias formas. Htalės portretas. Paskui — prie Pi- 
jos vartų ir Mozės fontano. Neblogas. Geriantis jautis, ąsočiai. 
Daug žmonių. Otoliau — į Diokletiano termas. Šventykla; pamin- 
klas su aštuoniomis kolonomis. Salvatorės Rozos kapas. Keturi 
fontanai. Monte Kavalo; didžiuliai arkliai iš termų griuvėsių lyg 
mastodonto griaučiai. Didžiąją Romą simbolizuoja didžiulės fi- 
gūros. Monte Kavalo kalva. Matyti šv. Petro bazilikos kupo- 
las. Iš čia pro Trajano forumą namo. Šeštą valandą papieta- 
vau ir atsiguliau. Kiek daug tuščios žemės Romoje. Tyla ir 
vienatvė ilgose gatvėse su aklinomis sodų tvoromis. 


Sekmadienis, kovo 1 


Prie Monte Kavalo kalvos. Milžiniška skulptūrinė raitelių 
grupė, rasta termose, fontanas ir obeliskas. Pati įspūdingiausia 
antikos laikų skulptūrinė grupė Romoje. Karakalos termose 
vėl įkurdinamos tos milžiniškos figūros. Gigantiškoji Roma. 
Šv. Petro bazilika savo dydžiu ir proporcijomis tarsi mėgdžio- 
ja tuos praeities statinius. Aikštėje auga žolė. Keturi fontanai, 
keturios perspektyvos, užsibaigiančios obeliskais, Senoviniai 
didikų rūmai. Apgriuvęs, iš uolų sudėtas fontanas, iki vandens 
nusvirę vijokliai. Apsamanijusios kolonos ir žali vienatvės 
maurai. Nišose stovi vargšės senovinės statulos. Sodai. Šv. Ma- 
rijos didžioji bazilika. (Paveikslas namuose.) Auksas iš Peru. 
Marijaus trofėjai ir keletas kitų griuvėsių. Didieji vartai. Se- 
niausi ir gražiausi Romos vartai. Antkapis kepėjui. Akvedu- 
kas — krūva plytų. Į Laterano šv. Jono baziliką. Nyki vieta 
prie Džovanio (Neapolio) vartų; kai žvelgi žemyn nuo sienos, 
atrodo, esi labai aukštai. Prašmatnus kažkieno kapas. Dvyli- 
ka didžiulių apaštalų, apdarų klostės. Nebuvu prie laiptų. Vaik- 
štinėjau išilgai sienos iš lauko pusės. Vienuma ir ramybė. 
Praėjau kelis užmūrytus vartus, paskui vartus, pro kuriuos 
įžengė Totila. Viskas apmirę ir tylu. Už sienos — sodas. Prie 
senovinių šv. Sebastijono vartų. Druso arka, kolumbariumas ! 


! Kolumbariumas — statinys su daugybe nišų, kuriose buvo stato- 
mos urnos su mirusiųjų palaikais.— Vert. past. 

kaip karvelidė. Nedidukai biustai. Darbis ir Joana, susikibę. ran- 
komis kaip gyvenime. Žmogus visur vienodas. Skipijo antka- 
pis. Koks didžiulis! Ant jo užrašas, žvakės. Virš vartų užra- 
šyta „Viskas už skatiką“. Cezarių rūmai. Įėjau vidun. Arkos 
ant arkų, laiptai, paukščiai, arklidės. Januso arka. Didžioji 
kloaka. Niūri anga. Į kanalizacijos lataką nukarę vijokliai. 
Grįždamas pasiklydau. Sustojau bažnyčioje. Įdomus pamoksli- 
ninkas. Penktą valandą grįžau į viešbutį, papietavau ir atsi- 
guliau. 


Kovo 2 

Vatikano diena (pirmadienis). Nuo dvyliktos iki trečios — 
muziejuje. Prieš tai lankiausi Rafaelio lodžijose ir Siksto kop- 
lyčioje. Lodžijos, aikštė, tarp kalvų šviečia dangus. Adomas ir 
Ieva. Ieva. Paveikslų spalvos nublankusios. Išbuvau Vatikane 
iki pat uždarymo. Visiškai nusivariau ir ilgokai prasėdėjau 
prie obelisko, kol atsitokėjau po pirmo pritrenkiančio Vatika- 
no įspūdžio. Nuėjau į Ispanijos aikštę, paskui namo. Kurį lai- 
ką, prieš eidamas gulti, pasėdėjau pas Rouzus kambaryje. Gy- 
vulių salė. Vilkas ir avis. 


Kovo 3, antradienis 

Su misteriu ir mis Rouzais nutarėm užkopti į šv. Petro bazi- 
likos viršų. Per vėlu, nepakaks laiko, Aplankėm Vatikano mo- 
zaikų muziejų. Popiežių biustai, kurie turėtų būti šv. Petro ba- 
zilikoje. Nuvažiavom į Barberinių rūmus pasižiūrėti Čenči '. Ap- 
link burną — kančios pėdsakai; jaudinanti nekaltybės išraiška, 
neperteikta nė vienoje kopijoje ar graviūroje. Žavinga nedi- 
delė drobė, vaizduojanti Galatėją iškilmių karietoje“. Du plau- 
kikai tamsiai mėlyname vandenyje, švysčioja kojos. Holbeino 
paveikslas „Kristaus ginčas su daktarais“ *. Šv. Marijos didžioji 
bazilika. Po to Laterano šv. Jono bažnyčia, Korsinių koplyčia. 
Karūna su brangakmeniais. Apačioje rūsyje — statula. „Pieta“. 
Šventieji laiptai (penki laipteliai). Jais kopia maldininkai, at- 
gailautojai. Nuėjau prie Trevio fontano. Nepaprastai gražus. 
Šaltas lietus, vėjas, purvas, labai nemaloni diena. Papietavau 
ir nūėjau gulti. Peruietis ir lenkas. Airių kunigas. 


Kovo 4, trečiadienis 

Užkopiau ant šv. Petro bazilikos viršaus. Laukai, aptvarai. 
Viršuje — šventųjų figūros. Ten sutikau misterį ir misis K. bei 
—————— 


! Gvido Renio paveikslas „Beatričė Čenči“.— Vert. past. 

2 Frančesko Albanio paveikslas „Galatėja su tritonais“.— Vert. 
past. 
3 Šio paveikslo autorius ne Hansas Holbeinas, o Albertas Diure- 
ris.— Vert. past. 

jos brolį. Į Korsinių rūmus; paveikslai, didžiulė galerija, labai 
daug puikių kūrinių. Holbeino „Liuteris su žmona“, Karlo 
Dolčio „Magdalena“, Salvatorės Rozos batalinė scena ir Kalab- 
rijos peizažas. Į San Pietro ir Montorio bažnyčią. Piombo 
„Plakimas rykštėmis“. Romos panorama. Prie Paolino fontano, 
paties didžiausio Romoje. Dar vienas gražus reginys. Perėjau 
Džanikolo tiltą ir atsidūriau prie Slėnio šv; Andriejaus bažny- 
čios. Kupolas su freskomis. Anksti atsiguliau. 


Kovo 5, ketvirtadienis 

Į Koliziejų. Prie vilos, kuri pastatyta ant Cezarių rūmų ar- 
kadų. Į Kapitolijų. Apėjau galeriją antrą kartą. Bronzinis vil- 
kas. Į Borgezės galeriją. Danaja. Cezaris Bordžija. 

Prie Pinčo kalvos. Šalta, pilka, vėjuota diena. Taip įskaudo 
akis, jog grįžau į viešbutį ir atsiguliau penktą valandą, be pie- 
tų. 

Kovo 5, penktadienis 

Skaudėjo akis, nedaug ką nuveikiau ar pamačiau. Buvau 
šv. Petro bazilikoje, Borgezės galerijoje, ant Pinčo kalvos. Ma- 
čiau popiežių karietoje. Laidojo prancūzų karininką. Gatvelė 
tarp aukštų sienų, virš jų — medžių žaluma. Šnekučiavomės 
su misteriu R. jo kambaryje. 


Kovo 7, šeštadienis 

Į Šaros galeriją. Nublankusi prašmatnybė. Balkonas virš 
Korso gatvės. Ankšta kaip podėlyje; „Sukčiaujantys lošėjai“ ! 
(sąžiningumas ir suktybė: sukčiai kupini pasitikėjimo ir savi- 
tvardos, o dorieji tokie neryžtingi ir pasimetę). | 

Protamsa (kaip sakytų škotai), arba pavakarys, Klodo pa- 
veiksle, Kitos Klodo drobės (ankstyvojo periodo). Ryškiausia 
jų ypatybė — mokėjimas perteikti atmosferą. Jis tapo orą. Įdo- 
mi Alberto Diurerio „Šventoji šeimyna" (senoji auklė). Ticia- 
no dama. Tamsiai raudonos su baltais dryžiais rankovės. Auk- 
sinis jo paveikslų švytėjimas. (Danaja.) Šaros galerija gerokai 
apkarpyta. 

Į Rospiljozo galeriją. Dviejų šimtų metų senumo sodas iš- 
sidėstes terasomis. Laiptai nišoje, apsamanojusios baliustrados. 
Takas apsodintas citrinmedžiais, išgrįstas plytelėmis. Tvenkinys 
su žuvimis, fontanai ir žibuoklės su purslų lašeliais. Kazino, 
bareljefai. „„Aurora“*. Aukštai sau plevena saulės nušviesti 
debesėliai. Veidrodis. Ten atsispindi įsimylėjėliai. Samsonas 

L Viena iš daugelio Mikelandželo Karavadžo paveikslo „Lošėjai“ 
kopijų.— Vert. past. 

2 Gvido Renio freska ant lubų.— Vert. past. 

griauna didžiulę šventyklą. Nevykusi užuomina apie Auroros 
žlugimą. Patrankos sviedinys. 

Į popiežiaus rūmus Kvirinalyje. Didžiulė salė, šaltas spin- 
desys. Marmurinės skulptūros, tapyba, gobelenai. Palmė. Sevro 
porcelianas. Gvido ,„Apreiškimas“ (Rafaelio). Į jį iš viršaus 
žvelgia freska, vaizduojanti šveicarų sargybinius, saugančius 
dėžes su ordinų kaspinėliais. 

Sodas. Rojus be džiaugsmo; besaikės prabangos keistenybės 
ir įnoriai, reumato suriestas sodininkas. Kaip iš akmens iška- 
lami įvairiausi augalų pavidalai, taip čia augmenija išmokoma 
saugoti skulptūrų formas. Sienos, nišos, arkos, langeliai su 
pinutėmis, kolonos, pjedestalai, kambariai (viskas iš lapijos) 
Arkados, ūksmingos galerijos, vandens Vargonai, Vulkano kal- 
vė, fontanai. 


Bažnyčia termose. Monumentalios kolonos. Graikiškas kry- 
žius. Gatvėje, vedančioje prie Pijos vartų, — pasakiška bažny- 
tėlė. Tikras perlas. Nuo kupolo žvelgia cherubinai; brangus 
„Marmuras. Už devyniolika centų papietavau Lepri restorane 
Kondoti gatvėje. Paskui namo ir —į lovą. Vėl skauda akis. 
Gal praeis. 


Kovo 8, sekmadienis 

Gibono aprašytoje' Jėzuitų bažnyčioje netoli Kapitolijaus. 
Įvairios kolonos, pagrobtos iš antikos statinių. Gibono apmąs- 
tymai. Krikščionybė. Tito termos, užžėlusios, tamsios ir painios. 
Kadaise čia slapstydavosi plėšikai. Mamertino kalėjimas. Tar- 
pejano uola; apačioje — purvinas kiemas. Orus Romos gidas, 
„Varganai atrodo!“ Apgailėtinas reginys. Apžiūrėjau šv. Pet- 
ro bazilikos vidų. Stiuartų kapas. Popiežių paminklai. Pinčas — 
mėgstama poilsio vieta. Papietavau už septyniolika centų, užė- 
jau paplepėti pas misterį R. ir vienuoliktą valandą atsiguliau. 


Kovo 9, pirmadienis 


Diena Vatikane. Neskubėdamas apėjau galerijas. Gyvūnų 
salė. Vilkas ir ėriukas: pakelta letena, liežuvis, kailiukas. Šuo 
drasko elnią, ryja akimis. Liūtas drasko arklį. Greta — žaidžian- 
tys ožiai; ožys ir ožiukas. Čia justi vordvortiška dvasia — vaiz- 
duoti gėrį. Ant lubų — freskos; į jas niekas nežiūri, kaip ne- 
žiūri į žvaigždėtą dangų,— aplinkui tiek grožybių. Rafaelio 
„Marijos karūnavimas“. Veidai labai primena jo mokytojo Pe- 
rudžino veidus gretimoje salėje. Karių paradas šv. Petro aikš- 
tėje. Su misteriu ir mis Rouzais nuėjome į šv. Anupro bažny- 


! Anglų istorikas Eduardas Gibonas (1737—1794) — knygos „Romos 
imperijos smukimo ir žlugimo istorija“ autorius.— Vert. past. 

čią ir vienuolyną, ten, kur mirė Tasas. Nuo Džanikolo kalvos — 
puikus Romos reginys. Niūrūs koridoriai, galerijos, jokios ža- 
lumos. Nykus senoviškas kambarys. Vaškinė kaukė. Liūdnas 
sodelis, griūvantys vartai. Sena sena. bažnyčia, drėgna ir niū- 
ri. Pasibaisėtinai neskoningas naujas paminklas. Užsukau dar 
į kelias bažnyčias, paskui — pas Lepri sriubos ir kepsnio. 


Kovo 10, antradienis 


Rašau po ilgesnės nei savaitė pertraukos: buvo blogai su 
akimis ir šiaip negalavau. Šiandien ryte nuėjau į Dorija Pam- 
fili rūmus. Vieni iš elegantiškiausių Romoje. Du Rafaelio port- 
retai. Viena iš Ticiano moterų '; vešlūs rusvi Magdalenos plau- 
kai. Pasirodė, kad tas portretas panašus į dailininko žmonos 
portretą, tik Magdalena labiau idealizuota. Nuvylė Makiave- 
lio portretas. Šlykštus profilis. Nepatiko. Visai nepadarė įspū- 
džio du didžiuliai Klodo peizažai. „Protamsa“ — pati geriausia 
drobė. Labai patiko Breigelio paveikslai. Stichija ir gyvūnai. 
Lukrecijoje Bordžijoje neįžvelgiau nieko pikta — maloni, kiek 
apkūni dama. Trečią kartą lankiausi Borgezės galerijoje. Ten 
stalas su žalčio figūra. Į gatvę iškastas tunelis, fontanas. Jau 
anksčiau pasakojau apie čia esančius paveikslus. Į studiją. An- 
glų skulptorius Gibsonas. Jo spalvota Venera. Pasišnekėjom. 
Septyniašonė žvakidė. Graikų menas tobulas. Tobulybė — 
žmogaus sugebėjimų riba. Pas Bartolomju?. Jo „Ieva“. Jauno- 
jo Augusto biustas. Pas Peidžą. Sekasi jam nekaip. Ticianas. 
Kūnai kaip nulipdyti, Ramus koloritas. Ilga paskaita. Į viešbutį, 
papietavau ir atsiguliau. 


Kovo 11, trečiadienis 

Susiruošiau į Apijaus kelią. Siauras, ne toks kaip Miltono 
kelias?, visai be jokio didingumo. Senovinis grindinys. Kapas, 
o ant jo — alyvmedžiai: sėjamas gendantis kūnas, keliasi alyv- 
medžiai. Tą pačią dieną — į Egerijos grotą. Nieko gražaus ar 
ypatingo. Jokios žalumos, išskyrus vieną guotelį. Į šv. Pauliaus 
Fiori le Muro bažnyčią. Įstabi. Maliarija tarp tų visų paauksi- 
nimų. Statė nepaisydami gamtos. Mėgstamiausia popiežiaus Pi- 
jaus bažnyčia. Katakombos, jų labirintas. Sugrįžau į viešbutį 


! Toje kolekcijoje buvo Ticiano „Magdalena“ ir „Žmonos portre- 
tas" .— Vert. past. 

2 Amerikiečių skulptorius Edvardas Bartolomju (1822—1858).— 
Vert. pasl. 

3 Džonas Miltonas (1608—1674) — anglų poetas, poemų „,Praras- 
tasis rojus“ ir „Sugrąžintasis rojus“ autorius. Miltono kelias — platus 
vieškelis, vedantis į pragarą. Po to, kai šėtonas sugundė žmogų, tą 
kelią nutiesė nuodėmė ir mirtis. — Vert. past. == 


trečią valandą; persikėliau į kitą kambarį; užkūrė židinį, susi- 
ruošiau gultis nevalgęs. 


Ketvirtadienis, kovo 12 
Vidurdienį, dvyliktą valandą, nuslinkau į Koliziejų. Jis vėl 
pilnas žmonių. Arka. Pietums suvalgiau figų ir duonos. 


Penktadienis, kovo 13 


Graži diena. Borgezės vilos parkas. Nepaprasto grožio. Gar- 
džiai kvepia įvairiausi medžiai ir krūmai. Lauro medis. Vila 
uždaryta, pro pinučius matyti statulos. Tyla ir žavesys. „,Švy- 
tėkit, sienos, vešėkit, laurų giraitės“, — tas eilutes įkvėpė ita- 
lų vilos grožis. Užsukau pas Peidžą. Ilgas pamokslas. Sveden- 
borgas, spiritualistas. Kišenė tuščia. Pas Lepri pavalgiau vieno 
patiekalo pietus. 

Šeštadienis, kovo 14 

Nuėjau į Trejybės ant kalvos bažnyčią. Dar sykį užėjau į Al- 
banių vilą. Tėvas Merfis. Misis S. Kariatidė. Gausybė žalumos, 
vilos architektūra, peizažo įvairovė. Vaizdinga vieta. Diokle- 
tiano termų bažnyčia'. „Burtininko Simono žlugimas“. Romos 
meridianas. Šv. Sofijoj musulmonai, o čia — atvirkščiai. 

Sekmadienis, kovo 15 

Krūtinę ir nugarą suėmė baisus skausmas. Iki pusės šešių 
vakaro išbuvau savo kambaryje. Papietavau viešbutyje prie 


bendro stalo. Šiandien nieko nepamačiau, nieko nesužinojau, 
niekas nepradžiugino, užtat nemažai prisikentėjau. 

Pirmadienis, kovo 16 

Diena Vatikane. Paskui — į Pinčą. Nebegavau vietos diliža- 
no kupė. Teks vykti į Florenciją per Čivitavekijos miestelį. 
Siksto koplyčioje viskas kaip per rūką — žydri debesys, kūnai. 

Antradienis, kovo 17 

Traukiniu į Fraskatį. Važiavau pro Kampaniją. Aldrobrandi- 
nių vila. Puiki diena, gražus parkas. Medžių alėjos. Laurai, ki- 
parisai, pinijos; alyvmedžiai. Gausybė vešlios žalumos. Kam- 
pais sustatyti akmeniniai suoleliai. Nuo kalvos viršūnės ilgos 
alyvmedžių alėjos gąle matyti Tuskolo miestukas (Cicerono 
Vila). Urvas, kaukolė. Vilos vestibiulyje — fontanas. Žemėlapiai. 
Viskas sodriai suvešėję. Gluosniai žaliuoja taip, kaip pas mus 
viduryje gegužės. Labai aštriai pajutau tyrą ir gaivinantį tų 
kalvų orą. Romos oras skatina hipochondriją. Parkas aplink 


! Antikos laikais čia buvo termos, vėliau paverstos bažnyčia.— 
Vert. past.. 

vilą vaizdingai apleistas. Į geležinkelio stotį ir atgal važia- 
vau omnibusu per visą Romą. 

Trečiadienis, kovo 18 

„Nuovo“ kavinėje papusryčiavau už šešiolika pensų. Tor- 
lonijos vila, nedideli kambariai, teatro salės, svetainė su pavė- 
sinėmis, kolonada, jūra, daug puošybos. Parkas. Urvas, turny- 
ras, dirbtiniai griuvėsiai, cirkas. Nedidelis parkas. Giažūs re- 
giniai. Krofordo' studija. Milžiniška Amerika ir įvairios kitos 
statulos. Didžiulė studija. Indėnas, žmogelis iš užkampio, 


Ketvirtadienis, kovo 19 

Pasisamdžiau vežėją į Čivitavekiją. Senovinės arklidės. Dorija 
Pamfili rūmai. Nepaprastai didelis sklypas. Sodri žaluma. Rojus 
rojuje. Geltoni rūmai ir bekraščiai skaisčiai žalio vandens plotai. 
Kedrai ir pinijos. Alyvmedžių alėjos. Matyti šv. Petro bazilika. 
Sodas kyla terasomis kaip amfiteatras; ryškios kaštonų dėmės. 
Gražiau nei Anglijos parke: vešlesnė žaluma ir malonesnė 
atmosfera... Nuostabiai švelnios varsos. Getas. Senovinės šven- 
tyklos. galerijoje, tarp kolonų — turgus. Nešvara, minios žmo- 
nių. Seni skarmalai, kūdikiai krepšiuose ir ryšuliuose. Septy- 
niašonės žvakidės formos fontanas. Senovinės šventyklos 
paverčiamos bažnyčiomis, parduotuvėmis, alėjomis, kalvėmis, tur- 
gumis. Reginys nuo aikštės priešais San Pietro in Montorio 
bažnyčią. Vakare „Nuovo“ kavinėje, senoviniuose rūmuose. 
Gilios langų nišos. Daugybė tvarkingų, gerai apsirengusių 
žmonių. Puikus gitaristas. Tyla, paskui plojimai. 


Penktadienis, kovo 20 > 

Šeštą ryto išsiruošiau į Tivolį. Važiuoju per Kampaniją. 
Šalta ir pilka. Tartaro ežeras. Travertinas. Adriano vila. Didin- 
gas reginys ir orus gidas. Daugybė griuvėsių, graži vieta. Gi- 
das filosofuoja. Ant kalvos — Tivolis. Aukštai pakibusi Nimfos 
šventykla. Takeliai, uoloje — galerija. Klodas. Ne į rojų, bet 
į Tivolį. Šešėliai, švelnus fonas. Misenos vila. Vakare, grįžda- 
mas atgal, sušalau. 


Šeštadienis, kovo 21 


Lietus, Bėgioju, tvarkau vizas. Semas paliko laiškutį. Susiti- 
kome, Dvidešimtą vasario gavo laišką iš namų. Ten viskas 
gerai. Susitikom ir čia pat išsiskyrėm. Ketvirtą valandą pasi- 
samdėm vežėją ir drauge su misteriu ir mis Rouzais iš Niu 
Džersio ir viena itale iškeliavome į Čivitavekiją. Nyki "kelionė 
per nykų kraštą. Paskutinį sykį regiu šv. Petro baziliką. Iš- 


1 Tomas Krofordas (1813—1857) — airių ir amerikiečių skulptorius.— 
Vert. past. 

važiavom pro netoli jos esančius miesto vartus. Vidurnaktį 
trims valandoms sustojome nuošalioje užeigoje. Netoliese gir- 
dėti Viduržemio jūra. Keliaujame toliau. 


Sekmadienis, kovo 22 

Šeštą ryto atvykome į Čivitavekiją. Gatvėse daug žmonių. 
Avikailio antblauzdžiai. Trečią valandą sėdau į nedidelį pran- 
cūzų garlaivį „,Aventina“. Pilna keleivių. Turkų pasiuntinio Sar- 
dinijoje garbei iškelta turkų vėliava. Pasišnekėjau su juo. Jo 
pažiūros į mahometizmą. Turkijos diduomenė gan filosofiškai 
žvelgia į religiją. Dar kartą išgirdau pasakojimą apie gaisrą 
Eboto firmoje Salonikuose. Tą patį esu girdėjęs iš paties Ebo- 
to. Miegojau ant kušetės — lovų nėra. 


Pirmadienis, kovo 23 

Auštant atplaukėme į Legormną. Malonus, nors drėgnas ry- 
tas. Legornas niekuo ypatingu nepasižymi. Pusę vienuolik- 
tos sėdau į Pizos traukinio antrosios klasės vagoną. Nuėjau 
tiesiai į katedrą. Viena jos pusė primena koralų grotus jūroje; 
perlų žvejotojas; keliais aukštais kyla pilioriai. Bronzinė durų 
rankena — pakelta šv. Petro ranka. Baptisterija panaši į kupo- 
lą, stovintį tiesiai ant žemės. Įstabi marmuro sakykla. Kampa- 
nilė kaip pinija, pasvirusi prieš nugriūvant. Taip ir lauki, kol 
su trenksmu nuvirs. Bokštas kaip Vordsvorto mėnulis, prime- 
nantis debesį; jeigu jau pajudės, tai visas iš karto — visos jo 
kolonos irgi pasvirusios. Iš viso jų — 150. Netoli bokšto stovi 
namai. 

Kapinės. Kokie gražūs ūksmingi akmeniniai takeliai! Fres- 
kos. Kokie išdaigininkai jas tapė? Tartaras; traukia dantį; į 
akis žvelgia žaltys. Įžūlus žvilgsnis, burna. Taip galėjo vaiz- 
duoti Ezopas. Trys karaliai. Visi keturi paminklai stovi kaip 
kokioje pievoje; aplink želia žolė. Tarsi architektūros 
puokštė. 

Nepaprastai gražu katedros viduje. Šv. Agnė. 

Ant upės kranto — jūreivių koplyčia. Kolonų gatvė. Ramu 
kaip kaime. Pakrantė. Pusę šešių sėdau į Florencijos trauki- 
nį. Lyguma, turtingos dirbamos žemės. Kalnai. Aštuntą vakaro 
atsidūriau Florencijoje. „Šiaurės viešbutis“. Netoliese — „Doni“ 
kavinė. Anksti atsiguliau — dvi prabėgusios naktys be miego. 


Antradienis, kovo 24 

Visą dieną šalta ir lyja. Į Pičio rūmus. „,Nukamuoja kaip 
stiprus skausmas, o skausmą pajunti paskui',— išgirdau sakinio 
nuotrupą, kurią ištarė nusikamavusi dama, išeidama iš Uficių 
rūmų. Ji, matyt, kalbėjo apie perteklių įspūdžių, patirtų toje 
galerijoje. Florencija — nuostabus miestas net ir šaltą, lietingą 

dieną. Uficių rūmai. Čelinio Persėjas. Išėjęs iš Pičio galerijos, 
nuėjau katedros ir varpinės link. Atsidūriau prie jų netikėtai. 
Pritrenkė didingumas. Negalėjau patekti į vidų. Nusipirkau 
gražią mozaiką už vieną napoleoną. - Pusryčiavau „Doni“ ka- 
vinėje. 

Trečiadienis, kovo 25 

Šv. Marijos apreiškimo šventė — galerijos uždarytos. Į Pičio 
rūmų parką, tiksliau sakant, į Bobolį. Gražus Florencijos ir jos 
apylinkių vaizdas. Vaikštinėjau po įvairiausias bažnyčias ir 
aikštes. Šv. Kryžiaus bažnyčioje mačiau Dantės, Mikelandželo, 
Alfjerio ir Makiavelio kapus. Šalia M. kapo kažkas meldžiasi, 
o M. tyli. Į jį tiesia kryželį. Kapinės. Šv. Anunciatos bažnyčioje 
mačiau gražias A. del Sarto freskas. Žaibas trenkia į lošėjus. 
Gatvėse gyva. Nuėjau prie Romanos vartų, už jų — Belosgardo 
kalva. Nuo jos — stulbinantis miesto ir Arno upės slėnio regi- 
nys. Prie kalvos teko eiti aplinkiniu keliu. Netikėtai išvydau ją 
eidamas siauru keliuku tarp aukštų sodų tvorų. Ryškiausia 
Vekjo rūmų detalė — bokštas. Prapliupo smarkiai lyti, grįžau 
namo. 


Ketvirtadienis, kovo 26 

Po pusryčių šildžiausi prieš saulutę Didžiojo kunigaikščio 
aikštėje. Nuėjau į Uficių galeriją. Tingiu viską vardyti. Nuo 
galerijos viršaus didingas Vekjo rūmų bokšto reginys. Matyti 
dengta galerija, einanti per Vekjo tiltą. Medičių Venera ne- 
padarė įspūdžio, bet sužavėjo „Imtynininkai“ ir Ticiano Venera. 
Įdomūs dailininkų portretai '. Dailiųjų menų akademija. Džoto 
tapyba. Didelį įspūdį daro auksinis fonas ir figūros pirmame 
plane. Čia Perudžino ir Rafaelio pirmtakai. Mačiau didžiulį pa- 
veikslą, kuris minimas mano kelionės vadove; veidai, povyzos, 
išraiška ir išdėstymas primena Rafaelio paveikslus, matytus 
Romoje. Matyt, Rafaelis nusižiūrėjo nuo šito ar kokio kito, se- 
nesnio paveikslo. O ypač justi panaši paveikslų dvasia. Ne į 
visus akademijos skyrius galėjau patekti. Bet mačiau statulas, 
tas, kurios ten yra. Grįždamas ėjau pro Rikardžių rūmus; 
didžiuliai, su arkomis ir nišomis, sunkiais, pakibusiais karni- 
zais. Veik visą dieną lyja, tarpais smarkiai. Per pietus prikibo 
keistas jaunuolis, kalbantis šešiomis ar aštuoniomis kalbomis. 
Padovanojo man gėlę; kalba taip, lyg už pasaulį jam vietos 
geresnės nebūtų. Tegu jam taip būna iš tikrųjų. 


„1 Rafaelio, Leonardo da Vinčio, Ticiano, Andrėjo del Sarto, Karlo 
Dolčio, Filipo Lipio, Alberto Diurerio, Piterio Pauliaus Rubenso, An- 
tonio Van Deiko, Džešujos Renoldso ir kitų dailininkų autoportretai 
su autografais.— Vert. past. 

Penktadienis, kovo 27 

Po pusryčių sėdėjau kavinėje, mąsčiau apie kavines ir jau- 
nimą, besilankantį jose. Galima būtų parašyti ką nors gera 
apie „Doni“ kayinę, taip pat ir tą „Henriką“ bei gėlių parda- 
vėjas. Gamtos muziejus. Milžiniška kolekcija. Lazuritas, krišto- 
liniai indai. Vaškiniai augalai, sėklos, daigai. Anatomijos ek- 
sponatai. Yra siaubingų; ištisos salės. Siciliečio padaryti !. 

Pirmasis eksponatas. Stendo vidus, sudaužytos arkos, po ar- 
ka guli skeletas, statulos galva, sustingusi veido išraiška; tarp 
kaulų karūna ir skeptras, medalionas. Giltinė, iškėlusi pjautu- 
vą, išmėtyti griaučiai, įrankiai. Baisi lemtis. Pro plyšį regėti 
šventyklos ir piramidė. 

Antrasis eksponatas. Požemio skliautas, krūvos griaučių, 
įvairiausių spalvų, nuo tamsiai žalios iki pilkos; atskiri kaulai — 
moterų, vaikų, senelių — keisčiausiai sukibę. Vyras skarele už- 
klotu veidu, po juo — kitas, jo rusva odinė tunika tokia ryš- 
ki greta negyvėliškos žalsvos spalvos, 

Trečiasis eksponatas. Apgriuvęs urvas. Puošnus, kaip po- 
piežiaus, mauzoliejus; pakeltas antvožas, matyti griaučiai ir pū- 
vantis kūnas. Romėnų sarkofagas, linksma triumfo procesija, 
virš jos — pažaliavęs lavonas. Grotos, žiurkės, vampyrai, vabz- 
džiai, glitūs puvėsiai. Tas sicilietis buvo moralizuotojas. Pas- 
kutinė kolekcija. Dar kartą Uficių galerijoje, Trys Mikelandže- 
lo likimo deivės. Nuostabi veidų išraiška. Viena žvelgia į kitą. 
Nejaugi man? Trečioji laukia. (Koks didžiulis atstumas tarp 
šioje galerijoje išreikšto tauraus humanizmo ir siciliečio.) In- 
krustuoti staleliai ir paveikslai. S. Rozos portretai (vienas su 
autografu). Batalinė scena. Pauerso*? studija. Jo „Amerika“. 
„Il Penseroso“, „Žvejų berniukas“. Mačiau autorių. Paprastas, 
atviras žmogus, Puikus amerikiečio pavyzdys. Kašinės parke. 
Pietavau „Mėnulio“ restorane su jaunuoju poliglotu. Pasivai- 
kščiojau upės pakrantėje ir — į viešbutį. 

Šeštadienis, kovo 28 

Prieš pusryčius užkopiau į katedros viršų. Įėjau į kupolo 
vidų. Gražus rytas, įstabus reginys. Aplink pastatą parapetas. 
Kupolo freskos. Nepaprasto dydžio pėda — penkių pėdų. ilgio. 
Kupolas milžiniškas. Po pusryčių „Doni“ kavinėje tvarkiau rei- 
kalus, paskui paskutinį kartą užsukau į Uficių galeriją. Vė- 


! Vaškinius eksponatus, vaizduojančius žmogaus anatomiją (daž- 
Niausiai įvairias irimo stadijas) sukūrė sicilietis Zummo for Cosimo 
III.— Vert. past. 

* Hiramas Pauersas (1805—1873) — amerikiečių skulptorius, gyve- 
nęs Italijoje.— Vert. past. 

liau — į Fiesolį !. Bokačo vila. Medičių vila. Pranciškonų vienuo- 
lynas. Reginys pro langus. Seni žemėlapiai,  nenusakomo 
senumo. Etruskų siena. Į Kašinę ir į viešbutį. Po pietų susikro- 
viau kelionmaišį ir parašiau į dienoraštį. 

Sekmadienis, kovo 29 . į 

Šveicorius pamiršo mus pažadinti trečią valandą ryto. Di- 
ližanas išvažiavo be mūsų. Pro katedrą nuskubėjome prie mies- 
to vartų. Visą dieną važiavome tarp kalvų. Perkirtome Ape- 
ninus. Pasakiški reginiai. Nuošaliuose slėniuose vinguriuoja 
upeliukai. Miškų nematyti. Kraštas ne toks jaukus kaip Nau- 
jojoje Anglijoje. Dalį kelio važiavome jaučiais. Keturių tūks- 
tančių pėdų aukštyje. Vietomis gilios sniego pusnys. Vieniši 
nameliai. Kaimai. Rimti ir orūs žmonės. Pusryčiavome trobelėje. 
Diližane beveik nesikalbame, užtai daug rūkome. 


Pirmadienis, kovo 30 

Sustojome „Trijų maurų“ užeigoje. Graži diena. Matyti 
pasviręs plytų bokštas, juodas ir aprūkęs. Greta kitas — mil- 
žiniško aukščio *. Galerijoje. „Madona su rožančiumi“. „Kirkė“. 
„Šv. Cecilija“ *. „Dovydas Pergalingasis“. Kapinėse. Plačiai nu- 
sidriekusios antkapių alėjos. Kai kurie antkapiai labai puošnūs. 
Tris mylias, iki pat bažnyčios, į kalną veda arkadų kelias. Ma- 
čiau universitetą. Kieme — vien studentų herbai. Mokslingos 
damos statula '. Vakare vaikščiojau arkadų galerijomis. Boloni- 
joje pirmiausia paragavau Bolonijos dešros. Lygiai taip kaip 
Romoje pirmiausia nuėjau apžiūrėti šv. Petro bazilikos. 


Antradienis, kovo 31 


Papusryčiavome su jaunuoju bendrakeleiviu kavinėje, paskui 
vienas diližanu išvažiavau į Paduvą. Diližane — mandagus seny- 
vas ponas. Aplink: vien žemumos, visiška priešingybė tam, ką 
mačiau sekmadienį. Tvenkiniai kanapėms. Vynuogynai. Mūrinės 
valstiečių sodybos ir mūrinės daržinės kiaurais: šonais. 
Pirmą valandą atvykau į Ferarą, kur diližanas pras- 
tovėjo iki trijų. Nuėjau apžiūrėti katedros. Įdomus senas 
pastatas. Portikas rymo ant kolonų, kurias laiko senų 
kuprių nugaros. Viršuje bareljefas „Paskutinis teismas“. 
Frontono kampe — dievo tėvo figūra, žemiau, dešinėje ir kairė- 


1 Senovinis etruskų miestas ant kalvos, netoli Florencijos.— Vert. 
past. 

2 Du pasvirę bokštai Bolonijoje.— Vert. past. 

3 Rafaelio paveikslas.— Vert. past. 

*+ Bolonija garsėjo mokytomis moterimis, kurios dėstė universitete. 
Viena iš jų, Novella d'Andrea, XIV a. skaitydavo paskaitas už širmos, 
kad studentų netrikdytų jos grožis.— Vert. past. 

je, — išrinktieji ir dorybingieji. Keturios figūros kyla iš akmens 
kapų kaip iš kokių loyų. Į visas puses kyšo kojos. Nuostabu. 
Groteskinės figūros. Puiki varpinė, bet nebaigta. Senųjų Fe- 
raros valdovų rūmai, aplink — platus griovys. Pakeliamasis til- 
tas. Virš griovio — masyvios plytų arkos. Ferara stovi visiškoje 
lygumoje, aplink auga žolė, atrodo, lyg būtum kokioje ganyk- 
loje. Tarsi kalėjimas. Paprasčiausias sidro rūsys. Langas su 
netvirtomis grotomis. Bairono vardas, kiti užrašai. Iš Feraros į 
Paduvą važiavau mažesne pašto karieta. Austriška, senama- 
diška. Paslaptingas langas ir veidas. Slaptos nišos. Slepia. Se- 
namadiški jausmai. Pervažiavome Po upę, gan plačią, labai 
drumstą ir sraunią. Geltona kaip Misisipė. Matyt, plauna dirvą. 
Senas keltas. Austrijos siena. Temstant privažiavome Revigą, 
nemažą miestą. Ten mačiau dar du pasvirusius bokštus, iš- 
ardytus ir apgriuvusius. Vidurnakty atvažiavome į Paduvą, 
„Rytų žvaigždės“ viešbutį. 

Trečiadienis, balandžio 1 

Lietinga diena. Garsioji Pedročio kavinė. Verta to garso: be 
galo didelė ir gražiai apstatyta. Gavau paniurusį tamsiaveidį 
gidą, pasiėmiau skėtį ir apsiaustą ir išėjau apžiūrinėti miesto. 
Miesto rotušė. Nuostabus stogas. Į vienus rūmus pasižiūrėti 
„Šėtono ir jo bendrų“. Įdomi šėtono povyza. Visa skulptūra 
susiraizgiusi kaip kokia makaronų krūva. Šv. Antonijaus baž- 
nyčia ir koplyčia. Nuostabi. Atramos ir paveikslai, Bronziniai 
„bareljefai. Galijotas ir Dovydas. Promenada. Ją juosia Brentos 
upelis, gražiai vingiuojantis per miestą. Džoto koplyčia. Do- 
rybės ir Ydos. Įstabų. Paveikslai bibliniais motyvais. Arena. 
Netoliese — graži bažnyčia. Seni rūmai, senos arkados, senos 
gatvės. Antrą po pietų sėdau į Venecijos traukinį. Smarkiai 
lyja. Patogus vagonas. Lygus kraštas. Artėjant prie Veneci- 
jos, įspūdis toks pat, kaip privažiuojant Bostoną iš vakarų. Sė- 
dau į gondolą ir — į „Mėnulio“ viešbutį. Papietavau prie bendro 
stalo ir išslkubėjau į Morkaus aikštę. Ten išbuvau iki aštuntos 
vakaro. 


Balandžio 2, ketvirtadienis 

Pusryčių suvalgiau bandelę pas Florijaną. Užėjau į šv. 
Morkaus bažnyčią. Viduj nešvaru, smirda; nusivyliau. Kupolą 
remontuoja, aplink pastoliai. Rialtas. Ant varpinės viršaus. 
Gondola nuplaukiau į Didįjį kanalą ir apiplaukiau Džudekos 
salą. Pietūs. Pasivaikščiojau po šv. Morkaus aikštę. Miegoti. 
Nėra malonesnės vietos už šv. Morkaus aikštę. Miesto pobū- 
vių salė, atdara dieną naktį. Žiburiai. Damos gaivinasi gėri- 
Mais lauke. (Rytais pusryčiauja saulėtoje pusėje.) Muzikan- 


122 


tai, dainininkai, kareiviai. Nepriekaištingas elgesys. Puiki archi- 
tektūra. Vakare Dožų rūmuose sutikau malonų jauną vyriškį 
(Antonijų), susitariau, kad rytoj jis bus mano gidas. 


Balandžio '3, penktadienis 


Stiklinių karolių fabrike. Tempia lazdeles kaip kokias vir- 
ves, pjausto, lygina, poliruoja, nudažo, viskas paslaptyje. Ju- 
velyrinių dirbinių fabrikas. Senasis venecijietiškasis auksas. 
Įvairiausių rūšių. Į šv. Džovanio Paolo bažnyčią. Paminklai. 
Koplyčia su gražiu bareljefu. Kristus sako pamokslą daktarams. 
Arsenalas. Didžiuliai dokai. Turkijos vėliava. Žibintai. Plau- 
kėm kanalais. Otelo namai! ir statula. Šeiloko namas. Lordo 
Bairono namas. Foskarių rūmai. Puikus Didžiojo kanalo regi- 
nys. Po pietų — aikštėje. 

Balandžio 4, šeštadienis 

Pusryčiai pas Mindelį. Piacetoje sėdau į gondolą, plaukian- 
čią į Murano salą“. Kaimas vandenyje. Praplaukiau pro ka- 
pines saloje. Artinamės prie kaimo vandenyje. Sena bažnyčia. 
Grįžau atgal, nuėjau į Jėzuitų bažnyčią. Sakykla su marmu- 
rine uždanga. . Neįtikėtina, kad tai galima iškalti iš marmuro. 
Didysis kanalas. Aukso namai“. Bordo hercogo rūmai. De 
Beri hercogienės rūmai. „Hotel de Ville“ viešbutis. Seni rūmai, 
gražus kiemas ir laiptai. Iš freskų žemyn per laiptų baliustradą 
žvelgia didikai. Į banką ir pas Sardinijos konsulą. Į galeriją. 
Ticiano „Marijos dangun žengimas“. Didelės pajuodusios gal- 
vos ir rusvos rankos“. „Šv. Morkus ateina į pagalbą“ ?. Vene- 
cijos didikas. Senosios Venecijos vaizdai. Prašmatnios salės. 
Ticiano „Marija šventykloje“. Po pietų iki sutemos gondola 
plaukiojau kanalais. Senieji rūmai su išsiviepusiomis pabaiso- 
mis. Nusipirkau švarką. Atsiguliau pusę dešimtos. 

Balandžio 5, sekmadienis 

Pusryčiavau šv. Morkaus aikštėje. Ant trijų stiebų plevė- 
suoja Austrijos vėliavos. Nuostabiai atrodo saulės nušviesta 
bazilika. Žavinga aikštė! Maloniai papusryčiavau. Damos, gėlių 
pardavėjos, muzikantai, jūros kriauklių pardavėjai. Tabako 
krautuvėlės. Prie Mindelio kavinės arkados sėdėjau kėdėje, 


! Moro rūmai yra į vakarus nuo Didžiojo kanalo. Kristoforas Mo- 
ras laikomas Šekspyro herojaus prototipu.— Vert. past. 

2 Murano saloje buvo stiklo fabrikai. — Vert. past. 

3 XV a. pastatas, vienas iš žymiausių Venecijos gotikinės archi- 
tektūros pavyzdžių.— Vert. past. 

* Paveikslas buvo perkeltas iš bažnyčios altoriaus, kur jis gero- 
kai aprūko nuo žvakių ir smilkalų.— Vert. past. 

5 Tintoreto „Šv. Morkus išgelbsti Venecijos vergą“.— Vert. past. 

šildžiausi saulėje žvelgdamas į vėliavas, saulę ir bažnyčią. 
Varpinės šešėlis. Ten pasivaikščiojau. Balandžiai. Žmonės atei- 
na jų palesinti. Įsėdau į gondolą. Sodas, kurį įkūrė Napoleonas. 
Venecijos pakraštys (kaip Beteri parkas Niujorke). Gražiai at- 
rodo užutėkis ir salos iš abiejų Venecijos pusių. Į Lidą ', iš kur 
atsiveria graži Venecijos, ypač Dožų rūmų, panorama. Smėlio 
juosta nužygiavau prie Adrijos pakrantės. Rami jūra. Ilgas, 
platus paplūdimys. Per užžėlusį užutėkį — į armėnų vienuolyną. 
Gera, atsiskyrus nuo pasaulio, snūduriuoti ramiame užutėkyje. 
Lidas tarsi koks bangolaužis, saugantis nuo kunkuliuojančio 
gyvenimo vandenyno. Sodas, vienuolynas, kiemeliai, dengtos 
arkados. Reginys pro bibliotekos langą, salos. Tolyje matyti 
miestas. Orių, barzdotų, senų armėnų dvasiškių portretai. Se- 
nos spaustuvės mašinos. Turkų medalis. Rankraštis. Biblija. 
Koplyčia. Aštuoni besimeldžiantieji ir aštuoni dvasininkai. Puoš- 
nūs apdarai spindi kažkokioj įstabioj šviesoj, sruvenančioj iš 
lauko nuo raibuliuojančio užutėkio, pro rausvo šilko užuolai- 
domis dengtus langus. Gieda, mojuoja sidabriniais smilkytu- 
vais. Pūsteli kamuolėlį smilkalų kiekvienam besimeldžiančia- 
jam. Reginys nepaprastai įspūdingas. Artėjam prie miesto čiuož- 
dami per žolę. Tvyrantis smilkalų kvapas, būdingas senoms 
bažnyčioms, Tik šiandien supratau — kodėl. Atgal į miestą. Gied- 
Ia diena. Viskas kaip miraže: atrodo, kad laivai Malamoko ka- 
nale ir salos plevena ore. Į šv. Marijos Šlovingosios bažnyčią. 
Aštuoniakampė. Į šv. Jurgio didžiąją bažnyčią. Daugybė me- 
džio raižinių. Išlipau prie Dožų rūmų laiptų po Atodūsių tiltu *. 
Kalėjimas pajuodęs lyg nuo gaisro. Vietomis pajuodę ir rūmai. 
Čia būta gaisro. Pasivaikščiojau po šv. Morkaus aikštę. Aplink 
daugybė išėjusių pasivaikščioti žmonių. Nuėjau ant Rialto tilto. 
Pažvelgiau į vieną ir kitą Didžiojo kanalo pusę. Nužingsniavau 
toliau. Daug dailių moterų. Aišku, kad skaistaveides, juodbru- 
ves moteris Ticianas piešė iš natūros. (Ticianas — venecijietis.) 
Vaiskiai sodri, auksinio atspalvio rusva spalva. Ryškūs bruo- 
žai, kaip kamėjoje, Ilgo, siauro skersgatvio gale pamatau kažką 
šmėstelint lange. Mėnesienoje, šviečiant dujų žibintams, nu- 
ėjau į šv. Morkaus aikštę. Daug dainininkų ir muzikantų. Ai- 
kštelėje netoli Rialto tilto — akrobatai ir komikai. Kokie akro- 
bačių veidai! Dožų rūmų kolonada kaip kokia architektūrinė 
gyvatvorė. Ramiomis vasaros dienomis dailios venecijietės vVi- 


! Lidas —sala Adrijos jūroje, netoli Venecijos, populiarus kuror- 
tas.— Vert. pasi. 
Ž Miesto kalėjimą su Dožų rūmais jungė Atodūsių tiltas per mažą 


šoninį kanalą. 1574 ir 1577 m. Dožų rūmai smarkiai apdegė.— Vert. 
past. 

sojė savo grožybėje plūduriuoja kaip kokios vandens lelijos 
tvenkinyje. Didysis kanalas ne tiesus ir taisyklingas, bet vin- 
giuotas, su visokiais kyšuliais namų fasaduose. Vinguriuoja 
kaip Saskvehanos!' upė. Reginys iš' Foskarių rūmų balkono. 
Pati geriausia žvalgos vieta. Milžiniškos sijos. Rūmai paversti 
barakais. Austrų gultai. Šveičia šautuvus. Didžiojoj salėj verda 
valgyti ir plauna. Venecijos kanaluose pamatysi visų rūšių 
transportą: - gondolas, omnibusus, nuosavas karietas, lengvu- 
čius kabrioletus, dviračius, prekijų ratukus ir net katafalkus. 
Iš pradžių jums atrodo, kad tai tik koks transporto antplūdis, 
kad tai laikina, kad jis tuoj nuslūgs. Šv. Morkaus katedra lei- 
džiantis saulei. Paauksuotos mozaikos, bokšteliai — viskas atrodo 
kaip per kokią šventę. Tarsi didysis turkas būtų pasistatęs savo 
palapinę vienai vasaros dienai. Aštuoni šimtai metų. Viduje 
brangus marmuras. Nuo didelio senumo atrodo, lyg sienos būtų 
sudėliotos iš retų senų muilo gabalėlių. Tokios jos gličios. Jos 
taip aprasojusios nuo senų atnašavimų kaip valgomieji nuo senų 
lankyti Veneciją lietingą dieną negu kokią sostinę saulėtą 
dieną. Mano gidas. Kaip jį sutikau ir kur. Visai nusigyveno 
per 1848 metų revoliuciją ir bekeliaudamas; šiandien viename 
mieste, rytoj — kitame. „Kelionės — puikus dalykas. Kol buvau 
turtingas, visi lankstėsi man. Sveikas, Antonijau, kaip sekasi, 
Antonijau? O dabar? Kai Antonijus be skatiko, niekas nebesi- 
lanksto. Pasitrauk iš kelio, Antonijau. Eik šalin, Antonijau. 
Atstok, Antonijau. Argi nežinote, sere, kad turtingam vargšas 
gadina orą? Žinotę“ 

Taip, Antonijau, kurgi nežinosi. Kilniadvasiškai nusiteikęs. 
Aklas senukas: „Paaukokit, ir dievas jums atlygins“. (Paauko- 
siu, bet abejoju dėl atlyginimo.) (Antonijus — įdomus charak- 
teris.) „Nenoriu mirti. Į dangų? Jūs tuo tikite? Pirmiau reikia 
pažiūrėti, kas ten gera.“ Jo pikantiški anekdotai. Apie Bai- 
roną, kuris slapčia perplaukė kanalą pažadinti damą, gyvenan- 
čią rūmuose kitoje pusėje. Prūsų grafienė atsiuntė policininką. 
Baisi nedorėlė, bet laiminga. Vaikštinėjam su linksmuoliu An- 
tonijumi, filosofuojam. A, tai atsitiko Pozilipe. Ar tik ne Aus- 
trijos imperatoriaus brolį mačiau? Užsirėmęs ant turėklų. Jau- 
nuoliai pilkšvais nėriniais. Stengiasi kuo geriau atrodyti. Juk 
ir laisvosios demokratijos šalies pilietis turėtų su pagarba žvel- 
gti į žmogų, kuris... 


1 Upė JAV, tekanti per Pensilvanijos ir Merilendo valstijas — 
Vert. past. | 

Balandžio 6 

Pusę šešių iš Venecijos išvažiavau į Milaną. Pro Paduvą 
ir Vičencą į Veroną. Ten į traukinį įlipo nuotaka su jaunikiu. 
Pakeliui iš Veronos į Brešą matyti gražūs Gardos ežero vaizdai. 
Tolumoje dunkso Baldos kalnas. Ant ežero kranto ir saloje — 
kaimai. Graži ežero panorama tarp didžiulių kalnų. Sniegas jų 
viršūnėse akimirksniu dingo purpuro žaroje. Važiuojame į 
šiaurę, artėjame prie Alpių įkalnių. Geležinkelis kerta visiš- 
kai plokščią Lombardijos žemumą. Turtinga augmenija. Šilk- 
medžiai, vynuogienojai. Ūkininkų sodybos visai ne tokios kaip 
pas mus. Nematyti, kad būtų sunkiai dirbama, kaip mūsų 
krašte. Šis kraštas regėjo Napoleono karus. Kokalijuje sėdau į 
Trevilijo diližaną. (Nuo ten aštuoniolika mylių -iki Milano.) 
Keliavau nuo pirmos iki šešių. Važiavau kupė. Atvykau į Mi- 
laną pusę aštuonių vakaro. Omnibusas nuvežė į „Hotel de la 
Ville“ viešbutį. Stotyje kilo barnis tarp vežėjo ir austrų žan- 
daro. Nuėjau pasižiūrėti, kaip atrodo katedra vakare. Apėjau 
krautuves. Kanalas. 


Balandžio 7, antradienis 

Į galeriją. Labai didelė, yra keletas puikių paveikslų. „Šv. 
Kotrynos kankinimas"“. Puikus „Šv. Morkus Aleksandrijoje“ !. 
Tiksliai pavaizduota architektūra, apdarai, veidų išraiška. Į 
Kampo d'Armi aikštę. Arka. Į Milano priemiestį pažiūrėti Le- 
onardo da Vinčio paveikslo *. Keista senovinių plytų bažnyčia, 
Labai sena. Vos suradau tą valgomąjį. Pagaliau nuvedė į 
arkų galeriją, kur stovi trimitininkai. Deja, ne Leonardo gar- 
bei“. Vedė koridoriais, kur įsikūrę kavaleristai. Atsidūriau 
didžiuliame kieme (Kaip kokioje smuklėje). Valgomasis — ilga, 
aukšta ir tuščia patalpa išdažytomis galinėmis sienomis. Didžiu- 
lė pakyla kopijuotojams. Gaudo paskutinius saulėlydžio spin- 
dulius. Visas paveikslas nublukęs ir vos vos matyti. (Esu matęs 
jo fotokopiją.) Kokia „Paskutinės vakarienės“ mintis? Puotos 
linksmybės greit praeina. Vienas iš jūsų netrukus mane išduos, 
žmonės tokie apgaulūs; draugingumas blyksteli trumpam, o 
savanaudiškumas — amžinas. Leonardas ir jo prasti dažai, kaip 
rašė kitas didelis žmogus (Vordsvortas). Į katedrą. Įstabi. La- 
biau patiko negu šv. Petras Romoje. Stebuklinga didybė. At- 


! Vienas iš reikšmingiausių Džentilės Belinio darbų „Šv. Morkaus 
pamokslas Aleksandrijoje“.— Vert. past. 

2 Dominikonų vienuolyno, esančio prie šv. Marijos Maloningosios 
bažnyčios, valgomajame yra Leonardo da Vinčio paveikslas „,Pasku- 
tinė vakarienė“.— Vert. past. 

* Prancūzų okupacijos metais vienuolynas buvo paverstas karei- 
vinėmis.— Vert. past. 

rodo, tarsi langas navos gale liepsnotų. Užlipau ant stogo. Toli 
apačioje žmonės ant laiptų, tarp ažūrinių bokštelių, atrodo kaip 
muselės voratinklyje. Ant pinaklių smaigalių ir kitur — ange- 
lai. Svarbi ne tiek idėja, kiek atlikimas. Reginys nuo špilio. 
Ant Milano katedros viršaus jautiesi kaip dangaus valdovas. 
Penktą valandą papietavau prie bendro stalo viešbutyje. Su- 
tikau keistą senuką. Didžiavosi, kad gali prisipilti sau taurę. 
Su vienu jaunuoliu kalbėjomės apie katedrą. 


Balandžio 8, trečiadienis 

Atsikėliau penktą valandą. Pusę septynių iškeliavau prie 
Komo ežero. Pusantros valandos važiavau traukiniu plokščia 
derlinga lyguma. Prie Komo sėdau į garlaivį. Primena kelionę 
prie Džordžo ežero Amerikoje. Ežero krantai nepaprastai tankiai 
gyvenami. Statūs kalnų šlaitai, tarp uolų nutiesti keliai; langai, 
atbrailos. Prie Beladžio matyti visos trys ežero atšakos. Van- 
dens žydrynėje kalnai atrodo suvirtę į krūvą. Ant viršūnių 
sniegas. Ties kiekvienu kaimeliu sustoja dailūs laiveliai. Kur 
tik neįsikūrę kaimai. Kai kurie kybo ant kokio stataus šlaito, 
tarsi būtų čia atsidūrę per griūtį. Ant vienišų viršūnių stūkso 
bažnyčios. Susispietę miestukai, užtvarai. Dešimtys, šimtai kai- 
melių. Augalai sodinami terasomis. Dar aukščiau vienur kitur 
matyti vienišos sodybos. Apačioje — kriokliai. Jokių medžių. Į 
Milaną grįžau septintą vakaro. 


Ketvirtadienis, balandžio 9 

Atsikėliau penktą valandą, rašiau dienoraštį, 0 pusę septy- 
nių nusileidau žemyn pusryčiauti. Sutikau jauną paryžietį su 
dama. Devintą valandą diližanu išvažiavau į Novarą. Puošnūs 
foreiteriai: po pažastim ragai, žibančios kepurės, metaliniai dir- 
žŽai, auliniai batai, Važiuojam lygia kaip stalas Lombardijos 
žemuma. Šiaurėje matyti Alpės. Pravažiavom daug nemažų 
kaimų ir miestelių. Puikiai dirbamos derlingos žemės. Gražus 
granitinis tiltas per Tičino upę. Pusę antros buvom Novaroje. 
Papietavome. Traukinio teko laukti keturias valandas. Pasi- 
vaikštinėjau bulvaru ant senosios miesto sienos: senovinė plytų 
tvirtovė su giliu, plačiu grioviu. Sena katedra. Torvaldseno 
angelai, senas kiemas, krikštykla. Vaškinės figūros '. Vinys ir 
plaktukas, plaukai. Pusę šešių sėdau į Turino traukinį. Susipa- 
žinau su graiku iš Kefalinijos („Anglijos pilietis“). Devintą 
valandą vakaro atvažiavau į Turiną. Nuotykis omnibuse su 
nešikais ir „Europos“ viešbutyje. Novaroje mačiau bažnyčią 


1! Natūralaus dydžio vaškinės skulptūros vaizdavo Kristaus kančios 
kelią. Jos buvo ryškiai nudažytos, ant kai kurių uždėti natūralių plau- 
kų perukai,— Vert. past. 

su mediniu priestatu. Viduje altorius paverstas scena, ant 
kurios stovi biblinės figūros iš kartono. Visai kaip teatre. Ir 
apšviesta. 

Penktadienis, balandžio 10 

Labai lyja. Pusryčiavau kavinėje (aštuoniakampė salė su 
paauksinimais). Po gatvė. Vaikštinėjau po garsiosiomis arka- 
domis. Pasigrožėjau Kolinos kalvomis. Lankiausi galerijoj. Pui- 
kus „Išpažinties“ paveikslas. Keli Ticiano portretai. Keturios 
puikios alegorinės drobės: „Žemė“, „Oras“, „Ugnis“, „Vanduo“. 
Rubenso „Magdalena“, labai natūrali, bet baisiai bjauri. Van 
Deiko paveiksle šešios žavios vaikų galvutės. Tenjero smuklės 
scenos. Tą nepaprastą efektą jis pasiekia iš pradžių labai su- 
mažindamas, o paskui deformuodamas žmonių figūras. Brei- 
gelio paveikslai visad teikia malonumą. Pilies aikštė, ten vieš- 
Bbutis. Turino centras. Įdomus senas pastatas su įvairiausiais 
fasadais — keistas visokiausių architektūros mokyklų rinki- 
nys. Turinas taisyklingesnio plano negu Filadelfija. Visi namai 
vienodo sukirpimo, vienos spalvos, vieno aukščio. Tarsi miestą 
būtų statęs vienas rangovas, pasamdytas vieno kapitalisto. 
Nepaprastai įdomus reginys žvelgiant žemyn nuo pilies arkų į 
Didžiąją gatvę, einančią iki pat Rozos kalno su sniego kepu- 
re. Išvydau jį, išnirusį iš debesų, anksti rytą, išvykdamas iš 
Turino. Aplink miestą bulvarai. Daug gražių kavinių. Darbi- 
ninkai ir neturtingos -moterys valgo kuklius pusryčius gražiose 
kavinėse. Kokia ori jų laikysena, ne tokia kaip panašaus luo- 
mo žmonių tėvynėje. Vakare nusigiedrijo. Nuėjau prie Po 
upės. Stabtelėjau ant bažnyčios laiptų. Anksti nuėjau gulti. 


Šeštadienis, balandžio 11 

Giedra. Anksti atsikėliau ir išėjau į gatvę pasigrožėti Rozos 
kalnu. Išvydau jį. Pusryčiams ant Po kranto išgėriau šokolado 
(juo garsėja Turinas). Dešimtą valandą sėdau į Genujos trau- 
kinį. Koks šimtas mylių kelio. Kurį laiką smagiai važiavom 
per vaizdingą kraštą. Tankiai gyvenamas ir gražiai dirbamas. 
Artėjam prie Apeninų; didingas reginys. Išmaningai nutiestas 
geležinkelis brangiai kainavo. Apeninų papėdėje daugybė tu- 
nelių. Privažiuojam didįjį tunelį (dviejų mylių ilgio). Atvažia- 
vom į Genują trečią valandą, lietui lyjant. Negrabus nešikas 
išmetė kelionmaišį. Bijau ir pažiūrėti, kas liko iš dovanų Kei- 
tei'. Apsistojau Federio viešbutyje, krantinėje. Išėjau pasivai- 
kščioti po Naująjį kelią. Rūmai ne tokie prašmatnūs kaip Ro- 
moje, Florencijoje ar Venecijoje. Vienas jų ypatumas — pa- 


! Keitė — Ketrina, Hermano Melvilio sesuo.— Vert. past, 

veiksluose vaizduojama architektūra, o ne realybė. Freskose 
nutapytos įvairios architektūrinės įmantrybės. Makiavelio po- 
sakis: „Pravartu apsimesti dorybingam, bet neverta iš tiesų 
tokiam būti“. Gatvės kaip Edinburge, tik dar statesnės ir pai- 
nesnės. Užkopiau viena pasigrožėti reginiu. Pietavau prie 
bendro stalo. Geras kambarys. Viešbutis įsikūręs senuose rū- 
muose. Vakare išėjau pasivaikščioti po alėją netoli uosto. Di- 
džiuliai viešbučiai. Maltos kryžiaus bokštas. Tolyje matyti kal- 
vos. 


Sekmadienis, balandžio 12 


Pusryčiavau kavinėje. Šokoladas. Buvau pasivaikščioti alė- 
joje ant buvusių bastionų. Panorama. Kareiviai. Nepatraukli 
žmonių kategorija. Į katedrą. Baltas ir juodas marmuras. Laip- 
tai. Grotuoti bareljefai. Puikus interjeras. Bokštas. Hercogo 
rūmai. Atrodo, lyg visi miesto gyventojai pasipylė į gatves 
"pasivaikščioti. Daug moterų. Genujiečių galvos apdangalas. 
Undinės ir ūkų mergelės. Kuklios ir grakščios. Kaip padaryti 
megražią moterį patrauklią. Už du su omnibusu nukakau iki 
miesto galo. Trijų šimtų pėdų aukščio švyturys. Užlipau aukštyn. 
Nuostabus reginys. Pietų pusėje matyti jūros pakrantė. Kyšu- 
lys. Prieš akis visa Genuja ir jos gynybiniai sutvirtinimai. Au- 
kšti ir tolimi, atrodo labai nykūs. Tarp jų niūrios ir nejaukios 
griovos. Genuja greičiau primena šėtono sostinę ir tvirtovę, ap- 
gultą archangelų. Sutvirtinimų viršų dengia debesys. Iš ryti- 
nės uosto pusės leidausi apžiūrėti trečiąjį tų sutvirtinimų žie- 
dą. Pakibusios virš jūros, o per tarpeklius išlenktos arkos. 
Graži kai kurių miesto rajonų panorama, Kelias vis -kyla au- 
kštyn. Galerų vergų kalėjimas. Pro grotas gali pasigrožėti jū- 
ra. Begalinė erdvė. Sukau ir sukau ratu. Nepasimečiau. Pa- 
galiau išėjau į pasivaikščiojimų alėją. Užkopiau stačiu skersgat- 
viu prie bažnytėlės (nuo priebažnyčio — gražus reginys). Nuo 
ten, dar aukščiau ir pagaliau atsidūriau prie bastionų. Didingas 
reginys: kitoj pusėj gilus slėnis, Genuja ir jūra. Vėl kylu 
aukštyn. Kuo aukščiau, tuo gražiau. Pagaliau esu pačioje au- 
kščiausioje sutvirtinimų vietoje. Matyti abu juosiantys slėniai 
ir ketera, kur jie susijungia: ten patys aukščiausi fortai. Slė- 
niai tankiai gyvenami. Kai kurie aukštutiniai sutvirtinimai at- 
rodo labai nykūs. Plynė, kurią juosia trečiasis žiedas. Gilūs, 
be jokio medelio tarpėkliai. Apleisti parako sandėliai. Nyku 
kaip Škotijos kalnų slėniuose. Pavargęs nusileidau kažkokiu 
takeliu ir atsidūriau prie Dorijos rūmų. Pietavau prie bendro 
stalo. Greta sėdi kažkoks graikas. Priešais sėdintieji kikena. 
Perėjau uostą. Drauge su graiku užsukom į kavinukę sode. 

Graži vieta — fontanai, arkados. Nuėjau gulti pusę devynių. 
Visą dieną taisėsi lyti, bet taip ir nelijo. ' 


Pirmadienis, balandžio 14 

Kavinėje išgėriau šokolado. Senoji muitinės siena. Aplan- 
kiau keletą rūmų; kitokio stiliaus negu Romoje. Didžiuliai 
vestibiuliai, kiemai. Paskaityti kelionės vadove. Kai kuriuos 
rūmus aprodė labai jau skubotai. Ypač Roso rūmus. Labai 
vėjuota, Anksti grįžau į viešbutį — po vakarykščio pasivaikščio- 
jimo jaučiuosi pavargęs. Per pietus sutikau amerikiečių laivo 
„Konsteleišn“ iždininką. Aštuntą jau gulėjau lovoje. 

Antradienis, balandžio 15 

Šeštą ryto sėdau į traukinį. Važiuoju į Aroną. Didžiojo 
ežero pakrantėje. Stotyje sutikau leitenantą Fontelerojų. Maloni 
kelionė per naują kraštą. Antrą valandą po pietų išplaukiau 
iš Arono mažu garlaiviu. Praplaukėm Aleksandriją ir Novarą. 
Šalta. Gražūs reginiai. Lyg baltais dažais nutepta. Susimaišė 
metų laikai. Krinta kriokliai, daug kaimelių. Sala, kylanti te- 
rasomis. Septintą vakaro atvykau į Magadiną. Sėdau į Belin- 
conos diližaną. Temstant privažiavom tarpeklį, juo ir kelia- 
vom visą laiką. Tamsu ir nieko nematyti Alpių įkalnių šešėlyje. 
Belinconoje iš traukinio iššoko daktaras Lokvudas, kuris ką 
tik atvyko iš Simplono. 


Balandžio 16 


Antrą valandą ryto išvažiavom diližanu prie Sen Gotardo 
perėjos. Sėdžiu erkeryje. Tylu ir paslaptinga. Ritmingai dunksi 
ratai. Aušta. Vingiai, tarpekliai, bedugnė, sniegas. Pusryčiavom 
Erole. Užkalbino misteris Ebotas. Baisi audra. Paprastos rogutės. 
Keliauninkai Erole laukia jau trys dienos. Išvažiavom. Ilga 
virtinė. Vingis po vingio. Pastogės. Pokalbis apie dievus. Pačiu 
kelio pakraščiu ant skardžio. Viršūnė. Užeiga. Senas akmeninis 
sandėlis. Vaizdelis viduje. Apsimuturiavę žmonės, sustirę kau- 
lai, krovinys ant rogių. Traukiame toliau. Sutinkame priešprie- 
šiais važiuojančias roges su kroviniu, Išsukam iš kelio. Pasi- 
baido arkliai. Kelias žemyn. Tarsi leistumėmės nuo debesų. Ky- 
šo aštrianosės uolos. Dešimties tūkstančių pėdų aukščio, Žemyn 
į Andermatą. Kiaurai peršlapau. Diližanas. Velnio tiltas. Pro 
tarpeklį matyti vaizdas. Žalia žolė ir baltas sniegas. Kaip kokia 
kalkių lavina. Altdorfas. Septintą valandą vakaro — Tluelene. 


Balandžio 17 

Kitą rytą, prieš pusryčius, nuėjau pasigrožėti Liucernos 
ežeru. Uri įlanka. Metodistų koplytėlė. Devintą ryto garlaiviu 
išplaukiau į Liucerną. Įplaukėm į Uri įlanką. Telio koplyčia. 

Vienuoliktą valandą atvykom į Liucerną. Torsvaldeno liūtas — 
gyva uola. Vaištinėjom su Ebotu, gėrėjomės reginiais. Seni 
tiltai. | 

Penktadienis, balandžio 18 

Aštuntą valandą sėdau į Berno diližaną. Kupė tik Ebotas 
ir aš. Puiki diena, gražus kraštas. Šveicarų namai. Taupumas ir 
tvarka. Pietavom užeigoje. Septintą atvažiavome į Berną, sus- 
tojome „Karūnos“ viešbutyje. Nuėjau nuo bažnyčios terasos 
pasigrožėti Berno Alpėmis. Štai ten jos, už anos žalios juostos. 


Šeštadienis, balandžio 19 

Vaikštinėjau po terasą. Katedra. Beveik visą dieną pralei- 
dau drauge su misteriu Fėjumi, Ebotu ir jo dukra. Pasivažinė- 
jimas. Žavingi Alpių vaizdai. Tiesiamas geležinkelis. 


Sekmadienis, balandžio 20 

Dešimtą ryto sėdau į Bazelio diližaną. Giedra diena. Pieta- 
vau Soljere. Susitikau kažkokį misterį Smitą, pirklį iš Niujor- 
ko. Visą rytą regėjau gražius Berno Alpių ir Juros keterų 
vaizdus. Už Soljero priartėjom prie aštriasmailių Juros uolų. 
Aukštumo sulig Greiloko kalnu. Keturių tūkstančių pėdų. Se- 
novinės pilys: Įvažiavom į įspūdingą tarpeklį. Iš jo matyti plati 
Alpių panorama. Keliaujam toliau. L. įsėdau į traukinį ir aštun- 
tą valandą vakaro buvau Bazelyje, „Atsiskyrėlio“ viešbutyje. 
Išėjau pasivaikštinėti, perėjau pontoniniu tiltu per Reiną. Gilus, 
platus ir sraunus. 

Pirmadienis, balandžio 21 ž 

Penktą valandą ryto traukiniu išvažiavau į Strasburgą. Iš 
viso — 90 mylių. Į katedrą. Smailūs bokšteliai. Stiebiasi aukštyn 
kaip gėlės, tik kokios? Rusvas smiltainis. Laikrodis. Minia žmo- 
nių. Lipu aukštyn. Ne taip gražu kaip Milane. Viršuje aikštelė. 
Špilis. Ant jo — tūkstantis penki šimtai įrašų. Antrą valandą 
po pietų su misteriu Smitu perkirtom sieną ir atsidūrėme Kely- 
je! Pasus tikrina prancūzai ir vokiečiai. Badenas. Sėdom į Hei- 
delbergo traukinį. Pakeleiviai — kaliforniečiai. Graži popietė. 
Žemumą supa kalnai, Labai derlingos žemės. Ima derlių. Aš- 
tuntą vakaro atvažiavom į Heidelbergą. „Adlerio“ viešbutis. 


Antradienis, balandžio 22 | 

Atsikėliau penktą valandą ir užkopiau į pilies kalną. Žie- 
dai, žolė, viskas veši aplink gražius senovės griuvėsius. Kami- 
nas, rūsys. Matyti Nekaro upė. Universitetas. Sudygę dobiliu- 
kai, sprogsta medžiai. Takelis tarp griuvėsių. Pokylių salėj — 
gėlynėlis. Žaliose nišose stovi riteriai. Studentai. Nuotraukos. 
Antrą valandą sėdau į Frankfurto prie Maino traukinį. Stotyje 

vėl sutikau daktarą Ebotą — važiuoja į Frankfurtą. Visą ke- 
lią —tas pats derlingų. lygumų kraštas, kaip ir važiuojant iš 
Bazelio. Ketvirtą atvažiavau į Frankfurtą, įsikūriau viešbutyje. 
Po pietų Smydas pakvietė pasivaikščioti po miestą. Gėtės statu- 
la. Fausto statula. Katedra. Liuterio namas. Paupys. Parkas. Žy- 
dų kvartalas. Rotšildo namai. 


Trečiadienis, balandžio 23 

Po pusryčių nuėjau aplankyti -Eboto. Radau jį lovoje be- 
rūkantį, jaučiasi geriau. Nuėjau į Rotšildų namus. Garbus ge- 
ležies dirbinių pirklys. Seifas. Statinės ir statinaitės, pinigų krū- 
velės, monetų kalimo mašinos, svarsčiai ir svarstyklės, palydo- 
vai ir nešikai. Važinėjausi po miestą. Fausto statula. Ariadnės 
statula. Rausvas. atspalvis. Grožis priešpriešinamas bjaurumui. 
Pusę dvyliktos išvažiavau traukiniu į Visbadeną. Per klaidą at- 
sidūriau Majense. Antrą valandą išplaukiau į Kelną. Majen- 
sas įsikūręs žemumoje, plačiai išsidriekęs. Matyti graži katedra 
ir kiti pastatai. Plaukiam per reinvynio kraštą. Žemyn palei 
Reiną — vieni vynuogynai. Dešimtą vakaro atsiradau Kelne. 
Visą dieną buvo šalta ir lijo. Mano praktiškasis bendrakeleivis 
iš Bostono. Apsistojau „Kelno“ viešbutyje. 


Ketvirtadienis, balandžio 24 

Atsikėliau penktą valandą, papusryčiavau ir nuėjau į ge- 
ležinkelio stotį. Ten sėdau į Amsterdamo traukinį, pervažiavom 
Reiną, Diuseldorfą ir Utrechtą. Lyja, šalta, tarpais kruša ir šlap- 
driba. Derlingos žemumos. Įvažiavau į Olandiją. Kraštas kaip 
kokia dykynė: ištisi plotai rusvos, murzinos žemės, paskui di- 
džiulės šviesiai žalios ganyklos. Nuotykis apsistojus viešbu- 
tyje Amsterdame, kur atvažiavau pusę keturių. Sustojau „Se- 
nosios Biblijos" viešbutyje. Apie jį galima būtų ironiškai "Papas 
sakoti ir šį tą gera. 

Balandžio 24 

Vakar po pietų labai šalta, snigo. Resisianšiyje daugybė 
jūrų kapitonų. Šį rytą nusisamdžiau gidą — keistą mažą senuką 
olandą ir nuėjau į paveikslų galeriją. Puikus Pauliaus Poterio 
paveikslas „Meška“. „Olandų gydytojo teismas“. Rembranto 
„Magistrato nariai“ ir „Nakties sargyba“. Puikus „Dailininko 
ir jo žmonos portretas“. („Penki prekijai') Tokie geraširdžiai 
ir gerai nusiteikę. Smagios olandų meistrų žanrinės scenos, Ten- 
jeras ir Breigelis. Amsterdamo gatvės — kaip senovinės gra- 
viūros senuose storuose foliantuose. Kanalai ir pakeliami tiltai. 
Apšepę seniai. Tenjeras. Į miesto zoologijos sodą. Rausvasnu- 
kis šuo. Tinginys. Miesto reginys nuo rūmų kupolo. Raudoni 
čerpių stogai, uostas. Gurkšnelis džino. Amsterdamas primena 

amfiteatrą, iš visų pusių apsuptą vandens. Nemačiau garsiojo 
Breko, to rūsių, sviesto ir idealios tvarkos kaimelio. Senovinis 
laivas galijotas. Tvarkingas, panašus. į komodą. Pusę penkių 
sėdau į Roterdamo traukinį. Rūkomajam vagone. Vienui vienas. 
Pravažiavau Harlemą. Tvarkingas kaip Amerikos Olbanio mies- 
to Kolonijos kvartalas. Leidenas. Didžiulė katedra. Haga. At- 
važiavau į Roterdamą pusę aštuonių. Gavau gidą ir išsiruošiau 
į parką, prie šokių paviljonų. Aplankiau tris paviljonus. Įspū- 
dingas ir patetiškas vaizdas. Vaikštinėja merginos, groja muzi-- 
ka. Kokie veidai! Kokios padorios! Sukčius gidas. Pusę dešimtos 
atsiguliau. 


Balandžio 25 

Su gidu nuėjau į šv. Lauryno katedrą. (Pamiršau parašyti, 
kad Amsterdame buvau bažnyčioje. Raižyta sakykla, bet dau- 
giau nieko.) Graži Roterdamo ir apylinkių panorama. Erazmo 
namas. Vienuoliktą valandą sėdau į garlaivį. Plaukiu į Londoną. 
Palankus vėjas, (bet šalta. Praplaukėm kelias uosto krantines. 
Storulis stiuardas. Septintą valandą papūtė stiprus palankus 
vėjas. 

Pirmadienis, balandžio 26 

Anksti įplaukėm į Temzės žiotis, pūškuojam prieš srovę, 
pro šalį slenka daug įdomybių. Milžiniškas laivas „Greit is- 
tern". Septintą ryto buvom prie šv. Kotrynos krantinės. Sėdau į 
kebą, važiuoju į Tevistoko viešbutį. Liūdnas sekmadienis Lon- 
done, Nuėjau į Haid Parką ir Kensingtono parką. Dabar žino- 
siu, kaip atrodo. 


Balandžio 27 

Pas leidėją Longmeną. 

Balandžio 28 

Į madam Tjuso muziejų. Daugiau niekur. 


Balandžio 29, 30, gegužės 1, ketvirtadienis, penktadienis, 
šeštadienis 


Nugrimzdau Londone kaip koks rąstas. Paknapsojau „Gai- 
džio" tavernoje. Krištolo rūmai ' — miniatiūrinė visata. Alham- 
bra, Pansos namas*. Šventykla. Palygink su piramide. Rūmai 
per dideli. Jei būtų mažesni, atrodytų įspūdingiau. Didžioji 
piramidė. Didžiulis žaislas. Kažkokie nematerialūs. Lyg aptvaru 
apjuostas didžiulis plotas. Patvari medžiaga, bet trumpalaikė 


! Krištolo rūmai pastatyti 1851 m. parodai. Didžiulis statinys iš 
stiklo plokščių Haid Parke. Vėliau išmontuoti ir perkelti į kitą vietą. 
Sudegė 1936 m.— Vert. past. : 

2 Pansos namas buvo atkastas Pompėjoj.— Vert. past. 

sandara. Kažin, ar tie rūmai išliks po kokio šimto metų. Gražus 
reginys nuo Krištolo rūmų terasų. Tunelis po Temze. 


Omnibusu nuvažiavau į Ričmondą. Kelis vakarus praleidau 
Haid Parke. Žiūrėjau į bejodinėjančius. Gracingai ir šauniai 
jodinėja damos. Pro tvorą žiūri kažkoks vargšas elgeta. Apžiū- 
rėjau Vernono ir Ternerio galerijas. Ternerio saulėlydžiai. „Vil- 
kio laidotuvės“, „Laivo sudužimas“, ,„Kovingąjį Temererą tem- 
pia prie krantinės“ !. 


Sekmadienis, gegužės 2 

Iš Londono traukiniu nuvažiavau į Oksfordą. Giedra diena. 
Turtingas kraštas. Pervažiavom Berkširą. Derlingos žemumos. 
Tolumoje Vindzoro pilis. Mačiau Ridingą, Berkširo grafystės 
centrą. Pusę dvyliktos atvažiavau į Oksfordą. Pati įdomiausia 
vieta Anglijoje. Apėjau visus koledžus. Čia aš pirmą kartą su- 
vokiau esąs anglosaksas ir pajutau pasididžiavimą tuo. Ameri- 
kiečiams Oksfordą lygiai taip svarbu aplankyti kaip ir Pary- 
žių, nors ir dėl skirtingos priežasties... Koledžo kiemelio kam- 
pe —sakykla. Briedžiai. Sodą juosia upė. Anoj pusėj — pievos. 
Jaučiai ir avys. Kaimo ir koledžų gyvenimas susijęs. Kristaus 
bažnyčios aikštė. Medžių alėja. Oksfordas kaip senas bangų 
skalaujamas rifas, vietomis atplyšę jo ploteliai. Vijoklių šakelė 
virš šv. Jono portalo, apipynusi skulptūrą. Meno ir gamtos 
bičiulystė. Harmonija. Keistos figūros. Susigriebti reumatą 
po Oksfordo skliautais ne tas pats, kaip įsitaisyti jį Romoje. 
Tai, kas Pamfili Dorijoje liga, Oksforde — kilnus grožis. Mokslas 
čia įsitaisęs kaip koks faunas. Kiekvienas koledžas turi savo 
sodą. Ištisus amžius šitų žemių niekad nedraskė sunkus fizi- 
nis darbas. Jos šventos, skirtos tik grožiui ir ramybei. Felo 
alėja. Ramiai žvelgusi į visas tas revoliucijų audras... Stogas 
panašus į laivą. Ispaniški kaštonai. Koledžų valgomieji. 

Pastogės langeliai, kyšantys iš po stogo kraigo, kaip ir špi- 
liai ant šaunančio aukštyn ir smailėjančio stogo šaltuose kraš- 
tuose — galutinis laipsniško proceso rezultatas. Kristaus baž- 
nyčios laiptai. Vienut vienutėlis piliorius kaip koplyčioje Pa- 
ryžiuje. Kiekviename koledže greta valgomojo yra koplyčia 
su didžiuliais langais. Vienodai rūpinamasi siela ir kūnu. Žolė 
tokia lygi kaip žalia biliardo stalo gelumbė. To ir pakanka 
sukurti grožiui. Nežinau nieko geresnio, kaip tik švelniu gra- 
žiu priekaištu atremti perdėm arogantišką jankių pagyrūniš- 
kumą. Šitoje užuovėjoje senasis Bertonas su ramia šypsena 
žvelgė į žmones. Jau vis geriau negu vienuolystė, Riteriai tam- 
—-—-——————— 


' Anglų dailininko Džozefo Ternerio (1775—1851) paveikslai. — 
Vert. pasi. 

plieriai buvo vienuolio ir kareivio mišinys, o šitie — vienuolio ir 
mokslininko mišinys. Koledžus statė taip, tarsi būtų sodinę me- 
džius. Varpinė juk negali skambinti varpais. Iš bažnyčios sklin- 
da muzika tarsi švino dažai iš paveikslo. Užsukau į „Mitros“ 
užeigą Oksforde, Haistritas. 


Pirmadienis, gegužės 3 

Devintą ryto iš Oksfordo iškeliavau į Stratfordą prie Eivono. 
Persėdau į omnibusą. Sustojau „Raudonojo arklio“ užeigoje. 
Šekspyro namas. Maža apleista smuklė, liūdna ir melancholiš- 
ka. Išraižyta daugybė vardų. Bažnyčia. Prieš altorių palaidoti 
žmona, duktė, žentas. Naujojo namo sklypas. Nuėjau į Šekspyro 
žmonos namelį Šoteryje. Lygumų kraštas. 

Pusę keturių diližanu išvažiavau į Varviką. Šalta ir vėjuota. 
Nepaprastai gražios vietos. Edžhilas. Pilis prie Eivono upės. 
Vaikštinėjau po Varviką. Gražus įvažiavimas į miestą. Senoviniai. 
vartai, Pusę septynių sėdau į Birmingamo traukinį. Atvažiavau 
prieš sutemstant. Ištisa kaminų jūra. Kaip Niukaslis prie Taino. 
Apsistojau „Karalienės“ viešbutyje prie stoties. Važinėjau po 
miestą. Graži rotušė. Partenonas. Anksti atsiguliau. 

Antradienis, gegužės 4 (5) 

Šeštą ryto sėdau į Liverpulio traukinį. Atrodo, kad važiuoji 
išdeginta vietove — kaip pušys stūkso rūkstančios arba liepsnas 
spjaudančios kolonos — kaminai. 

Vidurdienį atvažiavau į Liverpulį. Užsisakiau vietą „Siti 
ov Menčester“ garlaivyje, užsimokėjau skirtumą. Gavau laiškus 
iš Brauno, Špilio ir kompanijos. Mačiau Hotorną. Aplankiau 
misterį Braitą. Gavau dovanų. Bagažas. Daiktai sudėti. 

Trečiadienis, gegužės 5 

Graži diena. Dešimtą ryto įsėdau į keltą, vežantį iki garlai- 
vio. Pusę dvyliktos — namo, 

